LAOTIAN SCRIPT FONTS

Main body of text is font called: Saysettha OT

Other font used is called: Phetsarath OT

**ພຣະເຈົ້າຕ້ອງການຫຍັງ?​**

ໄມ​ເຄີ້ນ ເອ​ສ. ຮີ​ເຊີ

Michael S. Heiser

ນອກ​ຈາກ​​ເນື້ອ​ໃນ​ອື່ນໆທີ່​ໄດ້​ກ່າວເຖິງແລ້ວ, ພຣະຄຳພີອ້າງອີງທັງໝົດແມ່ນມາຈາກພຣະຄຳພີສັກ​ສິດ, ພາ​ສາ​ລາວ​ຂອງ​ຄົນ​ທົ່ວ​ໄປສະບັບ​ປັບ​ປຸງ​ໃໝ່,ຂອງ​ສະ​ມາ​ຄົມ​ພ​ຣະ​ຄ​ຣິ​ສ​ຕ​ະ​ທຳ​ຄຳ​ພີ. THE HOLY BIBLE in Revised Lao Version , Copyright © 2012 United Bible Societies

KBS-2012-5M

RLV 062:978-1-920714-42-0

ພ​ຣະ​ຄ​ຣິດ​ຕະ​ທຳ​ຄຳ​ພີ​ສະ​ບັບ​ອະ​ທິ​ບາຍ “ຊີ​ວິດ​ຄົບ​ບໍ​ລິ​ບູນ” ພາ​ສາ​ລາວ ສະ​ບັບ​ລິ​ຂະ​ສິດ​ປີ 2013 ​ສະຫງວນ​ລິ​ຂະ​ສິດໂດຍ​ສຳ​ນັກ​ພິມ​ໄລ​ຟ໌ ພັບ​ລິດ​ເຊີ​ສ໌ ອິນ​ເຕີ​ເນ​ຊັນ​ແນນ Lao Language Full Study Bilble

ISBN: 978-0-7361-0495-1

**ປຶ້ມອື່ນໆໂດຍຜູ້ຂຽນ​ຄົນ​ດຽວ​ກັນ**

​ *Supernatural: What the Bible Teaches about the Unseen World and Why it Matters*

*The Unseen Realm: Recovering the Supernatural Worldview of the Bible*

*Angels: What the Bible Really Teaches About God’s Heavenly Host*

*Demons: What the Bible Really Teaches About the Powers of Darkness*

*I Dare You Not to Bore Me with the Bible*

*The Bible Unfiltered: Approaching Scripture On Its Own Terms*

*Reversing Hermon: Enoch, the Watchers, and the Forgotten Mission of Jesus Christ*

*Brief Insights on Mastering Bible Study (The 60-Second Scholar series)*

*Brief Insights on Mastering the Bible (The 60-Second Scholar series)*

*Brief Insights on Mastering Bible Doctrine (The 60-Second Scholar series)*

*The Façade* (fiction)

*The Portent* (fiction)

|  |  |
| --- | --- |
| ພຣະ​ຄຳ​ພີ​ເດີມ  ປ​ຖກ (ປະຖົມມະການ)  ອ​ພຍ (ອົບພະຍົບ)  ​ລ​ລວ (ລະ​ບຽບ​ພວກ​ເລ​ວີ)  ຈບ​ຊ (ຈົດ​ບັນ​ຊີ)  ພບຍ (ພ​ຣະບັນຍັດສອງ)  ​ຢ​ຊ (ໂຢ​ຊວຍ)  ​ຜ​ປ (​ພວກ​ຜູ້​ປົກ​ຄອງ)  ນ​ຣ (ນາງ​ຣຸດ)  1-2 ຊມອ(1-2 ຊາມູເອນ)  1-2 ກ​ສ (ກະສັດ)  1-2 ຂ​ຄ (1-2 ​ຂ່າວ​ຄາວ)  ອ​ຊ​ຣ (ເອ​ຊາ​ຣາ)  ນມຢ (ເນເຫມີຢາ)  ອ​ສ​ທ (ເອ​ສະ​ເທີ)  ໂຢບ (ໂຢບ)  ພ​ສ​ສ(ເພງສັນລະເສີນ)  ​ສ​ພ​ສ (ສຸພາສິດ)  ​ປຍ​ຈ (ປັນຍາຈານ)  ຍ​ພ (ຍອດ​ເພງ)  ອ​ຊຢ (ເອຊາຢາ)  ຢມຢ (ເຢເຣມີຢາ)  ​ພ​ຄ​ຄ(ເພງ​ຄ່ຳ​ຄວນ)  ອ​ຊກ (ເອເຊກຽນ)  ດນອ (ດາ​ນີເອນ)  ຮ​​ສອ (​ໂຮ​ເສ​ອາ)  ​ຢອ (ໂຢ​ເອນ)  ອມ (ອາໂມດ)  ອບຢ (ໂອບາດີ​ຢາ)  ຢນ(​ໂຢ​ນາ)  ມກ (​ມີ​ກາ)  ນ​ຮ (ນາ​ຮູມ)  ຮບກ (ຮາບາກຸກ)  ​ຊ​ຟຢ (​ເຊ​ຟາ​ນີ​ຢາ)  ​ຮກ (​ຮັກ​ກາຍ)  ​ຊກຢ(ເຊ​ກາ​ຣີ​ຢາ)  ມ​ລກ (ມາ​ລາ​ກີ) | ພ​ຣະ​ຄຳ​ພີ​ໃໝ່  ມ​ທ (ມັດ​ທາຍ)  ມກ (ມາ​ຣະ​ໂກ)  ລກ (ລູ​ກາ)  ຢ​ຮ (ໂຢ​ຮັນ)  ກ​ຈ (ກິດ​ຈະ​ການ)  ຣມ (ໂຣມ)  1ກຣທ (1ໂກ​ຣິນ​ໂທ)  2ກ​ຣ​ທ (2ໂກ​ຣິນ​ໂທ)  ຄ​ລ​ຕ (ຄາ​ລາ​ເຕຍ)  ອ​ຟ​ຊ (ເອເຟໂຊ)  ​ຟ​ລ​ປ (ຟີລິບ​ປອຍ)  ​ກ​ລ​ຊ (ໂກ​ໂລ​ຊາຍ)  1-2 ​ທ​ສນ (1-2 ເທ​ສະໂລ​ນິກ)  1-2 ​ຕມ​ທ (1-2 ຕີໂມເທຽວ)  ​ຕ​ຕ (ຕີ​ໂຕ)  ​ຟ​ລມ (ຟີເລໂມນ)  ​ຮ​ຣ (ເຮັບເຣີ)  ຢກບ (ຢາ​ໂກ​ໂບ)  1-2 ປ​ຕ (1-2 ເປໂຕ)  1-2-3 ຢ​ຮ (1-2-3ໂຢ​ຮັນ)  ຢ​ດ (ຢູ​ດາ)  ພນມ (​ພ​ຣະ​ນິ​ມິດ) |

**ຊື່ຫຍໍ້ຂອງຊື່ປຶ້ມພ​ຣະຄຳພີ (ໃນ​ກໍ​ລະ​ນີ​ທີ່ຈຳເປັນ)**

**ການ​ມອບ​ໃຫ້**

ສຳ​ລັບ​ທຸກຄົນທີ່ເລີ່ມຕົ້ນການເດີນທາງແຫ່ງຄວາມເຊື່ອໃນພຣະເຢຊູເຈົ້າ,ແລະຕໍ່ຜູ້ທີ່

ໄດ້ເລີ່ມມາດົນນານແລ້ວ,ແຕ່ຮູ້ສຶກວ່າພວກເຂົ​າເຈົ້າຍັງຢູ່ບ່ອນ​ເກົ່າ.

**ສາ​ລະ​ບານ**

*ຄຳນຳ*

*ບົດ​ນຳ*

**ພາກທີ I: ເລື່ອງ​ລາວ**

ບົດທີໜຶ່ງ: ພ​ຣະເຈົ້າຕ້ອງການຄອບຄົວ

ບົດທີສອງ: ພ​ຣະເຈົ້າຍັງ​ຄົງຕ້ອງການຄອບຄົວ

ບົດທີສາມ: ພ​ຣະເຈົ້າຖືກຄອບຄົວຂອງພ​ຣະ​ອົງ​ທໍ​ລະ​ຍົດ

ບົດທີສີ່: ພ​ຣະເຈົ້າໄດ້ເຂົ້າຮ່ວມໃນຄອບຄົວມະນຸດຂອງພ​ຣະ​ອົງ

ບົດທີຫ້າ: ພ​ຣະເຈົ້າສະ​ແຫວງ​ຫາຄອບຄົວຂອງ​ພ​ຣະ​ອົງ

ບົດທີຫົກ: ພ​ຣະເຈົ້າຢູ່ກັບຄອບຄົວຂອງ​ພ​ຣະ​ອົງຕະຫຼອດໄປ

*ບົດສະຫຼຸບແລະການເບິ່ງຕົວຢ່າງ*

**ພາກທີ II: ຂ່າວ​ປະ​ເສີດ**

ບົດທີເຈັດ: ຂ່າວປະ​ເສີດແມ່ນຫຍັງ?

**ພາກທີ III: ​ການຕິດຕາມພຣະເຢຊູ​ເຈົ້າ**

ບົດທີແປດ: ສາວົກແມ່ນຫຍັງ?

ບົດທີເກົ້າ: ສາວົກເຮັດຫຍັງ?

ຊື່ແລະຄຳ​ສັບທີ່ສຳຄັນ (ຄຳ​ອະທິບາຍ)

ບົດສະຫຼຸບສັງລວມກ່ຽວກັບຄຳສັບເໜືອທຳມະຊາດ

**ຄຳນຳ - ກະລຸນາຢ່າຂ້າມສິ່ງນີ້**

ຂ້າພະເຈົ້າຫວັງວ່າຈະດືງ​ດູດຄວາມສົນໃຈຂອງທ່ານ. ຂ້າ​ພະ​ເຈົ້າ​ຮູ້ວ່າ . . . ຄຳນຳແມ່ນການອ່ານທີ່ທຽບເທົ່າກັບການ​ເຂົ້າ​ຄິວ​ຖ້າຢູ່ໃນແຖວຍາວໆຫຼື​ກຳ​ລັງ​ຢູ່​ໃນການຈະລາຈອນທີ່ຕິດ​ຂັດ. ຂ້າ​ພະ​ເຈົ້າຈະບໍ່​ຂໍ​ຮັບ​ຮອງວ່າສິ່ງນີ້ຈະເຮັດໃຫ້​ທ່ານຕື່ນເຕັ້ນ, ແຕ່ມັນກໍ່ເປັນສິ່ງ​ທີ່ສຳຄັນ.

ປຶ້ມຫົວນີ້​ແມ່ນ​ການແນະນຳກ່ຽວກັບສິ່ງທີ່ພ​​ຣະຄຳພີກ່າວ​ເຖິງ***ແທ້ໆ​***ໃນ​​ເລື່ອງ ຄວາມຮັກຂອງພຣະເຈົ້າ, ວິທີທີ່ພຣະເຈົ້າຕ້ອງການໃຫ້ທ່ານມີຊີວິດນິຣັນດອນກັບພ​ຣະ​ອົງ, ແລະວິທີທີ່ພຣະເຈົ້າຕ້ອງການໃຫ້ທ່ານຊ່ວຍຄົນອື່ນໃຫ້ຮຽນຮູ້ກ່ຽວກັບສອງສິ່ງທຳອິດນັ້ນ. ​ມັນລຽບງ່າຍ. . . ແຕ່ອາດຈະບໍ່ແມ່ນວິທີທີ່ທ່ານເຄີຍໄດ້ຍິນກ່ຽວກັບສິ່ງເຫຼົ່ານີ້. ນີ້ບໍ່ແມ່ນປຶ້ມຄຳແນະນຳ​ທົ່ວ​ໄປຂອງທ່ານກ່ຽວກັບສາດສະ​ໜາຄຣິດ. ມັນຈະກວມເອົາບາງສິ່ງທີ່ທ່ານບໍ່ເຄີຍໄດ້ຍິນມາກ່ອນ,ແລະຂ້າພະເຈົ້າຈະມີທັດສະນະທີ່ແຕກຕ່າງສຳລັບຫຼາຍໆສິ່ງທີ່ອາດຈະຄຸ້ນເຄີຍ.

ຂ້າພະເຈົ້າມີຜູ້ອ່ານສອງ​ປະ​ເພດຢູ່ໃນໃຈ. ​ປະ​ເພດທຳອິດແມ່ນຄົນທີ່ຫາກໍ່ມາເຊື່ອໃນພຣະເຢຊູເຈົ້າບໍ່ດົນ. ຖ້າ​ຄົນນັ້ນແມ່ນທ່ານ, ທ່ານອາດຈະຖືກຂົ່ມຂູ່ຈາກພ​ຣະຄຳພີຮຽບ​ຮ້ອຍແລ້ວ. ມັນມີຫຼາຍຢ່າງໃນນັ້ນທີ່ຟັງຄືວ່າແປກແລະບໍ່ງ່າຍ​ທີ່​ຈະເຂົ້າໃຈ. ​ເຊື່ອ​​ໃຈຂ້າ​ພະ​ເຈົ້າ​ເທາະ, ຂ້າ​ພະ​ເຈົ້າຮູ້ວ່າ​ທ່ານຮູ້ສຶກແນວໃດ. ​ເມື່ອຂ້າ ພະເຈົ້າມາເຊື່ອໃນພຣະເຢຊູເຈົ້າຕອນເປັນໄວລຸ້ນ, ຂ້າພະເຈົ້າບໍ່ຮູ້ຫຍັງອີກ​ເລີຍກ່ຽວກັບ​ພ​ຣະຄຳພີ. ຂ້າພະ ເຈົ້າເຄີຍໄດ້ຍິນ​ເລື່ອງພຣະເຢຊູເຈົ້າ, ໂນອາ,ແລະເລື່ອງອາດາມແລະເອວາ. ​ມັນ​ເປັນ​ແບບນັ້ນ​ແຫຼະ. ນີ້ແມ່ນປຶ້ມທີ່ຂ້າພະເຈົ້າຢາກ​ໃຫ້​ຜູ້ໃດຜູ້ໜຶ່ງມອບ​ໃຫ້ຂ້າ​ພະ​ເຈົ້າທັນທີຫຼັງຈາກທີ່ຂ້າພະເຈົ້າເຊື່ອ​ໃນຂ່າວປະ​ເສີດ. ມັນຈະຊ່ວຍຂ້າ​ພະ​ເຈົ້າເຂົ້າ​ໃຈເຖິງເລື່ອງລາວຂອງພ​ຣະຄຳພີແລະແນວຄິດທີ່ສຳຄັນບາງຢ່າງ. ຂ້າ​ພະ​ເຈົ້າເຊື່ອວ່າມັນຈະ​ຊ່ວຍທ່ານໄດ້.

ຜູ້ອ່ານປະ​ເພດທີສອງທີ່ຂ້າພະເຈົ້າເຫັນແມ່ນຜູ້ທີ່ຮູ້ຈັກພຣະເຢຊູເປັນໄລ​ຍະເວລາໜຶ່ງແລ້ວ ແຕ່ວ່າຜູ້ໃດກໍ່​ຕາມ​ທີ່ຮູ້ສຶກວ່າ "ຕິດຢູ່" ທ່ານເຊື່ອໃນພຣະເຢຊູ​ເຈົ້າ; ທ່ານໄດ້ໄປຮ່ວມຄ​ຣິ​ສ​ຕະ​ຈັກ​ໄລ​ຍະ​ເວ​ລາ​ໜຶ່ງ(ບາງເທື່ອ​ອາດ​ຈະດົນ​ນານແລ້ວ). ແຕ່ທ່ານຍັງຄິດຢູ່ຕະຫຼອດວ່າ​ຈະຕ້ອງມີ​ທຸກ​ສິ່ງຫຼາຍກວ່ານັ້ນ ມັນຕ້ອງ​ມີ​ໃນພຣະຄຳພີຫຼາຍກວ່າສິ່ງທີ່​ທ່ານໄດ້ຮຽນມາຮອດຈຸດນີ້​ແນ່ນອນ. ທ່ານຮູ້ສຶກ​ສັບ​ສົນເລັກນ້ອຍເມື່ອເວົ້າເຖິງຄວາມໝາຍທີ່​ແທ້​ຈິງຂອງການຕິດ ຕາມພຣະເຢຊູເຈົ້າ. ມັນຕ້ອງມີຫຼາຍກວ່ານັ້ນອີກນອກເໜືອຈາກການປະຊຸມນະມັດສະການໃນວັນອາທິດ, ການໃຊ້ເວລາກັບໝູ່ເພື່ອນຄຣິສຕຽນ, ແລະການມີສ່ວນຮ່ວມໃນກິດຈະກຳຂອງ​ຄ​ຣິ​ສ​ຕະ​ຈັກ. ຂ້າພະເຈົ້າຢາກໃຫ້ທ່ານຮູ້ວ່າ​ແຮງ​ບັນ​ດານ​ໃຈຂອງທ່ານແມ່ນຖືກຕ້ອງແລ້ວ. ປຶ້ມ​ເຫຼັ້ມນີ້ຈະຊ່ວຍໃຫ້ທ່ານກ້າວໄປຂ້າງໜ້າ.

ມັນອາດຟັງຄືວ່າກົງກັນຂ້າມ, ແຕ່ປຶ້ມ​ເຫຼັ້ມນີ້ມີຈຸດປະສົງ​ທີ່​ຈະແນະນຳແນວຄວາມຄິດພື້ນຖານບາງຢ່າງແຕ່ສຳຄັນສຳ​ລັບຄົນທີ່ສະຫຼາດ. ຂ້າ​ພະ​ເຈົ້າມັກຈະຖືວ່າຜູ້ອ່ານຂອງຂ້າ​ພະ​ເຈົ້າສະຫຼາດ. ສຳລັບບາງທ່ານ, ​ປຶ້ມຫົວນີ້ຈະຊ່ວຍໃຫ້ທ່ານຮຽນຮູ້ບາງສິ່ງບາງຢ່າງໃນແບບໃໝ່ໆ. ສຳລັບຄົນອື່ນໆ,​ທີ່​ຫາກໍ່ເລີ່ມຕົ້ນ, ພວກເຮົາທຸກຄົນຕ້ອງເລີ່ມຕົ້ນຮຽນບາງຈຸດ. ດັ່ງນັ້ນພວກເຮົາຢູ່ນີ້.

ຂ້າພະເຈົ້າຫວັງວ່າປຶ້ມ​ເຫຼັ້ມນີ້ຈະກະກຽມຜູ້ອ່ານໃຫ້ອ່ານປຶ້ມເຫຼັ້ມອື່ນໆທີ່ຂ້າພະເຈົ້າຂຽນ. ຫຼັງຈາກທີ່ທ່ານອ່ານ​ປຶ້ມ​ເຫຼັ້ມນີ້ຈົບແລ້ວ, ຂ້າພະເຈົ້າຂໍແນະນຳໃຫ້ອ່ານປຶ້ມ *Supernatural: What the Bible Teaches about the Unseen World—And Why It Matters.* ສຳລັບຜູ້ອ່ານພາສາອັງກິດປຶ້ມເຫຼັ້ມນີ້ມີຢູ່ໃນອິນເຕີເນັດບໍ່ວ່າຈະຜ່ານ Amazon.com ຫຼືສຳນັກພິມຈຳໜ່າຍ, Lexham Press. ນອກ​ຈາກນີ້ຍັງມີວິດີໂອ​ອອນ​ໄລ​ນ໌ຟຣີທາງອິນເຕີເນັດທີ່ຂ້​າ​ພະ​ເຈົ້າກ່າວ​ເຖິງແນວຄວາມຄິດ​ບາງ​ຢ່າງທີ່ສຳຄັນໃນປຶ້ມເຫຼັ້ມນີ້. ສຳລັບຜູ້ອ່ານພາສາອື່ນໆ, ປຶ້ມເຫຼັ້ມນີ້ສາມາດດາວໂລດໂດຍບໍ່ເສຍຄ່າໄດ້ທີ່ https://www.miqlat.org/translations-of-supernatural.htm.

ຫຼັງຈາກໄດ້ອ່ານເລື່ອງ​ເໜືອ​ທຳ​ມະ​ຊາດ *Supernatural* ​ຂ້າ​ພະ​ເຈົ້າຫວັງວ່າຜູ້ອ່ານຈະໄປອ່ານປຶ້ມອື່ນໆອີກຫຼາຍເຫຼັ້ມທີ່​ຂ້າ​ພ​ເຈົ້າໄດ້ຂຽນຊຶ່ງສະແດງໃຫ້ເຫັນວ່າມີຫຼາຍສິ່ງຫຼາຍຢ່າງທີ່ຈະຮຽນຮູ້ກ່ຽວກັບພ​ຣະຄຳພີ ແລະພ​ຣະເຈົ້າຫຼາຍກວ່າສິ່ງທີ່​ທ່ານອາດຈະໄດ້ຍິນໃນ​ຄ​ຣິ​ສ​ຕະ​ຈັກ​ເຊັ່ນ: *I Dare You Not to Bore Me with the Bible*; *The Bible Unfiltered: Approaching Scripture on Its Own Terms*; and *The Unseen Realm: Recovering the Supernatural Worldview of the Bible*.

ຂ້າພະເຈົ້າຍັງຫວັງວ່າທ່ານທຸກຄົນຈະກາຍເປັນຜູ້ຟັງໃນໂປແກຼມ Naked Bible Podcast ຂອງ​ຂ້າ​ພະ​ເຈົ້າ. ​ເປັນຊື່ທີ່ສະທ້ອນເຖິງເປົ້າໝາຍຂອງຂ້າ​ພະ​ເຈົ້າໃນການໃຫ້ເນື້ອຫາໃນພ​ຣະຄຳພີແກ່ຜູ້ຟັງໃນສະ ພາບການ​ເກົ່າ​ແກ່ດັ້ງ​ເດີມຂອງຕົວມັນ, ບໍ່ມີຄວາມຄິດເຫັນແລະການສົມມຸດຕິຖານທີ່ທັນສະໄໝທີ່ອີງໃສ່ບັນດາແບບຂອງຊາວຕາເວັນຕົກ​ສະ​ ໄໝ​ໃໝ່. ຂ້າພະເຈົ້າເອົາໃຈໃສ່​ສະ​ເພາະແຕ່ຂໍ້ຄວາມ​ໃນພຣະຄຳພີ, ​ທີ່ເຂົ້າໃຈໃນສະພາບການຂອງມັນເອງສາມາດສະ​ໜັບ​ສະ​ໜຸນໄດ້ - ບໍ່ແມ່ນສິ່ງທີ່ປະເພນີໄດ້ເວົ້າກ່ຽວກັບຂໍ້ພ​ຣະ​ຄຳພີ. ໃນແຕ່ລະເດືອນ​ມີຜູ້ຟັງຫຼາຍແສນຄົນຮຽນຮູ້ທີ່ຈະອ່ານພ​ຣະຄຳພີດ້ວຍຄວາມເຂົ້າໃຈ​ທີ່​ດີ​ຂຶ້ນຊຶ່ງພວກເຂົາ​ເຈົ້າບໍ່ເຄີຍເຫັນມາກ່ອນ. ຄວາມຕື່ນເຕັ້ນໃນການຄົ້ນພົບແມ່ນສິ່ງທີ່ຜູ້ເຊື່ອທຸກຄົນຄວນ​ໄດ້​ຮັບ​ຢ່າງ​ສະ​ໝ່ຳ​ສະ​ເໝີ. ນັ້ນແມ່ນເຫດຜົນທີ່​ຂ້າ​ພະ​ເຈົ້າເຮັດໃນສິ່ງທີ່ຂ້າ​ພະ​ເຈົ້າເຮັດ.

ຂໍຂອບໃຈທີ່ອ່ານ​ສິ່ງນີ້!

**ບົດ​ນຳ**

ພຣະເຈົ້າຕ້ອງການຫຍັງ?

ສິ່ງນີ້ຟັງຄືວ່າເປັນຄຳຖາມງ່າຍໆ, ແຕ່ຖ້າທ່ານໃຫ້ຄວາມຄິດແດ່​ຈັກ​ໜ້ອຍ​ໜຶ່ງ ມັນກໍ່ບໍ່ງ່າຍ​ແທ້ໆ.

ຍ້ອນຫຍັງ? ​ກ່ອນ​ອື່ນ​ໝົດທ່ານຕ້ອງຮູ້ວ່າໃຜກຳລັງຖາມຄຳຖາມ. ຄົນ​ເຮົາຈະຖາມດ້ວຍຫຼາຍເຫດຜົນທີ່ແຕກຕ່າງກັນ. ມັນເປັນສຽງຮ້ອງຂອງຄວາມໂກດແຄ້ນຈາກຄົນທີ່ມີຄວາມເຈັບປວດບໍ? ບາງທີມັນແມ່ນສຽງ​ຊື່ມ​ຄ່ອຍໆທີ່ຟັງເຂົ້າ​ໃຈຍາກ ເຊິ່ງມາຈາກຄວາມໂສກເສົ້າເລິກໆ. ມັນແມ່ນມາຈາກຄວາມຢາກຮູ້ຢາກເຫັນບໍ? ຫຼືວ່າມັນພຽງ​ແຕ່​ຖືກກະ​ຕຸ້ນໂດຍຄວາມຕ້ອງການທີ່ຈະຄິດຢ່າງເລິກເຊິ່ງກ່ຽວກັບເລື່ອງນີ້? ການໃຫ້ຄຳຕອບທີ່ຖືກຕ້ອງນັ້ນແມ່ນຂຶ້ນຢູ່ກັບ​​ສາ​ເຫດ​ທີ່ຄຳຖາມຖືກຖາມ.

ເນື່ອງຈາກວ່າຂ້າ​ພະ​ເຈົ້າເປັນຜູ້ທີ່ຖາມຄຳຖາມ, ມັນຈຶ່ງ​ເປັນ​ເລື່ອງງ່າຍທີ່ຈະບອກທ່ານໂດຍກົງ. ແຕ່ກ່ອນ​ອື່ນ​ໝົດໃຫ້ຂ້າ​ພະ​ເຈົ້າບອກທ່ານວ່າສິ່ງໃດທີ່ບໍ່ກະຕຸ້ນຂ້າ​ພະ​ເຈົ້າ. ຂ້າ​ພະ​ເຈົ້າບໍ່ໄດ້ຕັ້ງຄຳຖາມເພາະວ່າຂ້າ​ພະ​ເຈົ້າບໍ່ຮູ້ຄຳຕອບ. ແມ່ນ​ແທ້ໆ. ໃນຄວາມເປັນຈິງ, ຂ້າ​ພະ​ເຈົ້າຮູ້ຄຳຕອບສຳລັບທຸກຄົນທີ່ພຣະເຈົ້າເອງຈະ​ຊົງໃຫ້ກັບ​ພວກເຮົາທຸກຄົນ. ແລະນັ້ນແມ່ນວິ​ທີ​ທີ່​​ຂ້າ​ພະ​ເຈົ້າຖາມ​ຢ່າງ​ລະ​ອຽດ. ຂ້າພະເຈົ້າຂໍໃຫ້ມັນຊ່ວຍທ່ານໃຫ້ຄິດກ່ຽວກັບສິ່ງ​ທີ່​ສຳ​ຄັນບາງ​ຢ່າງ. ເມື່ອຂ້າ​ພະ​ເຈົ້າຖາມວ່າ “ພຣະເຈົ້າຕ້ອງການຫຍັງ?” ຂ້າພະເຈົ້າກຳ​ລັງຖາມແທ້ໆ​ວ່າ: ພ​ຣະເຈົ້າຕ້ອງການຫຍັງສຳລັບ​ຂ້າ​ພະເຈົ້າແລະຊີວິດຂອງຂ້າ​ພະ​ເຈົ້າແລະສຳລັບທ່ານແລະຊີວິດຂອງທ່ານ? ພຣະເຈົ້າຕ້ອງການຫຍັງສຳລັບທຸກໆຄົນໃນໂລກ?

ກ່ອນທີ່ຂ້າ​ພະເຈົ້າຈະໃຫ້ຄຳຕອບມັນຈະແຈ້ງວ່າຄຳຖາມນັ້ນແມ່ນຄຳ​ຖາມ​ທາງສາດສະໜາ.ຄຳຖາມກ່ຽວກັບພຣະເຈົ້າຕາມປົກ​ກະ​ຕິຖືວ່າເປັນເລື່ອງສາດສະໜາ. ຂ້າ​ພະ​ເຈົ້າໄດ້ຕັ້ງຄຳຖາມຂຶ້ນມາແລະຈະຕອບຄຳ​ຖາມນີ້ເພາະຂ້າ​ພະ​ເຈົ້າສົນໃຈໃນພຣະເຈົ້າ. ຄົນສ່ວນຫຼາຍສົນໃຈໃນພຣະເຈົ້າເຖິງແມ່ນວ່າພວກເຂົາບໍ່ສົນໃຈໃນຄ​ຣິ​ສ​ຕະ​ຈັກ. ​ນັ້ນ​ເປັນ​ເລື່ອງ​ທີ່ດີ,ເນື່ອງ​ຈາກວ່າທ່ານບໍ່ຕ້ອງການໃຫ້​ຄ​ຣິ​ສ​ຕະ​ຈັກເວົ້າກ່ຽວກັບພຣະເຈົ້າ. ຂ້າ​ພະ​ເຈົ້າບໍ່ແມ່ນສິດຍາພິບານຫຼືນັກ​ບວດ, ແຕ່ຂ້າ​ພະ​ເຈົ້າໄດ້ເຮັດອາຊີບ​ດ້ວຍການສຶກສາ​ພ​ຣະຄຳພີ. ດັ່ງນັ້ນຕັ້ງ​ແຕ່ຂ້າພະ​ເຈົ້າເປັນ​ຄົນ​ຖາມຄຳຖາມທີ່ວ່າ“ພ​ຣະເຈົ້າຕ້ອງການຫຍັງ”? ຄຳຕອບຂອງ​ຂ້າ​ພະ​ເຈົ້າຈະມາຈາກ​ພ​ຣະຄຳພີ. ນັ້ນເຮັດໃຫ້ຈຸດ​​ສຸມແຄບລົງອີກ​ໜ້ອຍ​ໜຶ່ງ. ເປົ້າໝາຍຂອງຂ້າ​ພະ​ເຈົ້າແມ່ນ​ການອະທິ ບາຍວິທີທີ່​ພ​ຣະຄຳພີຈະຕອບຄຳຖາມທີ່ວ່າ “ພ​ຣະເຈົ້າຕ້ອງການຫຍັງ?”

ບັດນີ້ສຳລັບຄຳຕອບ. ມັນງ່າຍດາຍ. ພຣະເຈົ້າຕ້ອງການ***ທ່ານ*.**

ນັ້ນອາດຈະເຮັດໃຫ້ທ່ານຕົກຕະລຶງ. ທ່ານອາດຈະສົງໃສ.ບໍ່ເປັນຫຍັງ. ແຕ່ມັນແມ່ນຄຳຕອບທີ່ຖືກຕ້ອງ. ຄວາມ​ຈິງ​ແລ້ວມັນບໍ່ແມ່ນຄຳຕອບທີ່ໄດ້ອະທິບາຍ***ຢ່າງຄົບ​ຖ້ວນ.*** ທ່ານບໍ່ສາມາດຮັບຮູ້ຄຳ​ຕອບທີ່ໜ້າອັດສະຈັນແລະເລິກເຊິ່ງ ພຽງ​ແຕ່ປະໂຫຍກດຽວນັ້ນ. ທ່ານຕ້ອງການສະພາບການບາງຢ່າງເພື່ອ​ຊື່ນ​ຊົມຄວາມຮັກທີ່ຢູ່ເບື້ອງຫຼັງ​. ທີ່ຈິງ​ແລ້ວມີເລື່ອງ​ລາວຍາວໆແລະໜ້າສັງເກດທີ່ຢູ່ເບື້ອງຫຼັງຄຳຕອບ.

ເນື່ອງຈາກວ່າເປັນສະຖານະການດັ່ງກ່າວ, ປຶ້ມເຫຼັ້ມນີ້ບໍ່ພຽງແຕ່ກ່ຽວກັບ***ສິ່ງທີ່ພຣະເຈົ້າຕ້ອງການ​ເທົ່າ​ນັ້ນ, ແຕ່ມັນກ່ຽວກັບສິ່ງຕ່າງໆທີ່ພ​ຣະເຈົ້າຢາກໃຫ້ທ່ານຮູ້.*** ແມ່ນແລ້ວ, ​ພ​ຣະ​ອົງຕ້ອງການທ່ານ, ແຕ່ເພື່ອທ່ານຈະຊື່​ນຊົມສິ່ງນັ້ນແລະຕໍ່ມາເພື່ອ​ໃຫ້ທ່ານຕ້ອງການພຣະເຈົ້າ, ທ່ານຈຳ​ເປັນຕ້ອງມີ​ຂໍ້​ມູນສະພາບການຕື່ມອີກ.

ແນ່ນອນວ່ານັ້ນແມ່ນວຽກຂອງຂ້າ​ພະ​ເຈົ້າ. ພວກເຮົາຈະເລີ່ມຕົ້ນ​ດ້ວຍເລື່ອງລາວຂອງພຣະເຈົ້າ. ມີເລື່ອງໂສກເສົ້າຫຼາຍຢູ່ໃນນັ້ນ, ແຕ່ວ່າບໍ່ມີສິ່ງໃດເລີຍທີ່ເຄີຍປ່ຽນໃຈຂອງພຣະເຈົ້າກ່ຽວກັບທ່ານຫຼືຂ້າພະເຈົ້າ, ຂອບ​ໃຈ​ພ​ຣະ​ເຈົ້າ. ເມື່ອຂ້າພະ​ເຈົ້າ​ບອກເລົ່າເລື່ອງດັ່ງກ່າວແລ້ວ, ຂ້າ​ພະ​ເຈົ້າຈະສຸມໃສ່ບາງສ່ວນຂອງເລື່ອງລາວທີ່ມີ​ຄວາມສຳຄັນເປັນ​ພິ​ເສດ. ແຕ່ຖ້າທ່ານອ່ານພຽງແຕ່ພາກ​ສ່ວນເລື່ອງລາວ​, ທ່ານກໍຈະໄດ້ຮັບຄຳຕອບ​ສຳ​ລັບຄຳຖາມທີ່ພວກເຮົາເລີ່ມຕົ້ນພ້ອມ. ເຖິງວ່າຂ້າພະເຈົ້າຄາດຄະ​ເນວ່າ,ທ່ານຈະຕ້ອງການສືບຕໍ່ເດີນໜ້າຕໍ່ໄປ. ຂ້າພະເຈົ້າຫວັງວ່າ​ທ່​ານຈະເຮັດໄດ້. ມັນເປັນຂໍ້ມູນທີ່ດີ.

ກ່ອນທີ່ພວກເຮົາຈະເລີ່ມຕົ້ນ, ຂ້າ​ພະ​ເຈົ້າຍັງມີອີກສິ່ງໜຶ່ງທີ່ຈະເວົ້າ. ຖ້າທ່ານໄດ້ໃຊ້ຊີວິດ​ຂອງທ່ານສ່ວນຫຼາຍຢູ່ໃນຄ​ຣິ​ສ​ຕະ​ຈັກ​ແລ້ວ, ທ່ານອາດຄິດວ່າທ່ານຮູ້ຈັກເລື່ອງນີ້ແລ້ວ. ແນ່ນອນທ່ານຮູ້ຈັກບາງສ່ວນຂອງມັນ, ແຕ່ຂ້າ​ພະ​ເຈົ້າສາມາດຮັບປະກັນໄດ້ວ່າມັນຈະມີຂໍ້ມູນໃໝ່ໆບາງຢ່າງທີ່ຈະເຮັດໃຫ້ທ່ານແປກ​ປະຫຼາດ​ໃຈ. ແຕ່​ໜ້າ​ເສຍ​ດາຍ, ສິ່ງທີ່ໄດ້​ຮັບຫຼາຍທີ່​ສຸດໃນຄວາມເຂົ້າໃຈແລະຄວາມເພິ່ງພໍໃຈຕໍ່ເລື່ອງລາວໃນພຣະຄຳພີແມ່ນອົງການຈັດຕັ້ງທາງສາດສະໜາ. ບາງຄັ້ງຄວາມ​ເພິ່ງ​ພໍ​ໃຈ​ໃນ​ຄ​ຣິ​ສ​ຕະ​ຈັກແລະໃນ​ນິ​ກາຍກາຍເປັນສິ່ງສຳຄັນກວ່າເລື່ອງລາວ​ໃນ​ພ​ຣະ​ຄຳ​ພີ. ນັ້ນບໍ່ແມ່ນສະຖາ​ນະການໃນປຶ້ມເຫຼັ້ມນີ້.

ເຖິງແມ່ນວ່າຂ້າ​ພະ​ເຈົ້າ​ກຳ​ລັງສົມມຸດ​ໄປວ່າຜູ້ອ່ານບາງຄົນຄຸ້ນເຄີຍກັບພ​ຣະຄຳພີ, ຂ້າພະ​ເຈົ້າໝັ້ນໃຈວ່າທ່ານຈະປະສົບກັບຄວາມຈິງແລະວິທີການໃໝ່ໆທີ່ຈະຄິດກ່ຽວກັບຄວາມຈິງທີ່​ທ່ານຮູ້ຢູ່ແລ້ວ.ແລະຖ້າທ່ານບໍ່ເຄີຍໄປ​ຄ​ຣິ​ສ​ຕະ​ຈັກຫຼືເຄີຍໄດ້ຍິນກ່ຽວກັບພ​ຣະຄຳພີຫຼາຍ, ທ່ານແມ່ນຜູ້ອ່ານທີ່ສົມບູນແບບທີ່​ສຸດ. ບໍ່ມີຫຍັງທີ່ຈະແກ້​ຄວາມ​ເຂົ້າ​ໃຈ​ຜິດຫຼືຮຽນຮູ້​​ຊ້ຳອີກ​ເທື່ອ​ໜຶ່ງ. ມັນແມ່ນສິ່ງ​ໃໝ່ທັງ​ໝົດ. ບໍ່ວ່າທາງໃດກໍ່ຕາມ, ຂ້າ​ພະ​ເຈົ້າຄິດວ່າ​ທ່ານຈະມີ​ປະ​ສົບ​ການກັບຄວາມຕື່ນເຕັ້ນໃນການຄົ້ນພົບສິ່ງທີ່ພ​ຣະເຈົ້າຕ້ອງການແລະຍ້ອນຫຍັງ.

​**ພາກທີ I: ເລື່ອງ​ລາວ**

**ບົດທີ 1**

**ພຣະເຈົ້າຕ້ອງການຄອບຄົວ**

ຄວາມຄິດທຳອິດທີ່ຂ້າ​ພະ​ເຈົ້າມີກ່ຽວກັບພຣະເຈົ້າບໍ່ແມ່ນພໍ່​ຜູ້​ໜຶ່ງໃນທ້ອງຟ້າທີ່ເບິ່ງບໍ່ເຫັນ. ພຣະເຈົ້າເປັນຜູ້ສ້າງ, ເປັນພະລັງທີ່ຫ່າງໄກ​ອອກ​ໄປ. ຂ້າ​ພະ​ເຈົ້າຖືວ່າພ​ຣະ​ອົງຮູ້ກ່ຽວກັບຂ້າ​ພະ​ເຈົ້າແລະຄົນອື່ນໆ​ທຸກ​ຄົນ, ແຕ່ຂ້າ​ພະ​ເຈົ້າບໍ່ຮູ້ວ່າພ​ຣະ​ອົງກຳລັງຄິດຫຍັງຢູ່ຫຼືວ່າພ​ຣະ​ອົງກຳລັງຄິດເຖິງຂ້າ​ພະ​ເຈົ້າຫຼືຄົນອື່ນໆໃນໂລກ. ຂ້າພະເຈົ້າເຊື່ອວ່າພ​ຣະ​ອົງມີຕົວ​ຕົນ, ແຕ່ຂ້າພະເຈົ້າບໍ່ຄິດວ່າພ​ຣະ​ອົງເປັນຄືກັບວິນຍານຢູ່ກັບຂ້າພະເຈົ້າຢູ່ໃນຫ້ອງ. ແຕ່ຂ້າ​ພະ​ເຈົ້າຄິດວ່າພ​ຣະເຈົ້າເປັນຜູ້ສັງເກດການເຊິ່ງຂ້າ​ພະ​ເຈົ້າອາດຈະໄດ້ຮັບຄວາມສົນໃຈບາງຄັ້ງບາງຄາວເມື່ອຂ້າ​ພະ​ເຈົ້າມີບັນຫາ. ຂ້າ​ພະ​ເຈົ້າບໍ່ໄດ້ຄິດວ່າພຣະເຈົ້າຢາກທຳ​ຮ້າຍຂ້າ​ພະ​ເຈົ້າ,ຫຼືວ່າພ​ຣະ​ອົງບໍ່ມັກຂ້າ​ພະ​ເຈົ້າ. ໃນສ່ວນຂອງຂ້າ​ພະ​ເຈົ້າ, ຂ້າ​ພະ​ເຈົ້າຍອມຮັບວ່າພຣະເຈົ້າມີຈິງ, ແລະຂ້າ​ພະ​ເຈົ້າບໍ່ມີເຫດຜົນທີ່ຈະຄິດວ່າພ​ຣະ​ອົງເປັນສັດຕູ. ກໍ່​ເປັນ​ແບບນັ້ນ​ແຫຼະ. ​ເຊັ່ນ​ດຽວ​ກັບຄຳເວົ້າທີ່ວ່າ, "ຈາກສາຍຕາຂອງຂ້ອຍ,ຈາກຄວາມຄິດຂອງຂ້ອຍ".

ຂ້າ​ພະ​ເຈົ້າມີຫຼາຍສິ່ງທີ່ຈະຕ້ອງຮຽນຮູ້ກ່ຽວກັບພຣະເຈົ້າ. ເນື່ອງຈາກວ່າ​ຂ້າ​ພະ​ເຈົ້າບໍ່ໄດ້ຊອກຫາ​ພ​ຣະ​ອົງ, ຂ້າ​ພະ​ເຈົ້າ​ຈຶ່ງຖືວ່າພ​ຣະ​ອົງບໍ່ໄດ້ຊອກຫາຂ້າ​ພະ​ເຈົ້າ. ຖ້າມີບາງຄົນຖາມຂ້າ​ພະ​ເຈົ້າວ່າພ​ຣະເຈົ້າ​ກຳ​ລັງຊອກຫາຂ້າ​ພະ​ເຈົ້າຫຼືບໍ່, ຂ້າ​ພະ​ເຈົ້າອາດຈະເວົ້າວ່າພ​ຣະເຈົ້າມີສິ່ງດີກວ່າທີ່​ຕ້ອງ​ເຮັດຫຼາຍກວ່ານັ້ນ. ຂ້າ​ພະ​ເຈົ້າຄິດວ່າ​ຕົນ​ເອງບໍ່ໄດ້ເຮັດຫຍັງດີຫຼືບໍ່ດີທີ່ຕ້ອງການຄວາມສົນໃຈຈາກພຣະເຈົ້າຫຼາຍ.

ຂ້າ​ພະ​ເຈົ້າ​ຜິດ​ແລ້ວ. ພຣະເຈົ້າໄດ້ຊອກຫາຂ້າ​ພະ​ເຈົ້າ. ຂ້າພະເຈົ້າພຽງແຕ່ບໍ່ຮູ້ເທົ່າ​ນັ້ນ. ຕອນນີ້ຂ້າ​ພະ​ເຈົ້າ​ຮູ້​ແລ້ວວ່າພຣະເຈົ້າໄດ້ສະແຫວງຫາຂ້າພະເຈົ້າເພາະວ່າມັນເປັນພ​ຣະ​ລັກ​ສະ​ນະຂອງພ​ຣະ​ອົງທີ່ຈະສະ ແຫວງຫາພວກເຮົາ. ພ​ຣະ​ອົງ***ໄດ້ຍອມ​ຮັບ***ພວກເຮົາ.

ພວກເຮົາຮູ້ເລື່ອງເຫຼົ່ານີ້ກ່ຽວກັບພຣະເຈົ້າໄດ້ແນວໃດ? ນັ້ນແມ່ນຄຳຖາມທີ່ຂ້າພະເຈົ້າຈະຖາມຫຼາຍກວ່າໜຶ່ງຄັ້ງ, ສະນັ້ນຈົ່ງ​​ຊອກ​ຫາ​ເບິ່ງ! ຂໍໃຫ້ເຮົາເລີ່ມຕົ້ນດ້ວຍຕົວເອງເປັນຕົວຢ່າງປຽບທຽບ. ມັນເປັນເລື່ອງປົກ ກະຕິຄືເປັນສ່ວນໜຶ່ງຂອງນິດ​ໄສພວກເຮົາ ທີ່ຈະເອົາໃຈໃສ່ສິ່ງທີ່ເຮົາເຮັດ, ໂດຍສະເພາະຢ່າງ​ຍິ່ງຖ້າມັນຕ້ອງການຄວາມພະຍາຍາມຫຼາຍ. ໂດຍທຳມະຊາດພວກ​ເຮົາມັກຈະໃຈຮ້າຍຫຼືຄຽດແຄ້ນເມື່ອມີຄົນເຍາະເຍີ້ຍ,ດູຖູກ,ທຳລາຍ,ຫຼືອ້າງວ່າເປັນຂອງ​ພວກ​ເຂົາ​ໃນສິ່ງທີ່ເຮົາໄດ້ສ້າງ,ເຮັດ​ສຳ​ເລັດ,ຫຼືຄິດອອກກ່ອນ. ການບໍ່ຮູ້ສຶກເຖິງສິ່ງເຫຼົ່ານັ້ນຈະເປັນ​ເລື່ອງຜິດປົກກະຕິ.

ພວກເຮົາຮູ້ສຶກແບບນີ້ເພາະວ່າພວກເຮົາຖືກສ້າງຂຶ້ນມາແບບນີ້. ພວກເຮົາຮູ້ຕົວເອງ. ພວກເຮົາທຸກຄົນມີຊີວິດພາຍໃນ, ຊີວິດຂອງຈິດໃຈ. ພວກເຮົາໃຊ້ສະ​ຕິ​ປັນ​ຍາຂອງພວກເຮົາເພື່ອສິ່ງທີ່ພວກເຮົາຕ້ອງການແລະເພື່ອໃຫ້ໄດ້ສິ່ງທີ່ຈະເຮັດໃຫ້ພວກເຮົາມີຄວາມສຸກ, ບໍ່ແມ່ນສິ່ງທີ່ຈະເຮັດໃຫ້ພວກເຮົາເຈັບ​ປວດແລະສູນເສຍ. ພວກເຮົາ​ກະ​ທຳໂດຍເຈດຕະນາ, ບໍ່ແມ່ນແບບບັງເອີນຫຼືໂດຍບໍ່ມີຈຸດປະສົງ. ພວກເຮົາ​ໄດ້​ຮັບ​ຄຳ​ແນະ​ນຳໂດຍເຫດ​ຜົນແລະຄວາມຮູ້​ສຶກ​ໃນໃຈຂອງພວກເຮົາ.

ພາບປະກອບຂອງເຫດຜົນທີ່ວ່າທັງໝົດນີ້ເປັນຄວາມຈິງແມ່ນມີຫຼາຍຢ່າງ. ແມ່ນແຕ່ສິ່ງເລັກໆນ້ອຍໆທີ່ພວກເຮົາເຮັດທີ່ບໍ່ສຳຄັນກໍ່ເຮັດໂດຍເຈດຕະນາ,ເຮັດ​ຕາມ​ຄວາມຄິດຂອງພວກເຮົາ. ພວກເຮົາຖູແຂ້ວເພາະພວກເຮົາບໍ່ຕ້ອງ ການຢາກເປັນແຂ້ວແມງຫຼື​ມີ​ກິ່ນ​ປາກ. ພວກເຮົາຕື່ນ​ເຊົ້າເພາະວ່າພວກເຮົາຕ້ອງການຮັກ ສາ​ໜ້າ​ທີ່ວຽກ​ງານຂອງພວກເຮົາ, ຫຼືຍ້ອນວ່າພວກເຮົາມີສິ່ງທີ່ມ່ວນຊື່ນທີ່ຈະເຮັດ. ພວກເຮົາລ້ຽວຊ້າຍແທນທີ່ຈະໄປທາງຂວາເພາະວ່າພວກເຮົາມີບ່ອນທີ່ຈະໄປ. ໃນໂອກາດເຫຼົ່ານັ້ນເມື່ອພວກເຮົາອາດຈະເຮັດບາງສິ່ງບາງຢ່າງທີ່ອາດເອີ້ນວ່າບໍ່ສົມເຫດສົມຜົນ, ມັນກໍ່ຍັງເປັນຍ້ອນວ່າພວກເຮົາຢາກ​ໄດ້ຜົນທີ່ຕ້ອງການບາງຢ່າງ. ແລະເຖິງແມ່ນວ່າພວກເຮົາຈະເຮັດສິ່ງທີ່ບໍ່​ເປັນ​ທີ່​ພໍ​ໃຈກໍ່ຕາມແຕ່ກໍ່​ຂຶ້ນ​ຢູ່​ກັບ​ການຄິດວ່າມັນຈະເປັນຜົນດີຕໍ່ພວກເຮົາໃນທາງໃດທາງໜຶ່ງ. ຍ້ອນ​ຫຍັງພວກເຮົາຄວນອອກກຳລັງກາຍຢູ່ໃນສູນອອກກຳລັງກາຍຫຼືກິນແຕ່ອາຫານທີ່ມີສຸຂະພາບດີ​ເທົ່າ​ນັ້ນ? ພວກເຮົາເປັນ​ຄົນ​ມີ​ເປົ້າ​ໝາຍໂດຍທຳມະຊາດ, ບໍ່​ແມ່ນ​​ເປັນ​ຄົນ​ທີ່ບໍ່​ມີ​ເປົ້າ​ໝາຍ.

ອີກເທື່ອໜຶ່ງ, ສິ່ງທີ່ກົງກັນຂ້າມກັບສິ່ງເຫຼົ່ານີ້ອາດຈະເປັນສັນຍານຂອງບັນຫາທາງຈິດໃຈຫຼືອາລົມໃນພວກເຮົາ.

ພຣະເຈົ້າໃນພຣະຄ​ຣິ​ສ​ຕະ​ທຳ​ຄຳ​ພີ​ໄດ້ແບ່ງປັນ​ຂໍ້​ມູນນີ້. ພຣະເຈົ້າ​ກະ​ທຳສິ່ງຕ່າງໆເພື່ອໃຫ້​​ເປັນ​ທີ່​ພໍ​ໃຈກັບສິ່ງທີ່ພ​ຣະ​ອົງໄດ້ເຮັດ. ພຣະເຈົ້າບໍ່ໄດ້ສ້າງມະນຸດ​ຍ້ອນວ່າ​ພ​ຣະ​ອົງຂາດບາງສິ່ງບາງຢ່າງ. ​ພ​ຣະ​ອົງບໍ່ໄດ້ໂດດ ດ່ຽວ. ​ພ​ຣະ​ອົງ​ບໍ່​ໄດ້​ຂາດ​ເຂີນແລະ​ພ​ຣະ​ອົງບໍ່ຕ້ອງການວົງ​ສັງ​ຄົມ, ພຣະເຈົ້າບໍ່ຕ້ອງການຫຍັງເພາະ​ວ່າ… ​ພ​ຣະ​ອົງ​ເປັນພຣະເຈົ້າ. ພ​ຣະ​ອົງໄດ້ສ້າງສິ່ງຕ່າງໆເພື່ອເພີດເພີນກັບ​ວຽກງານ​ທີ່​ເຮັດ​ດ້ວຍມືຂອງພຣະ​ອົງເອງ. ແລະສິ່ງທີ່ພຣະອົງໃສ່ໃຈຫຼາຍທີ່ສຸດແມ່ນສິ່ງທີ່ພ​ຣະອົງໄດ້ສ້າງ​ເພື່ອໃຫ້ເປັນເໝືອນ​ກັບພ​ຣະ​ອົງ. ​ພ​ຣະຄຳພີກ່າວວ່າສິ່ງເຫຼົ່ານີ້ແມ່ນ "ໃນຮູບລັກ​ສະ​ນະຂອງພຣະອົງເອງ" (ປະຖົມມະການ 1:26). ສິ່ງເຫຼົ່ານັ້ນແມ່ນທ່ານແລະຂ້າ​ພະ​ເຈົ້າ.

***ເລື່ອງລາວຂອງພວກເຮົາເລີ່ມຕົ້ນຢູ່​ໃສ ?***

ເລື່ອງລາວທີ່ວ່າເປັນຫຍັງພຣະເຈົ້າ​ຈຶ່ງຕ້ອງການພວກເຮົາ, ເລີ່ມຕົ້ນດ້ວຍຄວາມຄິດໃນພຣະຄຳພີທີ່ວ່າ ພຣະເຈົ້າເປັນຜູ້ສ້າງຂອງພວກເຮົາ. ເຖິງແມ່ນວ່າພວກເຮົາບໍ່ສາມາດເຂົ້າໃຈສິ່ງນັ້ນໄດ້ສົມ​ບູນແຕ່ຜົນໄດ້ຮັບກໍ່ຄືວ່າພວກເຮົາມີ​ຊີ​ວິດຢູ່ເພາະວ່າພຣະເຈົ້າຕ້ອງການໃຫ້ພວກເຮົາມີຊີວິດຢູ່. ພຣະເຈົ້າບໍ່ໄດ້ກະທຳແບບບໍ່​ມີ​ແບບ​ແຜນ.ພ​ຣະ​ອົງ​ກະ​ທຳໂດຍ​ມີ​ຈຸດປະສົງ. ເມື່ອພຣະອົງສ້າງມະນຸດພຣະອົງບໍ່ໄດ້ພະຍາຍາມຕື່ມສິ່ງທີ່ຕົນເອງບໍ່​ມີ​ລົງ​ໄປ. ພຣະອົງບໍ່​ຈຳ​ເປັນ​ຕ້ອງ​ມີພວກເຮົາ,ແຕ່ພຣະອົງຍັງໄດ້ສ້າງພວກເຮົາຢູ່. ມີຄຳອະທິບາຍທີ່ສົມເຫດສົມຜົນ​ພຽງ​ແຕ່ຂໍ້ດຽວທີ່ວ່າ​ຍ້ອນ​ຫຍັງ​ພ​ຣະ​ອົງ​ຈຶ່ງ​ໄດ້ສ້າງພວກເຮົາຄື: ພຣະເຈົ້າຕ້ອງການໃຫ້ພວກເຮົາມີ​ຊີ​ວິດ​ຢູ່ເພື່ອໃຫ້​ພ​ຣະ​ອົງ​ຈະ​ໄດ້​ຊື່ນ​ຊົມພວກເຮົາແລະເພື່ອ​ເຮັດ​ໃຫ້​ເຮົາມີຄວາມສຸກກັບພຣະ​ອົງ.

ເນື່ອງຈາກວ່າພ​ຣະເຈົ້າໄດ້ສ້າງພວກເຮົາ, ​ພ​ຣະຄຳພີຈຶ່ງກ່າວເຖິງພ​ຣະອົງ​ໃນ​ຖາ​ນະ​ເປັນ“​ພ​ຣະບິ​ດາເຈົ້າ” ຂອງພວກເຮົາແລະຄົນເຮົາຕັ້ງແຕ່ອາດາມເປັນຕົ້ນ​ມາ​ແມ່ນລູກຂອງພຣະອົງ[[1]](#footnote-1). ນັ້ນແມ່ນເຫດຜົນທີ່ພ​ຣະຄຳພີໃຊ້ພາສາຂອງຄອບຄົວເພື່ອພັນລະນາເຖິງພຣະເຈົ້າແລະຄວາມສຳພັນຂອງພ​ຣະ​ອົງກັບພວກເຮົາ. ນັ້ນບໍ່ແມ່ນເລື່ອງບັງເອີນ.

ແຕ່ຂ້າ​ພະ​ເຈົ້າກຳ​ລັງໂດດໄປ​ລ່ວງ​ໜ້າ​ໃນ​ເລື່ອງຫຼາຍເກີນໄປແລ້ວ. ເພື່ອຈະເຂົ້າໃຈສະພາບການທີ່​ແທ້​ຈິງສຳລັບພາສາທີ່​ເນັ້ນຄອບຄົວເປັນສູນ​ກາງໃນພ​ຣະຄຳພີ,ພວກເຮົາຈຳເປັນຕ້ອງ​ຍ້ອນກັບຄືນສູ່ສະໄໝກ່ອນທີ່ ພ​ຣະເຈົ້າສ້າງແຜ່ນດິນໂລກແລະສ້າງ​ມະ​ນຸດ. ມັນອາດຈະເຮັດ​ໃຫ້​ທ່ານແປກໃຈ, ແຕ່ວ່າໃນເວລານັ້ນພຣະເຈົ້າບໍ່ໄດ້ຢູ່ໂດດດ່ຽວ. ນັ້ນແມ່ນເຫດຜົນອີກຢ່າງໜຶ່ງທີ່ພວກເຮົາສາມາດໝັ້ນໃຈໄດ້ວ່າພ​ຣະ​ອົງບໍ່ໄດ້ສ້າງພວກເຮົາເພາະວ່າພ​​ຣະ​ອົງ​ຢູ່ໂດດດ່ຽວ.

​ ພ​ຣະຄຳພີບອກພວກເຮົາວ່າກ່ອນທີ່ພ​ຣະເຈົ້າຈະສ້າງພວກເຮົາພ​ຣະອົງໄດ້ສ້າງ​ບັນ​ດາ​ສິ່ງ​ມີ​ຊີ​ວິດທີ່ມີສະຕິປັນຍາອື່ນໆຢູ່ແລ້ວ. ພຣະຄຳພີເອີ້ນພວກເ​ຂົ​າ​ເຈົ້າວ່າ“​ບຸດທັງຫຼາຍຂອງພຣະເຈົ້າ.” ພວກເຮົາເອີ້ນພວກ​ເຂົາ ເຈົ້າວ່າເທວະ​ດາ. ໃນ​ພ​ຣະ​ທຳໂຢບໃນພຣະຄຳພີເດີມບອກພວກເຮົາວ່າ​“ພວກ​ທູດ​ຂອງ​ພ​ຣະ​ອົງ​ກໍ່​ເປັ່ງ​ສຽງໂຮຮ້ອງຍິນດີທັງ​ນັ້ນ” ເມື່ອພຣະເຈົ້າວາງຮາກຖານຂອງແຜ່ນດິນໂລກ (ໂຢບ 38: 4-7). ພວກເຂົາ​ເຈົ້າມີຢູ່ແລ້ວແລະກຳລັງເບິ່ງຢູ່.

ຄິດກ່ຽວກັບປະໂຫຍກທີ່ວ່າ:“ບຸດທັງຫຼາຍຂອງພຣະເຈົ້າ.” ເປັນຄຳ​ດຽວ​ກັນ​ໃນພາສາເຮັບ​ເຣີທີ່ແປວ່າ“ລູກຊາຍ” ກໍ່ສາມາດແປເປັນ“ລູກເຕົ້າ”[[2]](#footnote-2) ຄຳວ່າ“ລູກຂອງພຣະເຈົ້າ” ​ມີ​ຄວາມໝາຍວ່າແນວໃດ? .....ຄອບຄົວ.

“​ລູກ” ແມ່ນຄຳສັບທີ່ທ່ານຈະໃຊ້ເມື່ອຄອບຄົວເປັນຫົວເລື່ອງຂອງການສົນທະນາ. ໃນກໍລະນີຂອງໂຢບ 38:4-7, ຄອບຄົວແມ່ນຄອບຄົວແຫ່ງສະຫວັນຫຼືຄອບຄົວ​ທີ່​ເໜືອ​ທຳ​ມະ​ຊາດ. ພຣະເຈົ້າເປັນພຣະບິດາຂອງສິ່ງທີ່ມີຊີ​ວິດ​ທີ່​ມີ​ສະ​ຕິ​ປັນ​ຍາທີ່ພ​ຣະ​ອົງໄດ້ສ້າງໃນໂລກທີ່ເບິ່ງບໍ່ເຫັນ.

ຄວາມຈິງທີ່ວ່າພຣະເຈົ້າມີຄອບຄົວທີ່ມີລັກສະນະເໜືອ​ທຳ​ມະ​ຊາດ​ຢູ່ແລ້ວຊ່ວຍໃຫ້ເຮົາເຂົ້າໃຈແຮງຈູງໃຈຂອງ​ພ​ຣະ​ອົງໃນການສ້າງອາດາມແລະເອວາເຊິ່ງເປັນມະນຸດຄູ່ທຳອິດໃນເລື່ອງລາວ​ພ​ຣະ​ທຳ​ປະຖົມມະການ. ພ​ຣະເຈົ້າຕ້ອງການຄອບຄົວມະນຸດນອກເໜືອໄປຈາກຄອບຄົວທີ່ເໜືອ​ທຳ​ມະ​ຊາດຂອງພ​ຣະອົງ. ເປັນເລື່ອງບໍ່ໜ້າເຊື່ອ, ເລື່ອງຂອງສວນເອເດນບອກພວກເຮົາວ່າພຣະເຈົ້າຕ້ອງການໃຫ້ສອງຄອບຄົວຂອງພ​ຣະ​ອົງຢູ່ນຳກັນ​ຢູ່​ຕໍ່​ໜ້າພ​ຣະ​ອົງ. ນີ້ໝາຍຄວາມວ່າ, ມະນຸດໄດ້ຖືກສ້າງຂຶ້ນມາເພື່ອໃຫ້ຢູ່ຕໍ່​ໜ້າ​ພ​ຣະ​ເຈົ້າຄື​ກັນ​ກັບ​ພວກ​ເທວະ​ດາ.

ແຕ່ພວກເຮົາຈະຮູ້ທຸກຢ່າງໄດ້ແນວໃດ? ໃຫ້ພວກເຮົາມາພິຈາລະນາເບິ່ງ​ນຳ​ກັນ.

ພ​ຣະ​ທຳ​ເຫຼັ້ມ​ທຳ​ອິດຂອງພ​ຣະຄຳພີປະ​ຖົມ​ມະ​ການເລີ່ມຕົ້ນດ້ວຍການຊົງສ້າງ. ພຣະເຈົ້າໄດ້ສ້າງຫຼາຍສິ່ງຫຼາຍຢ່າງຕາມ​ເວ​ລາທີ່ເລື່ອງລາວ​ໄດ້​ມາ​ເຖິງ​ມະ​ນຸດ(ອາດາມແລະເອວາ). ເລື່ອງລາວເລີ່ມຕົ້ນຈາກພຣະເຈົ້າສ້າງ​ບັນ​ດາພືດ,ແມງໄມ້, ສັດທີ່ມີ​ປີກ,ແລະສັດບົກ. ບໍ່ມີສິ່ງ​ມີ​ຊີ​ວິດໃດທີ່ມີຄວາມສາມາດໃນການມີຄວາມສຳ ພັນກັບພຣະເຈົ້າ​ໄດ້. ພວກ​ມັນບໍ່ສາມາດສົນທະນາກັບພຣະເຈົ້າໄດ້. ພວກ​ມັນບໍ່ສາມາດແບ່ງປັນຄວາມຄິດຂອງ​ຕົນ​ເອງ​ກັບພຣະເຈົ້າຫຼືສະແດງຄວາມຮູ້ບຸນຄຸນຕໍ່ພຣະອົງ. ສະມາຊິກໃນຄອບຄົວມີ​ຄວາມ​ສຳ​ພັນ​ເຊິ່ງ​ກັນ​ແລະ​ກັນ​ຄື ພວກເຂົາ​ເຈົ້າມີ​ການພົວພັນໃນລະດັບສະ​ຕິ​ປັນຍາແລະອາລົມ. ພວກເຂົາ​ເຈົ້າສ້າງ​ຄວາມ​ຜູກ​ພັນ​ມິດ​ຕະ​ພາບ. ສິ່ງທີ່ຈົບ​ງາມ​ຄື​ກັບ​ບັນ​ດາພືດແລະສັດທັງ​ຫຼາຍ​ນັ້ນ ພວກມັນບໍ່ສາມາດເປັນລູກຂອງ ພຣະເຈົ້າໄດ້. ພວກ​ມັນບໍ່ແມ່ນຄອບຄົວ. ນັ້ນແມ່ນສິ່ງທີ່ພ​ຣະເຈົ້າຕ້ອງ ການແທ້ໆ. ​ພ​ຣະ​ອົງຈຳເປັນຕ້ອງສ້າງບາງສິ່ງບາງຢ່າງທີ່ຄືກັບພ​ຣະ​ອົງເອງເພື່ອຈະມີຄອບຄົວ.

***ຮູບ​ລັກ​ສະ​ນະຂອງພຣະເຈົ້າ***

ພາຍຫຼັງທີ່ພ​ຣະເຈົ້າໄດ້ເຮັດໃຫ້ພືດແລະສັດທຸກຊະນິດເຕັມແຜ່ນດິນໂລກແລ້ວ, ​ພ​ຣະ​ອົງຍັງມີວຽກຕ້ອງເຮັດອີກ. ພຣະເຈົ້າຕັດສິນໃຈສ້າງສິ່ງ​ທີ່ມີ​ຊີ​ວິດໃໝ່ໆ“ຕາມຮູບ​ລັກ​ສະ​ນະຂອງພ​ຣະ​ອົງ” ແລະ “ຄື​ກັນ​ກັບ ພ​ຣະ​ອົງ” (​ປ​ຖກ1:27). ​ພວກເຂົາເຈົ້າຈະເປັນຄອບຄົວທາງ​ໂລກຂອ​ງ​ພ​ຣະ​ອົງ.

“​ຮູບລັກ​ສະ​ນະຂອງພ​ຣະເຈົ້າ” ແມ່ນແນວຄິດທີ່ສຳຄັນໃນພ​ຣະຄຳພີ. ມະນຸດຖືກສ້າງຂຶ້ນໃຫ້ເປັນຄືກັບ ພຣະເຈົ້າ. ຄິດເຖິງ“​ຮູບ​ແບບ” ຂອງພຣະເຈົ້າເປັນຄຳກິລິຍາ. ພວກເຮົາຖືກສ້າງຂຶ້ນເພື່ອ​ໃຫ້ເປັນ​​ຮູບ​ແບບພຣະເຈົ້າ, ເພື່ອເປັນ​ຮູບ​ລັກ​ສະ​ນະຂອງພ​ຣະ​ອົງ​ຄືເພື່ອເປັນຕົວແທນຂອງພຣະອົງ.

ຮູບ​​ແບບຂອງພຣະເຈົ້າໝາຍຄວາມວ່າແນວໃດ? ​ປ​ຖກ.1:27-28 ໃຫ້​ຄຳ​ຕອບແກ່ພວກເຮົາວ່າ:

ດັ່ງນັ້ນ ພຣະເຈົ້າ​ຈຶ່ງ​ໄດ້​ນິຣະມິດ​ສ້າງ​ມະນຸດ​ໃຫ້​ມີ​ຮູບ​ລັກສະນະ​ຂອງ​ພຣະອົງ ຕາມ​ພຣະ​ລັກສະນະ​ຂອງ​ພຣະເຈົ້າ. ພຣະອົງ​ໄດ້​ນິຣະມິດ​ສ້າງ​ພວກເຂົາ​ໃຫ້​ເປັນ​ຊາຍ​ແລະ​ຍິງ ພຣະເຈົ້າ​ໄດ້​ອວຍພອນ​ພວກເຂົາ ແລະ​ພຣະເຈົ້າ​ໄດ້ກ່າວ​ແກ່​ພວກເຂົາ​ວ່າ, “ຈົ່ງ​ມີ​ລູກຫຼານ​ໃຫ້​ແຜ່ຜາຍ​ຂະຫຍາຍ​ທະວີຄູນ​ຫຼາຍ​ຂຶ້ນ ເພື່ອ​ເຊື້ອສາຍ​ຂອງ​ເຈົ້າ​ຈະ​ມີ​ຢູ່​ທົ່ວ​ທຸກ​ແຫ່ງຫົນ ແລະ​ປົກຄອງ​ທຸກສິ່ງ​ເທິງ​ແຜ່ນດິນ​ໂລກ​ນີ້. ເຮົາ​ໃຫ້​ເຈົ້າ​ມີ​ອຳນາດ​ເໜືອ​ປາ, ນົກ ແລະ​ສັດປ່າ​ທຸກ​ຊະນິດ.”

ພຣະເຈົ້າສາມາດເບິ່ງແຍງໂລກຂອງພ​ຣະ​ອົງໄດ້ດີ ພຣະອົງເປັນພຣະເຈົ້າ. ບໍ່ມີຫຍັງເກີນຄວາມສາມາດຂອງພ​ຣະ​ອົງ. ແຕ່ພຣະເຈົ້າໄດ້ສ້າງຄອບຄົວ​ທາງ​ໂລກແທນ ເຊິ່ງບັນ​ດາລູກຂອງ​ພ​ຣະ​ອົງຈະໄດ້ຮັບຕຳ ແໜ່ງເພື່ອ​ຈັດ​ການ​ແລະ​ປົກ​ປັກຮັກສາສິ່ງທີ່​ພ​ຣະເຈົ້າໄດ້​ສ້າງ​ໄວ້​ນັ້ນ. ພວກເຂົາເຈົ້າຈະເປັນຜູ້ຝຶກຫັດແລະເພື່ອນຮ່ວມງານ. ການສະ​ທ້ອນ​ຮູບແບບພຣະເຈົ້າໝາຍເຖິງການເປັນຕົວແທນຂອງພຣະເຈົ້າຢູ່ເທິງໂລກນີ້. ພຣະເຈົ້າໄດ້ຂໍໃຫ້ມະ​ນຸດເຮັດວຽກທີ່ພຣະເຈົ້າສາມາດເຮັດໄດ້ດ້ວຍຕົນເອງ. ແຕ່ພ​ຣະ​ອົງຢາກໃຫ້ລູກຂອງ ພ​ຣະ​ອົງເຂົ້າຮ່ວມ. ທຸລະກິດຂອງພຣະເຈົ້າແມ່ນທຸລະກິດຄອບຄົວ. ສວນເອເດນບໍ່ພຽງແຕ່ເປັນບ້ານຂອງ ພ​ຣະເຈົ້າເທົ່ານັ້ນ; ມັນ​ເປັນ​ສຳ​ນັກ​ງານ​ທີ່ບ້ານຂອງພ​ຣະເຈົ້າ. ພວກເຮົາຖືກສ້າງຂຶ້ນມາເພື່ອເປັນເພື່ອນຮ່ວມງານຂອງພຣະເຈົ້າ.

ພ​ຣະເຈົ້າເຮັດໃຫ້ແນ່ໃຈວ່າມະ​ນຸດທີ່ພ​ຣະອົງ​ຊົງສ້າງນັ້ນສາມາດເຮັດວຽກຂອງພ​ຣະອົງໃນແຜ່ນດິນໂລກ​ໄດ້. ພ​ຣະອົງໄດ້ແບ່ງປັນບາງຄຸນລັກ​ສະ​ນະແລະຄວາມສາມາດຂອງພ​ຣະ​ອົງໃຫ້​ແກ່ພວກເຂົາ​ເຈົ້າຄື ​ສິ່ງ​ຕ່າງໆເຊັ່ນວ່າຄວາມສະຫຼາດແລະຄວາມຄິດສ້າງສັນ. ​ພ​ຣະຄຳພີບອກພວກເຮົາວ່າມະນຸດແມ່ນ​ແບບ​ສະ​ບັບທີ່​ນ້ອຍກວ່າ​ພຣະເຈົ້າ. ພ​ຣະ​ອົງໄດ້ເຮັດໃຫ້ພວກເຮົາເປັນຄືກັບ​ພ​ຣະ​ອົງເພື່ອພວກເຮົາຈະສາມາດເຂົ້າຮ່ວມກັບ​ພ​ຣະ​ອົງໃນຖານະເປັນຜູ້ປົກຄອງແລະຜູ້ເບິ່ງ​ແຍງຮ່ວມກັນໃນໂລກໃໝ່ຂອງພ​ຣະ​ອົງ.

ການເປັນ​ຮູບ​​​ແບບພຣະເຈົ້າແມ່ນແນວຄິດທີ່ສຳຄັນຍ້ອນເຫດຜົນຫຼາຍຢ່າງ. ເຊິ່ງໃຫ້ພວກເຮົາແຕ່ລະຄົນມີເອ​ກ​ກະ​ລັກທີ່ປອດໄພ,ເລິກເຊິ່ງ. ເປັນ​ຄວາມ​ປາດ​ຖະ​ໜາດັ້ງ​ເດີມ​ຂອງພຣະເຈົ້າທີ່ຢາກໃຫ້ມະນຸດທຸກຄົນເປັນລູກແລະເປັນຫຸ້ນສ່ວນຂອງພ​ຣະ​ອົງ. ນັ້ນແມ່ນວິທີທີ່ພຣະເຈົ້າເບິ່ງມະ​ນຸດ. ມັນກໍ່ແມ່ນວິທີທີ່ພວກເຮົາຄວນຄິດເຖິງຜູ້ຄົນ​ອີກ​ດ້ວຍ. ພ​ຣະເຈົ້າຕ້ອງການໃຫ້ເຮົາທຸກຄົນຄິດ​ວ່າແຕ່ລະຄົນທີ່ເປັນອ້າຍເອື້ອຍນ້ອງ​ກັນ. ພວກເຮົາທຸກຄົນມີສະຖານະພາບດຽວກັນກັບຮູບ​ແບບ​ຂອງພຣະເຈົ້າທີ່ພຣະເຈົ້າຕ້ອງການໃນຄອບຄົວຂອງ​ພ​ຣະ​ອົງ. ​ລັດ​ທິ​ຈຳ​ແນກເຊື້ອຊາດ,ຄວາມຮຸນແຮງ,ການໝູນໃຊ້ແລະການບີບບັງຄັບບໍ່ແມ່ນສ່ວນໜຶ່ງຂອງການອອກແບບຂອງພຣະເຈົ້າສຳລັບມະນຸດ. ພວກມັນແມ່ນຜົນທີ່ຊົ່ວຮ້າຍຂອງການກະບົດແລະຄວາມບາບ. ພຣະເຈົ້າກຽດຊັງສິ່ງທີ່ຄວາມບາບເຮັດຕໍ່ຄົນທີ່ພ​ຣະ​ອົງຮັກ. ນັ້ນແມ່ນສິ່ງທີ່ພວກເຮົາຈຳເປັນຕ້ອງຈື່ໄວ້ໃນເວລາທີ່ພວກເຮົາຄິດເຖິງຄວາມລົ້ມເຫຼວທາງສິນ​​ລະທຳຂອງພວກເຮົາເອງແລະຂອງຄົນອື່ນ.

ການ​ເປັນ​ຮູບ​ແບບ​ພ​ຣະເຈົ້າຍັງເຮັດໃຫ້​ພວກເຮົາມີຈຸດປະສົງ. ພວກເຮົາມີພາລະກິດ. ທຸກໆຄົນ, ບໍ່ວ່າຈະນ້ອຍຫຼືອ່ອນແອຫຼືອາຍຸສັ້ນກໍ່ມີບົດບາດໃນຊີວິດຂອງຜູ້ອື່ນ. ວຽກງານທຸກໆ​ຢ່າງທີ່ພວກເຮົາເຮັດເພື່ອ​ຖວາຍ​ກຽດແດ່ພຣະເຈົ້າແລະບັນ​ດາເພື່ອນຮ່ວມງານຂອງພວກເຮົາກາຍເປັນ***ການຊົງເອີ້ນທາງຈິດ​ວິນ​ຍານ***. ໃນຄວາມຄິດຂອງພຣະເຈົ້າ,ບົດບາດຂອງສິດຍາພິບານ,ຜູ້​ຮັບ​ໃຊ້,ຫຼືປະໂລຫິດບໍ່ໄດ້ເໜືອກວ່າວຽກອື່ນໆ. ວິທີການທີ່ພວກເຮົາດຳລົງຊີວິດທີ່​ເປັນພອນໃຫ້ແກ່ຄົນ​ອື່ນໆ,ເຕືອນພວກເຂົາໃຫ້​ລະ​ນຶກ​ເຖິງຊີວິດແລະຄວາມກົມກຽວກັບພຣະເຈົ້າວ່າເປັນ​ແນວ​ໃດ,ຫຼື​ເປັນ​ຊີ​ວິດ​ທີ່ສາບແຊ່ງພວກເຂົາ. ສິ່ງທີ່ພວກເຮົາເຮັດແມ່ນມີຄວາມສຳຄັນ - ແລະໂດຍ​ສ່ວນ​ໃຫຍ່​ແລ້ວມັນແມ່ນວິ​ທີ​ທີ່ເລັກ​ນ້ອຍແລະບໍ່ໜ້າປະທັບໃຈ.

ທັງໝົດນີ້ແມ່ນເຫດຜົນທີ່ຂ້າ​ພະ​ເຈົ້າຕອບຄຳຖາມເປີດຂອງຂ້າ​ພະ​ເຈົ້າໃນ​ວິ​ທີ​ທີ່​ຂ້າ​ພະ​ເຈົ້າໄດ້ເຮັດ. ພ​ຣະເຈົ້າຕ້ອງການຫຍັງ? ພ​ຣະ​ອົງຕ້ອງການທ່ານ. ພ​ຣະ​ອົງຕ້ອງການຄອບຄົວ.ພ​ຣະ​ອົງຕ້ອງການເພື່ອນຮ່ວມງານ. ພ​ຣະ​ອົງຕ້ອງການໃຫ້​ທ່ານຮູ້ວ່າທ່ານເປັນໃຜແລະເປັນຫຍັງຊີວິດຂອງ​ທ່ານຈຶ່ງມີຄຸນຄ່າຕໍ່ພ​ຣະ​ອົງ.

ແຕ່ພວກເຮົາຫາ​ກໍ່ກຳລັງເລີ່ມຕົ້ນ. ໃນເລື່ອງ​ລາວ​ຍັງມີອີກຫຼາຍ. ຊີວິດໃນໂລກຂອງພວກເຮົາແລະບາງທີແມ່ນແຕ່ໃນເຮືອນຂອງພວກເຮົາ ມັນບໍ່ກົງກັບສິ່ງທີ່ພຣະເຈົ້າຕ້ອງການ. ມີບາງສິ່ງບາງຢ່າງເກີດຂຶ້ນ​ທີ່​ທຳ​ລາຍລ້າງທັງໝົດ. ຄວາມເຈັບປວດໃຈ​ຍັງຈະຍິ່ງໃຫຍ່ຫຼາຍຈົນພຣະເຈົ້າໃກ້ຈະຕັດສິນໃຈທີ່ຈະ​ບໍ່ຢາກ​ມີມວນມະນຸດ​ເລີຍ.

**ບົດທີສອງ**

**ພ​ຣະເຈົ້າຍັງ​ຄົງຕ້ອງການຄອບຄົວ**

ໃນບົດທີ່​ຜ່ານ​ມາຂ້າພະເຈົ້າໄດ້​ຊີ້​ໃຫ້​ເຫັນ​ວ່າພຣະເຈົ້າໄດ້ກຽມພ້ອມຄົນເຮົາໃຫ້​ສະ​ທ້ອນ​ຮູບ​ແບບຂອງພຣະອົງເທິງແຜ່ນດິນໂລກ. ​ພ​ຣະ​ອົງເຮັດແນວນັ້ນໂດຍການແບ່ງປັນຄຸນລັກສະນະແລະຄວາມສາມາດຂອງພ​ຣະ​ອົງ​ໃຫ້ກັບ​ພວກເຂົາເຈົ້າ. ເປັນສິ່ງທີ່ມະ​ຫັດ​ສະ​ຈັນ​, ມັນເປັນ​ສິ່ງ​ທີ່ໜ້າສົນໃຈແລະເປັ​ນ​ຕາ​ຢ້ານ. ຄຸນລັກສະ ນະຢ່າງໜຶ່ງຂອງພ​ຣະເຈົ້າແມ່ນເສລີພາບ - ສິ່ງທີ່ພວກເຮົາມັກຈະເອີ້ນວ່າເປັນອິດສະຫຼະ. ຖ້າທ່ານເຄີຍສົງໃສວ່າເປັນຫຍັງໂລກຈຶ່ງມີຄວາມຊົ່ວ​ຮ້າຍ, ນີ້ແມ່ນຄຳຕອບຂອງພ​ຣະຄຳພີ.

***ການກະບົດ # 1***

ເມື່ອພຣະເຈົ້າຕັດສິນໃຈແບ່ງປັນຄຸນລັກສະນະແລະຄວາມສາມາດຂອງ​ພ​ຣະ​ອົງ​ໃຫ້ກັບລູກໆຂອງ​ພ​ຣະ​ອົງ ພ​ຣະ​ອົງຮູ້ວ່າມັນໝາຍເຖິງ​ຫຍັງ. ພຣະເຈົ້າຮູ້ທຸກຢ່າງ, ສະນັ້ນພ​ຣະ​ອົງເຂົ້າໃຈຢ່າງຈະແຈ້ງວ່າຈະມີຫຍັງເກີດຂຶ້ນ. ພ​ຣະເຈົ້າໄດ້ຕັດສິນໃຈແບບດຽວກັນກັບກ່ອນໜ້ານີ້ທີ່​ພ​ຣະ​ອົງ​ໄດ້​ສ້າງ​ຄອບ​ຄົວ​ແຫ່ງສະຫວັນ. ພວກເຂົ​າ​ເຈົ້າມີຄວາມສາ ມາດຫຼາຍ​ຢ່າງເຊັ່ນ: ຄວາມສະຫຼາດແລະເສລີພາບເຊັ່ນກັນ. ​ພວກ​ເຂົາໄດ້ຮັບຂອງຂວັນເຫຼົ່ານັ້ນຈາກພຣະເຈົ້າຜູ້ສ້າງຂອງ​ພວກ​​ເຂົາ​ເຈົ້າ.

ບໍ່ຊ້າ​​ຫຼື​ໄວພຣະເຈົ້າຮູ້ວ່າຂອງຂວັນຂອງພ​ຣະ​ອົງຈະຖືກນຳໃຊ້ໃນທາງທີ່ຜິດຫຼືທາງ​ທີ່ເປັນ​ໂທດ. ​ພ​ຣະ​ອົງຮູ້ວ່າ, ເຖິງແມ່ນວ່າ​ລູກ​ຂອງ​ພ​ຣະ​ອົງ (ວິນຍານແລະມະນຸດ) ເປັນ​ຄື​ກັບ​ພ​ຣະ​ອົງ, ​ແຕ່ພວກເຂົາ​​ເຈົ້າກໍບໍ່ໄດ້ເປັນຄືກັບພ​ຣະເຈົ້າຢ່າງ​ສົມ​ບູນ. ພວກເຂົານ້ອຍກວ່າພ​ຣະເຈົ້າ. ພວກເຂົາບໍ່ສົມບູນແບບ, ໃນຂະນະທີ່ພຣະອົງສົມບູນແບບ. ເມື່ອ​ເຖິງ​ຈຸດ​ໜຶ່ງລູກຂອງພ​ຣະ​ອົງບາງ​ຄົນອາດຈະເຮັດຜິດພາດທີ່ໜ້າຢ້ານກົວຫຼື​ການ​ກະ​ທຳທີ່ເຫັນແກ່ຕົວ. ພວກເຂົາຈະຕໍ່ຕ້ານບາງສິ່ງທີ່ພຣະເຈົ້າຢາກໃຫ້ພວກເຂົາເຮັດຫຼືບໍ່ເຮັດ.

ນັ້ນແມ່ນສິ່ງທີ່ເກີດຂຶ້ນຢ່າງແນ່ນອນໃນສວນເອເດນ. ອາດາມແລະເອວາໄດ້ກະບົດ. ພວກເຂົາໄດ້ລະ ເມີດຄຳສັ່ງຂອງພຣະເຈົ້າທີ່ບໍ່ໃຫ້ກິນໝາກໄມ້ຂອງຕົ້ນໄມ້ຕົ້ນ​ໜຶ່ງ​​ ສ່ວນໝາກ​ຂອງ​ຕົ້ນ​ໄມ້ຕ່າງໆໃນສວນກິນ​ໄດ້​ໝົດ. ພວກເຂົາໄດ້ເຮັດບາບແລະສູນເສຍຊີວິດນິຣັນດອນຕໍ່​ໜ້າ​ພ​ຣະ​ເຈົ້າ​ໄປ. ມະນຸດທຸກຄົນທີ່ເກີດມາຫຼັງຈາກນັ້ນໄດ້ເກີດຢູ່ນອກສວນເອເດນ,​ໄດ້ແຍກອອກຈາກພຣະເຈົ້າ. ອັກຄະສາວົກໂປໂລໄດ້ກ່າວຢ່າງດີວ່າ:“ດ້ວຍວ່າ,ຄ່າຈ້າງ​ຂອງ​ຄວາມ​ຜິດບາບ​ກໍ​ຄື​ຄວາມ​ຕາຍ” (ຣມ 6:23).

ການກະບົດທີ່ຮ້າຍແຮງຂອງອາດາມແລະເອວາແມ່ນຜົນມາຈາກການກະບົດກ່ອນ​ໜ້ານີ້ແລ້ວ. ລູກ​ທາງ​ຝ່າຍ​​ວິນ​ຍານ​ຂອງ​ພ​ຣະ​ເຈົ້າຄົນໜຶ່ງໄດ້​ຕັດ​ສິນ​ໃຈ​ຕໍ່​ຕ້ານການຕັດສິນໃຈຂອງພຣະເຈົ້າທີ່ຈະມີຄອບຄົວມະ ນຸດ. ​​ລາວໄດ້ລໍ້ລວງເອວາໃຫ້ກໍ່ກະບົດ, ຫວັງວ່າພຣະເຈົ້າຈະທຳລາຍນາງແລະອາດາມ.​ ລາວ​ໄດ້ມາຫາ ເອວາໃນຮູບແບບຂອງງູ (​ປ​ຖກ3:1-7). ພ​ຣະຄຳພີກ່າວເຖິງງູວ່າ​ມານ​ຮ້າຍແລະມານຊາ​ຕານ (ພ​ນມ12: 9). ມັນປະສົບຜົນສຳເລັດໃນການເຮັດໃຫ້ເອວາເຮັດບາບ,ແຕ່ມັນເຮັດ​ໃຫ້ມະນຸດຖືກທຳລາຍບໍ່​ສຳ​ເລັດ.

ມີຄວາມຈິງບາງ​ຢ່າງທີ່ເລິກເຊິ່ງຢູ່ທີ່ນີ້. ສິ່ງທຳອິດຕອບຄຳຖາມທີ່ທຸກຄົນຖາມໃນບາງ​ຈຸດຂອງຊີວິດ​ຄື: ເປັນຫຍັງຈຶ່ງມີຄວາມຊົ່ວຮ້າຍ​ໃນ​ໂລກ? ຄວາມຊົ່ວຮ້າຍມີຢູ່ໃນໂລກເພາະວ່າພຣະເຈົ້າ​ໄດ້ຕັດສິນໃຈວ່າ ​ພ​ຣະ​ອົງ​ຕ້ອງ​ການສ້າງສິ່ງ​ທີ່​ມີ​ຊີ​ວິດຄືກັບພ​ຣະ​ອົງ​ເອງ. ຂ້າ​ພະ​ເຈົ້າບໍ່ໄດ້ໝາຍຄວາມວ່າພຣະເຈົ້າມີດ້ານ​ທີ່ຊົ່ວ​ຮ້າຍ. ແຕ່​ຂ້າ​ພະ​ເຈົ້າ​ໝາຍຄວາມວ່າພຣະເຈົ້າ​ໄດ້ປະຕິເສດແນວຄິດທີ່ຈະສ້າງມະນຸດເປັນ​ແບບຫຸ່ນຍົນ ຫຼືຄອມພິວເຕີ້ທີ່​ໄດ້​ຕັ້ງ​ໂປ​ແກຼມ​ໄວ້​ລ່ວງ​ໜ້າ​ເຊິ່ງ​ເຮັດ​ຈາກເນື້ອໜັງແລະກະດູກ

ຈຸດສຸດທ້າຍນັ້ນແມ່ນສິ່ງທີ່ສຳຄັນ. ຄວາມຄ້າຍຄືກັນຂອງພວກເຮົາກັບ​*ພ​ຣະ​ອົງ​ນັ້ນ​ຕ້ອງ*ເປັນຈິງ. ຖ້າບໍ່​ມີເສລີພາບ​​ທີ່ແທ້​ຈິງໃນການຕັດສິນໃຈ​ຢ່າງ​ແທ້​ຈິງພວກເຮົາກໍຈະບໍ່ເປັນຄືກັບພຣະເຈົ້າ. ພຣະເຈົ້າບໍ່ແມ່ນຫຸ່ນຍົນ,ແລະພວກເຮົາຖືກສ້າງຂຶ້ນໃຫ້ເປັນຄືກັບພ​ຣະ​ອົງ. ຖ້າບໍ່​ມີຄວາມ​ຕັ້ງ​ໃຈທີ່​ມີ​ເສລີພາບ​ຢ່າງ​ແທ້​ຈິງ, ພວກເຮົາບໍ່ສາມາດຮັກພຣະເຈົ້າຫຼືເຊື່ອຟັງພຣະເຈົ້າ​ໄດ້. ຖ້າຫາກການຕັດສິນໃຈຖືກກຳ​ນົດໄວ້ລ່ວງໜ້າ, ມັນກໍບໍ່ແມ່ນການຕັດສິນໃຈແທ້ໆ. ສຳລັບການຕັດສິນໃຈເຊັ່ນ: ຄວາມຮັກແລະການເຊື່ອຟັງຈະເປັນຈິງ​ໄດ້ຕ້ອງມີທາງເລືອກທີ່ແທ້​ຈິງທີ່ຈະບໍ່ຮັກຫຼືບໍ່ເຊື່ອຟັງ.

ຜົນຂອງສິ່ງທັງໝົດນີ້ແມ່ນວ່າຄວາມຊົ່ວຮ້າຍທີ່​ເກີດ​ຂຶ້ນເພາະວ່າ​ມະ​ນຸດສວຍໃຊ້​ຂອງ​ຂວັນ​ແຫ່ງອິດສະ ຫຼະພາບອັນລໍ້າຄ່າຂອງພຣະເຈົ້າ​ໃນ​ທາງ​ທີ່​ຜິດແລະໃຊ້ມັນເພື່ອຄວາມເພິ່ງພໍໃຈຕົນເອງ,ການແກ້ແຄ້ນ, ແລະ​ການ​ຂີ້ຕົວະທີ່ຄິດ​ວ່າພວກເຂົາ​ສາ​ມາດຄວບຄຸມໄດ້. ການລະເມີດນີ້ໄດ້ເລີ່ມຕົ້ນໃນສວນເອເດນ.

ແຕ່ພຣະເຈົ້າບໍ່ໄດ້ແປກໃຈເລີຍ. ​ພ​ຣະ​ອົງໄດ້​ຄາດ​ການ​ລ່ວງ​ໜ້າເລື່ອງຄວາມຊົ່ວແລ້ວ. ພຣະອົງຮູ້ລ່ວງໜ້າວ່າຈະມີຫຍັງເກີດຂຶ້ນກັບລູກໆຂອງພຣະອົງແລະພຣະອົງໄດ້ວາງແຜນ​ການໄວ້​ແລ້ວ. ພ​ຣະເຈົ້າບໍ່ໄດ້ທຳ ລາຍລູກໆ​ຂອງ​ພ​ຣະ​ອົງ​ທີ່​ເປັນມະນຸດຍ້ອນການກະບົດຂອງພວກເຂົາ​ເຈົ້າ. ແຕ່​ພ​ຣະ​ອົງຈະໃຫ້ອະໄພແລະໄຖ່ພວກເຂົາ​ແທນ.ພ​ຣະຄຳພີບອກຢ່າງຈະແຈ້ງວ່າພຣະເຈົ້າຮູ້ວ່າຈະເກີດຫຍັງ​ຂຶ້ນແລະມີແຜນການໃຫ້ອະໄພແລະຄວາມ​ພົ້ນກ່ອນການກະບົດຈະເກີດຂຶ້ນຮຽບ​ຮ້ອຍ​ແລ້ວ. ພ​ຣະຄຳພີບອກພວກເຮົາວ່າແຜນ​ການຂອງພຣະອົງໄດ້ຖືກສ້າງຂຶ້ນມາກ່ອນ“ວາງຮາກສ້າງໂລກ”. (ອ​ຟ​ຊ 1:4; ຮ​ຣ 9: 26-10:7; 1ປ​ຕ1:20).

ແຜນ​ການແຫ່ງຄວາມລອດ​ພົ້ນ​ໃນ​ທີ່​ສຸດຮຽກຮ້ອງໃຫ້ພຣະເຈົ້າມາເປັນມະນຸດ. ພວກເຮົາຈະໄປໃນສ່ວນຂອງເລື່ອງນັ້ນໃນເວລາອີກບໍ່​ດົນ. ແຕ່ເມື່ອດົນນານກ່ອນເຫດການທີ່ໜ້າງຶດງໍ້ນີ້​ຈະມີລາຄາທີ່ຕ້ອງຈ່າຍສຳ ລັບສິ່ງທີ່ເກີດຂຶ້ນໃນສວນເອເດນ. ພຣະເຈົ້າໄດ້ຂັບ​ໄລ່ອາດາມແລະເອວາແລະລູກໆຂອງພວກເຂົາອອກໄປຈາກທີ່​ປະ​ທັບ​ຂອງ​ພ​ຣະ​ອົງ. ສວນເອເດນຖືກ​ເອົາ​ໄປ​ແລ້ວ. ແທນທີ່ຈະມີຊີວິດນິ​ຣັນດອນກັບພຣະເຈົ້າພ​ຣະ​ບິ​ດາຂອງພວກເຂົາ,ແຕ່​ບັດ​ນີ້ມະນຸດຕ້ອງ​ລໍ​ຖ້າຄວາມຕາຍ (​ ຣມ 5:12). ນັ້ນແມ່ນສິ່ງທີ່ແຍກພວກ​ເຂົາອອກຈາກພຣະເຈົ້າຜູ້​ເປັນແຫຼ່ງແຫ່ງຊີວິດ ເປັນຄ່າໃຊ້ຈ່າຍທີ່​ພວກ​ເຂົາ​ຕ້ອງ​ເສຍໃນທີ່ສຸດ

ພ​ຣະເຈົ້າໄດ້ຂັບໄລ່​ລູກທີ່ກະບົດອອກຈາກເຮືອນຂອງພ​ຣະ​ອົງ.ແຕ່ນັ້ນແມ່ນຜົນທີ່ດີກວ່າສິ່ງທີ່ມານ​ຊາ​ຕານໄດ້ຫວັງວ່າຈະເກີດຂຶ້ນຄື​ໃຫ້ມະນຸດຖືກທຳລາຍ. ພຣະເຈົ້າບໍ່ໄດ້ປະຖິ້ມແຜນການທີ່ຈະມີຄອບຄົວມະນຸດ, ແຕ່ການກະບົດກໍ່ມີ​ການ​ເສຍຄ່າໃຊ້ຈ່າຍ. ພຣະເຈົ້າ​ກໍຍັງລົງໂທດ​ມານຊາຕານ​ພ້ອມ. ມານ​ຊາ​ຕານໄດ້ນຳເອົາຄວາມຕາຍມາສູ່ໂລກຂອງພຣະເຈົ້າ,ມັນ​ໄດ້ກາຍເປັນເຈົ້າແຫ່ງ​ອາ​ນາ​ຈັກ​ຂອງ​ຄວາມ​ຕາຍ. ດິນ​ແດນນີ້ຈະກາຍເປັນນາລົກໃນ​ພາຍຫຼັງ.

***ບໍ່ມີແຜນການສຳຮອງ***

ທ່ານອາດຈະສົງໄສໃນຈຸດນີ້ວ່າເປັນຫຍັງພຣະເຈົ້າບໍ່ພຽງແຕ່ຢຸດແຜນການທັງໝົດຂອງພຣະອົງໃນການມີຄອບຄົວມະນຸດກໍ່​ແລ້ວ, ເນື່ອງ​ຈາກມະນຸດມີອິດ​ສະຫຼ​ະ​​ເຊິ່ງຈະນຳ​ໄປ​ສູ່ຄວາມບາບແລະຄວາມທຸກທໍລະມານຂອງມະນຸດເປັນເວລາຫຼາຍພັນປີຜ່ານຄວາມຮຸນແຮງ,ການ​ຖືກ​ປະ​ຖິ້ມ,ຄວາມເຫັນແກ່ຕົວແລະຫຼາຍໆສິ່ງທີ່ໜ້າຢ້ານອື່ນໆທີ່ມະນຸດເຮັດຕໍ່ຕົນເອງແລະຜູ້ອື່ນ. ບາງທີຄວາມທຸກທໍລະມານຂອງທ່ານເອງ, ຫຼືຄວາມທຸກທີ່ທ່ານເຫັນຢູ່ອ້ອມ​ຂ້າງທ່ານ, ອາດຈະເຮັດໃຫ້ທ່ານ​ຢາກ​ໃຫ້ພຣະເຈົ້າທຳລາຍທຸກສິ່ງທຸກຢ່າງ​ເສຍ.

ພຣະເຈົ້າເຂົ້າໃຈຄວາມຮູ້ສຶກນັ້ນແທ້ໆ. ​ພ​ຣະ​ອົງເຫັນຄວາມຊົ່ວ​ຮ້າຍທີ່ທ່ານເຫັນແລະ​ສິ່ງອື່ນໆ​ອີກຫຼວງ ຫຼາຍ. ພ​ຣະ​ອົງບໍ່ຕ້ອງການ​ໃ​ຫ້ສິ່ງ​ເຫຼົ່ານັ້ນເກີດ​ຂຶ້ນ. ແຕ່ທ່ານເວົ້າວ່າ*,​****ພ​ຣະ​ອົງ​ພ​ຣະເປັນເຈົ້າ*** ພ​ຣະ​ອົງພຽງແຕ່ຢຸດຄວາມຊົ່ວຮ້າຍແລະຄວາມທຸກທໍລະມານບໍ່ໄດ້ບໍ? ມັນບໍ່ງ່າຍ​ແບບນັ້ນ. ລອງ​ຄິດ​ເບິ່ງ. ພຣະເຈົ້າເທົ່າ​ນັ້ນ​ທີ່ສາມາດກຳຈັດຄວາມຊົ່ວຮ້າຍຢູ່ໃນໂລກຂອງພວກເຮົາຖ້າ​ຫາກພ​ຣະ​ອົງກຳຈັດທຸກໆຄົນທີ່ເຮັດຄວາມຊົ່ວ. ພຣະເຈົ້າເທົ່າ​ນັ້ນ​ທີ່ສາມາດຍຸດຕິຄວາມຊົ່ວຮ້າຍໄດ້ຖ້າວ່າພ​ຣະ​ອົງກຳຈັດພວກເຮົາທຸກຄົນ. ທຸກໆຄົນເຮັດບາບ (ໂຣມ 3: 10-12) ແລະເຊັ່ນດຽວກັບ​​ທີ່ພ​ຣະຄຳພີກ່າວໄວ້ວ່າ,“ຂາດ​ຈາກ​ພຣະ​ຣັດສະໝີ​ຂອງ​ພຣະເຈົ້າ” (​ໂຣມ3:23). ສະນັ້ນ, ພຣະເຈົ້າສາມາດທຳລາຍມະນຸດທັງປວງ. ແຕ່ພ​ຣະ​ອົງ​ບໍ່ເຮັດ. ພຣະອົງຮັກມະນຸດຫຼາຍຍ້ອນສິ່ງນັ້ນຈຶ່ງເປັນທາງເລືອກ.

ສິ່ງທັງໝົດນີ້ຊີ້ໃຫ້ເຫັນຄວາມຈິງທີ່ໜ້າອັດ​ສະ​ຈັນ​ຄື: ໃນຂະນະທີ່ພຣະເຈົ້າຮູ້ວ່າສິ່ງທີ່ເຮັດໃຫ້ພວກເຮົາຄືກັບພ​ຣະ​ອົງນັ້ນຈະນຳໄປສູ່ຜົນຫຍັງ, ຜົນ​ທີ່ໄດ້​ຮັບກໍ່ດີກ່ວາການບໍ່ມີຄອບຄົວມະນຸດເລີຍ. ພຣະເຈົ້າເຫັນຄວາມບາບແລະຄວາມທຸກຍາກຢູ່ໃນໂລກຂອງພວກເຮົາແລະຮູ້ສາເຫດຂອງມັນ. ມັນເຮັດໃຫ້ພ​ຣະ​ອົງເຈັບປວດ. ພຣະເຈົ້າມີຄວາມຮັກຫຼາຍຕໍ່ມະນຸດທີ່​ເປັນ​ລູກຂອງພ​ຣະ​ອົງ​ເຊິ່ງພ​ຣະ​ອົງຈະບໍ່ຫັນໄປຈາກແຜນ​ການເດີມຂອງ​ພ​ຣະ​ອົງທີ່ຈະມີຄອບຄົວມະນຸດ​ຢູ່ກັບພ​ຣະ​ອົງ. ບໍ່​ມີແຜນການທີ​ສອງ​ມາສຳຮອງ ມີແຕ່ແຜນ​ການເດີມເທົ່າ​ນັ້ນ. ເຖິງແມ່ນວ່າຈະຮູ້ລ່ວງໜ້າເຖິງການກະບົດທີ່ຈະ​ເຂົ້າ​ມາໃນສວນເອເດນແລະຄວາມລົ້ມເຫຼວແລະຄວາມຊົ່ວຮ້າຍທັງໝົດທີ່ຈະເກີດຂຶ້ນ - ລວມທັງ​ຂອງພວກເຮົາເອງ - ພຣະເຈົ້າຍັງມີຄວາມປາດຖະ ໜາຕໍ່ຄອບຄົວມະນຸດ.​

ສິ່ງທີ່ເກີດຂຶ້ນໃນສວນເອເດນ​ເປັນພຽງແຕ່ຈຸດເລີ່ມຕົ້ນຂອງເລື່ອງ. ພຣະເຈົ້າໄດ້ຂັບໄລ່ອາດາມແລະເອວາອອກຈາກເຮືອນຂອງພ​ຣະ​ອົງ(ປ​ຖກ 3:22-24). ​ພ​ຣະ​ອົງໄດ້ສາບແຊ່ງງູ (ປ​ຖກ.3:14-15) ແລະໄລ່​ມັນ​ໜີຈາກທີ່ປະທັບຂອງ​ພ​ຣະ​ອົງ(​ອ​ຊຢ.14:12-15; ອ​ຊກ.28:16). ຂໍ້ຄວາມນີ້ແມ່ນໜັກ​ແໜ້ນແລະງ່າຍດາຍ​ຄື: ການກະບົດຈະຖືກລົງໂທດ. ທ່ານອາດຄິດວ່າທຸກຄົນຈະໄດ້ຮັບ​ຂໍ້​ຄວາມ. ບໍ່​ເປັນດັ່ງນັ້ນ. ສິ່ງຕ່າງໆຈະຮ້າຍແຮງກວ່າເກົ່າຫຼັງຈາກນີ້.

***ການກະບົດ # 2***

ທ່ານອາດຈະເຄີຍໄດ້ຍິນຢູ່ບ່ອນໃດ​ບ່ອນ​ໜຶ່ງໃນ​ລະ​ຫວ່າງ​ທີ່​ພ​ຣະ​ຄຳ​ພີສອນວ່າໃນໂລກນີ້ມີຄວາມຊົ່ວຮ້າຍຫຼາຍຍ້ອນວ່າການກະບົດຂອງອາດາມແລະເອວາຢູ່ໃນສວນເອເດນ. ນັ້ນແມ່ນຄວາມຈິງ​ພຽງ​ແຕ່ບາງສ່ວນເທົ່ານັ້ນ. ຫຼັງຈາກເຫດການເສົ້າສະຫຼົດໃຈໃນສວນເອເດນ, ມີອີກສອງເຫດການທີ່ເຮັດໃຫ້ມະນຸດຈົມ​ລົງ​ໄປສູ່ຄວາມເສື່ອມຊາມແລະຄວາມວຸ້ນວາຍ.

ເຫດການທຳອິດຖືກອະທິບາຍໄວ້ໃນ​ພ​ຣະ​ຄຳປະຖົມມະການ 6:1-4, ເຊິ່ງເປັນໜຶ່ງໃນເລື່ອງ​ລາວທີ່ແປກ​ປະຫຼາດທີ່ສຸດໃນພຣະຄຳພີທັງໝົດ. ເຊື່ອຂ້​າພະ​ເຈົ້າເທາະ, ຂ້າ​ພະ​ເຈົ້າໄດ້ຂຽນໜັງ​ສື​ເປັນປຶ້ມເຫຼັ້ມໜຶ່ງກ່ຽວກັບ​ເລື່ອງນີ້. ເລື່ອງລາວແມ່ນກ່ຽວກັບວິທີທີ່​ລູກ​ຝ່າຍວິນຍານບາງຄົນຂອງພຣະເຈົ້າຕ້ອງການຢາກຮຽນແບບ ພຣະເຈົ້າໂດຍການ​ໃຫ້​ກຳ​ເນີດລູກຫຼານມະນຸດຂອງຕົນເພື່ອໃຫ້ເປັນ​ແບບ​ພວກ​ເຂົາ​ແນວ​ໃດ. ພວກເຂົາຕັດ ສິນໃຈໃຊ້ແມ່ຍິງມະນຸດເພື່ອຈຸດປະສົງນັ້ນ. ສິ່ງນີ້ເຮັດໃຫ້ພວກເຂົາເປັນຄູ່ແຂ່ງກັບພຣະເຈົ້າ​ຜູ້ເປັນພ​ຣະບິດາ ແຫ່ງສະຫວັນຂອງພວກເຂົາ. ແທນທີ່ຈະພໍໃຈກັບແຜນການຂອງພ​ຣະເຈົ້າທີ່ຈະໃຫ້ມະນຸດເຂົ້າມາເປັນສະມາຊິກໃນຄອບຄົວຂອງພວກເຂົາ, ບາງຄົນ​ຈຶ່ງໄດ້ຕັດສິນໃຈວ່າພວກເຂົາຕ້ອງການເປັນເຈົ້າ​ນາຍເໜືອມະນຸດຂອງພວກເຂົາ. ນັ້ນບໍ່ແມ່ນສິ່ງທີ່ພຣະເຈົ້າຕ້ອງການ. ພ​ຣະເຈົ້າຕ້ອງການຄອບຄົວ,ບໍ່ແມ່ນຂ້າທາດ.

“ຝູງ​ເທວະດາ​ທີ່​ໄດ້​ເຮັດ​ບາບ​ນັ້ນ” (2ປ​ຕ2:4) ໄດ້ລ່ວງລະເມີດເຂດແດນລະຫວ່າງສະຫວັນແລະແຜ່ນດິນໂລກ. ພວກເຂົາ “ທີ່​ບໍ່​ຢູ່​ໃນ​ຂອບເຂດ​ແຫ່ງ​ສິດ​ອຳນາດ​ຂອງຕົນ, ແຕ່​ໄດ້​ປະຖິ້ມ​ບ່ອນ​ຢູ່​ອາໄສ​ຂອງ​ຕົນເອງ ພວກເຂົາ​ໄດ້​ຖືກ​ປະ​ໄວ້​ໃນ​ຄວາມມືດ​ເບື້ອງ​ລຸ່ມ, ຖືກ​ລ່າມໂສ້​ໄວ້​ຕະຫຼອດໄປ​ສຳລັບ​ວັນ​ຍິ່ງໃຫຍ່​ທີ່​ຈະ​ມີ​ການ​ຕັດສິນ​ລົງໂທດ.” (ຢູດາ 6). ​ຜົນ​ກໍ່​ຄືພຣະເຈົ້າໄດ້ສົ່ງພວກເຂົາໄປສູ່ນາລົກ. (2 ​ປ​ຕ 2: 4-5; ຢດ 6), ແຕ່ວ່າການກະທຳໄດ້ເກີດ​ຂຶ້ນແລ້ວແລະມັນກໍ່ໄດ້ຮັບຜົນຮ້າຍ. ເບິ່ງສິ່ງທີ່​ພ​ຣະຄຳພີບອກກ່ຽວກັບການກະບົດຄັ້ງນີ້:

ເມື່ອ​ພຣະເຈົ້າຢາເວ​ເຫັນ​ວ່າ​ມະນຸດ​ຊົ່ວຮ້າຍ​ຫລາຍ​ຂຶ້ນແລະ​ຄວາມ​ຄິດ​ຊົ່ວ​ກໍ​ບັງຄັບ​ຈິດໃຈ​ພວກເຂົາ​ຢູ່​ທຸກ​ເວລາ,ພຣະເຈົ້າຢາເວ​ຈຶ່ງ​ເສຍ​ໃຈ​ຫຼາຍ​ທີ່​ໄດ້​ສ້າງ​ພວກເຂົາແລະ​ໃຫ້​ພວກເຂົາ​ຢູ່​ເທິງ​ແຜ່ນດິນ​ໂລກ ພຣະອົງ​ກິນແໜງ​ໃຈ​ຫຼາຍ(ປ​ຖກ6:5-6)

ລອງ​ຄິດ​ເບິ່ງ, ຄວາມຕັ້ງໃຈທຸກ​ຢ່າງໃນໃຈຂອງທຸກໆຄົນກໍ່ມີແຕ່ຄວາມຊົ່ວຮ້າຍຢ່າງຕໍ່ເນື່ອງ. ພຣະເຈົ້າເສຍໃຈທີ່​ພ​ຣະ​ອົງໄດ້ສ້າງມະນຸດ; ຄວາມຄິດນັ້ນເຮັດໃຫ້ພ​ຣະ​ອົງໂສກເສົ້າ.

ສິ່ງນີ້ອະທິບາຍເຖິງ​ຄວາມ​ຊົ່ວ​ຮ້າຍທາງສິນລະທຳຢູ່ໃນມະນຸດແລະຄວາມທຸກໂສກເ​ສົ້າທີ່ເກີດ​ຂຶ້ນ. ການກະບົດທີ່ແປກ​ປະຫຼາດ​ຄັ້ງທຳອິດເຮັດໃຫ້ມະນຸດສູນເສຍຊີວິດ​ນິຣັນດອນກັບພຣະເຈົ້າເຊິ່ງເປັນສິ່ງທີ່ບໍ່ດີ. ການກະບົດຄັ້ງຕໍ່ໄປນີ້ໄດ້ນຳຜົນສະທ້ອນຂອງບາບໄປສູ່ຄວາມຊົ່ວຮ້າຍທີ່ຮ້າຍ​ແຮງ​ໄປ​ອີກ​ແລະ​ເຮັດ​ໃຫ້ມະ​ນຸດ​ຍິ່ງ​ຈະ​ຖືກ​ທຳ​ລາຍ​ໄວ​ຂຶ້ນ. ພຣະເຈົ້າຮູ້ສຶກເສຍໃຈຢ່າງເລິກເຊິ່ງຕໍ່ສິ່ງທີ່ໄດ້ເກີດຂຶ້ນ. ມະນຸດທຸກຄົນໄດ້ຮັບຄວາມເສຍຫາຍຖາວອນ.

​ ພ​ຣ​ະຄຳພີບອກພວກເຮົາວ່າພຣະເຈົ້າບໍ່ເຫັນວິທີທາງອື່ນໃດນອກເໜືອຈາກການສົ່ງນ້ຳຖ້ວມເພື່ອກວ​າດ​ລ້າງມະນຸດ (​ປ​ຖກ.6: 17). ເປັນ​ເລື່ອງສຳຄັນທີ່ຈະສັງເກດເຫັນວ່າເລື່ອງນ້ຳຖ້ວມໃນພຣະຄຳພີບໍ່ເຄີຍບອກວ່າພຣະເຈົ້າໂກດແຄ້ນ. ພຽງແຕ່ບອກວ່າ​ພ​ຣະ​ອົງໂສກເສົ້າເສຍ​ໃຈຫຼາຍກ່ຽວກັບສິ່ງທີ່ກຳລັງເກີດຂຶ້ນ. ພ​ຣະເຈົ້າ​ໄດ້ຕັດສິນໃຈໃຫ້ເສລີພາບແກ່ມະນຸດ.ພ​ຣະ​ອົງບໍ່ສາມາດເອົາມັນອອກໄປໄດ້ເພາະວ່າການເຮັດແບບນັ້ນຈະໝາຍຄວາມວ່າພວກເຂົາຈະບໍ່ເປັນຄືກັບ​ພ​ຣະ​ອົງອີກຕໍ່ໄປ. ຖ້າບໍ່ມີເສລີພາບມະນຸດຈະບໍ່​ເປັນມະນຸດຢ່າງແທ້ຈິງ. ທາງເລືອກດຽວແມ່ນເລີ່ມຕົ້ນໃໝ່ແລະຢຸດສິ່ງທີ່ພວກວິນ​ຍານ​ທີ່ກະບົດກໍ່​ຂຶ້ນ.

ມີພຽງຄົນດຽວ​ເທົ່າ​ນັ້ນທີ່ຖືກກ່າວວ່າເປັນຄົນຊອບທຳໃນສາຍຕາຂອງພຣະເຈົ້າຄື ໂນອາ (ປ​ຖກ.6:9). ຢ່າງໜ້ອຍກໍ່ມີຄົ​ນໜຶ່ງ. ພຣະເຈົ້າຈະໃຊ້ຊາຍຄົນໜຶ່ງເພື່ອເລີ່ມຕົ້ນໃໝ່. ພ​ຣະ​ອົງຈະເດີນ​ໜ້າ​ຕໍ່​ໄປພ້ອມກັບແຜນການຂອງ​ພ​ຣະ​ອົງທີ່ຈະມີຄອບຄົວມະນຸດ.

ພຣະເຈົ້າບອກໂນອາ​ໃຫ້ສ້າງເຮືອຂະໜາດໃຫຍ່ເພື່ອ​ໃຫ້ເພິ່ນແລະຄອບຄົວແລະສັດຈຳນວນຫຼວງຫຼາຍຈະລອດຊີວິດຈາກນ້ຳຖ້ວມ. ແຕ່ພຣະເຈົ້າຍັງໄດ້ມີຂໍ້​ສະ​ເໜີ​ໃຫ້​ກັບ​ມ​ະນຸດທີ່ກະບົດຍ້ອນ​ຄວາມ​ຊົ່ວ​ຮ້າຍ​ທາງ​ສິນ​ລະທຳຂອງພວກເຂົາ,ໃຫ້ວິທີທີ່ຈະຫຼີກລ້ຽງຈາກນ້ຳຖ້ວມແລະຢູ່ໃນຄອບຄົວຂອງພຣະອົງ. ດ້ວຍຄວາມເມດຕາ,ພ​ຣະ​ອົງໄດ້ໃຫ້​ເວ​ລາ​ແກ່ໂນອາເຖິງ 120 ປີເພື່ອກຽມພ້ອມຮັບມືກັບໄພນໍ້າຖ້ວມ (​ປ​ຖກ.6:3) ແລະບອກປະຊາຊົນວ່າ​ຈະເກີດຫຍັງຂຶ້ນເພື່ອພວກເຂົາຈະຫັນໜີຈາກການກະທຳທີ່ຊົ່ວ​ຮ້າຍຂອງພວກເຂົາແລະໄດ້ຮັບການໃຫ້ອະໄພ (2​ປ​ຕ2:5).

ໃນທີ່ສຸດ, ມະ​ນຸດກໍ່ຈະບໍ່ຟັງ. ພວກເຂົາ​ໄດ້ປະຕິເສດຄຳເຕືອນທີ່​ດີ​ງາມຂອງພຣະເຈົ້າ. ບັນ​ດາລູກຂອງ ພຣະເຈົ້າໄດ້ຫັນຫຼັງ​ໃຫ້​ກັບພຣະອົງອີກ​ເທື່ອ​ໜຶ່ງ,ຍ້ອນວ່າພວກເຂົາມີອິດສະຫຼະ​ທີ່​ຈະ​ເຮັດ. ມັນຈຶ່ງບໍ່ແປກທີ່ຫົວໃຈຂອງພ​ຣະເຈົ້າແຕກສະຫຼາຍ. ຢ່າງໜ້ອຍ​ກໍຍັງມີໂນອາແລະຄອບຄົວຂອງເພິ່ນ. ຫຼັງຈາກນ້ຳຖ້ວມ ພຣະເຈົ້າໄດ້ກ່າວຊ້ຳຄຳສັ່ງເດີມທີ່​ ພ​ຣະ​ອົງໄດ້ມອບໃຫ້ອາດາມແລະເອວາວ່າ,“ ຈົ່ງມີ​ລູກ​ເຕົ້າ​ໃຫ້​ມາກຫຼາຍແລະເຕັມແຜ່ນດິນໂລກ” (ປ​ຖກ.9: 1). ພ​ຣະເຈົ້າໄດ້ເລີ່ມຕົ້ນຢູ່ກັບຄອບຄົວຂອງໂນອາ. ​ພ​ຣະ​ອົງໄດ້ເຮັດ​ຄຳ​ໝັ້ນສັນຍາຢ່າງເປັນທາງການກັບໂນອາທີ່ຂະຫຍາຍໄປສູ່ມະນຸດທຸກຄົນທີ່ສືບເຊື້ອສາຍມາຈາກ​ເພິ່ນ (​ປ​ຖກ.9:8-17). ສັນຍາຢ່າງເປັນທາງການແມ່ນຄຳສັນຍາຫຼືຄຳໝັ້ນ ສັນຍາ. ​ສັນຍານີ້ແມ່ນຝ່າຍດຽວ; ມັນແມ່ນກ່ຽວກັບຄຳສັນຍາຂອງພຣະເຈົ້າທີ່ຈະບໍ່ທຳລາຍມະນຸດ (ປຖກ. 9:11). ​ໜ້າອັດສະຈັນແທ້ໆ, ພ​ຣະເຈົ້າຍັງຕ້ອງການຄອບຄົວມະນຸດຢູ່.

ແຕ່ມັນເປັນເລື່ອງທີ່ໜ້າປະຫຼາດໃຈທີ່ການລະເມີດຄວາມດີຂອງພຣະເຈົ້າຍັງຈະດຳເນີນຕໍ່ໄປ. ການກະບົດຄັ້ງທີສາມແມ່ນ​ຕໍ່​ຈາກນໍ້າຖ້ວມ. ເລື່ອງນີ້ຈະສົ່ງຜົນກະທົບຕໍ່ບົດເລື່ອງອື່ນໆໃນພຣະຄຳພີ,ແລະສະແດງໃຫ້​ເຫັນອີກເທື່ອໜຶ່ງຄືຄວາມອົດທົນແລະຄວາມຮັກຂອງພຣະເຈົ້າທີ່ບໍ່ສາມາດຕ້ານ​ທານໄດ້.

***ການກະບົດ​ທີ # 3***

ເຊັ່ນດຽວກັບເລື່ອງລາວຂອງອາດາມແລະເອວາແລະນ້ຳຖ້ວມຂອງໂນອາ,ທ່ານອາດ​ຈະເຄີຍໄດ້ຍິນເລື່ອງ​ຂອງວິ​ຫານ​​ຫໍບາ​ເບນ. ຖ້າບໍ່,ນັ້ນ​ກໍບໍ່ເປັນຫຍັງ, ເພາະວ່າແມ່ນແຕ່ຄົນສ່ວນຫຼາຍທີ່ໄປ​ຄ​ຣິ​ສ​ຕະ​ຈັກກໍ່ບໍ່ເຂົ້າ ໃຈວ່າມີຫຍັງເກີດຂຶ້ນ​ແທ້ໆຢູ່ທີ່ນັ້ນ.

ເລື່ອງລາວຂອງວິ​ຫານ​ຫໍບາ​ເບນມີຢູ່ໃນປະຖົມມະການ11:1-9. ຫຼັງຈາກນໍ້າຖ້ວມພຣະເຈົ້າຕ້ອງການໃຫ້ລູກຫຼານຂອງໂນເອມີລູກ​ເພີ່ມ​ທະ​ວີ​ຂຶ້ນແລະແຜ່ຂະ​ຫຍາຍອອກໄປທົ່ວແຜ່ນດິນໂລກ. ເຊັ່ນດຽວກັບອາດາມແລະເອວາ, ພວກເຂົາ​ເຈົ້າ​​ຕ້ອງເປັນເພື່ອນຮ່ວມງານຂອງພ​ຣະເຈົ້າໃນການເບິ່ງ​ແຍງແຜ່ນດິນໂລກທີ່ພ​ຣະເຈົ້າໄດ້ສ້າງ​ຂຶ້ນ. ແທນທີ່ຈະເຮັດສິ່ງນັ້ນ, ພວກເຂົາໄດ້ມາເຕົ້າໂຮມກັນຢູ່​ບ່ອນ​ດຽວທີ່ເອີ້ນວ່າບາ​ເບນແລະໄດ້ສ້າງ​ວິ​ຫານ​ສູງເພື່ອກຽດ​ຊື່​ສຽງຂອງພວກເຂົາເອງ (​ປ​ຖກ 11:1-4).

ນັ້ນແມ່ນພາກສ່ວນທີ່ຄຸ້ນເຄີຍຂອງເລື່ອງ​ລາວ, ແຕ່ຄວາມສຳຄັນທີ່ແທ້ຈິງຂອງມັນຖືກພົບເຫັນຢູ່ໃນສອງຂໍ້ທີ່ບໍ່ຄຸ້ນເຄີຍໃນພ​ຣະ​ທຳເຫຼັ້ມອື່ນເຊິ່ງ​ເປັນ​ດັ່ງ​ນີ້:

​ເມື່ອອົງ​ພຣະຜູ້​ສູງສຸດ​ໄດ້​ໃຫ້​ຊາດ​ຕ່າງໆ​ມີ​ດິນແດນ​ຂອງຕົນ ພ​ຣະ​ອົງ​ໄດ້​ກຳນົດ​ບ່ອນ​ໃຫ້​ປະ​ຊາ​ຊົນ​,ບ່ອນ​ທີ່​ເຂົາ​ຈະ​ອາ​ໄສ​ຢູ່ນັ້ນ​ພ​ຣະ​ອົງ​ໄດ້​ມອບ​ໝາຍ​ໃຫ້​ແຕ່​ລະ​ຊາດ​ມີ​ເທບ​ພ​ຣະ​ເຈົ້າ​ຂອງ​ຕົນ​ເອງ ແຕ່​ຊົງ​ເລືອກ​ເຟັ້ນ​ສຳ​ລັບ​ພ​ຣະ​ອົງ​ເອງ,ພວກ​ເຊື້​ອສາຍ​ຂອງ​ຢາ​ໂຄບ (ພບຍ 32:8-9) (ພ​​ຣະ​ຄຳ​ພີ​​ສະ​ບັບ​ຊີ​ວິດ​ຄົບ​ບໍ​ລິ​ບູນ)

ພ​ຣະ​ຄຳສອງຂໍ້ນີ້ບອກພວກເຮົາວ່າຄຳຕັດສິນໜຶ່ງ​ຢູ່ທີ່​​ວິ​ຫານຫໍບາ​ເບນແມ່ນການແບ່ງແຍກມະ​ນຸດທຸກຄົນ. ຈົນ​ມາເຖິງຈຸດນີ້ໃນເລື່ອງ, ພຣະເຈົ້າໄດ້ຈັດ​ການກັບມະນຸດທຸກຄົນຢູ່ທົ່ວທຸກແຫ່ງ. ສິ່ງທີ່ໄດ້ປ່ຽນແປງນັ້ນຢູ່ທີ່ບາ​ເບນ.ບັດ​ນີ້ມະນຸດຈະຖືກແບ່ງແຍກກັນຕາມພາສາແລະສະຖານທີ່.

ຮ້າຍແຮງກວ່ານັ້ນ, ພ​ຣະເຈົ້າໄດ້​ແຍກ​ຕົວຈາກມະນຸດ. ຍ້ອນ​ວ່າການຕໍ່ຕ້ານຢ່າງຕໍ່ເນື່ອງຂອງມະນຸດ​ຕໍ່ແຜນການຂອງ​ພ​ຣະ​ອົງ, ພຣະເຈົ້າໄດ້​ໃຫ້ປະຊາຊາດຕ່າງໆໃນໂລກໃຫ້ຕົກ​ຢູ່​ພາຍ​ໃຕ້​ອຳ​ນາດບັນ​ດາ​ສະ​ມາ​ຊິກຄອບຄົວຝ່າຍວິນຍານຂອງພ​ຣະ​ອົງ-ຄື​​ບຸດ​ທັງຫຼາຍຂອງພຣະເຈົ້າ(ວິນ​ຍານ​ຊົ່ວ​ຮ້າຍ​ຕ່າງໆ). ນີ້ແມ່ນກຸ່ມທີ່ແຕກຕ່າງຈາກພວກ​ຄົນທີ່ໄດ້ກໍ່ກະບົດກ່ອນນ້ຳຖ້ວມ. ພຣະເຈົ້າບໍ່ສາມາດໄລ່ມະນຸດອອກຈາກ​ຄອບ​ຄົວ​ຂອງ​ພ​ຣະ​ອົງ. ພ​ຣະ​ອົງໄດ້ເຮັດສິ່ງນັ້ນແລ້ວໃນສວນເອເດນ.ພ​ຣະ​ອົງໄດ້ສັນຍາວ່າຈະບໍ່ທຳລາຍມະນຸດຫຼັງຈາກນ້ຳຖ້ວມ (​ປ​ຖກ. 9:11), ສະນັ້ນມັນຈະບໍ່ມີນ້ຳຖ້ວມ​ໂລກ​ຊ້ຳອີກ. ດັ່ງນັ້ນ, ພ​ຣະເຈົ້າສາມາດເຮັດຫຍັງອີກ​ບໍ? ພຣະເຈົ້າກ່າວວ່າ,“ ພຽງພໍແລ້ວ! ຖ້າພວກ​ເຈົ້າບໍ່ຕ້ອງການໃຫ້​ເຮົາ​ເປັນພຣະເຈົ້າຂອງພວກ​ເຈົ້າ, ເຮົາຈະມອບ​ພວກ​ເຈົ້າໃຫ້ກັບຜູ້ຊ່ວຍບາງຄົນຂອງເຮົາ​ທີ່​ເປັນວິນຍານ”

ຜົນຂອງການຕັດສິນນີ້ໄດ້ມີຫຼາຍຮູບແບບ. ພວກເຮົາບໍ່ໄດ້ຮັບ​ການບອກ​ເລົ່າ​ໃຫ້ຮູ້ວ່າມັນໃຊ້ເວລາດົນປານໃດ,ແຕ່ພ​ຣະຄຳພີບອກພວກເຮົາວ່າຜູ້ຊ່ວຍເປັນວິນຍານທີ່ຖືກມອບໝາຍໃຫ້​ປົກ​ຄອງຢູ່ເໜືອໃນປະ​ຊາ​ຊາດຕ່າງໆບໍ່ໄດ້ເຮັດໃນສິ່ງທີ່ພ​ຣະເຈົ້າຕ້ອງການ. ພວກເຂົາ​ຊົ່ວ​ຮ້າຍຫຼາຍ (ພ​ສ​ສ 82:1-5) ​ເຊິ່ງພ​ຣະເຈົ້າຕ້ອງຕັດສິນພວກເຂົາເຊັ່ນກັນ. ພຣະເຈົ້າໄດ້ກ່າວວ່າພຣະອົງຈະເອົາຄວາມເປັນອະມະຕະຂອງພວກເຂົາໄປແລະຈະນຳເອົາປະຊາຊາດກັບຄືນມາຫາພຣະອົງເອງ (ພ​ສ​ສ 82:6-8). ຄວາມບໍ່​ພໍ​ໃຈຂອງພຣະເຈົ້າ​ຕໍ່ກັບຄອບຄົວມະນຸດຂອງພຣະອົງເຮັດໃຫ້​ພ​ຣະ​ອົງບໍ່ມີຄອບຄົວມະນຸດ. ສິ່ງນີ້ເຮັດໃຫ້ພ​ຣະເຈົ້າໂສກເສົ້າຫຼາຍ. ​ພ​ຣະ​ອົງໄດ້ຍອມແພ້ບໍ? ບໍ່, ບໍ່ເລີຍ.

***ຄວາມຮັກ​ທີ່​ເດັດ​ດ່ຽວຂອງພຣະເຈົ້າ***

ຄິດ​ວ່າ​ເກີດ​ຫຍັງ​ຂຶ້ນຫຼັງ​ຈາກ​ທີ່​ວິ​ຫານ​ຫໍ​ບາ​ເບນນັ້ນ​ເປັນຄວາມເດືອດຮ້ອນ? ພຣະເຈົ້າໄດ້ປາກົດຕົວຕໍ່ອັບຣາຮາມ, ​ເປັນຊາຍເຖົ້າ​ຄົນໜຶ່ງ​ຜູ້ໄດ້ແຕ່ງງານກັບແມ່ຍິງ​ສູງ​ອາ​ຍຸ​ຊື່ຊາຣາ, ເຊິ່ງມີອາຍຸ​ເກີນກວ່າທີ່​ນາງ​ຈະສາມາດມີລູກໄດ້. ພຣະເຈົ້າໄດ້ເຮັດ​ຄຳ​ໝັ້ນສັນຍາກັບອັບຣາຮາມ. ​ພ​ຣະ​ອົງ​ໄດ້ສັນຍາກັບຊາຍເຖົ້າແລະເມຍວ່າພວກ​ເພິ່ນຈະມີລູກຊາຍ. ພຣະເຈົ້າຈະເຮັດການອັດສະຈັນ. ລູກຊາຍຂອງພວກ​ເພິ່ນຈະເປັນການເລີ່ມຕົ້ນຂອງຄອບຄົວມະນຸດໃໝ່​ສຳ​ລັບພຣະເຈົ້າຢູ່ເທິງ​ແຜ່ນ​ດິນໂລກ (​ປ​ຖກ.12:1-9;15:1-6;18:1-15).

ຫຼັງຈາກທີ່ພຣະເຈົ້າ​ໄດ້ວາງມວນມະນຸດໃຫ້ຢູ່ໃຕ້ອຳນາດຂອງສະມາຊິກວິນຍານຂອງຄອບຄົວ​ແຫ່ງສະຫວັນຂອງ​ພ​ຣະ​ອົງ. ອີກຊື່ໜຶ່ງສຳລັບຜູ້ຊ່ວຍວິນຍານຂອງພຣະເຈົ້າແມ່ນບຸດ​ທັງຫຼາຍຂອງພຣະເຈົ້າ. ພ​ຣະເຈົ້າຕ້ອງການເລີ່ມຕົ້ນໃໝ່ອີກກັບຄອບຄົວໃໝ່ຂອງພ​ຣະ​ອົງເອງເຊິ່ງເລີ່ມຕົ້ນຈາກອັບຣາ​ຮາມ. ອັບຣາຮາມເຊື່ອໃນ​ພ​ຣະສັນຍາຂອງພຣະເຈົ້າ (ປ​ຖກ.15:6). ເພິ່ນບໍ່ຈຳເປັນຕ້ອງໄດ້​ຮັບຄວາມສົນໃຈຫຼືຄວາມໂປດປານຈາກພຣະເຈົ້າ. ​ເຊິ່ງແມ່ນພຣະເຈົ້າທີ່ໄດ້ເລືອກອັບຣາ​ຮາມໃຫ້ເລີ່ມຕົ້ນໃໝ່. ຄວາມສຳພັນລະ ຫວ່າງພຣະເຈົ້າກັບອັບຣາຮາມໄດ້ເລີ່ມຕົ້ນຈາກພຣະເຈົ້າ. ອັບຣາຮາມພຽງແຕ່ເຊື່ອສິ່ງທີ່ພຣະເຈົ້າກ່າວ.

ຫຼັງຈາກນັ້ນ, ຄວາມສຳພັນທີ່ເລີ່ມຕົ້ນດ້ວຍການ​ຊົງເອີ້ນຂອງພຣະເຈົ້າແລະຄວາມ​ເຊື່ອຂອງອັບຣາຮາມໄດ້ຖືກສະແດງດ້ວຍສັນຍາລັກ​ທາງຮ່າງກາຍຂອງການ​ເຮັດ​ພິ​ທີ​ຕັດ (​ປ​ຖກ17:1-14; ຣມ4:1-12). ຄອບຄົວທັງໝົດຂອງອັບຣາຮາມໄດ້ເຮັດຕາມແບບຢ່າງຂອງເພິ່ນ(ປ​ຖກ.17: 23). ເຄື່ອງ​ໝາຍນີ້ໄດ້​ເປັນ​ເຄື່ອງ​ໝາຍລູກຫຼານຂອງອັບຣາຮາມເປັນ​ຄົນທີ່ພ​ຣະເຈົ້າຕ້ອງການ​ໃຫ້ເປັນຄອບຄົວຂອງ​ພຣະ​ອົງ. ພິ​ທີຕັດແມ່ນຈະເປັນເຄື່ອງໝາຍສຳລັບຜູ້ຍິງເຊື້ອສາຍຂອງອັບຣາຮາມເຊັ່ນກັນ. ເນື່ອງຈາກວ່າພວກເຂົາ​ເຈົ້າຕ້ອງໄດ້ແຕ່ງງານກັບພາຍໃນຕະກູນຂອງເຊື້ອສາຍອັບຣາຮາມເທົ່ານັ້ນ, ພວກເຂົາຈະໄດ້ຮັບການຕັກເຕືອນເມື່ອພວກເຂົາຕັດສິນໃຈທີ່​ຈະມີລູກເຕົ້າ​ຂອງ​ຕົນ​ເອງ ​ວ່າວິທີການທີ່ຊົນເຜົ່າຂອງພວກເຂົາໄດ້​ຖືກສ້າງຂຶ້ນມາແບບອັດສະຈັນ​ເໜືອ​ທຳ​ມະ​ຊາດຈາກອັບຣາຮາມແລະຊາຣາ​ແນວ​ໃດ.

ສິ່ງສຳຄັນທີ່ຈະຮັບຮູ້ວ່າຄຳສັນຍາຂອງພຣະເຈົ້າກັບອັບຣາຮາມແມ່ນຂຶ້ນ​ກັບຄວາມເຊື່ອໃນຄຳສັນຍາຂອງພຣະເຈົ້າ - ​ເປັ​ນຄວາມ​ເຊື່ອ. ພ​ຣະເຈົ້າບໍ່ໄດ້ເຂົ້າຫາອັບ​ຣາ​ຮາມເພາະວ່າ​ພ​ຣະ​ອົງຈະພົບຄົນທີ່ເກັ່ງໃນການຮັກສາກົດບັນ​ຍັດ. ຄວາມ​ພົ້ນ​ກໍບໍ່ໄດ້​ຂຶ້ນ​ກັບ​ການ​ກ​ະ​ທຳ. ພວກເຮົາບໍ່ສາມາດ​ກ​ະ​ທຳ​ເພື່ອ​ໃຫ້ຕົນ​ເອງຮັບ​​ຄວາມພົ້ນ​ໄດ້. ຖ້າວ່ານັ້ນແມ່ນ​ວິ​ທີທາງ, ພຣະເຈົ້າຈະ​ຕິດໜີ້ພວກເຮົາຍ້ອນ​ການ​ກະ​ທຳຂອງພວກເຮົາ. ພ​ຣະ​ອົງຈະຕິດໜີ້ພວກເຮົາບາງສິ່ງບາງຢ່າງເພື່ອຕອບສະໜອງຕໍ່ຜົນສຳເລັດຂອງພວກເຮົາ. ​ລອງຄິດເບິ່ງວ່າໄຮ້​ສາ​ລະ​ສ່ຳໃດ. ແຕ່ກົງກັນຂ້າມ, ອັບຣາຮາມແລະລູກຫຼານຂອງ​ເພິ່ນໄດ້ສະແດງຄວາມເຊື່ອໃນຄຳ​ໝັ້ນສັນຍາຂອງພຣະເຈົ້າໂດຍການສັງເກດເບິ່ງສັນຍາລັກຂອງສັນຍາ. ມັນເປັນວິທີການ​ສະ​ແດງ​ອອກມາພາຍນອກວ່າຄວາມຈົງຮັກພັກດີຂອງພວກ​ເພິ່ນຢູ່ໃສ.

ອັກຄະສາວົກໂປໂລໄດ້ໃຊ້ອັບຣາຮາມເປັນຕົວຢ່າງຂອງຄວາມເຊື່ອຢ່າງສັດຊື່ (​ຣມ 4: 1-12). ອັບຣາຮາມໄດ້ເຊື່ອແລະໄດ້ຮັບການຍອມຮັບຈາກພຣະເຈົ້າກ່ອນທີ່ເພິ່ນຈະເຊື່ອຟັງກົດລະບຽບໃດໆ. ກົດລະບຽບ​ຕ່າງໆທີ່​ເພິ່ນປະຕິບັດຕາມພາຍຫຼັງສະແດງໃຫ້ເຫັນວ່າ​ເພິ່ນເຊື່ອພຣະເຈົ້າ. ​ກົດ​ລະ​ບຽບບໍ່ໄດ້ແທນທີ່ຄວາມເຊື່ອ. ຄວາມເຊື່ອ(​ການຍຶດ​ໝັ້ນ) ແມ່ນສິ່ງໜຶ່ງທີ່ຈຳເປັນ. ຄວາມສັດຊື່ຕໍ່ຄວາມເຊື່ອນັ້ນ​ຄືຕໍ່ພຣະເຈົ້າແລະບໍ່ມີພ​ຣະອື່ນ​ໃດ ນັ້ນເປັນສິ່ງທີ່ພວກເຮົາຈະເວົ້າເຖິງ​ໃນພາຍຫຼັງ. ຄວາມເຊື່ອແລະຄວາມ​ສັດ​ຊື່ແມ່ນສອງສິ່ງທີ່ແຍກຕ່າງຫາກ. ​ທັງ​ສອງພົວພັນກັນແຕ່ບໍ່ຄືກັນ.

ພຣະເຈົ້າໄດ້ສັນຍາ​ໃຫ້​ລູກ​ຊາຍຄົນ​ໜຶ່ງ​ແກ່ອັບຣາຮາມແລະຜ່ານລູກຊາຍ​ຄົນນັ້ນ,ການເລີ່ມຕົ້ນຂອງຄອບ ຄົວໃໝ່ທີ່ຈະເຕີບໃຫຍ່ຂຶ້ນສູ່​ປະ​ເທດ​ຊາດໃຫຍ່​ປະ​ເທດ​ໜຶ່ງ. ນີ້ແມ່ນ​ຄຳ​ໝັ້ນສັນຍາທີສອງຂອງພ​ຣະເຈົ້າຫຼັງຈາກເກີດໄພພິບັດໃນສວນເອເດນ. ຄັ້ງທຳອິດແມ່ນໃຫ້ກັບໂນອາ. ທັງສອງຖືກອອກແບບເພື່ອຮັກສາຄວາມຝັນຂອງພຣະເຈົ້າທີ່ມີຄອບຄົວມະນຸດ. ແຕ່ຄຳໝັ້ນສັນຍາເຫຼົ່ານີ້ບໍ່ພຽງແຕ່ກ່ຽວກັບພຣະເຈົ້າເທົ່າ​ນັ້ນທີ່ບໍ່ຍອມແພ້. ແຕ່​ສັນ​ຍາ​ຍັງກ່ຽວກັບການສະເໜີຊີວິດນິ​ຣັນ​ດອນໃຫ້ແກ່ທຸກຄົນ. ພຣະເຈົ້າບໍ່ໄດ້ປະຖິ້ມມະນຸດຊາດ. ພ​ຣະ​ອົງບໍ່ສາມາດຢຸດຮັກມະ​ນຸດໄດ້. ພ​ຣະເຈົ້າຍັງ​ຄົງຕ້ອງການຄອບຄົວມະນຸດ.

ພ​ຣະເຈົ້າຮັກສາຄຳສັນຍາຂອງພ​ຣະ​ອົງກັບອັບຣາຮາມ. ​ເພິ່ນແລະຊາຣາ​ຈຶ່ງ​ໄດ້ມີລູກຊາຍຄົນ​ໜຶ່ງຊື່ວ່າອີຊາກ (​ປ​ຖກ.17:19-21; 21:1-7). ຊົນເຜົ່າຂອງອັບຣາຮາມຈະເປັນທີ່ຮູ້ຈັກກັນວ່າ“ອິດສະຣາເອນ”. ນີ້ແມ່ນຊື່ທີ່ຖືກໃຊ້ຫຼາຍທີ່ສຸດໃນພຣະຄຳພີເດີມສຳລັບຄອບຄົວມະນຸດຂອງພຣະເຈົ້າ (ປ​ຖກ.32: 28;ພບຍ 32: 9; ອ​ຊຢ 44: 1). ແຕ່ຈະວ່າແນວໃດກັບຄົນຈາກຊາດອື່ນໆ, ຄົນທີ່ພຣະເຈົ້າໄດ້ມອບໝາຍໃຫ້ຢູ່ພາຍໃຕ້ສິດອຳນາດຂອງ​ບຸດ​ທັງຫຼາຍຂອງພຣະເຈົ້າ(ພວກເທວະ​ດາ​ຊົ່ວ​ຮ້າຍ)ຫຼັງຈາກການກໍ່ກະບົດທີ່​ບາ​ເບນ? ​ພວກ​ເຂົາ​ຖືກເອີ້ນວ່າ“ຄົນຕ່າງຊາດ” ໃນ​ພ​ຣະຄຳພີ. ເປັນຄຳທີ່ມີຄວາມໝາຍວ່າ "ບໍ່​ໄດ້ມາຈາກອິດສະຣາເອນ." ແລະເຖິງວ່າຈະມີສິ່ງທີ່ເກີດຂຶ້ນຢູ່ທີ່ບາ​ເບນ, ພຣະເຈົ້າກໍບໍ່ໄດ້ລືມຄົນເຫຼົ່ານັ້ນ.

ບໍ່ພຽງແຕ່ພຣະເຈົ້າໄດ້ເລີ່ມຕົ້ນກັບຄົນກຸ່ມໃໝ່ (​ຄົນອິດສະຣາເອນ)ເທົ່າ​ນັ້ນ, ແຕ່ພ​ຣະ​ອົງໄດ້ບອກອັບຣາຮາມວ່າໃນມື້ໃດມື້ໜຶ່ງລູກຫຼານຂອງເພິ່ນຈະເປັນພອນໃຫ້ແກ່ປະເທດອື່ນໆທີ່ພຣະເຈົ້າໄດ້ປະ​ຕິ​ເສດ (​ປ​ຖກ.12: 3)! ຫຼາຍປີຕໍ່ມາ, ພຣະເຢຊູ​ເຈົ້າ,ຜູ້ທີ່ມາຈາກ​ເຊື້ອ​ສາຍຂອງອັບຣາຮາມຈະເປັນລູກຊາຍທີ່ພິ​ເສດເຊິ່ງຈະນຳທຸກປະຊາຊາດໃນໂລກກັບມາຫາພຣະເຈົ້າ (ປ​ຖກ 3: 16-18, 26-29). ກ່ອນທີ່ພຣະເຢຊູເຈົ້າ​ຈະ​ມາ​ເກີດ​ໃນ​ໂລກນີ້,ຄົນຕ່າງຊາດສາມາດເຂົ້າຮ່ວມໃນຄອບຄົວຂອງພຣະເຈົ້າໂດຍການເລືອກທີ່ຈະປະຕິເສດ ພຣະອື່ນໆ​ທັງ​ໝົດ,ແລ້ວເຊື່ອໃນພຣະເຈົ້າຂອງອິດສະຣາເອນ,ແລະ​ຮັບ​ເອົາ​ເຄື່ອງ​ໝາຍຂອງພ​ຣະ​ສັນ​ຍາ​ຂອງພຣະເຈົ້າ.

ເວລາຜ່ານໄປ​ດົນ​ນານຫຼາຍໃນ​ລະ​ຫວ່າງ​ສະ​ໄໝຂອງອັບຣາຮາມແລະພຣະເຢຊູ​ເຈົ້າ. ປະຫວັດສາດຂອງຊາດອິດສະຣາແອນເອີ້ນ​ວ່າ“ພາກສ່ວນຂອງອົງພຣະຜູ້ເປັນເຈົ້າ” (​ພບຍ 32:9) ບໍ່ແມ່ນເລື່ອງທີ່ປະສົບຜົນ ສຳເລັດ. ພວກເຂົາເປັນຄົນຂອງພຣະເຈົ້າ, ແຕ່ໜ້າເສຍດາຍທີ່ຄວາມສັດຊື່ຂອງພວກເຂົາມັກຈະລົ້ມເຫຼວ. ເວລາທີ່ຮ້າຍແຮງທີ່ສຸດແມ່ນຍັງບໍ່ທັນມາເຖິງ.

**ບົດທີ 3**

**ພ​ຣະເຈົ້າຖືກທໍລະຍົດໂດຍຄອບຄົວຂອງ​ພ​ຣະ​ອົງ**

ປະຫວັດສາດຂອງອິດສະຣາເອນໃນພຣະຄຳພີເປັນເລື່ອງຍາວທີ່​ວົນ​ວຽນ​ໄປ​ມາຫຼາຍຄັ້ງ.ມັນເຕັມໄປດ້ວຍທັງໄຊຊະນະແລະຄວາມໂສກເສົ້າ. ພຣະເຈົ້າບໍ່ໄດ້ແປກ​ໃຈ​ເລີຍ. ພ​ຣະ​ອົງຮູ້ວ່າ​ຈະ​ເກີດຫຍັງຂຶ້ນກັບປະ​ຊາ​ຊົນ.ພ​ຣະ​ອົງຈະຮູ້ຈັກກັບຜູ້ທີ່ພ​ຣະ​ອົງກຳລັງຕິດຕໍ່ຢູ່ສະເໝີ.

***ການ​ໝົດ​ຄວາມ​ຍິນ​ດີ***

ພ​ຣະເຈົ້າໃຫ້ອັບ​ຣາຮາມຮູ້ວ່າອະນາຄົດຂອງລູກຫຼານຂອງເພິ່ນຈະປະສົບກັບຄວາມທຸກ​ຍາກ​ລຳ​ບາກ.​ ພ​ຣະ​​ເຈົ້າຊົງສັດຊື່. ​ພ​ຣະ​ອົງໄດ້ບອກອັບຣາຮາມວ່າ, “ເຊື້ອສາຍ​ຂອງ​ເຈົ້າ​ຈະ​ເປັນ​ຄົນ​ຕ່າງດ້າວ​ຢູ່​ໃນ​ຕ່າງ​ດິນແດນ​ໜຶ່ງ ພວກເຂົາ​ຈະ​ຕົກ​ເປັນ​ທາດຮັບໃຊ້​ຢູ່​ໃນ​ທີ່ນັ້ນ ແລະ​ຈະ​ຖືກ​ກົດຂີ່​ຢ່າງ​ທາລຸນ​ເປັນ​ເວລາ​ສີ່ຮ້ອຍ​ປີ. " (ປ​ຖກ15: 13). ນັ້ນແມ່ນຂ່າວ​ຮ້າຍ. ຈາກນັ້ນພຣະເຈົ້າໄດ້ໃຫ້ຄວາມຫວັງບາງຢ່າງຄື: "ແຕ່​ເຮົາ​ຈະ​ລົງໂທດ​ປະເທດ​ທີ່​ປະພຶດ​ເຊັ່ນນັ້ນ​ຕໍ່​ພວກເຂົາ. ເມື່ອ​ອອກ​ໜີ​ຈາກ​ປະເທດ​ນັ້ນ​ແລ້ວ ພວກເຂົາ​ຈະ​ໄດ້​ຊັບສົມບັດ​ຢ່າງ​ຫຼວງຫຼາຍ​ໄປ​ນຳ" (ປ​ຖກ.15:14).

​ເປັນຄືກັບທີ່ພຣະເຈົ້າໄດ້ບອກໄວ້,ໃນທີ່ສຸດລູກຫຼານຂອງອັບຣາຮາມ​ກໍໄດ້ຍ້າຍໄປຢູ່ເອ​ຢິບແລະຖືກກະສັດເອ​ຢິບກົດຂີ່ຂົ່ມເຫັງ. ຜູ້​ທີ່​ນຳ​ພາພວກເຂົາໄປທີ່ນັ້ນແມ່ນຢາ​ໂຄບຜູ້​ເປັນຫຼານ​ຂອງອັບຣາຮາມ. ພຣະເຈົ້າໄດ້ປ່ຽນຊື່ຢາໂຄບເປັນອິດສະຣາເອນ. (ອ​ພຍ 1). ພວກເຂົາຈະໄປທີ່ນັ້ນດ້ວຍການເຫັນດີຈາກພຣະເຈົ້າເພື່ອຫຼີກລ້ຽງຄວາມອຶດຢາກ (​ປ​ຖກ. 45:5-11). ຈຸດທີ່ພວກເຂົາໄດ້​ເຮັດຜິດກໍແມ່ນພວກເຂົາບໍ່ໄດ້ກັບຄືນໄປຫາແຜ່ນດິນທີ່ພຣະເຈົ້າໄດ້ມອບໃຫ້ພວກເຂົາຫຼັງຈາກ​ໄພອຶດຢາກສິ້ນສຸດລົງ. ພວກເຂົາສືບຕໍ່ອາໄສຢູ່ໃນປະ ເທດເອຢິບ​ເປັນເວລາດົນນານເກີນ​ໄປ.

ໃນຂະນະທີ່ຢູ່ປະເທດເອຢິບຊົນຊາດອິດສະຣາເອນ​ກໍ​ເພີ່ມຈຳນວນຫຼາຍ​ຂຶ້ນ​ຈົນເຮັດ​ໃຫ້ກະສັດມີຄວາມຢ້ານກົວທີ່​ຈະສາມາດປົກຄອງປະເທດໄດ້ (​ອ​ພຍ.1:8-10). ເພິ່ນ​ໄດ້​ບັງ​ຄັບ​ໃຫ້​ຄົນ​ອິດ​ສະ​ຣາ​ເອນເປັນຂ້າທາດແລະຂ້າເດັກນ້ອຍເກີດໃໝ່ທັງໝົດຖ້າພວກເຂົາເປັນເດັກຜູ້ຊາຍ (ອ​ພຍ1:14-16). ແຕ່ພຣະເຈົ້າໄດ້ແຊກແຊງແລະເຮັດໃຫ້​ຄົນອິດສະຣາເອນເພີ່ມ​ຈຳ​ນວນຫຼາຍ​ແລະເຂັ້ມແຂງຂຶ້ນ (​ອ​ພຍ1:8-21).

ຄົນອິດສະຣາເອນໄດ້ໃຊ້ເວລາສີ່ຮ້ອຍປີໃນປະເທດເອຢິບພາຍໃຕ້ສະພາບການທີ່ຫຍຸ້ງຍາກ. ໃນທີ່ສຸດ ພຣະເຈົ້າໄດ້ເຂົ້າແຊກແຊງແລະຮັກສາຊີວິດຂອງເດັກຊາຍຜູ້ໜຶ່ງຊື່ວ່າໂມເຊ. ພຣະເຈົ້າໄດ້ຈັດແຈງສະພາບການຕ່າງໆເພື່ອໃຫ້ເດັກນ້ອຍຄົນ​ນັ້ນໄດ້ຖືກລ້ຽງຢູ່ໃນເຮືອນຂອງກະສັດ,ຢູ່​ຕໍ່​ໜ້າ​ຕໍ່​ຕາຂອງເພິ່ນເລີຍ (ອ​ພຍ2:1-10). ໂມເຊໄດ້ໃຊ້ຊີວິດທີ່ມີສິດທິພິເສດ,ແຕ່ມື້ໜຶ່ງລາວໄດ້ກະທຳຄວາມຜິດຮ້າຍແຮງ. ລາວໄດ້ຂ້າຊາຍຄົນໜຶ່ງໃນການຕໍ່ສູ້ທີ່ເລີ່ມຕົ້ນໂດຍການປົກປ້ອງຊາວອິດສະ​ຣາເອນທີ່ໝົດ​ທາງ​ສູ້. ໂມເຊໄດ້ໜີຈາກປະເທດເອຢິບເພື່ອໜີຈາກການຖືກລົງໂທດ.

ໂມເຊໄດ້ພົບຊີວິດໃໝ່ໃນບ່ອນ​ເຂດທະເລຊາຍທີ່ເອີ້ນວ່າມີເດຍ. ພຣະເຈົ້າໄດ້ພົບລາວຢູ່ພູເຂົາຊີນາຍໃນພຸ່ມໄມ້ທີ່ມີໄຟລຸກຢູ່. ​ກາ​ນພົບ​ກັນ​ຄັ້ງ​ນີ້ຈະປ່ຽນປະຫວັດສາດຂອງອິດສະຣາເອນແລະປະຫວັດສາດຂອງໂລກ (ອ​ພຍ.3:1-15). ພຣະເຈົ້າໄດ້ສົ່ງໂມເຊກັບໄປທີ່​ເອຢິບເພື່ອປະເຊີນ​​ໜ້າກັບກະສັດ. ລາວໄດ້ຖືກສັ່ງໃຫ້ໄປຮຽກຮ້ອງໃຫ້ປ່ອຍປະຊາຊົນຂອງພຣະເຈົ້າ. ພຣະເຈົ້າສັນຍາວ່າຈະປົກປ້ອງໂມເຊແລະມອບຣິດອຳນາດໃຫ້ລາວ. (ອ​ພຍ.3:16-22).

ເລື່ອງ​ທີ່ເປັນເລື່ອງ​ລາວທີ່ມີຊື່ສຽງທີ່ສຸດໃນໂລກ​ເລື່ອງ​ໜຶ່ງ. ເຖິງແມ່ນວ່າທ່ານບໍ່ເຄີຍອ່ານພຣະຄຳພີກໍ່​ຕາມທ່ານກໍ່ອາດ​ຈະເຄີຍໄດ້ຍິນແລະໄດ້ເບິ່ງໜັງກ່ຽວກັບເລື່ອງນີ້​ມາແດ່. ພຣະເຈົ້າໄດ້ສົ່ງໄພພິບັດຕໍ່ສູ້ປະເທດເອຢິບແລະຕໍ່ຕ້ານບັນ​ດາ​ເທບພ​ຣະເຈົ້າຂອງພວກ​ເຂົ​າ ຫຼັງຈາກກະສັດໄດ້ປະຕິເສດທີ່ຈະປ່ອຍຊາວອິດສະ​ຣາເອນໃຫ້ເປັນອິດສະຫຼະ (ອ​ພຍ. 7-12). ພຣະເຈົ້າໃຊ້ໂມເຊ​ເພື່ອກົດ​ດັນໃຫ້ປ່ອຍຊາວອິດສະ​ຣາເອນອອກຈາກການເປັນທາດຂອງອີຢີບ. ພ​ຣະ​ອົງ​ໄດ້ແຍກທະເລແດງເພື່ອຊ່ວຍພວກເຂົາເມື່ອພວກເອ​ຢິບຕັດສິນໃຈໄລ່ພວກເຂົາໄປໃນທະເລຊາຍເພື່ອຂ້າພວກເຂົາ (ອົບພະຍົບ​ບົດ13:17 ເຖິງອົບພະຍົບບົດ14). ການຂ້າມທະເລແດງແມ່ນສິ່ງມະຫັດສະຈັນທີ່ໜ້າຕື່ນ​ເຕັ້ນທີ່ສຸດຂອງພຣະຄຳພີ. ແຕ່ມັນບໍ່ແມ່ນພຽງແຕ່ການສະແດງ ຣິດອຳນາດທີ່ຈະເຮັດໃຫ້ທຸກຄົນປະທັບໃຈເທົ່ານັ້ນ. ມັນແມ່ນກ່ຽວກັບການປົກປັກຮັກສາປະຊາຊົນ. ພ​ຣະເຈົ້າຕ້ອງການຄອບຄົວຂອງ​ພ​ຣະ​ອົງ.

***​ກົດບັນ​ຍັດແລະຄວາມສັດ​ຊື່***

ໃນທີ່ສຸດພຣະເຈົ້າກໍໄດ້ນຳປະຊາ​ກອນຂອງພຣະອົງກັບຄືນສູ່ສະຖານທີ່ທີ່ພ​ຣະອົງໄດ້ເວົ້າກັບໂມເຊໃນພຸ່ມໄມ້ທີ່ລຸກ ໄໝ້. ຢູ່ທີ່ນັ້ນພ​ຣະ​ອົງໄດ້ໃຫ້​ກົດບັນ​ຍັດແກ່ຊາວອິດສະຣາເອນຄື ພຣະບັນຍັດສິບປະການ. ພ​ຣະ​ອົງໄດ້ເຮັດພັນ​ທະສັນຍາໃໝ່ກັບພວກເຂົາ. ມັນເປັນສິ່ງສຳຄັນທີ່ຈະຮັບຮູ້ວ່າອິດສະຣາເອນໄດ້ເປັນປະຊາກອນຂອງພຣະເຈົ້າ​ຮຽບ​ຮ້ອຍ​ແລ້ວກ່ອນທີ່ຈະ​ໄດ້​ຮັບພຣະບັນຍັດສິບປະການ. ພຣະເຈົ້າໄດ້ກ່າວເຖິງປະຊາກອນ​ເຫຼົ່າ​ນີ້ວ່າເປັນຄອບຄົວຂອງພ​ຣະ​ອົງຕອນ​ທີ່ໂມເຊໄດ້ປະເຊີນ​​ໜ້າກັບກະສັດຂອງປະເທດເອຢິບ (ອ​ພຍ.3:7,10; 4:23; 5:1,6:7; 7:4). ​ກົດ​ບັນ​ຍັດ ໃໝ່ບໍ່ໄດ້ກ່ຽວກັບການໄດ້​ຮັບ​ຖາ​ນະເຂົ້າມາໃນຄອບ ຄົວຂອງພຣະເຈົ້າ. ຊາວອິດສະຣາເອນເປັນຄອບຄົວຂອງພຣະເຈົ້າຢູ່ແລ້ວ.

ພວກເຮົາຕ້ອງອະທິບາຍເລື່ອງນີ້ຕື່ມອີກ. ມັນມີຄວາມສຳຄັນຫຼາຍ. ຍິ່ງ​ໄປ​ກວ່າ​ການ​ໄດ້​ຮັບ​ຖາ​ນະຢູ່ໃນຄອບຄົວຂອງພຣະເຈົ້າ,ພ​ຣະ​ເຈົ້າ​ຍັງ​ໄດ້ໃຫ້​ກົດບັນ​ຍັດແກ່ປະຊາກອນຂອງພຣະອົງເພື່ອສະແດງວ່າ​ພວກເຂົາຕ້ອງການຢູ່ໃນຄອບຄົວ. ກົດບັນ​ຍັດແມ່ນກ່ຽວກັບການສະແດງໃຫ້ພຣະເຈົ້າເຫັນວ່າພວກເຂົາ​ເຈົ້າຈະບໍ່ທໍ​ລະ​ຍົດແລະໄປຕິດຕາມພຣະ​ອື່ນໆ. ການເປັນ​ຜູ້ເຊື່ອທີ່ສັດຊື່ຈະຊ່ວຍໃຫ້ພຣະເຈົ້ານຳໃຊ້ຊາວອິດສະ​ຣາເອນໃຫ້ບົວ​ລະ​ບັດຕໍ່ຊົນຊາດ​ທັງປວງເຊັ່ນ“ອາ​ນາ​ຈັກປະໂລຫິດ” (​ອ​ພຍ9:5-6). ພຣະເຈົ້າຕ້ອງການ​ໃຫ້ມະນຸດທຸກຄົນມາຢູ່ໃນຄອບ ຄົວຂອງພ​ຣະ​ອົງ. ພ​ຣະ​ອົງ​ຈິ່ງເລີ່ມຕົ້ນດ້ວຍຄົນກຸ່ມໜຶ່ງຄືອິດສະຣາເອນ. ຖ້າພວກເຂົາ​ເຈົ້າເປັນຜູ້ເຊື່ອທີ່ສັດ ຊື່, ພວກເຂົາ​ເຈົ້າກໍຈະເປັນພອນໃຫ້ແກ່​ຊົນຊາດ​ທັງປວງ(ປຖກ12:3).

ມີສິ່ງອື່ນອີກທີ່ຈະເຂົ້າໃຈກ່ຽວກັບສັນຍານີ້. ກົດບັນ​ຍັດຂອງພຣະເຈົ້າບໍ່ໄດ້ກ່ຽວກັບການເປັນຄົນດີພໍທີ່ຈະເຮັດໃຫ້ພຣະເຈົ້າຮັກພວກເຂົາ. ພຣະເຈົ້າຊົງຮັກຊາວອິດສະຣາເອນຢູ່ແລ້ວ (ພະບັນຍັດສອງ7:7-8). ພ​ຣະ​ອົງໄດ້ເຮັດການ​ມະ​ຫັດ​ສະ​ຈັນ​ທີ່​ເໜືອ​ທຳ​ມະ​ຊາດໃຫ້ອັບຣາຮາມແລະຊາຣາຜູ້ເຖົ້າແກ່ແລ້ວມີລູກຊາຍ​ຄົນ​ໜຶ່ງ ​ນັບຕັ້ງ​ແຕ່ນັ້ນມາກໍ່​ຈະ​ກາຍ​ເປັນຊົນຊາດອິດສະ​ຣາເອນ. ການມີຄອບຄົວເປັນຈຸດປະສົງທັງໝົດ. ພຣະເຈົ້າບໍ່ໄດ້ສ້າງລາຍການກົດບັນ​ຍັດຕ່າງໆເພື່ອ​ໃຫ້​ພວກ​ເຂົາຈະມີຄຸນສົມບັດ​ໄດ້​ເຂົ້າເປັນ​ສະ​ມາ​ຊິກຄອບຄົວ. ພວກເຂົາ​ເປັນຄອບຄົວຂອງພ​ຣະ​ອົງ​ແລ້ວ. ກົດບັນ​ຍັດຂອງພ​ຣະເຈົ້າໄດ້ຖືກອອກແບບມາເພື່ອຊ່ວຍລູກໆຂອງ​ ພ​ຣະ​ອົງໃຫ້ຫຼີກເວັ້ນພ​ຣະອື່ນໆແລະ​ໃຫ້ມີຊີວິດທີ່ມີຄວາມສຸກແລະມີ​ຊີ​ວິດ​ທີ່ສະຫງົບສຸກກັບ​ຄົນ​ອື່ນໆ. ​ເຊິ່ງການເຊື່ອຟັງພຣະເຈົ້ານັ້ນບໍ່ໄດ້ເຮັດໃຫ້ພ​ຣະເຈົ້າຮັກພວກເຂົາຫຼາຍກວ່າເກົ່າ.

ຄືກັນກັບກ່ອນໜ້ານີ້,ພຣະເຈົ້າຈະບໍ່ທຳລາຍອິດ​ສະ​ຫຼະ​​ພາບໃນ​ການ​ຕັດ​ສິນ​ໃຈ​ຂອງພວກເຂົາ. ພ​ຣະ​ອົງພຽງແຕ່ຂໍ​ໃຫ້ພວກເຂົາເຊື່ອໃນພ​ຣະ​ອົງວ່າ​ພ​ຣະ​ອົງເປັນໃຜ. ພ​ຣະ​ອົງໄດ້ຂໍໃຫ້ພວກເຂົາເຊື່ອວ່າພ​ຣະ​ອົງໄດ້ສ້າງພວກເຂົາຈາກຄວາມຮັກແລະພວກເຂົາຄວນຫັນໜີຈາກພຣະອື່ນໆ. ສະມາຊິກຄົນໃດຂອງຊາວອິດສະ ຣາເອນກໍ່ສາມາດປະຖິ້ມຄວາມຮັກຂອງພຣະເຈົ້າໄດ້​ເລີຍຖ້າພວກເຂົາຕ້ອງການ. ພວກເຂົາສາມາດເລືອກທີ່ຈະບໍ່ເຊື່ອ​ກໍໄດ້.ພວກ​ເຂົາ​ສາ​ມາດ​ເລືອກ​ໄປຂາບ​ໄຫວ້ບູຊາພ​ຣະອື່ນໆ​ໄດ້. ດັ່ງທີ່ພວກເຮົາຈະ​ໄດ້ເຫັນມີຫຼາຍຄົນໄດ້ເຮັດເຊັ່ນນັ້ນແລ້ວ.

ຈາກນັ້ນຊາວອິດສະ​ຣາເອນໄດ້ອອກຈາກພູເຂົາ​ຊີ​ນາຍບ່ອນທີ່ພຣະເຈົ້າໄດ້ໃຫ້ກົດບັນ​ຍັດແກ່ພວກເຂົາ. ພຣະເຈົ້າໄດ້ ນຳພາພວກເຂົາ​ເຊິ່ງ​ມາໃນຮູບຮ່າງຂອງມະນຸດ(ເທວະ​ດາ​ຂອງ​ພ​ຣະ​ເຈົ້າ)​ເພື່ອໄປສູ່ແຜ່ນດິນທີ່ພຣະອົງສັນຍາວ່າຈະມອບໃຫ້ພວກເຂົາ. (ອ​ພຍ 23:20-23; ຜ​ປ​ 2:1). ຕະຫຼອດ​ທາງທີ່ປະຊາຊົນພາກັນຈົ່ມຢູ່ສະເໝີວ່າບໍ່ມີອາຫານແລະນໍ້າພຽງພໍ. ພຣະເຈົ້າໄດ້ຈັດຫາສິ່ງທີ່ພວກເຂົາຮ້ອງຂໍ (ອ​ພຍ15:22-27; 16:1-30). ພວກເຂົາຕ້ອງສູ້ເພື່ອຊີວິດຂອງພວກເຂົາຄືຕໍ່ສູ້ກັບ​ພວກສັດຕູທີ່ແຂງແຮງໃນແຜ່ນດິນ. ພຣະເຈົ້າໄດ້ຊ່ວຍພວກເຂົາໃຫ້ພົ້ນຈາກການ​ຖືກທຳລາຍ (​ພບຍ 2-3; ຢ​ຊ 11-12; ພ​ສ​ສ136:10-24; ກ​ຈກ 13:19).

***ການ​ຕົກ​ຕ່ຳ​ລົງ​ເລື້ອຍໆ***

ທ່ານອາດຈະຄິດວ່າຫຼັງຈາກທີ່ພ​ຣະເຈົ້າໄດ້ນຳຊາວອິດສະຣາເອນເຂົ້າໄປໃນແຜ່ນດິນ​ແລ້ວ,ຊາວອິດສະ​ຣາເອນຈະຮູ້ສຶກເຖິງຄວາມຮັກອັນລົ້ນເຫຼືອຂອງພຣະເຈົ້າ. ທ່ານອາດຈະຄາດຫວັງວ່າຄວາມເຊື່ອແລະຄວາມສັດຊື່ຂອງພວກເຂົາຈະ​ເຂັ້ມແຂງຫຼາຍ. ແຕ່ມັນບໍ່ແມ່ນເລີຍ. ​ແຕ່ພວກເຂົາໄດ້ຕັດສິນໃຈວ່າມັນຈະເປັນການດີທີ່ຈະຢູ່ກັບຄວາມຊົ່ວຮ້າຍໃນປະເທດຂອງພວກເຂົາ​ແທນ. ​ຊາວ​ອິດ​ສະ​ຣາ​ເອນ​ໄດ້ປະຕິເສດທີ່ຈະຂັບ​ໄລ່ປະຊາຊົນທີ່ຂາບ​ໄຫວ້ນະມັດສະການພ​ຣະ​​ອື່ນໆແລະຮູບເຄົາລົບຂອງ​​ພວກ​ເຂົາໃຫ້ອອກຈາກແຜ່ນ ດິນນັ້ນ. ປາກົດວ່າຊາວອິດສະຣາເອນ​ໄດ້ລືມສິ່ງທີ່ພ​ຣະເຈົ້າໄດ້ເຮັດເພື່ອພວກເຂົາ. ພວກເຂົາລືມວ່າການກະບົດເຮັດໃຫ້ເກີດໄພພິບັດ. ຄວາມບໍ່ສັດຊື່ແລະການຂາດຄວາມຮັກຂອງພວກເຂົາຕໍ່ພຣະເຈົ້າໄດ້ພາໃຫ້ເກີດເຫດການທີ່ໜ້າກຽດຊັງ​ດັ່ງນີ້:

ຢູ່​ຕໍ່ມາ ເທວະດາ​ຂອງ​ພຣະເຈົ້າຢາເວ​ໄດ້​ຈາກ​ເມືອງ​ກິນການ ໄປ​ທີ່​ເມືອງ​ໂບກິມ. ເທວະດາ​ຕົນ​ນີ້​ໄດ້​ກ່າວ​ແກ່​ຊາວ​ອິດສະຣາເອນ​ວ່າ, “ເຮົາ​ໄດ້​ນຳ​ພວກເຈົ້າ​ອອກ​ມາ​ຈາກ​ປະເທດ​ເອຢິບ ແລະ​ພາ​ພວກເຈົ້າ​ເຂົ້າ​ໄປ​ໃນ​ດິນ ແດນ ທີ່​ເຮົາ​ໄດ້​ສັນຍາ​ໄວ້​ກັບ​ບັນພະບຸລຸດ​ຂອງ​ພວກເຈົ້າ. ເຮົາ​ໄດ້​ບອກ​ພວກເຈົ້າ​ວ່າ ‘ເຮົາ​ຈະ​ບໍ່​ລຶບລ້າງ​ພັນທະສັນຍາ​ທີ່​ມີ​ໄວ້​ກັບ​ພວກເຈົ້າ​ຈັກເທື່ອ. ພວກເຈົ້າ​ບໍ່​ຕ້ອງ​ເຮັດ​ຄຳສັນຍາ​ໃດໆ​ກັບ​ປະຊາຊົນ​ທີ່​ຢູ່​ໃນ​ດິນແດນ​ນີ້. ພວກເຈົ້າ​ຈະ​ຕ້ອງ​ທຳລາຍ​ຖິ້ມ​ໝົດ​ແທ່ນບູຊາ​ຂອງ​ພວກເຂົາ.’ ແຕ່​ພວກເຈົ້າ​ບໍ່​ເຮັດ​ຕາມ​ທີ່​ເຮົາ​ໄດ້​ບອກ​ໄວ້. ພວກເຈົ້າ​ກັບ​ໄປ​ເຮັດ​ໃນ​ສິ່ງ​ທີ່​ກົງກັນຂ້າມສະນັ້ນ ເຮົາ​ຈຶ່ງ​ຂໍ​ບອກ​ພວກເຈົ້າ​ດຽວນີ້​ໂລດ​ວ່າ ເຮົາ​ຈະ​ບໍ່​ຂັບໄລ່​ປະຊາຊົນ​ເຫຼົ່ານີ້​ອອກ​ໜີ ເມື່ອ​ພວກເຈົ້າ​ບຸກໜ້າ​ເຂົ້າ​ໄປ​ໃນ​ທີ່ນັ້ນ. ພວກເຂົາ​ຈະ​ເປັນ​ສັດຕູຂອງ​ພວກເຈົ້າ​ແລະ​ການ​ຂາບໄຫວ້​ບັນດາ​ພະ​ຂອງ​ພວກເຂົາ​ກໍ​ຈະ​ເປັນ​ສິ່ງ​ລໍ້ລວງ​ພວກເຈົ້າໃຫ້​ເຮັດ​ບາບ​ອັນ​ຮ້າຍແຮງ.”(​ຜ​ປ 2:1-3)

ພຣະເຈົ້າ​ຈຳ​ເປັນຕ້ອງຕັດສິນປະຊາຊົນຂອງພ​ຣະອົງ... ອີກເທື່ອໜຶ່ງ. ​ພ​ຣະ​ອົງບອກອິດສະຣາເອນວ່າ,“ເຮົາຈະປ່ອຍ​​ຖິ້ມພວກເຈົ້າໄວ້. ໃຫ້ພວກເຮົາເບິ່ງວ່າ​ພວກ​ເຈົ້າເຮັດ​ດ້ວຍຕົວເອງ​ແນວ​ໃດນັບ​ແຕ່ພວກ​ເຈົ້າບໍ່ຕ້ອງການເຮົາ. " ພວກເຮົາເຄີຍເຫັນແບບນັ້ນ​ມາກ່ອນ. ແລະດັ່ງທີ່ພວກເຮົາໄດ້ເຫັນມາແລ້ວ, ປະຊາຊົນຂອງພຣະເຈົ້າໄດ້ເຮັດສິ່ງທີ່ບໍ່ດີໂດຍບໍ່ມີພຣະເຈົ້າຂອງພວກເຂົາຢູ່ກັບພວກເຂົາ. ແລະນັບຕັ້ງແຕ່ພວກເຮົາກຳລັງທົບທວນ​ເບິ່ງປະຫວັດສາດ, ການ​ຕອບ​ສະ​ໜອງຂອງພຣະເຈົ້າ​ກໍຍັງຄຸ້ນເຄີຍ​ກັນ​ດີ. ພຣະອົງໄດ້ກັບມາຫາ​ປະ​ຊາ​ຊົນອິດສະຣາເອນອີກແລະກັບ​ມາ​ອີກເພື່ອຊ່ວຍຍົກພວກເຂົາອອກຈາກຄວາມທຸກ​ຍາກ​ລຳ​ບາກ. ພວກເຮົາທຸກຄົນກໍ່​ຮູ້ຈັກຄົນແບບນັ້ນ. ບາງທີທ່ານອາດເປັນໜຶ່ງໃນນັ້ນ. ທ່ານສືບຕໍ່ຊ່ວຍເຫຼືອໃຜບາງຄົນຍ້ອນຄວາມຮັກ,ແມ່ນ​ແຕ່​ໃນ​ຈຸດ​ທີ່ເບິ່ງຄືວ່າເປັນບ້າ. ແລະຖ້າທ່ານຄິດວ່າ ພຣະເຈົ້າກຳລັງເຮັດ​ຫຍັງ​ຢູ່, ມັນເບິ່ງຄືວ່າເປັນບ້າ. ແຕ່ພຣະເຈົ້າຕ້ອງການຄອບຄົວມະນຸດເຖິງແມ່ນວ່າພຣະ​ອົງບໍ່​ເປັນ​ທີ່ຕ້ອງການກໍ່​ຕາມ. ຄວາມຮັກຂອງພຣະອົງແມ່ນເກີນກວ່າຄວາມເຂົ້າໃຈຂອງພວກເຮົາ.

ພ​ຣະ​ທຳ​ພວກ​ຜູ້​ປົກ​ຄອງ​ທັງ​ໝົດ​ໃນ​ພ​ຣະ​ຄຳ​ພີແມ່ນກ່ຽວກັບວົງວຽນຂອງການກະບົດທາງວິນຍານທີ່ບໍ່ມີວັນສິ້ນສຸດ, ​ເມື່ອຄວາມທຸກທໍລະມານເກີດ​ຂຶ້ນ, ເຂົາຮ້ອງຫາພຣະເຈົ້າເພື່ອຂໍຄວາມຊ່ວຍເຫຼືອ,ແລະພຣະເຈົ້າກັບມາດ້ວຍຄວາມຮັກເພື່ອຊ່ວຍເຫຼືອ. ວົງວຽນນັ້ນຄົງຢູ່ເປັນເວລາຫຼາຍຮ້ອຍປີ. ມັນໄດ້ເຖິງ​ຈຸດ​ທີ່ປະຊາຊົນພາຍໃນຊາດອິດສະຣາເອນໄດ້ຮຽກຮ້ອງໃຫ້ຊາມູເອນຜູ້​ເປັນປະໂລຫິດແລະຜູ້​ທຳ​ນ​ວາຍແຕ່ງຕັ້ງກະສັດໃຫ້ປົກຄອງພວກເຂົາ. ປະເທດຊາດຂອງພວກເຂົາບໍ່ເຄີຍມີກະສັດມາກ່ອນ.

ບໍ່​ໜ້າແປກໃຈເລີຍທີ່ການເລືອກຂອງປະຊາຊົນໃຫ້​ມີກະສັດອົງ​ໜຶ່ງຊື່​ວ່າ (ໂຊນ) ເປັນໄພພິບັດທີ່ໃຫຍ່ຫຼວງ. ທ່ານຮູ້ວ່າຫຼາຍ​ສິ່ງ​ເປັນໄປບໍ່ດີເມື່ອກະສັດອົງໃໝ່ຂອງທ່ານຕ້ອງຖືກລາກອອກຈາກບ່ອນລີ້ຊ່ອນເພື່ອຮັບ​ໜ້າ​ທີ່ (1 ຊມອ. 10:22). ໃນທີ່ສຸດພຣະເຈົ້າໄດ້ເລືອກເອົາດາວິດເຂົ້າມາແທນທີ່​ໂຊນ. ດາວິດເປັນຄົນທີ່ມີບາບຫຼາຍ, ແຕ່ເພິ່ນກໍ່ດີກວ່າໂຊນ. ​ເພິ່ນບໍ່ເຄີຍສະແດງຄວາມບໍ່ສັດຊື່ຫຼືຂາດຄວາມຮັກຕໍ່ພ​ຣະເຈົ້າ. ​ເພິ່ນໄດ້ລະເມີດກົດບັນ​ຍັດບາງຢ່າງຂອງພຣະເຈົ້າ, ແຕ່​ເພິ່ນໄດ້ກັບໃຈແລະບໍ່ເຄີຍນະມັດສະການພ​ຣະເຈົ້າອົງອື່ນ​ເລີຍ. ດ້ວຍເຫດຜົນດັ່ງກ່າວ, ພ​ຣະເຈົ້າໄດ້ເຮັດ ​ພ​ຣະສັນຍາກັບດາວິດ​ທີ່​ກ່າວວ່າມີແຕ່ເຊື້ອ​ສາຍຂອງ​ເພິ່ນເທົ່ານັ້ນທີ່ສາມາດເປັນກະສັດທີ່ແທ້ຈິງຂອງອິດສະຣາເອນ.

​ພ​ຣະສັນຍານີ້ແມ່ນກ່ຽວກັບການສ້າງລາຊະວົງໃຫ້ແກ່ດາວິດ. ພ​ຣະເຈົ້າ​ເທົ່າ​ນັ້ນທີ່​ຈະ​ພິຈາລະນາໃຫ້ລູກຫຼານຂອງ​ເພິ່ນເປັນກະສັດທີ່ຖືກຕ້ອງ. ເປັນຕາໜ້າເສົ້າທີ່ປະຫວັດສາດສ່ວນ​ທີ່ເຫຼືອຂອງອິດສະ​ຣາແອນໃນເລື່ອງລາວ​ຂອງພ​ຣະຄຳພີລວມມີຜູ້ຊາຍຫຼາຍຄົນທີ່ມີດາວິດເປັນບັນພະບຸລຸດຂອງພວກເຂົາ,ແຕ່ບໍ່​ໄດ້​ເໝາະ​ສົມ​ທີ່ຈະເປັນກະສັດ. ພ​ຣະເຈົ້າຕ້ອງ​ກຳ​ຈັດລູກຫຼານຂອງດາວິດຫຼາຍຄົນ ເພາະວ່າພວກເຂົາບໍ່ສັດຊື່ຕໍ່ ພຣະເຈົ້າ,ພວກ​ເຂົາເລືອກທີ່ຈະຕິດຕາມພຣະອື່ນ. ເຊື້ອສາຍຂອງດາວິດຜູ້ທີ່ສືບທອດບັນລັງນັ້ນກໍ່ຄວນຈະຮັກພ​ຣະເຈົ້າແລະ​ມາຈາກຄອບຄົວຂອງດາວິດ. ນີ້ແມ່ນເຫດຜົນທີ່ວ່າກະສັດທຸກອົງຄວນຈະຖື​ຮັກ​ສາກົດບັນ​ຍັດຂອງພຣະເຈົ້າໄປກັບພວກ​ເພິ່ນ (​ພບຍ17:18; 2ກ​ສ11:12). ​ເພິ່ນຕ້ອງເປັນຕົວຢ່າງທີ່ດີທີ່ສຸດຂອງຜູ້ທີ່ເຊື່ອຢ່າງສັດຊື່.

ໂຊໂລໂມນລູກຊາຍຂອງດາວິດແມ່ນກະສັດທີ່ຮັ່ງມີແລະມີອຳນາດທີ່ສຸດໃນປະຫວັດສາດຂອງອິດສະຣາແອນ. ໜ້າ ເສົ້າທີ່ຄວາມເຊື່ອແລະຄວາມສັດຊື່ຂອງລາວໃນພຣະເຈົ້າໄດ້ປ່ຽນໄປ. ລາວໄດ້​ຖວາຍ​ເຄື່ອງບູ ຊາພຣະອື່ນແລະມີການແຕ່ງງານ​ແບບການເມືອງທີ່ໄດ້ນຳເອົາການນະມັດສະການພຣະ​ອື່ນໆເຂົ້າມາໃນປະເທດອິດສະຣາເອນ (1ກ​ສ 11:1-8). ໂຊໂລໂມນເລີ່ມຕົ້ນ​ວົງວຽນຂອງການປະນີປະນອມທາງວິນຍານແລະການກະບົດທີ່ເຮັດໃຫ້​ປະ​ເທດອິດສະ​ຣາແອນຖືກທຳລາຍ.

***ການທໍລະຍົດ​ຄັ້ງສຸດທ້າຍ***

ຫຼັງຈາກການຕາຍຂອງກະສັດໂຊໂລໂມນ, ສິບ​ເຜົ່າໃນສິບສອງເຜົ່າຂອງອິດສະຣາເອນໄດ້ກະບົດຕໍ່ລູກຊາຍຂອງລາວ,ຜູ້​ເປັນກະສັດຄົນໃໝ່ (1 ກ​ສ 11: 41-12: 24). ​ຊົນຊາດອິດສະຣາເອນຖືກແບ່ງອອກເປັນສອງສ່ວນຕາມຊົນເຜົ່າແລະດິນແດນ. ຄອບຄົວຂອງພ​ຣະເຈົ້າດຽວນີ້ແມ່ນເຮືອນແຕກ​ແຍກ​ກັນ. ມັນເປັນເລື່ອງທີ່ໜ້າເສົ້າໃຈທີ່ກະສັດຫຼາຍ​ອົງໃນຊ່ວງເວລານີ້ໃນປະຫວັດສາດຂອງອິດສະຣາເອນບໍ່ເຄີຍເຫັນແມ່ນ​ປຶ້ມສຳເນົາກົດບັນ​ຍັດຂອງພ​ຣະເຈົ້າ (2 ກ​ສ 22: 8-13).

ທາງພາກເໜືອຂອງປະເທດທີ່ແຕກແຍກນັ້ນໄດ້​ເລີ່ມຕົ້ນ​​ໄປຕິດຕາມພ​ຣະ​ອື່ນໆ​ຢ່າງ​ໄວ​ວາແລະ​​ໄດ້ຈົງ​ຮັກ​ພັກ​ດີຕໍ່ ພ​ຣະ​ເຫຼົ່າ​ນັ້ນ (1 ກ​ສ 12: 25-33). ແທນທີ່ຈະສະແດງຄວາມເຊື່ອແລະຄວາມຈົງຮັກພັກດີຕໍ່ ພຣະເຈົ້າຜູ້ທີ່ໄດ້ມອບແຜ່ນດິນ​ໃຫ້​ພວກ​ເຂົາແລະໄດ້​ນຳພວກເຂົາ​ຢ່າງມະ​ຫັດ​ສະ​ຈັນໄປ​ສູ່​ການດຳ​ລົງ​ຊີ​ວິດ​ຢູ່​,​ແຕ່ພວກເຂົາໄດ້ທໍລະຍົດຕໍ່ພຣະເຈົ້າ. ນີ້ແມ່ນເຫດຜົນທີ່ວ່າພຣະເຈົ້າໄດ້ສົ່ງ​ບັນ​ດາຜູ້ທຳ​ນ​ວາຍໃຫ້​ເດີນ​ທາງໄປທົ່ວປະເທດເຕືອນປະຊາຊົນຜູ້ທີ່ຂາບ​ໄຫວ້ບູຊາພ​ຣະ​​ອື່ນໆວ່າເປັນການກະບົດທາງຝ່າຍວິນຍານ. ພວກເພິ່ນບອກປະຊາຊົນວ່າພວກເຂົາເຮັດຄືກັບ “ຍິງໂສເພນີ”. ບັນ​ດາ​ຜູ້​ທຳ​ນ​ວາຍ​ໄດ້ຮຽກການນະມັດສະການ ພຣະ​ອື່ນໆວ່າການຫຼິ້ນຊູ້ທາງຝ່າຍວິນຍານ. ມັນແມ່ນການປຽບທຽບທີ່ຈະ​ແຈ້ງ​ດີ. ທາງພາກໃຕ້ຂອງປະເທດໄດ້ເຂົ້າໄປໃນການກະບົດທາງ​ຝ່າຍວິນຍານຢ່າງຊ້າໆ. ແຕ່ບາບ​ທີ່ຄ່ອຍໆ​ໄປ​ເທື່ອ​ລະ​ໜ້ອຍກໍ່ຍັງເປັນບາບຢູ່.

ການປະຖິ້ມພຣະເຈົ້າບໍ່ເຄີຍເປັນ​ເລື່ອງດີເລີຍ. ດັ່ງທີ່​ພ​ຣະຄຳພີກ່າວໄວ້ວ່າ,“ ​ພວກເຈົ້າ​ຈະ​ໄດ້​ຮັບ​ໂທດກຳ​ຍ້ອນ​ບາບ​ນັ້ນ. ຢ່າ​ເຂົ້າໃຈ​ຜິດ​ໃນ​ເລື່ອງ​ນີ້” (ຈບ​ຊ 32: 23). ດັ່ງທີ່ພ​ຣະ​ອົງໄດ້ເຮັດໃນຊ່ວງເວລາອື່ນໆ, ພຣະເຈົ້າໄດ້ປ່ອຍໃຫ້ປະຊາຊົນຂອງພຣະອົງໃຊ້ສິດເສລີພາບຂອງພວກເຂົາແລະ​ໄດ້ຈ່າຍຄ່າຜົນທີ່ບໍ່ດີ. ໃນ​ປີ 722 ກ​ຄ​ສ. ທາງພາກເໜືອຂອງປະເທດໄດ້ຖືກສັດ​ຕູບຸກໂຈມຕີໂດຍຜູ້ຄົນທີ່ເອີ້ນວ່າຊາວອັດຊີເຣຍ.

ຊາວອັດຊີເຣຍມີຊື່ສຽງວ່າເປັນຄົນ​ທີ່ໂຫດຮ້າຍຫຼາຍ. ພວກເຂົາໄດ້ກະແຈກກະຈາຍສິບເຜົ່າ​ໄປທົ່ວໂລກ, ໄດ້ທຳລາຍຄອບຄົວແລະປຸ້ນເອົາທຸກສິ່ງທີ່ພວກເຂົາເປັນເຈົ້າຂອງ. ສອງຊົນເຜົ່າທີ່ຍັງເຫຼືອຢູ່ໃນເຂດພາກໃຕ້ຂອງປະເທດນີ້ຖືກຊາວບາບີໂລນຍຶດເອົາໄດ້ປະມານໜຶ່ງຮ້ອຍປີຕໍ່ມາ (586 ກ​ຄ​ສ. ). ຊາວອິດສະຣາເອນຫຼາຍພັນຄົນຖືກບັງຄັບໃຫ້ຍ້າຍໄປຢູ່ບາບີໂລນ.

ຖ້າພຣະເຈົ້າໄດ້ຕັດສິນໃຈບໍ່ຊ່ວຍປະຊາຊົນຂອງພ​ຣະອົງອີກຕໍ່ໄປກໍ່ເປັນ​ທີ່ເຂົ້າໃຈໄດ້ເລີຍ.​ຍ້ອນພວກເຂົາໄດ້ກະບົດຫຼາຍເທື່ອເປັນເວລາຫຼາຍພັນປີນັບຕັ້ງແຕ່ສະໄໝຂອງອັບຣາຮາມ. ການສະຫຼຸບວ່າອິດສະຣາເອນໄດ້ຮັບສິ່ງທີ່ພວກເຂົາສົມຄວນ​ໄດ້​ຮັບເບິ່ງຄືວ່າຖືກຕ້ອງ​ແລ້ວ. ແຕ່ນັ້ນບໍ່ແມ່ນວິທີທີ່ພ​ຣະເຈົ້າປະຕິບັດກັບມະ​ນຸດ.

ແທນທີ່ຈະຍົກ​ເລີກແຜນການຂອງພຣະອົງ, ພຣະເຈົ້າຕັດສິນໃຈວ່າພ​ຣະ​ອົງຍັງຕ້ອງການຄອບຄົວມະນຸດຢູ່. ແຕ່ການໃຫ້ປະຊາຊົນຂອງ​ພ​ຣະ​ອົງແລະມະນຸດຄົນອື່ນໆກັບຄືນສູ່ຄອບຄົວຂອງພ​ຣະ​ອົງ​ນັ້ນຕ້ອງມີການປ່ຽນແປງວິທີການຕ່າງໆ. ພຣະເຈົ້າໄດ້ເຮັດສັນຍາຕ່າງໆກັບຄົນຂອງພ​ຣະອົງ. ແຕ່ມະ​ນຸດ​ກໍ​ເປັນ​ພຽງແຕ່ມະນຸດເທົ່າ​ນັ້ນ ພວກເຂົາລົ້ມເຫຼວ...ພວກເຂົາລົ້ມເຫຼວຫຼາຍ​ຄັ້ງແລະລົ້ມເຫຼວເລື້ອຍໆ. ມະນຸດສ່ວນ​ທີ່​ເຫຼືອນັ້ນໄດ້ຖືກມອບໝາຍໃຫ້​ກັບບັນ​ດາຜູ້ຊ່ວຍຝ່າຍວິນຍານຄື​ບຸດ​ທັງຫຼາຍຂອງພຣະເຈົ້າ​ເຊິ່ງ​ເປັນ​ເທວະ​ດາ​ຊົ່ວ​ຮ້າຍ (​ພບຍ 32:8), ແຕ່ວິນຍານເຫຼົ່ານັ້ນໄດ້ກະບົດແລະກາຍເປັນສັດຕູຂອງ​ຜູ້ສ້າງພວກ​ເຂົາ ​ຜູ້​ເປັນພຣະເຈົ້າແຫ່ງອິດສະຣາເອນ. ​ສິ່ງ​ຕ່າງໆ​ມີ​ຄວາມ​​ສະຫຼັບຊັບ​ຊ້ອນ.

ພຣະເຈົ້າມີວິທີແກ້ໄຂສອງສ່ວນຕໍ່ສິ່ງທັງໝົດນີ້. ເມື່ອລູກຫຼານຄົນສຸດທ້າຍໃນຄອບຄົວຂອງພ​ຣະເຈົ້າກຳລັງຖືກເນລະເທດໃຫ້​ໄປຢູ່ບາບີໂລນ, ພຣະເຈົ້າໄດ້ກະຕຸ້ນ​ຜູ້​ທຳ​ນ​ວາຍສອງຄົນ (ເຢເຣມີ​ຢາແລະເອເຊກຽນ) ໃຫ້ບອກຊາວອິດສະ​ຣາເອນວ່າພວກເຂົາບໍ່ໄດ້ຖືກລືມໝົດ​ສິ້ນ. ພຣະເຈົ້າຈະເຮັດ “ພ​ຣະສັນຍາໃໝ່”ກັບລູກຂອງພຣະອົງ. ​ພ​ຣະສັນຍານີ້ຈະລວມເຖິງການສະ​ເດັດມາຂອງພຣະວິນຍານຂອງ​ພ​ຣະ​ອົງຕໍ່ສະມາ ຊິກໃນຄອບຄົວຂອງພ​ຣະເຈົ້າ (​ຢ​ຣມ31:31-34; ອ​ຊກ. 36:22-28). ມີວິທີການໃໝ່ເຂົ້າມາ.

ແຕ່ວິທີການໃໝ່ນີ້ບໍ່ໄດ້ອະທິບາຍວ່າພຣະເຈົ້າຈະ​​ໃຫ້​ກຽດພ​ຣະ​ສັນ​ຍາ​ທີ່​ເກົ່າ​ກວ່າໂດຍບໍ່ຕ້ອງທຳລາຍຫຼືປ່ຽນແປງໄດ້​ແນວ​ໃດ. ຊາວອິດສະຣາເອນຈຳນວນຫຼວງຫຼາຍປະຕິເສດພຣະເຈົ້າແລະ​ໄດ້ນະມັດສະການ ພຣະ​ອື່ນໆ. ພວກເຂົາສະແດງຄວາມດູໝິ່ນພ​ຣະເຈົ້າໂດຍລະເມີດກົດ​ບັນ​ຍັດຂອງພຣະອົງ. ສິ່ງນີ້ເຮັດໃຫ້ ພຣະເຈົ້າໂສກເສົ້າຫຼາຍ. ​ພ​ຣະ​ອົງຢາກ​ໃຫ້​ກຽດຄຳໝັ້ນສັນຍາຂອງພ​ຣະ​ອົງ, ແຕ່ວ່າລູກໆຂອງພ​ຣະ​ອົງຫຼາຍຄົນໄດ້ຖືກຊັກຊວນໄປນະມັດສະການ​ບັນ​ດາພ​ຣະເຈົ້າຂອງປະເທດອື່ນໆ.

ນັ້ນແມ່ນເສັ້ນທາງແຫ່ງຄວາມຕາຍ. ຈື່ສິ່ງທີ່ໄດ້ເກີດຂຶ້ນໃນສວນເອເດນນັ້ນ. ເນື່ອງຈາກການກະບົດດັ່ງກ່າວຂອງອາດາມແລະເອວາ​ທີ່​ເຮັດ​ໃຫ້ມະນຸດທຸກຄົນຈະ​ຕ້ອງຕາຍ. ພວກເຂົາຈະບໍ່ມີຊີວິດນິຣັນດອນນອກ​ຈາກວ່າພວກເຂົາ​ຈະຫັນໄປຫາພຣະເຈົ້າ​ອົງທ່ຽງແທ້ແລະເຊື່ອໃນຄວາມຮັກແລະຄຳ​ໝັ້ນສັນຍາຂອງ ພຣະອົງ. ຊາວອິດສະ​ຣາເອນຫຼາຍຄົນໄດ້ລືມສິ່ງທັງໝົດນັ້ນ. ພວກເຂົາບໍ່ສາມາດ​ພຽງ​ແຕ່ເລືອກ​ເອົາແລະເລືອກພ​ຣະອື່ນໆໄດ້ເມື່ອ​ໃດ​ກໍ່​ຕາມ​ທີ່ພວກເຂົາຮູ້ສຶກຢາກ​ໄດ້​ມັນ. ມັນບໍ່ແມ່ນອາຫານບຸບເຟ້ທາງຝ່າຍວິນຍານ. ພວກເຂົາຕ້ອງເຊື່ອໃນພ​ຣະເຈົ້າທ່ຽງແທ້ແລະເຊື່ອຕໍ່​ໄປ.

ສະຖານະການດັ່ງກ່າວແມ່ນເປັນບັນຫາທີ່ຫຍຸ້ງຍາກກວ່າອີກກ່ຽວກັບ​ບັນ​ດາກະສັດຂອງອິດສະຣາເອນ. ພຣະເຈົ້າໄດ້ສັນຍາກັບດາວິດວ່າລູກຊາຍຂອງ​ເພິ່ນຈະສືບທອດບັນລັງຂອງ​ເພິ່ນ, ແຕ່ພວກເຂົາຫຼາຍຄົນໄດ້ຫັນໜີຈາກພຣະເຈົ້າ. ພຣະເຈົ້າບໍ່ສາມາດເສີຍ​ເມີຍ​ຕໍ່ການຂາດຄວາມເຊື່ອແລະຄວາມບໍ່ສັດຊື່ນີ້. ພ​ຣະ​ອົງ​ບໍ່ສາມາດຍົກ​ເລີກຄຳສັນຍາຂອງ ພ​ຣະ​ອົງ​ໄດ້. ນັ້ນກໍ່​ຄື​ກັບການຍອມຮັບວ່າແຜນການທັງໝົດແມ່ນຄວາມຄິດທີ່ບໍ່ດີແລະພຣະເຈົ້າຜູ້ທີ່ຮູ້ທຸກຢ່າງບໍ່ສາມາດມີຄວາມຄິດທີ່ບໍ່ດີ.

ດັ່ງນັ້ນພຣະເຈົ້າຈະຮັກສາຄຳສັນຍາຂອງພ​ຣະ​ອົງແນວໃດຕໍ່ປະ​ຊາ​ຊົນທີ່ໄດ້ປະຕິເສດແລະຜູ້ທີ່ໄດ້ແຍກອອກຈາກພ​ຣະ​ອົງ? ພວກເຂົາ​ຈຳ​ເປັນຕ້ອງມີຫົວໃຈໃ​ໝ່. ພວກເຂົາຕ້ອງການ​ ການ​ຊົງ​ສະ​ຖິດ​ຢູ່ຂອງພຣະເຈົ້າເພື່ອນຳພາພວກເຂົາ. ສິ່ງທີ່ຈຳເປັນແມ່ນເຊື້ອ​ສາຍຂອງອັບຣາຮາມແລະຂອງດາວິດ, ຜູ້ທີ່ສາມາດເປັນກະສັດທີ່ສູງສຸດແລະເປັນ​ຕົວ​ແທນ​ທີ່​ສົມ​ບູນ​ແບບຂອງພຣະເຈົ້າ. ຜູ້​ທີ່​ເປັນເຊື້ອສາຍນັ້ນຍັງຈຳເປັນຕ້ອງທຳ ລາຍຄຳສາບແຊ່ງແຫ່ງຄວາມຕາຍຂອງມວນມະນຸດອີກ​ດ້ວຍ. ແຕ່ມະນຸດຈະເອົາຊະນະຄວາມຕາຍໄດ້ແນວໃດ? ​ເພິ່ນຈະຕ້ອງເປັນພຣະເຈົ້າ​ເຊັ່ນກັນ. ​ສິ່ງນັ້ນຈະເກີດຂຶ້ນໄດ້ແນວໃດ?

ບໍ່ມີບັນຫາ. . . .

**ບົດທີສີ່**

**ພຣະເຈົ້າໄດ້ເຂົ້າຮ່ວມໃນຄອບຄົວມະນຸດຂອງ​ພ​ຣະ​ອົງ**

ຄຣິສຕຽນຮູ້ທຸກຢ່າງກ່ຽວກັບການສະ​ເດັດມາຂອງພຣະເຢຊູເຈົ້າ. ພວກເຂົາຮູ້ວ່າ​ພ​ຣະ​ອົງໄດ້ເກີດມາຢ່າງອັດສະຈັນໂດຍນາງມາ​ຣີ, ຜູ້ທີ່ເປັນຍິງສາວບໍລິສຸດ (ມ​ທ 1:18-25). ຄົນທີ່ບໍ່ແມ່ນຄຣິສຕຽນ​ສ່ວນຫຼາຍກໍຈະ​ຄຸ້ນເຄີຍກັບຮູບພາບຂອງ​ແອ​ນ້ອຍພຣະເຢຊູ​ເຈົ້າ​ນອນໃນຮາງຫຍ້າ, ໂດຍສະເພາະໃນການປະດັບປະດາວັນຄຣິ​ສມາດ. ບົດເພງຄຣິສມາດເກົ່າໆຫຼາຍເພງ​ໄດ້​ບອກວ່າພຣະເຢຊູເຈົ້າ​ໄດ້ເຮັດໃຫ້ຄຳທຳນວາຍໃນພຣະຄຳພີເດີມກ່ຽວກັບພຣະເມຊີອາ​ສຳ​ເລັດ​ເປັນ​ຈິງ​ໄດ້​ແນວ​ໃດ.

***ສຳ​ລັບພຣະເຢຊູເຈົ້າມີຫຼາຍຍິ່ງກວ່າໄມ້ກາງແຂນ***

ຈຸດເນັ້ນ​ໜັກ​ທັງໝົດແມ່ນມັກ​ຈະເປັນ​ເລື່ອງກ່ຽວກັບພຣະເຢຊູເຈົ້າ​ມາເກີດໃນໂລກເພື່ອຈະຕາຍເທິງໄມ້ກາງແຂນສະເໝີ. ​ພ​ຣະ​ອົງ​ແມ່ນວິທີທີ່ພຣະເຈົ້າໃຫ້ອະໄພພວກເຮົາເພາະບາບຂອງພວກເຮົາແລະດ້ວຍວິທີນັ້ນ, ພວກເຮົາສາມາດກັບເຂົ້າມາໃນຄອບຄົວຂອງພຣະເຈົ້າ​ໄດ້ (ຢ​ຮ 3:16). ໃນເວລາທີ່ຄຣິສຕຽນສ່ວນຫຼາຍຄິດເຖິງພຣະເຢຊູເຈົ້າ, ພວກເຂົາມີໄມ້ກາງແຂນຢູ່ໃນໃຈ. ​ເຊິ່ງພາດ​ສິ່ງ​ທີ່​ສຳ​ຄັນບາງຢ່າງໄປ.

ຄວາມຈິງທີ່ວ່າພຣະເຈົ້າໄດ້ມາເກີດເປັນມະ​ນຸດທີ່ຊື່ວ່າເຢຊູ​ນັ້ນໄດ້ສູນເສຍໄປເມື່ອພວກເຮົາສຸມໃສ່ພຽງແຕ່ໄມ້ກາງແຂນ​ເທົ່າ​ນັ້ນ. ຄຣິສຕຽນສ່ວນໃຫຍ່ບໍ່ຮູ້ວ່າມັນ***ຈຳເປັນ***ທີ່ພຣະເຈົ້າຈະຕ້ອງ​ມາເປັນມະ​ນຸດດ້ວຍເຫດ ຜົນຫຼາຍຢ່າງ. ເຫດຜົນໜຶ່ງກໍ່ຄື​ການ​ເຮັດ​ໃຫ້​ບັນ​ດາ​​​ພຣະສັນຍາທັງ​ໝົດໃນພ​ຣະ​ຄຳ​ພີ​ເດີມທີ່ພຣະເຈົ້າໄດ້ເຮັດກັບມະນຸດ​ນັ້ນ​ສຳ​ເລັດ. ເຫດຜົນອີກຢ່າງໜຶ່ງແມ່ນການແກ້​ໄຂຜົນທີ່ບໍ່ດີຂອງ​ບັນ​ດາວິນຍານທີ່ໄດ້ກະບົດຊຶ່ງພວກເຮົາໄດ້ກ່າວເຖິງກ່ອນໜ້ານີ້.

ແຜນການທີ່ວ່າ ມື້​ໜຶ່ງມະນຸດຍັງສາມາດຢູ່ກັບພຣະເຈົ້າໄດ້ຕະຫຼອດໄປນັ້ນ​ແມ່ນ​ຍັງດຳ​ເນີນ​ຕໍ່​ໄປເພາະ ພຣະເຈົ້າປະຕິເສດທີ່ຈະທຳລາຍມະນຸດທຸກຄົນແລ້ວຢຸດແຜນການຂອງພຣະອົງ. ພ​ຣະ​ອົງ​ຍັງຄົງກັບມາຫາ​ມະ​ນຸດ ໂດຍສະເໜີການໃຫ້ອະໄພແລະຄວາມສຳພັນກັບພ​ຣະ​ອົງ. ພຣະເຈົ້າຕ້ອງການໃຫ້ພວກເຂົາເຊື່ອໃນພຣະອົງ. ມະນຸດສາມາດສະແດງໃຫ້ເຫັນວ່າພວກເຂົາເຊື່ອໂດຍການ​ຢູ່​ຮ່ວມກັບພຣະເຈົ້າແລະຄົນອື່ນໆ. ແຕ່ ລູກໆຂອງພຣະເຈົ້າໄດ້ປະຕິເສດພ​ຣະ​ອົງຕະຫຼອດເວລາ. ທຸກໆຄັ້ງທີ່ພ​ຣະເຈົ້າກ່າວວ່າ“ເຈົ້າຍັງສາມາດຢູ່ກັບ​ເຮົາຖ້າເຈົ້າເຊື່ອແລະສະແດງຄວາມ​ຈົງ​ຮັກ​ພັກ​ດີ​ຕໍ່​ເຮົາ” ບັນຫາກໍ່ຮ້າຍແຮງຂຶ້ນເລື້ອຍໆ. ​ພ​ຣະຄຳພີໃຊ້ການປຽບທຽບຂອງການລ້ຽງແກະທີ່ບໍ່ມີຜູ້ລ້ຽງເພື່ອອະທິບາຍເຖິງການປະພຶດນີ້ (ອ​ຊຢ 53:6; ມ​ທ 9:36). ແກະມັກຈະຫຼົງ​ທາງໂດຍບໍ່ມີຜູ້ເບິ່ງ​ແຍງແລະຄົນກໍ່ຄືກັນ.

ດັ່ງທີ່ຂ້າພະເຈົ້າໄດ້ຂຽນໃນຕອນທ້າຍຂອງບົດ​ທີ່​ຜ່ານ​ມາ, ລູກໆຂອງພຣະເຈົ້າຕ້ອງການຫົວໃຈໃໝ່ແລະການສະຖິດຢູ່ຂອງພຣະເຈົ້າເພື່ອຊ່ວຍພວກເຂົາໃຫ້ຈົງຮັກພັກດີ. ພວກເຂົາຕ້ອງການ​ວິ​ທີ​ການທີ່ຈະໄດ້ຮັບຄວາມລອດພົ້ນຈາກ​​ການ​ພຶ່ງ​ພາຕົນເອງແລະພົ້ນຈາກອະນາຄົດທີ່ບໍ່ມີຊີ​ວິດ​ນິ​ຣັນດ​ອນ​ກັບພຣະເຈົ້າ​ຜູ້​ທີ່​ຮັກ​ພວກ​ເຂົາ. ພຣະອົງຮັກເຂົາແລະຢາກໃຫ້ເຂົາມີຊີວິດຕະຫຼອດໄປ. ຕ້ອງມີວິທີການສຳລັບພຣະເຈົ້າທີ່ຈະໃຫ້​ກຽດແກ່ຄຳໝັ້ນສັນຍາຂອງພ​ຣະ​ອົງ,ເພື່ອປະ​ຕິ​ເສດຄຳສາບແຊ່ງແຫ່ງຄວາມຕາຍແລະເພື່ອຊ່ວຍປະຊາຊົນຂອງພຣະອົງສືບຕໍ່ຢູ່ໃນຄວາມເຊື່ອຂອງພວກເຂົາ.

ການແກ້ໄຂຂອງພຣະເຈົ້າຕໍ່ບັນຫາເຫຼົ່ານີ້ແມ່ນ​ພວກ​ເຮົາ​ຄາດບໍ່​ເຖິງ​ເລີຍ. ​ຄື​ພ​ຣະ​ອົງມາ​ເກີດເປັນມະ​ນຸດ. ພ​ຣະ​ອົງຕ້ອງໄດ້ເຂົ້າຮ່ວມກັບມະນຸດ. ນີ້ແມ່ນຈຸດທີ່ພຣະເຢຊູເຈົ້າເຂົ້າສູ່ແຜນການຂອງພຣະເຈົ້າໃນ​ເລື່ອງ​ລາວນີ້. ພຣະເຢຊູເຈົ້າເປັນພຣະເຈົ້າຜູ້ທີ່ກາຍມາເປັນມະນຸດ (ຢ​ຮ1:1,14-15; ກ​ລ​ຊ1:15-20; 2:6-9). ​ພ​ຣະ​ອົງແມ່ນທາງອອກສຳລັບບັນຫາ​ເຫຼົ່ານີ້ທຸກໆຢ່າງທີ່ຕ້ອງການແກ້ໄຂ.

ໂດຍການຕາຍເພື່ອມະນຸດທຸກຄົນເທົ່ານັ້ນຈິ່ງສາມາດລົບ​ລ້າງຄຳສາບແຊ່ງແຫ່ງຄວາມຕາຍຕໍ່ມະນຸດທຸກຄົນ.ນັ້ນ ໝາຍເຖິງຄວາມຕາຍຂອງພຣະອົງກໍຕ້ອງຕາມມາດ້ວຍການເປັນ​ຄືນ​ມາ​ອີກ,ເປັນສິ່ງທີ່ພຣະເຈົ້າເທົ່າ​ນັ້ນ​ທີ່​ສາ​ມາດ​ເຮັດ​ສຳ​ເລັດ. ***ພຣະເຢຊູເຈົ້າເປັນທາງອອກສຳລັບການກະບົດແລະຜົນສະທ້ອນທີ່ເກີດຂຶ້ນໃນສວນເອເດນ.***

​ຈື່​ພ​ຣະສັນຍາຂອງພຣະເຈົ້າກັບອັບຣາຮາມບໍ? ພຣະເຈົ້າໄດ້ແຊກແຊງຢ່າງມະຫັດສະຈັນເພື່ອຊ່ວຍໃຫ້ອັບຣາຮາມແລະຊາຣາມີລູກຊາຍ. ນັ້ນແມ່ນຈຸດເລີ່ມຕົ້ນຂອງຊົນຊາດອິດສະ​ຣາເອນ. ພຣະເຈົ້າບອກອັບຣາ​ຮາມວ່າ​ລູກຫຼານ​ຄົນໜຶ່ງໃນບັນ​ດາ​ເຊື້ອ​ສາຍຂອງເພິ່ນຈະ​ເປັນພອນໃຫ້ຊົນຊາດທັງຫຼາຍທີ່ພຣະເຈົ້າໄດ້ປະຖິ້ມຢູ່ທີ່ວິ​ຫານ​ຫໍ​ບາ​ເບນ​. ແຕ່ມະນຸດທຳ​ມະ​ດາ​ຄົນ​ໜຶ່ງເຮັດເຊັ່ນ​ນັ້ນໄດ້ແນວໃດ? ມີແຕ່ພ​ຣະເຈົ້າເທົ່ານັ້ນທີ່ສາ ມາດເປັນເຊື້ອສາຍທີ່​ສັດ​ຊື່ຂອງອັບຣາຮາມຜູ້ທີ່ຈະເຮັດຕາມຄຳ​ໝັ້ນສັນຍາທີ່ຈະອວຍພອນຊົນຊາດທັງ​ປວງທີ່ຢູ່ນອກ​ຊົນ​ຊາດອິດສະຣາເອນ. ***ພຣະເຢຊູ​ເຈົ້າຊົງເປັນເຊື້ອສາຍຂອງອັບຣາຮາມ***(ມ​ທ 1:1; ​ລກ 3:34). ​ພ​ຣະ​ອົງເປັນບຸດທີ່ຖືກສັນຍາໄວ້ວ່າຈະຊ່ວຍປົດ​ປ່ອຍຜູ້ຄົນໃນບັນ​ດາປະຊາ​ຊາດທີ່ຖືກ​ຕັດ​ຂາດ,ພ​ຣະ​ອົງຈະຊ່ວຍຄົນຕ່າງຊາດໃຫ້ຫຼຸດພົ້ນຈາກການຢູ່ໃຕ້ອຳນາດຂອງພຣະ​​ອື່ນໆເພື່ອວ່າພວກເຂົາຈະໄດ້ເຂົ້າຮ່ວມໃນຄອບຄົວຂອງພ​ຣະເຈົ້າ (​​ຄ​ລ​ຕ3:16-18; 26-29). *ພ****​ຣະເຢຊູ​ເຈົ້າເປັນທາງອອກສຳລັບການເຮັດ​ໃຫ້​ຄຳ​ໝັ້ນສັນຍາກັບອັບຣາຮາມສຳ​ເລັດ.***

ພ​ຣະເຢຊູ​ເຈົ້າຍັງເປັນເຊື້ອສາຍຂອງດາວິດ​ອີກ​ດ້ວຍ, ດ້ວຍ​ເຫດນີ້ພ​ຣະ​ອົງຈຶ່ງຢູ່ໃນຕະ​ກູນທີ່ເໝາະສົມທີ່ຈະເປັນກະສັດ (ມ​ທ 1:1; ​ລກ1:32; ​ຣມ1:3). ***ພຣະເຢຊູເຈົ້າເປັນທາງອອກສຳລັບການ​ເຮັດໃຫ້​ພ​ຣະສັນຍາກັບດາວິດ​ສຳ​ເລັດ****.* ​ພ​ຣະ​ອົງມີບັນພະບຸລຸດທີ່ຖືກຕ້ອງ***ແລະ*​**ພ​ຣະ​ອົງມີຄວາມ​ສັດ​ຊື່ຕໍ່ພ​ຣະເຈົ້າຢ່າງສົມບູນ.ພ​ຣະ​ອົງບໍ່ເຄີຍບໍ່ເຊື່ອຟັງພຣະເຈົ້າເລີຍພ​ຣະ​ອົງບໍ່ເຄີຍເຮັດບາບໃດໆເລີຍ (2ກ​ຣ​ທ 5:21; ​ຮ​ຣ4:15; 1​ປ​ຕ 2:22). ຄວາມຈິງທີ່ວ່າ​ພ​ຣະ​ອົງບໍ່ເຄີຍເຮັດຜິດ​ບາບກໍ່ໝາຍຄວາມວ່າພ​ຣະ​ອົງເປັນຕົວຢ່າງທີ່ສົມບູນແບບທີ່ຈະເຮັດຕາມກົດ​ບັນ​ຍັດຂອງພ​ຣະເຈົ້າທີ່ໄດ້ເຮັດໃນ​ພ​ຣະສັນຍາທີ່​ພູ​ເຂົາ​ຊີ​ນາຍ. ພ​ຣະເຢຊູເຈົ້າເປັນຕົວແທນສູງສຸດຂອງພ​ຣະເຈົ້າ (2 ກ​ຣ​ທ 4:4; ກ​ລ​ຊ1:15). ​ ພ​ຣະ​ອົງເປັນຕົວຢ່າງຂອງ​ຮູບ​​ແບບລັກ​ສະ​ນະຂອງພ​ຣະເຈົ້າ​ວ່າ​ເປັນ​ແນວ​ໃດ. ພຣະເຈົ້າຕ້ອງການໃຫ້ພວກເຮົາເຮັດຕາມຕົວຢ່າງຂອງພຣະເຢຊູ​ເຈົ້າ (2 ກ​ຣ​ທ 3:18; ​ກ​ລ​ຊ 3:10). ພວກເຮົາຈະ​ສົນ​ທະ​ນາ​ກັນໃນພາຍຫຼັງ, ນັ້ນກໍ່ແມ່ນສິ່ງທີ່ເປັນ​ຄວາມ​ໝາຍ​ຂອງການເປັນສາ​ວົກອີກ​ດ້ວຍ (1 ​ປ​ຕ 2:21).

​ການທີ່ພ​ຣະເຈົ້າກາຍມາເປັນ​ມະ​ນຸດເປັນຄວາມຄິດທີ່ຍາກທີ່ຈະເຂົ້າໃຈ. ພ​ຣະເຈົ້າສາມາດ​ມາເປັນມະ​ນຸດໄດ້ເພາະວ່າ​ພ​ຣະ​ອົງ​ເປັນຫຼາຍກວ່າຄົນທຳ​ມະ​ດາ​ຄົນ​ໜຶ່ງ. ພຣະເຈົ້າແມ່ນສາມບຸກຄົນທີ່ເປັນ​ເໝືອນກັນໃນ ພ​ຣະ​ລັກ​ສະ​ນະ​ຂອງ​ພ​ຣະ​ອົງ. ພ​ຣະ​ຄຳພີຈຶ່ງໃຊ້ຄຳວ່າ "ພ​ຣະ​ບິ​ດາເຈົ້າ", "ພ​ຣະ​ບຸດ​ເຈົ້າ", ແລະ "ພຣະວິນຍານບໍລິສຸດເຈົ້າ" ເພື່ອ​ຈຳ​ແນກ​ຄວາມ​ເປັນບຸກຄົນສາມພ​ຣະ​ພາກເຫຼົ່າ​ນີ້​ຂອງ​ພ​ຣະ​ເຈົ້າ. ຄຣິສຕຽນເອີ້ນພຣະເຈົ້າອົງດຽວເປັນ​ສາມ​ພ​ຣະ​ພາກ “ພຣະເຈົ້າພຣະບຸດ” ໄດ້ມາເກີດເປັນມະ​ນຸດຄືພຣະເຢຊູ​ເຈົ້າ (ຢ​ຮ1:1,14-15). ນັກ​ສາ​ດສະ​ໜາສາດເອີ້ນ**ວ່າ*ການ​ມາ​ບັງເກີດ***ຊຶ່ງ​ເປັນຄຳທີ່ມີຄວາມໝາຍວ່າພຣະເຈົ້າສະເດັດມາ “ໃນເນື້ອໜັງ” ພຣະເຢຊູ​ເຈົ້າເປັນມະນຸດ​ຜູ້ດຽວເທົ່ານັ້ນທີ່ພ​ຣະເຈົ້າພ​ຣະ​ບິ​ດາ​ໄດ້​ໄວ້​ວາງ​ໃຈ​ເພື່ອເຮັດໃຫ້ພ​ຣະສັນຍາສຳ​ເລັດ. ມະນຸດທຳມະດາບໍ່ສາມາດເຮັດໄດ້.

ທ່ານອາດຈະຈື່ໄດ້ວ່າຂ້າພະເຈົ້າໄດ້ຂຽນກ່ອນໜ້ານີ້ວ່າພຣະເຈົ້າຮູ້ “ກ່ອນການວາງ​ຮາກ​ຖານສ້າງໂລກ” ວ່າ​ພ​ຣະ​ອົງຈະສົ່ງພຣະບຸດເຈົ້າ​ມາ,ຄືພຣະເຢຊູ​ເຈົ້າໃນ​ຖາ​ນະ​ມະ​ນຸດ, ເພື່ອນຳມະ​ນຸດກັບມາສູ່ຄອບຄົວຂອງ​ພ​ຣະ​ອົງ (ອ​ຟ​ຊ1:1-14; 1​ປ​ຕ1:1). 20). ສິ່ງທີ່ໜ້າອັດສະຈັນໃຈແມ່ນພຣະບຸດໄດ້ເຕັມໃຈທີ່ຈະມາ​ເປັນມະນຸດ,ຖືກທໍລະມານ,ແລະຍອມຕາຍເພື່ອວ່າພຣະເຈົ້າຈະມີຄອບຄົວມະນຸດ. ນີ້ແມ່ນສ່ວນໜຶ່ງຂອງພ​ຣະສັນຍາໃໝ່ທີ່ອະ​ທິ​ບາຍການສົນທະນານີ້:

ໃນ​ເວລາ​ທີ່​ພຣະຄຣິດ​ໄດ້​ສະເດັດ​ເຂົ້າ​ມາ​ໃນ​ໂລກ ພຣະອົງ​ຊົງ​ກ່າວ​ວ່າ,“ເຄື່ອງ​ບູຊາ​ກັບ​ເຄື່ອງ​ຖວາຍ​ພຣະອົງ​ບໍ່​ປະສົງແຕ່​ພຣະອົງ​ຊົງ​ໄດ້​ຈັດຕຽມ​ຮ່າງກາຍ​ໄວ້​ສຳລັບ​ຂ້ານ້ອຍ....  ຂ້າແດ່​ພຣະເຈົ້າຂ້ານ້ອຍ​ໄດ້​ມາ​ເພື່ອ​ຈະ​ເຮັດຕາມ​ນໍ້າພຣະໄທ​ຂອງ​ພຣະອົງຕາມ​ທີ່​ມີ​ເລື່ອງ​ຂອງ​ຂ້ານ້ອຍຂຽນ​ໄວ້​ໃນ​ໜັງສື​ມ້ວນ​ນັ້ນ.” (ຮ​ຣ 10:5,7).

ມັນເປັນສິ່ງທີ່ດີທີ່ພຣະເຈົ້າຜູ້ເປັນພ​ຣະບຸດເຕັມໃຈທີ່ຈະໄດ້ເກີດມາເປັນພ​ຣະເຢຊູເຈົ້າ. ບໍ່ພຽງແຕ່​ເປັນພ​ຣະສັນຍາກັບມະນຸດ​ທີ່​ບໍ່​ເກີດ​ຜົນເທົ່ານັ້ນ, ແຕ່ຄວາມທຸກທໍລະມານທັງໝົດທີ່ເກີດຈາກ​ບຸດ​ທັງຫຼາຍທີ່ກະບົດຂອງ ພຣະເຈົ້າກໍ່ຈຳເປັນຕ້ອງໄດ້​ຮັບ​ການ​ແກ້​ໄຂອີກ​ດ້ວຍ. ການກະບົດເຫຼົ່ານັ້ນ​ກໍໄດ້ຮຽກຮ້ອງໃຫ້ພຣະເຈົ້າ​ລົງມາເປັນມະນຸດຄືກັນ, ເພາະວ່າ​ການ​ທີ່ພ​ຣະເຈົ້າເຂົ້າຮ່ວມໃນຄອບຄົວມະນຸດຂອງພ​ຣະ​ອົງໄດ້ກະກຽມສິ່ງຕ່າງໆເພື່ອໃຫ້​ພ​ຣະວິນຍານສາມາດມາສູ່ມະນຸດ.

***ການແກ້ໄຂຫຼາຍກ່ວາການຕົກ​ຕ່ຳ***

​ ເພາະວ່າພ​ຣະເຈົ້າໄດ້ມາເປັນມະ​ນຸດໃນພ​ຣະເຢຊູ​ເຈົ້າ,ພ​ຣະ​ອົງຈຶ່ງສາມາດຕາຍໄດ້. ນັ້ນແມ່ນສິ່ງທີ່ສຳຄັນເພາະວ່າຄວາມຕາຍສາມາດເອົາຊະນະໄດ້ໂດຍຄົນທີ່ກຳລັງຈະຕາຍແລະເປັນ​ຄືນ​ມາສູ່ຊີວິດອີກ. ທ່ານບໍ່ສາ ມາດຟື້ນຄືນຊີວິດໄດ້ໂດຍບໍ່ມີການເສຍຊີວິດກ່ອນ. ເນື່ອງ​ຈາກພຣະເຢຊູ​ເຈົ້າເປັນພຣະເຈົ້າ, ພ​ຣະ​ອົງ​ຈຶ່ງມີອຳນາດທີ່ຈະເຮັດໃຫ້ຕົວເອງເປັນ​ຄືນ​ມາ​ອີກ (ຢ​ຮ 10:17-18). ​ເນື່ອງ​ຈາກການ​ຕາຍຂອງພຣະເຢຊູເປັນແຜນການຂອງພຣະເຈົ້າ, ພຣະເຈົ້າຮູ້ແຕ່ກ່ອນການວາງຮາກຖານຂອງໂລກວ່າ​ພ​ຣະ​ອົງເຮັດ​ໃຫ້ພຣະເຢຊູເຈົ້າເປັນຄືນມາຈາກຕາຍ (ກ​ຈກ 2:23-24, 32; 3:15; 10:40; ​ຄ​ລ​ຕ1:1).

ຍ້ອນການເປັນຄືນມາ​ຈາກ​ຕາຍນັ້ນ ການ​ທີ່​ພວກ​ເຮົາຫ່າງຈາກພຣະເຈົ້າໄດ້ຖືກເຊື່ອ​ມ​ໂຍງ​ເຂົ້າ​ມາ​ໃກ້​ແລ້ວ. ຄວາມຕາຍຖືກເອົາຊະນະ. ສິ່ງເຫຼົ່ານັ້ນແມ່ນຜົນ​ສະ​ທ້ອນຂອງການກະບົດໃນສວນເອເດນ. ບັນຫາຂອງອາດາມແລະເອວາທີ່​ເກີດ​ຈາກ​ການ​​ຟັງ​ຄຳລໍ້​ລວງ​ຂອງ​​ວິນ​ຍານ​ທີ່​ກະ​ບົດ​ມາ​ໃນ​​ຮູບຮ່າງ​ຂອງງູ(ມານ​ຊາ​ຕານ)ກໍ່ໄດ້ຮັບການແກ້ໄຂແລ້ວ. ທຸກໆຄົນທີ່ເຊື່ອວ່າການຕາຍແລະການເປັນ​ຄືນຂອງພ​ຣະເຢຊູ​ເຈົ້າໄດ້ໃຫ້ການອະໄພບາບແລະຊີວິດ​ນິຣັນດອນຈະຢູ່ໃນຄອບຄົວຂອງພ​ຣະເຈົ້າຕະຫຼອດໄປ (ຣມ 4:16-25; 8:10-11; 10:9-10; 1 ກ​ຣ​ທ 6:14).

ເມື່ອພຣະເຢຊູເຈົ້າໄດ້ເປັນ​ຄືນ​ມາຈາກຕາຍແລ້ວ, ພ​ຣະ​ອົງຕ້ອງກັບຄືນສູ່ອາ​ນາ​ຈັກ​ຝ່າຍ​ວິນ​ຍານທີ່ເອີ້ນວ່າສະຫວັນ. ພຣະເຢຊູກັບຄືນ​ສູ່ສະຫວັນແລະໄດ້ຮັບສິດອຳນາດໃນຖານະເປັນກະສັດທີ່ນັ່ງເທິງບັນ​ລັງຢູ່ຂ້າງ ພຣະເຈົ້າພ​ຣະ​ບິ​ດາ (ມ​ຣກ 16:19; ຢ​ຮ 20:17; ກ​​ລຊ 3:1; ​ຮ​ຣ12:2). ນີ້ແມ່ນເຫດການທີ່ຕ້ອງເກີດຂຶ້ນກ່ອນທີ່ພຣະວິນຍານບໍລິສຸດເຈົ້າ​ຈະຖືກ​ສົ່ງ​ລົງ​ມາ. ພຣະວິນຍານບໍລິສຸດ​ເຈົ້າ ຈະສະ​ຖິດຢູ່ໃນ​ບັນ​ດາຄົນທີ່ເຊື່ອໃນພຣະເຈົ້າ (ກ​ຈກ2: 33; ​ຣມ 8: 9-11). ພຣະເຢຊູ​ເຈົ້າຕ້ອງໄດ້ຈາກ​ໄປ​ເພື່ອໃຫ້ພຣະວິນຍານສະເດັດມາ (ຢ​ຮ 14:25-26; 15:26; 16:7; ​ລກ 24:49).

ການສະ​ເດັດ​ມາຂອງພຣະວິນຍານແມ່ນການເຮັດ​ໃຫ້ພ​ຣະສັນຍາໃໝ່ທີ່ໄດ້ອະທິບາຍໂດຍເຢເຣມີຢາແລະເອເຊກຽນສຳ​ເລັດ (​​ຢມຢ 31:31-34; ອ​ຊກ 36:22-28). ເປັນພຣະວິນຍານຜູ້ທີ່ຈະໃຫ້ຣິດອຳນາດສຳ​ລັບ​ການເອົາຊະນະບາບ (​ກ​ລ​ຄ 5:16-17), ວຽກງານຂອງພຣະວິນຍານຈະ“ຍິ່ງໃຫຍ່ກວ່າ”ງານຂອງພຣະເຢຊູເຈົ້າ. (ຢ​ຮ 14:12). ພຣະ​ເຢຊູເຈົ້າຮູ້ວ່າຄວາມຕາຍແລະການ​ເປັນຄືນມາຈາກຕາຍຂອງພ​ຣະອົງແມ່ນສິ່ງ​ທີ່ຈຳເປັນສຳລັບພ​ຣະສັນຍາໃໝ່​ທີ່​ຈະເລີ່ມຕົ້ນ​ຂຶ້ນ. ນີ້ແມ່ນເຫດຜົນເຊິ່ງໃນອາຫານແລງຄາບສຸດທ້າຍພຣະເຢຊູໄດ້ບອກພວກສາວົກວ່າເລືອດຂອງພຣະອົງແມ່ນ“ເລືອດແຫ່ງ​ພ​ຣະສັນຍາ” ທີ່ໄດ້ຫຼັ່ງ​ໄຫຼ​ອອກສຳລັບພວກເຂົາ​ທັງຫຼາຍ (ມ​ທ 26:28; ມ​ຣກ 14:24; ​ລກ22:20). ເມື່ອພ​ຣະເຢຊູເຈົ້າກັບຄືນ​ສູ່ສະຫວັນແລະ ພຣະວິນຍານກໍໄດ້ສະເດັດມາເທິງແຜ່ນດິນໂລກ, ມະນຸດບໍ່ໄດ້ໝົດ​ຫົນ​ທາງ​ໃນ​ການຕໍ່​ສູ້ກັບບາບແລະຄວາມຊົ່ວຮ້າຍອີກຕໍ່ໄປ.

ສະຫຼຸບກໍ່​ຄືວ່າພ​ຣະເຈົ້າຕ້ອງແກ້ໄຂການກະບົດທີ່ຕໍ່​ເນື່ອງ​ກັນແລະຜົນຂອງມັນ, ເພື່ອວ່າ​ພ​ຣະ​ອົງຈະໄດ້ມີຄອບຄົວມະນຸດ. ​ພ​ຣະ​ອົງໄດ້ເຮັດສິ່ງນັ້ນໂດຍການມາເປັນມະ​ນຸດແລະເຮັດ​ໃຫ້ເງື່ອນໄຂທັງໝົດຂອງ​ບັນ​ດາ​ພ​ຣະສັນຍານັ້ນສຳ​ເລັດ​ໂດຍ​ພ​ຣະ​ອົງເອງ.

ຄິດກ່ຽວກັບຄຳຖາມເດີມຂອງຂ້າ​ພະ​ເຈົ້າໃນປຶ້ມຫົວນີ້​ວ່າ: ພຣະເຈົ້າຕ້ອງການຫຍັງ? ​ພ​ຣະ​ອົງຕ້ອງການທ່ານ ! ແລະພ​ຣະອົງໄດ້ສົ່ງ​ພ​ຣະ​ບຸດທີ່ບໍ່​ຄື​ໃຜຂອງພ​ຣະອົງມາແຜ່ນດິນໂລກ​ນັ້ນຄືພ​ຣະເຢຊູ​ເຈົ້າເພື່ອແກ້ໄຂບັນຫາຄວາມຕາຍແລະບາບ. ພຣະອົງໄດ້ສົ່ງພຣະບຸດທີ່​ບໍ່​ຄື​ໃຜຂອງພຣະອົງ​ເພື່ອ​ໃຫ້ພ​ຣະສັນຍາຂອງພຣະອົງກັບມະນຸດ​ສຳ​ເລັດ, ສະນັ້ນ​ພ​ຣະ​ອົງຈຶ່ງສາມາດນຳທ່ານກັບບ້ານໄດ້ຕະຫຼອດໄປ. ພຣະເຈົ້າໄດ້ເຂົ້າຮ່ວມກັບຄອບຄົວມະນຸດ. ບໍ່ມີ​ວິ​ທີທາງອື່ນ​ແລ້ວ. ມີຫຼາຍໆເຫດຜົນທີ່ວ່າ​ຍ້ອນ​ຫຍັງຂ່າວດີນີ້ບໍ່ມີຫຍັງກ່ຽວຂ້ອງກັບການ​​​ກະ​ທຳຂອງພວກເຮົາ.ພວກເຮົາບໍ່ສາມາດໄດ້ຮັບຄວາມຮັກແລະຄວາມລອດພົ້ນຂອງພຣະເຈົ້າ. ນີ້ແມ່ນເຫດຜົນທີ່ໃຫຍ່ທີ່ສຸດທີ່ການເຊື່ອຟັງກົດ​ບັນ​ຍັດຈະ​ໃຊ້​ບໍ່​ໄດ້. ມັນເປັນເລື່ອງບ້າ​ໄປ​ແລ້ວທີ່ຈະຄິດວ່າການ​ປະ​​ພຶດທີ່ບໍ່ສົມບູນແບບຂອງພວກເຮົາອາດຈະພຽງພໍແລ້ວ. ຊີວິດ,ຄວາມຕາຍແລະການເປັນຄືນມາ​ຈາກ​ຕາຍຂອງພຣະເຢຊູ​ເຈົ້າຈະບໍ່ຈຳເປັນຖ້າພວກເຮົາສາ​ມາດໄດ້ຮັບຄວາມລອດ​ພົ້ນ​ດ້ວຍ​ຕົນ​ເອງ.

***ຊາຕານແລະພວກສະ​ໝຸນຂອງມັນ***

ມີຄວາມແປກໃຈອີກຢ່າງໜຶ່ງໃນແຜນການຂອງພຣະເຈົ້າທີ່ຂ້າ​ພະ​ເຈົ້າບໍ່ຢາກໃຫ້ທ່ານພາດ​ໄປ. ທ່ານອາດຈະເຄີຍສົງໄສກ່ຽວກັບເລື່ອງນີ້. ​ຂ້າ​ພະ​ເຈົ້າ​ກໍ​ໄດ້ສົງ​ໄສ​ຫຼາຍຄັ້ງ. ຖ້າຄວາມຕາຍແລະການ​ເປັນຄືນມາຈາກຕາຍຂອງພຣະເຢຊູໄດ້ທຳລາຍຜົນທີ່ບໍ່ດີຂອງສິ່ງທີ່ຊາຕານໄດ້ເຮັດ... ຖ້າຄວາມຕາຍແລະການ​ເປັນຄືນມາຈາກ​ຄວາມຕາຍຂອງພຣະເຢຊູສະກັດກັ້ນຄວາມຊົ່ວຮ້າຍທີ່ເຕັມໄປທົ່ວໂລກ...ຖ້າການຕາຍຂອງພຣະເຢຊູແລະການເປັນຄືນມາຈາກຕາຍທຳ​ລາຍອຳນາດຂອງ​ພວກ​ວິນ​ຍານກະບົດທີ່​ປົກ​ຄອງຢູ​ເໜືອປະຊາຊາດຕ່າງໆ... ແລ້ວ***ເປັນຫຍັງຊາຕານແລະພວກຜີມານຊົ່ວຮ້າຍ ອື່ນໆຈຶ່ງຂ້າພຣະເຢຊູ​ເຈົ້າ?*** ມັນເບິ່ງຄືວ່າໂງ່ງ່າວຫຼາຍ.

ລອງ​ຄິດ​ເບິ່ງ, ກຸນ​ແຈ​ສູ່ທຸກສິ່ງໃນແຜນ​ການຂອງພຣະເຈົ້າແມ່ນການຕາຍຂອງພະເຢຊູ​ເຈົ້າ. ຕ້ອງມີຄວາມຕາຍເພື່ອຈະມີການ​ເປັນຄືນມາຈາກຕາຍທີ່ເອົາຊະນະຄວາມຕາຍ​ໄດ້. ພຣະເຢຊູບໍ່ສາມາດກັບໄປຢູ່ກັບພຣະເຈົ້າພຣະບິດາໄດ້ຖ້າພາລະກິດຂອງພຣະອົງບໍ່ສຳເລັດ. ຖ້າພຣະອົງບໍ່ກັບໄປພຣະວິນຍານ​ກໍບໍ່ສາ ມາດກັບມາຮັບມືກັບຄວາມ​ເສື່ອມ​ຊາມທາງສິນ​ລະທຳໃນຜູ້ທີ່ເຊື່ອ. ຖ້າຊາຕານແລະວິນຍານຊົ່ວຮ້າຍອື່ນໆໄດ້ປ່ອຍໃຫ້ພຣະເຢຊູ​ເຈົ້າມີຊີວິດຢູ່, ແຜນການຂອງພຣະເຈົ້າກໍ່ຈະບໍ່ປະສົບຜົນສຳເລັດ. ພວກວິນຍານຊົ່ວຮ້າຍໂງ່ບໍ?

ຂ້່າພະ​ເຈົ້າໄດ້ຂຽນຫຼາຍຢ່າງກ່ຽວກັບຫົວຂໍ້ນີ້. ມັນເປັນຫົວຂໍ້ທີ່ໜ້າສົນໃຈຫຼາຍ. ພ​ຣະ​ຄຳ​ພີໃໝ່ຕອບຄຳຖາມນີ້. ອັກຄະສາວົກໂປໂລກ່າວວ່າ:

ປັນຍາ​ທີ່​ເຮົາ​ປະກາດ​ນັ້ນ ແມ່ນ​ຄວາມ​ເລິກລັບ​ແຫ່ງ​ປັນຍາ​ຂອງ​ພຣະເຈົ້າ ທີ່​ຖືກ​ເຊື່ອງ​ໄວ້​ຈາກ​ມະນຸດ​ກ່ອນ​ສ້າງ​ໂລກ ຊຶ່ງ​ພຣະເຈົ້າ​ຊົງ​ກຳນົດ​ໄວ້​ແລ້ວ ເພື່ອ​ເປັນ​ສະຫງ່າຣາສີ​ແກ່​ພວກເຮົາ. ບໍ່ມີ​ຜູ້​ປົກຄອງ​ຄົນ​ໃດ​ໃນ​ໂລກນີ້ ໄດ້​ຮູ້ຈັກ​ປັນຍາ​ນີ້, ຖ້າ​ເຂົາ​ຮູ້ຈັກ ເຂົາ​ຄົງ​ບໍ່​ເອົາ​ອົງພຣະ​ຜູ້​ເປັນເຈົ້າຜູ້​ຊົງ​ສະຫງ່າຣາສີ​ຄຶງ​ໄວ້​ທີ່​ໄມ້ກາງແຂນ. (1 ກ​ຣ​ທ 2:7-8)

“ຜູ້ປົກຄອງ” ແມ່ນຄຳທີ່ໂປໂລເອີ້ນສະມາຊິກທີ່ຊົ່ວຮ້າຍຂອງໂລກ​ແຫ່ງວິນຍານ (ອ​ຟ​ຊ 3:10; 6:12; ກ​ລ​ຊ1:16). ຈຸດນີ້ແມ່ນງ່າຍໆ​ຄື: ***ຊາຕານ, ຜີ​ມານ​ຮ້າຍແລະວິນຍານທີ່ກະບົດອື່ນໆບໍ່ຮູ້ວ່າແຜນການຂອງ ພຣະເຈົ້າແມ່ນຫຍັງ?*** ພວກມັນຮູ້ແນ່ນອນວ່າພຣະເຢຊູເຈົ້າແມ່ນໃຜເມື່ອພ​ຣະ​ອົງເລີ່ມ​ການຮັບໃຊ້ຂອງພ​ຣະ​ອົງ. ພວກ​ມັນເອີ້ນພຣະເຢຊູເຈົ້າວ່າ“ບຸດຂອງພຣະເຈົ້າ” ແລະ“ບຸດຂອງພຣະເຈົ້າອົງສູງສຸດ” (ມ​ທ 4:1-11; 8:29; ມ​ຣກ1:12-13, 21-24; 3:11; ລກ 4:1-13 ,31-37; 8:28). ພຣະຄຳພີເດີມໄດ້ເຮັດ​ໃຫ້​ເຫັນຢ່າງຈະແຈ້ງວ່າພຣະເຈົ້າຍັງຕ້ອງການຢາກໃຫ້ຄອບຄົວ​ທີ່​ເປັນມະນຸດປົກຄອງກັບພ​ຣະ​ອົງຄືກັນກັບແຜນ​ການເດີມທີ່ພ​ຣະ​ອົງໄດ້ເລີ່ມຕົ້ນໃນສວນເອເດນ. ຊາຕານແລະພວກ​ວິນ​ຍານ​ຊົ່ວ​ຮ້າຍທີ່ກະບົດຄວນເຂົ້າໃຈວ່າພ​ຣະເຢຊູ​ເຈົ້າຢູ່ທີ່ນີ້ເພື່ອເຮັດໃຫ້ແຜນການນັ້ນສຳ ເລັດ. ແຕ່ພວກມັນບໍ່ເຂົ້າໃຈວ່າພ​ຣະເຢຊູ​ເຈົ້າຈະເຮັດສິ່ງນັ້ນ​ໄດ້ແນວໃດ. ພວກ​ມັນຄິດວ່າວິທີທີ່ດີທີ່ສຸດທີ່ຈະສະກັດກັ້ນຈຸດປະສົງຂອງ​ພ​ຣະ​ອົງແມ່ນການຂ້າພ​ຣະ​ອົງ​ຕາຍເສຍ. ແຕ່ນັ້ນແມ່ນກຸນແຈສຳ​ຄັນທີ່ຈະເປີດປະຕູເພື່ອ​ເຮັດ​ໃຫ້​ແຜນ​ການ​ຂອງ​ພ​ຣະ​ອົງສຳເລັດ. ພຣະເຈົ້າໄດ້ໃຊ້ການກະທຳ​ຂອງ​ຄວາມ​ຊົ່ວຮ້າຍ,ວິນ​ຍານ​ທີ່ກະບົດເພື່ອເຮັດໃຫ້ແຜນ​ການຂອງພຣະເຈົ້າສຳເລັດແລະທຳລາຍອຳນາດຂອງວິນ​ຍານ​ທີ່​ກະ​ບົດ.

ມັນເປັນເລື່ອງງ່າຍທີ່ຈະຫົວຂວັນ​ທີ່ພຣະເຈົ້າສະຫຼາດກວ່າພວກ​ຜີ​ມານ​ຮ້າຍ​ຊຶ່ງ​ເປັນ​ສັດ​ຕູຂອງພຣະອົງຫຼາຍສໍ່າໃດ. ແຕ່ຢ່າລືມ​ຄວາມຄິດທີ່​ວ່າ ພຣະເຈົ້າໄດ້ເຂົ້າຮ່ວມກັບມະນຸດບໍ່ແມ່ນ​ເພື່ອ​ເຮັດໃຫ້ຊາຕານແລະພວກຜີມານ​ຊົ່ວ​ຮ້າຍເບິ່ງ​ຄື​ວ່າໂງ່. ​ພ​ຣະ​ອົງໄດ້ເຂົ້າຮ່ວມກັບມະນຸດເພາະພ​ຣະ​ອົງຕ້ອງການໃຫ້ທ່ານຢູ່ໃນຄອບຄົວຂອງພ​ຣະ​ອົງ. ພ​ຣະ​ອົງບໍ່ຈຳເປັນຕ້ອງມີເຫດຜົນອື່ນອີກ. ທ່ານແມ່ນເຫດຜົນທີ່ພ​ຣະ​ອົງໄດ້ເຮັດສິ່ງທັງໝົດນີ້.

ແຕ່ຍັງມີອີກຫຼາຍເລື່ອງທີ່ກ່ຽວຂ້ອງ. ພຣະເຢຊູໄດ້ເຮັດສ່ວນຂອງ​ພ​ຣະ​ອົງໃນແຜນການຂອງພຣະເຈົ້າ. ບັດນີ້ພວກເຮົາຕ້ອງເບິ່ງ​ບົດ​ບາດ​ຂອງ​ພ​ຣະ​ວິນ​ຍານ​ຢ່າງໃກ້ຊິດດ້ວຍເຫດຜົນທີ່ລຽບງ່າຍແຕ່ສຳຄັນຫຼາຍ. ມັນພົວພັນໂດຍກົງກັບ​ບົດ​ບາດຂອງພວກເຮົາໃນການຊ່ວຍ​ພຣະເຈົ້າຮັບຜູ້ຄົນໃຫ້ກັບມາສູ່ຄອບຄົວຂອງ ພ​ຣະ​ອົງ​ໃຫ້ຫຼາຍ​ທີ່​ສຸດ​ເທົ່າ​ທີ່​ຈະ​ຫຼາຍ​ໄດ້.

**ບົດທີຫ້າ**

**ພຣະເຈົ້າຕິດຕາມຄອບຄົວຂອງ​ພ​ຣະ​ອົງ**

ດັ່ງທີ່ຂ້າພະເຈົ້າໄດ້ຂຽນໃນບົດທີ່​ຜ່ານ​ມາ,ການສະ​ເດັດມາຂອງພຣະວິນຍານບໍລິສຸດເຈົ້າແມ່ນການ​ເຮັດ​ໃຫ້​ພ​​ຣະສັນຍາໃໝ່ທີ່ພຣະເຈົ້າໄດ້ມອບໃຫ້ໂດຍຜ່ານເຢເຣມີ​ຢາແລະເອເຊກຽນ​ສຳ​ເລັດ (​ຢມຢ 31:31-34; ອ​ຊກ 36:22-28). ງານ​ຂອງພຣະວິນຍານໃນຜູ້​ເຊື່ອແຕ່​ລະ​ຄົນ​ແມ່ນ​ເຮັດ​ໃຫ້​ມີ​ໄຊ​ຊະ​ນະ​ເໜືອຄວາມ​ເສື່ອມ​ຊາມ​ທາງ​ສີນລະ​ທຳຂອງພວກເຮົາ. ຄິດວ່າມັນເປັນການຕົບໜ້າຕໍ່ພວກວິນ​ຍານທີ່ກະບົດ. ແຕ່ມັນກໍ່ເປັນການໂຈມຕີໂດຍກົງອີກ​ກັບກຸ່ມວິນຍານຊົ່ວຮ້າຍ​ທີ່​ກະ​ບົດອີກກຸ່ມໜຶ່ງ.

ພຣະວິນຍານບໍລິສຸດເຈົ້າ​ທີ່​ສະ​ເດັດ​ມາແມ່ນ​ປະ​ກາດ​ສົງ​ຄາມຕໍ່ສູ້​ກັບ​ພວກບຸດ​ທີ່ກະບົດຂອງພຣະເຈົ້າ(ພວກ​ເທວະ​ດາ​ຊົ່ວ​ຮ້າຍ), ຄື​ຕໍ່​ສູ້​ກັບພວກ​ທີ່ພຣະເຈົ້າໄດ້ມອບໝາຍໃຫ້​ປົກ​ຄອງປະເທດຕ່າງໆຢູ່ໃນການກະບົດ​ທີ່​ວິ​ຫານ​​ຫໍບາ​ເບນ (ພ​ບຍ 32:8) ຈົ່ງຈື່ໄວ້ວ່າວິນຍານເຫຼົ່ານີ້ໄດ້ກະບົດຈາກການຮັບໃຊ້ພ​ຣະເຈົ້າແລະກາຍ ເປັນວິນ​ຍານ​ຊົ່ວ​ຮ້າຍ. ພວກມັນເລີ່ມຂົ່ມເຫັງປະຊາຊົນໃນທຸກໆປະເທດທີ່ຢູ່ພາຍໃຕ້ສິດອຳ​ນາດຂອງພວກ​ມັນ. (ເພງສັນລະເສີນ 82).

ພຣະເຢຊູເຈົ້າຮູ້ເລື່ອງທັງໝົດນັ້ນ. ພວກເຮົາບໍ່ເຂົ້າໃຈເລື່ອງນີ້ໃນເວລາທີ່ພວກເຮົາອ່ານພຣະຄຳພີໃໝ່ທີ່ໄດ້ຖືກຂຽນຂຶ້ນຫຼັງຈາກພຣະເຢຊູ​ເຈົ້າໄດ້ເປັນຄືນມາ​ຈາກ​ຕາຍ. (ຈາກພ​ຣະ​ທຳກິດຈະການຈົນເຖິງຕອນ​ສຸດທ້າຍຂອງພ​ຣະ​ທຳ ພຣະນິມິດ).

***ຈຸດເລີ່ມຕົ້ນຂອງຕອນສຸດທ້າຍ***

ເມື່ອພຣະເຢຊູເຈົ້າສະເດັດກັບສູ່ສະຫວັນ, ສິ່ງນີ້ໄດ້ເລີ່ມຕົ້ນ​ໂດຍການສະ​ເດັດມາແລະຣິດອຳນາດຂອງ ພຣະວິນຍານໃນຜູ້ທີ່ເຊື່ອ (ຢ​ຮ14:26; 15:26; 16:7; ລກ 24:49). ຫຼັງຈາກ​ທີ່ພ​ຣະເຢຊູ​ເຈົ້າໄດ້ເປັນ​ຄືນ​ມາ​ຈາກ​ຕາຍ, ພ​ຣະ​ອົງຍັງຢູ່ເທິງແຜ່ນດິນໂລກເປັນເວລາ 40 ວັນ, ແລະໃນຊ່ວງເວລານີ້ພ​ຣະ​ອົງໄດ້ບອກຜູ້ຕິດຕາມຂອງພ​ຣະ​ອົງວ່າພຣະວິນຍານຈະມາໃນໄວໆນີ້:

ໃນ​ເວລາ​ທີ່​ພວກເພິ່ນ​ມາ​ເຕົ້າໂຮມ​ກັນ ພຣະອົງ​ໄດ້​ສັ່ງ​ພວກເພິ່ນ​ດັ່ງນີ້: “ຢ່າ​ອອກ​ໄປ​ຈາກ​ນະຄອນ​ເຢຣູຊາເລັມ, ແຕ່​ໃຫ້​ຄອຍ​ຮັບ​ຂອງ​ປະທານ​ໃຫ້ ທີ່​ພຣະບິດາເຈົ້າ​ຂອງເຮົາ​ໄດ້​ສັນຍາ​ໄວ້ ຕາມ​ທີ່​ເຮົາ​ໄດ້​ບອກ​ພວກເຈົ້າ​ໄວ້​ແລ້ວ.  ໂຢຮັນ​ໄດ້​ໃຫ້​ພວກເຈົ້າ​ຮັບ​ບັບຕິສະມາ​ດ້ວຍ​ນໍ້າ, ແຕ່​ໃນ​ບໍ່​ເທົ່າ​ໃດ​ວັນ​ຕໍ່ໄປນີ້ ພວກເຈົ້າ​ຈະ​ໄດ້​ຮັບ​ບັບຕິສະມາ ດ້ວຍ​ພຣະວິນຍານ​ບໍຣິສຸດເຈົ້າ.”...ແຕ່​ເຈົ້າ​ທັງຫລາຍ​ຈະ​ໄດ້​ຮັບ​ພຣະຣາຊທານ​ຣິດເດດ ເມື່ອ​ພຣະວິນຍານ​ບໍຣິສຸດເຈົ້າ ຈະ​ສະເດັດ​ມາ​ເທິງ​ພວກເຈົ້າ ແລະ​ພວກເຈົ້າ​ຈະ​ເປັນ​ພະຍານ​ໃຫ້​ແກ່​ເຮົາ ໃນ​ນະຄອນ​ເຢຣູຊາເລັມ ຕະຫລອດ​ທົ່ວ​ແຂວງ​ຢູດາຍ ກັບ​ແຂວງ​ຊາມາເຣຍ ແລະ​ຈົນເຖິງ​ທີ່ສຸດ​ປາຍ​ແຜ່ນດິນ​ໂລກ.” (ກ​ຈກ1:4-5, 8)

ຖ້າທ່ານຍັງຄົງອ່ານພ​ຣະ​ທຳກິດຈະການມັນບໍ່ຕ້ອງໃຊ້ເວລາດົນໃນການອ່ານສິ່ງທີ່ພຣະເຢຊູ​ເຈົ້າໝາຍເຖິງ​ ເມື່ອ ພຣະເຢຊູ​ເຈົ້າ​ຈາກໄປ (ກ​ຈກ1:9-11) ພຣະວິນຍານຈະ​ສະ​ເດັດລົງມາແລະເຂົ້າມາ​ໃນຜູ້ທີ່ເຊື່ອໃນຮູບແບບ​ຂອງລົມ​ເຊິ່ງຜູ້ທີ່ເຊື່ອສາມາດໄດ້ຍິນແລະແປວໄຟທີ່ຜູ້ທີ່ເຊື່ອສາມາດເຫັນ. ນີ້ແມ່ນເຫດການໃໝ່ທາງວິນຍານ, ສະນັ້ນພຣະເຈົ້າໄດ້ຢືນຢັນດ້ວຍສັນຍາລັກທາງຮ່າງກາຍ.

ເມື່ອ​ເຖິງ​ວັນ​ເພັນເຕຄໍສະເຕບັນດາ​ພີ່ນ້ອງ​ຜູ້​ທີ່​ເຊື່ອ​ທັງໝົດ​ໃນ​ທີ່ນັ້ນກໍ​ມາ​ເຕົ້າໂຮມ​ກັນ​ຢູ່​ບ່ອນ​ດຽວ. ໃນ​ທັນ ໃດນັ້ນກໍ​ເກີດ​ມີ​ສຽງ​ໜຶ່ງ​ດັງ​ມາ​ຈາກ​ຟ້າ ເໝືອນ​ສຽງ​ລົມພະຍຸ​ແຮງ​ກ້າດັງ​ກ້ອງສະໜັ່ນ​ທົ່ວ​ເຮືອນ​ທີ່​ພວກເພິ່ນ​ນັ່ງ​ຢູ່​ນັ້ນ. ມີ​ລີ້ນ​ເປັນ​ຮູບ​ເໝືອນ​ແປວ​ໄຟ​ໄດ້​ປາກົດ​ໃຫ້​ພວກເພິ່ນ​ເຫັນແລະ​ລິ້ນ​ນັ້ນ​ໄດ້​ແຕກ​ກະຈາຍ​ອອກ​ໄປ​ຢູ່​ເທິງ​ພວກເພິ່ນ​ທຸກຄົນ​ຜູ້​ລະ​ລິ້ນ. ທຸກຄົນ​ໃນ​ທີ່ນັ້ນຈຶ່ງ​ເຕັມ​ໄປ​ດ້ວຍ​ພຣະວິນຍານ​ບໍຣິສຸດເຈົ້າແລະ​ເລີ່ມ​ປາກ​ພາສາ​ຕ່າງໆຕາມ​ທີ່​ພຣະວິນຍານ​ຊົງ​ໂຜດ​ໃຫ້​ພວກເພິ່ນ​ເວົ້າ. (ກ​ຈກ 2:1-4)

ສ່ວນທີ່ເຫຼືອຂອງເລື່ອງບອກພວກເຮົາວ່າພຣະວິນຍານບໍລິສຸດເຈົ້າຊ່ວຍໃຫ້ຜູ້ຕິດຕາມພຣະເຢຊູສາມາດເວົ້າໃນຫຼາຍພາສາທີ່ແຕກຕ່າງກັນ. ພວກເພິ່ນກຳລັງສົນທະນາກັບຊາວຢິວທີ່ກຳລັງມາຢ້ຽມຢາມຈາກທົ່ວໂລກ. ພວກ​ເພິ່ນກຳລັງບອກພວກເຂົາກ່ຽວກັບການຕາຍຂອງພ​ຣະເຢຊູ​ເຈົ້າແລະການ​ເປັນ​ຄືນ​ມາ​ອີກ. "ຊາວຢິວ" ແມ່ນຊື່ທີ່ຖືກມອບໃຫ້ຊາວອິດສະ​ຣາເອນໃນຕ່າງແດນ, ເຊິ່ງຖືກບັງຄັບໃຫ້ໄປອາໄສຢູ່ໃນຫຼາຍປະເທດ. ເລື່ອງລາວຂອງການເນລະເທດພວກເຂົາເຈົ້າແມ່ນຢູ່ໃນພ​ຣະສັນຍາເດີມ. ຊາວຢິວທີ່ມາຢ້ຽມຢາມພາ​ກັນໄດ້ຍິນຜູ້ຕິດຕາມພຣະເຢຊູເຈົ້າປະກາດກັບພວກເຂົາດ້ວຍພາສາຂອງພວກເຂົາ​ເອງ, ​ພວກ​ເຂົາແມ່ນເຊື້ອສາຍຂອງຊາວອິດສະ​ຣາເອນໃນ​ພ​ຣະສັນຍາເດີມ. ພວກເຂົາໄດ້ມານະຄອນເຢຣູຊາເລັມເພື່ອສະຫຼອງວັນສຳ​ຄັນທາງສາດສະໜາຂອງຊາວຢິວ.

ຊາວຢິວໃນ​ນະ​ຄອນເຢຣູຊາເລັມຮູ້ວ່າຄົນເຫຼົ່ານີ້ເປັນຜູ້ຕິດຕາມພຣະເຢຊູ​ເຈົ້າແລະຄິດວ່າພວກເພິ່ນເມົາເຫຼົ້າ. ແຕ່ວ່າມັນເປັນໄປບໍ່ໄດ້ທີ່ເຫຼົ້າສາມາດເຮັດໃຫ້ຜູ້ທີ່ເຊື່ອເຫຼົ່ານີ້ເວົ້າໃນພາສາຕ່າງໆໄດ້. ແຕ່ຫຼັງຈາກນັ້ນອັກຄະສາວົກເປໂຕໄດ້ອະທິບາຍຢ່າງຈະແຈ້ງໃຫ້​​ພວກ​ເຂົາ​ຟັງ. ເພິ່ນໄດ້ເຮັດຫຼາຍກວ່ານັ້ນ ເພິ່ນໄດ້ກ່າວຕໍ່ພວກເຂົາຢ່າງແຮງວ່າ:

“ຊາວ​ຢິວ​ທັງຫຼາຍ​ພ້ອມ​ກັບ​ທຸກໆ​ຄົນ ທີ່​ມາ​ພັກ​ອາໄສ​ຢູ່​ໃນ​ນະຄອນ​ເຢຣູຊາເລັມ​ເອີຍ ຈົ່ງ​ເຂົ້າໃຈ​ເລື່ອງ​ນີ້ ແລະ​ໂຜດ​ຟັງ​ຂ້າພະເຈົ້າ​ກ່າວ​ໃຫ້​ດີ. ຄົນ​ເຫຼົ່ານີ້​ບໍ່ໄດ້​ເມົາ​ເຫຼົ້າ​ດັ່ງ​ທີ່​ພວກທ່ານ​ຄິດ ເພາະ​ຍັງ​ເປັນ​ເວລາ​ເກົ້າ​ໂມງ​ເຊົ້າ. ແຕ່​ເຫດ ການ​ທີ່​ພວກທ່ານ​ໄດ້​ເຫັນ​ແລະ​ໄດ້ຍິນ​ນີ້ ແມ່ນ​ເປັນ​ໄປ​ຕາມ​ທີ່​ຜູ້ທຳນວາຍ​ໂຢເອນ​ໄດ້​ກ່າວ​ໄວ້​ວ່າ, *‘ພຣະເຈົ້າ​ຊົງ​ກ່າວ​ວ່າ, ໃນ​ຍຸກ​ສຸດທ້າຍ​ນັ້ນເຮົາ​ຈະ​ຖອກ​ເທ​ພຣະວິນຍານ​ຂອງເຮົາ​ລົງ​ໃສ່​ມະນຸດ​ທັງປວງ.ລູກຊາຍແລະລູກ​ຍິງ​ຂອງ​ພວກເຈົ້າຈະ​ທຳນວາຍຊາຍ​ໜຸ່ມ​ຂອງ​ພວກເຈົ້າ​ຈະ​ເຫັນນິມິດ ແລະ​ພວກ​ຊາຍເຖົ້າ​ຂອງ​ພວກເຈົ້າ​ຈະ​ຝັນ​ເຫັນ.ຝ່າຍ​ເຮົາ​ໃນ​ຄາວ​ນັ້ນເຮົາ​ຈະ​ປະທານພຣະວິນຍານ​ຂອງເຮົາ​ໃຫ້​ແກ່ຜູ້ຮັບໃຊ້​ຊາຍ​ຍິງ​ຂອງເຮົາແລະ​ພວກເຂົາ​ຈະ​ທຳ ນວາຍ.* *ເຮົາ​ຈະ​ບັນດານ​ໃຫ້ມີ​ການ​ອັດສະຈັນ​ໃນ​ທ້ອງຟ້າ​ເບື້ອງເທິງແລະ​ໝາຍສຳຄັນ​ໃນ​ໂລກ​ເບື້ອງ​ລຸ່ມຈະ​ມີ​ເລືອດ ມີ​ໄຟ ແລະ​ມີ​ອາຍຄວັນ.....ແລ້ວ​ກໍ​ຈະ​ເປັນ​ດັ່ງນີ້ຄື​ບຸກຄົນ​ໃດ ທີ່​ຮ້ອງ​ອອກ​ພຣະນາມ​ຂອງ​ອົງພຣະ​ຜູ້​ເປັນເຈົ້າ ກໍ​ຈະໄດ້​ລອດພົ້ນ.” “*“ຊາວ​ອິດສະຣາເອນ​ທັງຫລາຍ​ເອີຍ, ຈົ່ງ​ຟັງ​ຖ້ອຍຄຳ​ເຫຼົ່ານີ້ ພຣະເຢຊູເຈົ້າ​ໄທ​ນາຊາເຣັດ ເປັນ​ຜູ້​ທີ່​ພຣະເຈົ້າ​ໄດ້​ຊົງ​ສຳແດງ​ໃຫ້​ພວກທ່ານ​ຮູ້​ເຫັນ​ຢ່າງ​ຈະແຈ້ງ​ແລ້ວ ດ້ວຍ​ການ​ອັດສະຈັນ, ດ້ວຍ​ການ​ອິດທິຣິດ ແລະ​ດ້ວຍ​ໝາຍສຳຄັນ​ຕ່າງໆ ຊຶ່ງ​ພຣະເຈົ້າ​ໄດ້​ກະທຳ​ດ້ວຍ​ພຣະອົງ, ພວກທ່ານ​ກໍ​ຮູ້​ເລື່ອງ​ນີ້​ຢູ່​ແລ້ວ. ດ້ວຍວ່າ, ເຫດການ​ໄດ້​ເກີດຂຶ້ນ​ຢູ່​ໃນ​ທ່າມກາງ​ພວກທ່ານ. ໂດຍ​ສອດຄ່ອງ​ກັບ​ແຜນການ​ຂອງ​ພຣະເຈົ້າ ທີ່​ພຣະອົງ​ໄດ້​ກຳນົດ​ຄາດໝາຍ​ໄວ້​ລ່ວງໜ້າ​ກ່ອນ​ແລ້ວ​ວ່າ ພຣະເຢຊູເຈົ້າ​ຈຳຕ້ອງ​ຖືກ​ມອບ​ໃຫ້​ພວກທ່ານ ແລະ​ພວກທ່ານ​ໄດ້​ມອບ​ໃຫ້​ບັນດາ​ຄົນ​ນອກ​ສາດສະໜາ ຄຶງ​ພຣະອົງ​ໄວ້​ທີ່​ໄມ້ກາງແຂນ ແລະ​ປະຫານ​ຊີວິດ​ເສຍ. ແຕ່​ພຣະເຈົ້າ​ໄດ້​ບັນດານ​ໃຫ້​ພຣະອົງ​ເປັນ​ຄືນ​ມາ​ຈາກ​ຕາຍ ໂດຍ​ປົດປ່ອຍ​ພຣະອົງ​ອອກ​ຈາກ​ຄວາມ​ເຈັບປວດ​ຂອງ​ອຳນາດ​ແຫ່ງ​ຄວາມ​ຕາຍ ເພາະ​ຄວາມ​ຕາຍ​ບໍ່​ສາມາດ​ກັກຈ່ອງ​ພຣະອົງ​ໄວ້​ໄດ້.....ພຣະເຈົ້າ​ໄດ້​ຍົກ​ພຣະເຢຊູເຈົ້າ​ຂຶ້ນ​ສູ່​ເບື້ອງ​ຂວາ​ພຣະຫັດ​ຂອງ​ພຣະອົງ ແລະ​ເພິ່ນ​ໄດ້​ຮັບ​ພຣະວິນຍານ​ບໍຣິສຸດເຈົ້າ​ຈາກ​ພຣະບິດາເຈົ້າ​ຕາມ​ພຣະສັນຍາ​ໄວ້, ພຣະເຢຊູເຈົ້າ​ໄດ້​ຊົງ​ຖອກ​ພຣະວິນຍານ​ນັ້ນ​ລົງ​ມາ ຊຶ່ງ​ພວກເຈົ້າ​ໄດ້​ເຫັນແລະ​ໄດ້ຍິນ​ແລ້ວ​ນັ້ນ” (ກ​ຈກ 2:14-19, 21-24,33)

ເປໂຕບອກວ່າພວກເຂົາໄດ້ເຫັນດ້ວຍຕາຂອງພວກເຂົາເອງແລະໄດ້ຍິນດ້ວຍຫູຂອງພວກເຂົາເອງ, ສິ່ງມະຫັດສະຈັນທີ່ເກີດຂຶ້ນໂດຍການສະ​ເດັດມາຂອງພຣະວິນຍານບໍລິສຸດຂອງພຣະເຈົ້າ. ​ເພິ່ນບອກພວກເຂົາວ່າພຣະເຈົ້າໄດ້ສົ່ງພຣະວິນຍານຂອງ​ພ​ຣະ​ອົງເພື່ອບອກພວກເຂົາກ່ຽວກັບສິ່ງທີ່ໄດ້ເກີດຂຶ້ນກ່ຽວກັບພຣະເຢຊູ​ເຈົ້າແລະຄວາມໝາຍຂອງມັນ. ພຣະເຢຊູ​ເຈົ້າເປັນຜູ້ທີ່​ຖືກເລືອກ. ​ພ​ຣະ​ອົງໄດ້ມາແລ້ວ ພ​ຣະ​ອົງໄດ້ຖືກຂ້າຕາຍ ພຣະອົງໄດ້​ເປັນຄືນມາຈາກຕາຍແລ້ວແລະດຽວນີ້ພວກເຂົາຄວນຈະເຊື່ອໃນພຣະເຢຊູເຈົ້າ. ຜົນຂອງຂ່າວສານທີ່ໜັກແໜ້ນຂອງເປໂຕແມ່ນໜ້າປະຫຼາດໃຈຫຼາຍ. ​​ມີຄົນສາມພັນຄົນ“ໄດ້ຮ້ອງພຣະນາມຂອງອົງ ພຣະຜູ້ເປັນເຈົ້າ” ເພື່ອຂໍການໃຫ້ອະໄພແລະໄດ້ຮັບຄວາມ​ພົ້ນ (ກ​ຈກ 2:41).

ຖ້າທ່ານໄດ້ຍິນເລື່ອງນີ້ຢູ່ໃນຄ​ຣິ​ສ​ຕະ​ຈັກ, ນີ້ມັກຈະເປັນເວລາທີ່ນັກເທດຈະເລີ່ມເວົ້າກ່ຽວກັບໄມ້ກາງແຂນ. ບໍ່ເປັນຫຍັງ, ເນື່ອງ​ຈາກໄມ້ກາງແຂນແລະການເປັນ​ຄືນມາໄດ້ນຳ​ໄປ​ສູ່ຊ່ວງເວລານີ້. ແຕ່ມີອີກບາງສິ່ງບາງຢ່າງທີ່ກຳລັງເກີດຂຶ້ນແລະພວກເຮົາພາດບາງຢ່າງທີ່ສຳຄັນຂອງເລື່ອງ.

***ການ​ແຊກ​ຊຶມຢ່າງ​ມະ​ຫັດ​ສະ​ຈັນ***

​ ຈົ່ງຈື່ໄວ້ວ່າເຫດການໃນກິດຈະການບົດ​ທີ 2 ນີ້ແມ່ນກ່ຽວກັບການສະ​ເດັດມາຂອງພຣະວິນຍານ. ການມາຂອງພຣະວິນຍານແມ່ນອົງປະກອບທີ່ສຳຄັນທີ່ສຸດຂອງພ​ຣະສັນຍາໃໝ່. ຈື່ໄວ້ວ່າພ​ຣະສັນຍາໃໝ່ແມ່ນຄຳໝັ້ນສັນຍາໃໝ່ທີ່ພຣະເຈົ້າໄດ້ປະທານໃຫ້ແກ່ມະນຸດ. ຄຣິສຕຽນຫຼາຍຄົນບໍ່ເຂົ້າໃຈວ່ານີ້ຍັງໝາຍເຖິງ ພຣະເຈົ້າໄດ້ເລີ່ມຕົ້ນສົງຄາມຝ່າຍຈິດວິນຍານເພື່ອຮຽກເອົາຄືນ​ມາ ບໍ່ພຽງແຕ່ຊາວຢິວທີ່ໄດ້ປະຕິເສດ ພຣະເຢຊູເຈົ້າ,ແຕ່ຍັງເປັນຄົນຕ່າງຊາດນຳອີກດ້ວຍ. ພຣະເຈົ້າຕ້ອງການຢາກຟື້ນຟູປະຊາຊົນຂອງພຣະອົງເອງຈາກທຸກໆຊາດທີ່ພ​ຣະ​ອົງໄດ້ປະຖິ້ມ​ຕອນຢູ່​​ທີ່ວິ​ຫານຫໍບາ​ເບນ. *ພຣະເຈົ້າກຳ​ລັງ​ຕິດ​ຕາມຄອບຄົວມະນຸດຂອງພ​ຣະ​ອົງ*, ແລະມັນບໍ່ສຳຄັນວ່າລູກໆຂອງພ​ຣະ​ອົງຢູ່ໃສ. ພ​ຣະ​ອົງຕ້ອງການໃຫ້ພວກເຂົາກັບມາແລະຈະພົບພວກເຂົາເຖິງແມ່ນວ່າພວກເຂົາຈະອາໄສຢູ່ໃນປະເທດທີ່ໄກທີ່ສຸດໃນໂລກກໍ່​ຕາມ.

ເລື່ອງທີ່ພວກເຮົາຫາກໍ່ໄດ້ອ່ານໃນກິດຈະການບົດ​ທີ 2 ບອກພວກເຮົາວ່າພຣະວິນຍານໄດ້ມາພ້ອມດ້ວຍລົມແລະໄຟ (ກ​ຈກ 2:2-3). ໄຟແລະ“ຄວັນໄຟ” ແມ່ນສິ່ງທີ່​ພົບ​ເຫັນ​ໄດ້​ທົ່ວ​ໄປ​ໃນ​ນິ​ມິດ​ຂອງ​ການ​ຊົງ​ສະ​ຖິດ​ຂອງ​ພ​ຣະ​ເຈົ້າໃນພຣະສັນຍາເດີມ (ອ​ພຍ 13:21-22; ອ​ຊກ 1:4,13,27). ບາງຄັ້ງພ​ຣະເຈົ້າໄດ້​ມາ​ໃນ“ລົມພາ​ຍຸ” (ອ​ຊຢ 6: 4, 6; ອ​ຊກ 1:4; ໂຢບ 38: ; 40: 6). ຊາວຢິວຜູ້ທີ່ໄດ້ຍິນຂ່າວ​ສານຂອງເປໂຕແລະ ເຫັນການ​ສະ​ເດັດມາຂອງພຣະວິນຍານດ້ວຍຕາຂອງພວກເຂົາເອງ​ກໍ່ໄດ້ຮູ້ວ່າວັນແຫ່ງຄວາມລອດ ​ພົ້​ນໄດ້ມາເຖິງແລ້ວ.

ຄິດ​ເບິ່ງກ່ຽວກັບສິ່ງທີ່ເກີດຂຶ້ນໃນເຫດການນີ້. ຊາວຢິວສາມພັນຄົນໄດ້ອາໄສຢູ່ນອກປະເທດອິດສະຣາເອນ, ​ຄືໃນປະເທດອື່ນໆທີ່ບັນພະບຸລຸດຂອງພວກເຂົາ​ໄດ້ຖືກບັງຄັບໃຫ້ໄປຢູ່. ​ຕອນນີ້ເຂົາເຈົ້າໄດ້ມາທີ່​ນະ​ຄອນ​ເຢ​ຣູ​ຊາ​ເລັມ​ໃນ​ວັນ​ສຳ​ຄັນ​ທາງສາ​ສະ​ໜາ. ພວກເຂົາໄດ້ເຫັນການສະເດັດມາຂອງພຣະວິນຍານແລະໄດ້ຍິນກ່ຽວກັບພຣະເຢຊູເຈົ້າຜູ້ທີ່ໄດ້ຖືກເລືອກ. ພວກເຂົາໄດ້ຍິນກ່ຽວກັບສິ່ງທີ່​ພ​ຣະ​ອົງໄດ້ເຮັດ. ພວກເຂົາຕັດສິນໃຈເຊື່ອໃນພຣະເຢຊູ​ເຈົ້າ. ພວກເຂົາກາຍເປັນຄຣິສຕຽນ. ພວກເຂົາເລີ່ມເຮັດຕາມສິ່ງທີ່ພ​ຣະເຢຊູເຈົ້າສອນ. ທ່ານຄິດວ່າຊາວຢິວໄດ້ເຮັດຫຍັງຕໍ່ໄປ?

ພວກເຂົາໄດ້ກັບ​ເມືອບ້ານ.

ເປັນຫຍັງສິ່ງນັ້ນຈິ່ງສຳຄັນ? ເພາະວ່າດຽວນີ້ບັນ​ດາປະ​ຊາ​ຊົນໃນປະເທດ​ຕ່າງໆທີ່ຖືກປະຖິ້ມໄດ້ມີ​ຜູ້ຕິດຕາມພ​ຣະເຢຊູ​ເຈົ້າສາມພັນຄົນທີ່​ກຳ​ລັງບອກວ່າ​ພ​ຣະເຈົ້າເຮັດຫຍັງໃນພວກເຂົາ. ພວກເຂົາເປັນຜູ້ຕິດຕາມຄົນ​ໃໝ່ທີ່ສັດຊື່ຂອງພຣະເຢຊູເຈົ້າ​ທີ່ອາໄສຢູ່ໃນດິນແດນທີ່ເປັນສັດຕູພາຍໃຕ້ສິດອຳນາດຂອງວິນຍານຊົ່ວຮ້າຍ,ຜີ​ມານ​ທີ່​ກະ​ບົດ. ພວກເຂົາເປັນວິທີການຂອງພຣະເຈົ້າທີ່ຈະເລີ່ມຕົ້ນເພີ່ມ​ຂະ​ຫຍາຍຂອງຄອບຄົວມະນຸດຂອງພ​ຣະ​ອົງ. ພວກເຂົາເປັນຄົນທຳ ອິດທີ່ອອກໄປກັບຂ່າວດີນີ້. ພຣະເຢຊູເຈົ້າຕ້ອງການໃຫ້​ພວກເຂົາເຮັດຫຍັງ? ​ຄືສິ່ງດຽວກັນ​ກັບທີ່ພຣະເຢຊູເຈົ້າໄດ້ບອກພວກສາວົກໃຫ້ເຮັດ. ພວກເຮົາເອີ້ນມັນວ່າ​ພ​ຣະ​ມະ​ຫາ​ບັນ​ຊາ. ຄຣິສຕຽນຮູ້ຂໍ້ພຣະຄຳພີເຫຼົ່າ​ນີ້ເປັນຢ່າງດີ:

ເຫດສະນັ້ນ ພວກເຈົ້າ​ຈົ່ງ​ອອກ​ໄປ ຈົ່ງ​ເຮັດ​ໃຫ້​ຄົນ​ທຸກ​ຊາດ​ເປັນ​ລູກສິດ ໃຫ້​ພວກເຂົາ​ຮັບ​ບັບຕິສະມາ​ໃນ​ພຣະນາມ​ແຫ່ງ​ພຣະບິດາ, ພຣະບຸດ ແລະ ພຣະວິນຍານ​ບໍຣິສຸດເຈົ້າ  ສັ່ງສອນ​ພວກເຂົາ​ໃຫ້​ຖື​ຮັກສາ​ທຸກໆ​ສິ່ງ​ທີ່​ເຮົາ​ໄດ້​ສັ່ງ​ພວກເຈົ້າ​ໄວ້​ແລ້ວ​ນັ້ນ ນີ້​ແຫຼະ ເຮົາ​ຢູ່​ກັບ​ເຈົ້າ​ທັງຫລາຍ​ທຸກໆ​ວັນ​ຈົນ​ສິ້ນ​ໂລກນີ້.” (ມ​ທ 28:19-20)

ແຕ່ອີກເທື່ອໜຶ່ງ,ພວກເຮົາມັກຈະພາດບາງລາຍລະອຽດ. ນັ້ນເປັນພຽງແຕ່ສ່ວນໜຶ່ງຂອງ​ພ​ຣະ​ມະ​ຫາ​ບັນ​ຊາ. ສ່ວນ ໜຶ່ງແມ່ນຂາດໄປ. ຂ້າພະເຈົ້າໄດ້ຂ້າມໄປຫາຂໍ້ທີ 18. ຫຼາຍຄົນບໍ່ໄດ້ກ່າວເຖິງຂໍ້ 18 ເມື່ອພວກເຂົາເວົ້າກ່ຽວກັບ​ພັນ​ທະ​ກິດຂອງພວກເຮົາທີ່ຈະ​ປະ​ກາດຂ່າວ​ປະ​ເສີດແກ່ຜູ້ຄົນ. ນີ້ແມ່ນ​​ຄຳກ່າວທີ່ສົມບູນຂອງພຣະເຢຊູ​ເຈົ້າທີ່ມີບາງສິ່ງທີ່ສຳຄັນໃນໂຕ​ໜັງ​ສື​ສີ​ເຂັ້ມ​ຄື:

ພຣະເຢຊູເຈົ້າ​ຈຶ່ງ​ໄດ້​ຫຍັບ​ເຂົ້າ​ມາ​ໃກ້ ແລ້ວ​ຊົງ​ກ່າວ​ກັບ​ພວກເພິ່ນ​ວ່າ, “**ອຳນາດ​ທັງໝົດ​ໃນ​ສະຫວັນ ແລະ​ທີ່​ແຜ່ນດິນ​ໂລກ ໄດ້​ມອບ​ໃຫ້​ແກ່​ເຮົາ​ແລ້ວ** ເຫດສະນັ້ນພວກເຈົ້າ​ຈົ່ງ​ອອກ​ໄປ ຈົ່ງ​ເຮັດ​ໃຫ້​ຄົນ​ທຸກ​ຊາດ​ເປັນ​ລູກສິດ ໃຫ້​ພວກເຂົາ​ຮັບ​ບັບຕິສະມາ​ໃນ​ພຣະນາມ​ແຫ່ງ​ພຣະບິດາ, ພຣະບຸດ ແລະ ພຣະວິນຍານ​ບໍຣິສຸດເຈົ້າ  ສັ່ງສອນ​ພວກເຂົາ​ໃຫ້​ຖື​ຮັກສາ​ທຸກໆ​ສິ່ງ​ທີ່​ເຮົາ​ໄດ້​ສັ່ງ​ພວກເຈົ້າ​ໄວ້​ແລ້ວ​ນັ້ນ ນີ້​ແຫຼະ ເຮົາ​ຢູ່​ກັບ​ເຈົ້າ​ທັງຫລາຍ​ທຸກໆ​ວັນ​ຈົນ​ສິ້ນ​ໂລກນີ້.” (ມ​ທ 28:18-20)

ທ່ານເຫັນແລ້ວບໍ? ພຣະເຢຊູເຈົ້າມີສິດອຳນາດທັງໝົດໃນສະຫວັນແລະທີ່ແຜ່ນດິນໂລກ. ສິດອຳນາດໃນສະຫວັນແມ່ນເຂົ້າໃຈງ່າຍ. ຫຼັງຈາກທີ່ພ​ຣະເຢຊູ​ຕາຍແລະ​ຖືກ​ເຮັດ​ໃຫ້​ເປັນ​ຄືນມາຈາກຕາຍ. ​ພ​ຣະ​ອົງໄດ້ເຂົ້າໄປໃນສະຫວັນແລະໄດ້ຮັບສິດອຳນາດຈາກພຣະເຈົ້າພຣະບິດາ (​ກ​ລ​ຊ3: 1; ​ຮ​ຣ12:2). ແຕ່ພາກສ່ວນ“​ທີ່ແຜ່ນດິນໂລກ” ໝາຍຄວາມວ່າແນວໃດ? ສິ່ງນີ້ພາດງ່າຍ. ການກັບຄືນ​ສູ່ສະຫວັນຂອງພ​ຣະອົງແມ່ນຈຸດສິ້ນສຸດຂອງສິດອຳນາດຂອງຜູ້ທີ່ມີອຳນາດຢູ່ເທິງໂລກ. ໃຜແມ່ນ​ຜູ້ທີ່ມີສິດອຳນາດນີ້? ມັນແມ່ນ​ບຸດ​ທັງຫຼາຍຂອງພຣະເຈົ້າ​ທີ່​ກະ​ບົດທີ່ພຣະເຈົ້າໄດ້ແຕ່ງຕັ້ງໃຫ້ປົກ​ຄອງ​ເໜືອ​ບັນ​ດາປະຊາຊາດເມື່ອ​ຕອນທີ່ພຣະເຈົ້າປະຕິເສດພວກເຂົາຢູ່ທີ່​ວິ​ຫານ​​ຫໍບາ​ເບນ (​ພບຍ4: 19, 29:26).

***ເຈົ້າ​ບໍ່​ມີ​ສິດ​ອຳ​ນາດ​ຢູ່​ທີ່ນີ້***

ຜົນ​ຂອງການເປັນຄືນມາ​ຈາກ​ຄວາມຕາຍແລະການກັບຄືນສູ່​ສະ​ຫວັນຂອງພຣະເຢຊູເຈົ້າໝາຍຄວາມວ່າອຳນາດຂອງ​ບຸດ​ທັງຫຼາຍຂອງພຣະເຈົ້າ​ທີ່​ກະ​ບົດໄດ້ຖືກຍົກເລີກແລ້ວ. ພວກເຂົາບໍ່ມີສິ​ດອຳນາດປົກ​ຄອງ ​ເໜືອປະຊາຊົນໃນປະເທດເຫຼົ່ານັ້ນອີກຕໍ່ໄປ. ຄວາມລອດ​ພົ້ນບໍ່ແມ່ນພຽງແຕ່ສຳລັບຄົນຢິວເທົ່ານັ້ນ, ເຖິງແມ່ນວ່າຜູ້ທີ່ຖືກເລືອກໄວ້ນັ້ນແມ່ນເຊື້ອສາຍຂອງອັບຣາຮາມແລະດາວິດ. ພ​ຣະເຢຊູ​​ເຈົ້າແມ່ນຜູ້ທີ່​ຖືກເລືອກສຳລັບທຸກໆຄົນໃນທຸກຫົນທຸກແຫ່ງ.ພ​ຣະເຢຊູເປັນເຈົ້າ​ນາຍທີ່ຖືກຕ້ອງຊອບ​ທຳຂອງທຸກໆຊາດ. ການ​ເປັນ​ຄືນ​ມາຈາກຄວາມຕາຍຂອງ​ພ​ຣະ​ເຢ​ຊູ​ເຈົ້າ, ການກັບຄືນ​​ໄປສູ່ສະຫວັນຂອງພຣະອົງ,ແລະການສະເດັດມາຂອງພຣະວິນຍານແມ່ນການສິ້ນສຸດສຳລັບອຳນາດຂອງພວກວິນ​ຍານ​ທີ່​ກະ​ບົດ. ພວກເຂົາໄດ້ສູນເສຍສິດທິທີ່ຖືກຕ້ອງໃນການປົກຄອງປະເທດຕ່າງໆ, ແຕ່ພວກເຂົາຍັງມີອຳນາດຢູ່.

ນີ້ແມ່ນເຫດຜົນທີ່ພຣະຄຳພີໃໝ່ເຊື່ອມໂຍງການ​ເປັນ​ຄືນ​ມາ​ຈາກ​ຕາຍ​​ຂອງພຣະເຢຊູ​ເຈົ້າແລະການກັບ​ຄືນ​ສູ່ຫວັນ​ພ້ອມກັບຄວາມ​ພ່າຍ​ແພ້​ຂອງອຳນາດວິນຍານຊົ່ວຮ້າຍທັງຫຼາຍ. ​ເມື່ອພຣະເຈົ້າ "ໄດ້​ບັນ​ດານ​ໃຫ້ ພຣະເຢຊູເຈົ້າຄືນມາຈາກຕາຍ" (​ກ​ລ​ຊ 2:12) ບາບຂອງພວກເຮົາບໍ່ພຽງແຕ່ໄດ້ຮັບການໃຫ້ອະໄພ (ກ​ລ​ຊ2: 13-14), ແຕ່ "ພຣະອົງ​ໄດ້​ຊົງ​ປົດ​ວິນຍານ​ຄອບຄອງແລະ​ອຳນາດ​ວິນຍານ​ຊົ່ວ​ທັງຫຼາຍ​ເສຍ ແລະ​ໄດ້​ຊົງ​ປະຈານ​ພວກເຂົາ​ຢ່າງ​ເປີດເຜີຍ ໂດຍ​ນຳ​ພວກເຂົາ​ເປັນ​ຊະເລີຍ​ໃນ​ຂະບວນ​ແຫ່ງ​ໄຊຊະນະ​ຂອງ​ພຣະອົງ” (ກ​ລ​ຊ 2:15). ຈື່ໄວ້ວ່າ“​ວິນຍານ​ຄອບຄອງແລະ​ອຳນາດ​ວິນຍານ​ຊົ່ວ​ທັງຫຼາຍ” ແມ່ນຄຳສັບທີ່ໂປໂລໃຊ້ກ່ຽວກັບ​ບຸດ​ທັງຫຼາຍຂອງພຣະເຈົ້າ​ທີ່​ກະ​ບົດເຊິ່ງກາຍມາເປັນເທບພຣະເຈົ້າທີ່ຊົ່ວຮ້າຍຂອງບັນ​ດາ​ປະ​ຊາ​ຊາດທີ່​ບາ​ເບນ (ຣມ 8: 38, 1 ກ​ຣ​ທ 15:24; ອ​ຟ​ຊ 1:21; 2:2; 3:10; 6:12; ​ກ​ລ​ຊ1:13).

ຄຳວ່າ“​ວິນຍານ​ຄອບຄອງແລະ​ອຳນາດ​ວິນຍານ​ຊົ່ວ​ທັງຫຼາຍ” ແມ່ນຄຳທີ່ອັກຄະສາວົກໂປໂລມັກໃຊ້ເພື່ອອະ​ທິ​ບາຍເຖິງວິນຍານຊົ່ວທີ່​ພ່າຍ​ແພ້. ຫຼັງຈາກ​ທີ່ພຣະອົງໄດ້ເປັນ​ຄືນມາ​ຈາກ​ຕາຍແລ້ວ, ພຣະເຢຊູໄດ້ສະ ເດັດໄປ“ເຂົ້າ​ໃນ​ສະຫວັນແລະ​ຊົງ​ສະຖິດ​ຢູ່​ເບື້ອງຂວາ​ພຣະຫັດ​ຂອງ​ພຣະເຈົ້າ ໂດຍ​ມີ​ຝູງ​ເທວະດາ​ແລະ​ບັນ ດາ​ຜູ້​ມີ​ອຳນາດ ແລະ​ຣິດເດດ​ຖືກ​ຊົງ​ມອບ​ໄວ້ ໃຫ້​ຢູ່​ໃຕ້​ອຳນາດ​ຂອງ​ພຣະອົງ​ແລ້ວ.” (1 ​ປ​ຕ3:22). ເມື່ອພຣະເຈົ້າໄດ້ບັນ​ດານ​ໃຫ້ພຣະເຢຊູເປັນຄືນມາຈາກຕາຍແລະໄດ້ມອບສິດອຳນາດທັງ​ໝົດ​ໃຫ້​ພ​ຣະ​ອົງ, ພຣະເຢຊູໄດ້ຖືກແຕ່ງ​ຕັ້ງໄວ້ “ສູງກວ່າ” ​ບັນດາ​ວິນຍານ​ທີ່​ຄອບຄອງ,ຜູ້​ມີ​ອຳນາດ,ຜູ້​ມີ​ຣິດເດດ,ຜູ້​ມີ​ອານຸພາບແລະ​ເໜືອ​ກວ່າ​ນາມຊື່​ທັງປວງ​ທີ່​ເຂົາ​ເອີ່ຍ​ຂຶ້ນ ບໍ່ແມ່ນ​ໃນ​ສະໄໝ​ນີ້​ເທົ່ານັ້ນ ແຕ່​ວ່າ​ໃນ​ສະໄໝ​ທີ່​ຈະ​ມາ​ເຖິງ​ດ້ວຍ.  (ອ​ຟ​ຊ1:20-21). ແລ້ວ​ກໍ​ຈະ​ເປັນ​ຍຸກ​ສຸດທ້າຍຄື​ເມື່ອ​ພຣະຄຣິດ​ຈະ​ຊົງ​ມີໄຊ​ເໜືອ​ວິນຍານ​ທຸກ​ດວງ​ທີ່​ປົກຄອງ​ໂລກ ເໜືອ​ສິດ​ອຳນາດແລະ​ອານຸພາບ​ທັງ​ສິ້ນແລະ​ຈະ​ມອບ​ອານາຈັກ​ຖວາຍ​ແກ່​ພຣະບິດາເຈົ້າ (1 ກ​ຣ​ທ 15:24).

ໂປໂລໄດ້ເຫັນ​ວ່າ​ການ​ເປັນ​ຄືນ​ມາ​ຈາກ​ຄວາມຕາຍ​ແລະ​ການ​ສະ​ເດັດ​ຂຶ້ນ​ສູ່ສະຫວັນຂອງພຣະເຢ​ຊູ​ເຈົ້າແມ່ນ​ຈຸດ​ຈົບຂອງສິດອຳນາດສຳລັບ​ບຸດ​ທັງຫຼາຍຂອງພຣະເຈົ້າທີ່​ກະ​ບົດ ທີ່ໄດ້ຮັບສິດອຳນາດປົກ​ຄອງເໜືອປະຊາຊາດ. ມັນບໍ່ແປກທີ່ເພິ່ນຍັງໄດ້ເຊື່ອມຕໍ່ຄວາມຄິດນັ້ນກັບຄວາມລອດ​ພົ້ນຂອງຄົນຕ່າງຊາດອີກ​ດ້ວຍ. ພຣະເຢຊູຜູ້​ທີ່ໄດ້​ເປັນ​ຄືນ​ມາ​ຈາກຄວາມ​ຕາຍແລະພຣະວິນຍານ, ຈະປົດປ່ອຍຄົນຕ່າງຊາດອອກຈາກວິນຍານຊົ່ວເຊິ່ງກົດ​​ຂີ່ຂົ່ມເຫັງ​ແລະ​ທຳ​ຮ້າຍພວກເຂົາ (​ພ​ສ​ສ. 82:2-5).

ຈົ່ງຈື່ໄວ້ວ່າພຣະເຈົ້າໄດ້ປະກົດຕົວຕໍ່ອັບຣາຮາມໃນທັນທີຫຼັງຈາກການແບ່ງແຍກເປັນປະຊາຊາດຕ່າງໆຢູ່ທີ່​ວິ​ຫານ​ຫໍບາ​ເບນ. ​ພ​ຣະ​ອົງບອກອັບຣາຮາມວ່າ​ໃນ​ມື້​ໜຶ່ງໂດຍຜ່ານເພິ່ນແລະລູກຫຼານຂອງ​ເພິ່ນປະຊາຊາດທັງໝົດເຫຼົ່ານີ້ຈະໄດ້ຮັບພອນ. ໂປໂລຜູ້ສົ່ງຂ່າວໄປໃຫ້ຄົນຕ່າງຊາດ​ຮູ້​ຄຳໝັ້ນສັນຍານັ້ນດີ. ​ເພິ່ນໄດ້ຂຽນວ່າ ພຣະເຢຊູ​ເຈົ້າ "ໄດ້ຢືນຢັນ​ພ​ຣະສັນຍາ" ທີ່ໄດ້ໃຫ້ກັບອັບຣາຮາມແລະລູກຫຼານຂອງ​ເພິ່ນ "​ເພື່ອ​ໃຫ້​ຄົນຕ່າງຊາດ​ໄດ້​ສັນລະເສີນ​ພຣະເຈົ້າ ເພາະ​ຄວາມ​ເມດຕາ​ຂອງ​ພຣະອົງ" (ຣມ 15:8-9).

ໂປໂລຍັງເວົ້າບໍ່​ທັນ​ຈົບກ່ຽວກັບເລື່ອງນີ້. ​ເພິ່ນມັກກ່າວເຖິງ​ພ​ຣະສັນຍາເດີມເພື່ອສະແດງວ່າພ​ຣະເຈົ້າບໍ່ເຄີຍຍອມແພ້ຕໍ່ຄົນຕ່າງຊາດ. ​ພ​ຣະ​ອົງຕ້ອງການໃຫ້ພວກເຂົາເຈົ້າຢູ່ໃນຄອບຄົວຂອງພ​ຣະ​ອົງ​ຕະຫຼອດ​ເວ​ລາ. ໂປໂລຮູ້ວ່າຜູ້ທີ່ຖືກເລືອກໄດ້ຖືກເອີ້ນວ່າ "ຮາກຂອງເຢ​ຊີ" ໃນ​ພ​ຣະສັນຍາເດີມ. ເຢຊີເປັນພໍ່ຂອງກະ ສັດດາວິດ. ມັນໝາຍຄວາມວ່າເຊື້ອສາຍຂອງເຢ​ຊີ “ຈະລຸກຂຶ້ນເພື່ອປົກຄອງຄົນຕ່າງຊາດ; ຄົນຕ່າງຊາດຈະມີ​ຄວາມຫວັງໃນພຣະອົງ” (ອ​ຊຢ 11:10) ໂປໂລຮູ້ວ່າໃນວັນໜຶ່ງບັນ​ດາປະຊາຊາດທີ່ຖືກປະຖິ້ມຈະນະມັດສະການພ​ຣະເຈົ້າອົງທ່ຽງແທ້ (​ພ​ສ​ສ.117:1).

ແຜນການຂອງພຣະເຈົ້າແມ່ນສົງຄາມຝ່າຍວິນຍານ. ມັນເລີ່ມຕົ້ນເມື່ອພຣະວິນຍານສະເດັດມາແລະ 3,000 ຄົນໄດ້ເຊື່ອໃນພຣະເຢຊູ​ເຈົ້າ (ກ​ຈກ 2). ຜູ້ທີ່ເຊື່ອໃໝ່ເຫຼົ່ານັ້ນໄດ້ກັບໄປບ້ານຂອງພວກເຂົາໃນຫຼາຍປະເທດ. ຂ່າວປະ​ເສີດຂອງພຣະເຢຊູ​ເຈົ້າໄດ້ບຸກເຂົ້າໄປໃນບັນດາປະເທດ​ຕ່າງໆທີ່ຢູ່ພາຍໃຕ້ອຳນາດຂອງວິນຍານຊົ່ວ. ​ ພ​ຣະຄຳພີໄດ້​ກ່າວເຖິງຄົນໃໝ່ທີ່ກາຍມາເປັນຜູ້ເຊື່ອວ່າເປັນການເຕີບໃຫຍ່ຂອງ “ອານາຈັກ” ຂອງພຣະເຈົ້າ. ​ເມື່ອຜູ້ຄົນຫັນປ່ຽນຈາກ​ການ​ເປັນ​ຄົນ​ຂອງວິນຍານຊົ່ວຮ້າຍ​ຕ່າງໆກາຍເປັນສະມາຊິກໃນຄອບຄົວຂອງພຣະເຈົ້າ, ອານາຈັກຂອງພ​ຣະເຈົ້າກໍ່​ເຕີບ​ໃຫຍ່​ຂຶ້ນ. ພວກຜີ​ມານ​ຮ້າຍຈະບໍ່ຍອມໃຫ້​ໃຜມີຊີວິດນີ​​ຣັນ​ດອນ. ໃນຂະນະທີ່ຜູ້ຄົນເຊື່ອໃນພຣະເຢຊູ​ເຈົ້າອານາຈັກຂອງພວກຜີ​ມານ​ຮ້າຍກໍ່ນ້ອຍລົງ. ​ແຕ່ອານາ ຈັກຂອງພ​ຣະເຈົ້າເຕີບໃຫຍ່ຂຶ້ນ.

ອານາຈັກຂອງພຣະເຈົ້າມີຢູ່ທີ່ນີ້ແລ້ວໃນທາງຝ່າຍວິນຍານ. ມັນບໍ່ແມ່ນທາງກາຍແລະບໍ່ສາມາດເບິ່ງເຫັນດ້ວຍຕາ​ເປົ່າໄດ້. ແຕ່ວ່າມັນຍັງ​ບໍ່​ທັນຢູ່ທີ່ນີ້ຢ່າງສົມ​ບູນເທື່ອ. ບໍ່ມີ​ເວ​ລາ​ໃດທີ່ພຣະເຈົ້າຢຸດເຊົາການຊອກຫາ ລູກໆ​ທີ່​ພ​ຣະ​ອົງຮັກແລະຕ້ອງການກັບເຂົ້າມາໃນຄອບຄົວຂອງພຣະອົງ. ມື​ທີ່​ເບິ່ງບໍ່​ເຫັນແລະຣິດອຳນາດຂອງພຣະອົງມີຢູ່ທົ່ວທຸກແຫ່ງ,ໃນທຸກສະຖານະການ. ພ​ຣະ​ອົງມີກຳລັງແລະສິດອຳ​ນາດໃຫ້​ແກ່ລູກຂອງ​ພ​ຣະ​ອົງເພື່ອເຮັດ​ໃຫ້ຄອບຄົວຂອງພ​ຣະ​ອົງ​ເຕີບ​ໃຫຍ່. ມື້ໜຶ່ງແຜນການຂອງພຣະເຈົ້າຈະສຳເລັດສົມ​ບູນ.ແຕ່ວ່າ​ຕອນ​ນີ້ມັນຍັງບໍ່ທັນ​ສຳ​ເລັດເທື່ອ. ພ​ຣະ​ອົງກຳລັງຊອກຫາມະນຸດໃຫ້ກັບຄືນມາຮ່ວມໃນຄອບຄົວຂອງພຣະອົງຫຼາຍຂຶ້ນ. ໃນທີ່ສຸດທຸກສິ່ງຈະສຳເລັດ​ຕາມທີ່ພຣະເຈົ້າໄດ້ວາງແຜນ​ການໄວ້.

**ບົດທີຫົກ**

**ພຣະເຈົ້າຢູ່ກັບຄອບຄົວຂອງ​ພ​ຣະ​ອົງຕະຫຼອດໄປ**

ຂ້າ​ພະ​ເຈົ້າ​ໄດ້ຈົບບົດທີ່​ຜ່ານ​ມາດ້ວຍຈຸດທີ່ສຳຄັນ. ພ​ຣະເຢຊູເຈົ້າຜູ້ທີ່ຖືກເລືອກ,ພ​ຣະ​ອົງມີຊີວິດອີກຄັ້ງໜຶ່ງຫຼັງຈາກທີ່ຕາຍ. ທຸກຄົນທີ່ວາງໃຈໃນສິ່ງທີ່ພຣະເຢຊູໄດ້ເຮັດຢູ່ເທິງໄມ້ກາງແຂນແລະເຊື່ອວ່າພຣະອົງໄດ້ເປັນຄືນມາຈາກຕາຍເປັນ​ຫົນທາງດຽວໄປ​ເຖິງພຣະເຈົ້າກໍ່ຈະໄດ້ຮັບຊີວິດ​ນິ​ຣັນ​ດອນກັບພຣະເຈົ້າ. ເນື່ອງຈາກວ່າພວກເຮົາເຊື່ອ,ພວກເຮົາກໍ່​ເປັນສະມາຊິກຂອງອານາຈັກຂອງພຣະເຈົ້າ***ຮຽບ​ຮ້ອຍແລ້ວ*** (ກ​ລ​ຊ 1: 13), ແຕ່ອານາຈັກຂອງພຣະເຈົ້າ***ຍັງບໍ່ທັນ***ໄດ້ມາ​ໃນ​ຮູບ​ແບບ​ທີ່ສົມບູນເທື່ອ.

​ ເຊັ່ນ​ດຽວ​ກັບ​ການ​ເອົາ​ຊະ​ນະແລະການທຳລາຍຊາຕານແລະພວກວິນຍານຊົ່ວທີ່​ກະ​ບົດ. ສິ່ງທັງໝົດເຫຼົ່ານີ້ກຳລັງເກີດຂຶ້ນ*ແລ້ວ*, ແຕ່ມັນກໍ່***ຍັງບໍ່ທັນ​ສິ້ນ​ສຸດ.***ຊາຕານໄດ້ສູນເສຍຄວາມເປັນເຈົ້າຂອງ​ມະ​ນຸດ​ໄປ. ຊາຕານໄດ້ສູນເສຍອຳນາດແຫ່ງຄວາມຕາຍເໜືອພົນລະເມືອງທຸກຄົນໃນອານາຈັກຂອງພຣະເຈົ້າ. ຜູ້ທີ່ເຊື່ອເປັນຂອງພຣະເຈົ້າໂດຍການວາງໃຈໃນພຣະເຢຊູເຈົ້າ. ພຣະເຢຊູ​ເຈົ້າໄດ້ໄຊຊະນະຄວາມຕາຍເພື່ອພວກເຮົາຈະໄດ້ຮັບຊີວິດອີກ. ຜູ້ທີ່ເຊື່ອຈະໄດ້ຮັບຊີວິດນິ​ຣັນ​ດອນກັບພຣະເຢຊູ​ເຈົ້າແລະກັບພຣະເຈົ້າພຣະບິດາ ​ຣມ 6:8-9; ​ຣມ 8:11; 1ກ​ຣ​ທ.6: 14; 15:42-49). ແຕ່ຊາຕານທີ່ຖືກເອີ້ນວ່າ“ຜູ້​ທີ່​ມີ​ຣິດອຳນາດ​ປົກຄອງ​ຢູ່​ໃນ​ຍ່ານ​ອາກາດ ຄື​ວິນຍານ​ຊຶ່ງ​ຄອບງຳ​ຢູ່​ໃນ​ທ່າມກາງ​ຜູ້​ທີ່​ບໍ່​ເຊື່ອຟັງ​ພຣະເຈົ້າ” (ອ​ຟ​ຊ 2:2) ມັນ​ຍັງມີຊີ ວິດຢູ່ແລະຍັງເຄື່ອນໄຫວຢູ່ໃນປະຈຸບັນນີ້.

ໃນທຳ​ນອງດຽວກັນພວກ​ວິນ​ຍານ​ຊົ່ວຫຼື​ຜີ​ມານ​ຮ້າຍໄດ້ສູນເສຍສິດອຳນາດຂອງມັນໄປ. ແຕ່ພວກ​ມັນບໍ່ໄດ້ຍອມຈຳນົນ. ພວກ​ມັນ​ຕໍ່ຕ້ານແລະຍັງຕໍ່ສູ້ສົງຄາມທີ່ພວກ​ມັນຮູ້ວ່າພວກ​ມັນຈະພ່າຍ​ແພ້. ທຸກໆຄົນຜູ້ທີ່ເຊື່ອ​ໃນແຜນການແຫ່ງ​ຄວາມ​ພົ້ນຂອງພຣະເຈົ້າຜ່ານທາງພຣະເຢຊູເຈົ້າຈະຖືກ“ຊ່ວຍກູ້​ເອົາ​...​ອອກ​ມາ​ຈາກ​ອຳ ນາດ​ຂອງ​ຄວາມມືດ ແລະ​ໄດ້​ນຳພາ​ພວກເຮົາ​ເຂົ້າ​ໄປ​ຕັ້ງ​ໄວ້​ໃນ​ອານາຈັກ​ແຫ່ງ​ພຣະບຸດ​ທີ່ຮັກ​ຂອງ​ພຣະອົງ,” (ກ​ລ​ຊ 1:13). ເມື່ອອານາຈັກຂອງພຣະເຈົ້າເຕີບໃຫຍ່​ຂຶ້ນອານາຈັກແຫ່ງຄວາມມືດ​ກໍນ້ອຍລົງ.

ມັນງ່າຍທີ່ຈະຮູ້ສຶກບໍ່ມີກຳ​ລັງເມື່ອພວກເຮົາພົບຄວາມຊົ່ວຮ້າຍແລະຄວາມທຸກທໍລະມານທີ່ຢູ່ອ້ອມຕົວເຮົາຢູ່ໃນໂລກ​ນີ້. ພວກເຮົາຈຳເປັນຕ້ອງເບິ່ງ​ໄປ​ທີ່​ອາ​ນະ​ຄົດໃນ​ສິ່ງທີ່ພ​ຣະເຈົ້າກ່າວວ່າ​ຜົ​ນ​ສຸດ​ທ້າຍຈະເປັນ​ແນວ​ໃດແທ​ນ. ບາງຄັ້ງມັນຍາກທີ່ຈະຈື່ໄດ້ວ່າພຣະເຢຊູເຈົ້າ “ໄດ້​ສະຫຼະ​ພຣະອົງ​ເອງ ແທນ​ການບາບ​ຂອງ​ພວກເຮົາ ຕາມ​ນໍ້າພຣະໄທ​ຂອງ​ພຣະເຈົ້າ ຄື​ພຣະບິດາເຈົ້າ​ຂອງ​ພວກເຮົາ.” (​​ຄ​ລ​ຕ1: 4).

ພ​ຣະຄຳພີບໍ່ໄດ້ບອກວ່າແນວຄິດນີ້ບໍ່ຖືກຕ້ອງ. ​ແຕ່​ໄດ້​ເປີດ​ເຜີຍກ່ຽວກັບເລື່ອງນີ້ “ສັບພະສິ່ງ​ທີ່​ຊົງ​ສ້າງ​ແລ້ວ ມີ​ຄວາມ​ພຽນ​“ຄອຍຖ້າ”​ປາຖະໜາ​ໃຫ້​ບຸດ​ທັງຫຼາຍ​ຂອງ​ພຣະເຈົ້າ​ປາກົດ... ໃນ​ມື້​ໜຶ່ງ ສັບພະສິ່ງ​ທີ່​ຊົງ​ສ້າງ​ນັ້ນ ຈະ​ຖືກ​ປົດປ່ອຍ​ໃຫ້​ເປັນ​ອິດສະຫຼະ​ຈາກ​ອຳນາດ​ຂອງ​ຄວາມ​ເສື່ອມສູນ ແລະ​ຈະ​ໄດ້​ມີ​ສ່ວນ​ໃນ​ອິດສະຫຼະ​ພາບ​ອັນ​ຮຸ່ງເຮືອງ​ແຫ່ງ​ບັນດາ​ລູກ​ຂອງ​ພຣະເຈົ້າ.” (​ຣມ 8:18-21).

***ຜົນໄດ້ຮັບທີ່​​ດີ​ເລີດຂອງເລື່ອງ***

ໃນສ່ວນທີ່ຍັງເຫຼືອຂອງເລື່ອງນີ້, ຂ້າ​ພະ​ເຈົ້າຕ້ອງການສຸມໃສ່ຕອນ​ຈົບທີ່ໜ້າອັດສະຈັນໃຈ. ທຸກໆເລື່ອງ​ລາວທີ່​​ດີ​ເລີດມີຕອນຈົບທີ່ທຸກຄົນຈື່ໄດ້. ເລື່ອງຂອງພຣະຄຳພີແມ່ນຄືກັນກັບເລື່ອງທີ່​​ດີ​ເລີດ. ຖ້າທ່ານຄິດວ່າ​ຕອນຈົບ​ເປັນ​ຄືວ່າມະນຸດຈະກາຍເປັນວິນຍານແລະເລື່ອນລອຍໄປມາ​ຄື​ກັບ​ກ້ອນເມກ, ນັ້ນບໍ່ຖືກຕ້ອງ.

ພວກເຮົາມັກຈະຄິດກ່ຽວກັບສິ່ງທີ່ຍິ່ງໃຫຍ່ທີ່ພວກເຮົາໄດ້​ຮັບສັນຍາວ່າຈະໄດ້ຮັບໃນຕອນທ້າຍຂອງເລື່ອງໃນພຣະຄຳພີ. ຍົກຕົວຢ່າງ, ພວກເຮົາຈະມີຊີວິດ​ນິ​ຣັນ​ດອນ, ບໍ່ແມ່ນຄວາມຕາຍ​​ນິ​ຣັນ​ດອນ ນັ້ນເປັນເລື່ອງທີ່ໜ້າຕື່ນເຕັ້ນ, ແຕ່ບໍ່ແນ່ໃຈວ່າ“ຊີວິດ​ນິຣັນດອນ” ໝາຍຄວາມວ່າແນວໃດ. ມັນເປັນພຽງແຕ່ຄຳອະທິບາຍກ່ຽວກັບຊີວິດນີ້ວ່າຈະຍາວ​ນານເທົ່າໃດແລະບໍ່ໄດ້ອະ​ທິ​ບາຍ​ກ່ຽວ​ກັບ​ຄຸນ​ນະ​ພາບ​ຂອງຊີ​ວິດນີ້​ວ່າ​ຈະ​ດີ​ແນວ​ໃດ.

ພວກເຮົາສາມາດເຂົ້າໃຈວ່າຊີວິດນີ້ຈະດີສໍ່າໃດເມື່ອພວກເຮົາເຂົ້າໃຈຈຸດຈົບຂອງຊີວິດຄືກັບຊີວິດໃນສວນເອເດນແຫ່ງໃໝ່ທົ່ວແຜ່ນດິນໂລກ. ໃນພຣະທຳພ​ຣະ​ນິ​ມິດເຊິ່ງເປັນປຶ້ມ​ເຫຼັ້ມສຸດທ້າຍຂອງພ​ຣະຄຳພີໄດ້ສະ ຫຼຸບເລື່ອງຂອງ ພ​ຣະຄຳພີພ້ອມກັບສິ່ງຕ່າງໆຄື​ກັບຢູ່ໃນສວນເອເດນ. (​ພນມ. 21-22). ພຣະເຈົ້າຢູ່ທີ່ນັ້ນ. ສະຫວັນແລະໂລກເຊື່ອມຕໍ່ກັນ. ພຣະເຢຊູເຈົ້າຢູ່ທີ່ນັ້ນ. ຕົ້ນໄມ້ແຫ່ງຊີວິດຢູ່ທີ່ນັ້ນ. ທີ່ຈິງແລ້ວສວນເອເດນນີ້ດີກ່ວາສວນເອເດນຕອນ​ທີ່ອາດາມແລະເອວາຢູ່ທີ່ນັ້ນ. ວິນຍານຊົ່ວ​ຮ້າຍແລະມະນຸດ​ທີ່ກະບົດໄດ້ເຮັດທຸກສິ່ງທີ່ພວກເຂົາສາມາດເຮັດໄດ້ເພື່ອທຳລາຍສິ່ງທີ່ດີທັງໝົດ, ແຕ່ພວກມັນກໍ່ບໍ່ປະສົບຜົນສຳເລັດ. ບໍ່ມີການກະບົດທີ່ລໍຖ້າການທຳລາຍໂລກໃໝ່ຂອງພຣະເຈົ້າ. ເພາະສະນັ້ນສິ່ງ​ທີ່​ພ​ຣະ​ເຈົ້າ​ສ້າງຈຶ່ງສົມດຸນຢ່າງສົມບູນແບບຄືກັບທີ່ພ​ຣະເຈົ້າໄດ້ສ້າງຂຶ້ນ​ເທື່ອທຳອິດ. ບໍ່ມີພະຍາດຫຼືຄວາມຕາຍຢູ່ບ່ອນໃດເລີຍ. ພືດ,ສັດແລະຄົນບໍ່​ມີ​ວັນຕາຍ. ບໍ່ມີການຂ້າ,ປຸ້ນ​ຈີ້ຫຼື​ໃຊ້ຄວາມຮຸນແຮງຍາດ​ຊິງກັນ,ພວກເຮົາບໍ່ເຄີຍປະສົບກັບສະ ຖານທີ່ແບບນີ້ເລີຍ.

ການພິ​ຈາ​ລະ​ນາ​ວ່າ “ສວນເອເດນ” ເປັນແນວ​ໃດນັ້ນຊ່ວຍໃຫ້ພວກເຮົາເຂົ້າໃຈຕອນຈົບຂອງພ​ຣະຄຳພີໄດ້ດີຂຶ້ນ. ສິ່ງທີ່ພ​ຣະ​ທຳ​ໂຣມ 8:18-21 ໄດ້​ກ່າວໄວ້ຊ່ວຍແກ້ໄຂແນວຄິດຂອງພວກເຮົາໃຫ້ເຂົ້າໃຈຈຸດປະ ສົງຫຼັກຂອງແຜນ​ການຂອງພຣະເຈົ້າ:“ ບຸດ​ທັງຫຼາຍ​ຂອງ​ພຣະເຈົ້າ​ປາກົດ...ອິດສະຫຼະ​ພາບ​ອັນ​ຮຸ່ງເຮືອງ​ແຫ່ງ​ບັນດາ​ລູກ​ຂອງ​ພຣະເຈົ້າ" ແມ່ນແລ້ວ, ສິ່ງທີ່​ພ​ຣະ​ເຈົ້າໄດ້​ເນ​ລະ​ມິດສ້າງ​ນັ້ນຮ້ອງໄຫ້​ຄວນ​ຄາງທີ່​ຈະສ້າງຂຶ້ນໃໝ່, ແຕ່ການປົດປ່ອຍຂອງ​ສິ່ງ​ທັງ​ປວງທີ່​ພ​ຣະ​ເຈົ້າຊົງ​ສ້າງນັ້ນກຳລັງລໍຖ້າຈົນກ່ວາຄອບຄົວມະນຸດຂອງພຣະເຈົ້າໄດ້​ຮັບ​ການນຳກັບມາສູ່ແຜນ​ການຂອງພຣະເຈົ້າ.

ນີ້ໝາຍຄວາມວ່າຄົນທີ່ເຊື່ອພຣະເຢຊູ​ເຈົ້າ, ກາຍເປັນຄອບຄົວຂອງພຣະເຈົ້າ,ແລະຈາກນັ້ນຈະຢູ່ນຳພຣະອົງຕະຫຼອດໄປ. ນີ້ແມ່ນສິ່ງທີ່ພ​ຣະເຈົ້າໄດ້ວາງແຜນ​ການແລະເຮັດທຸກຢ່າງ. ພຣະອົງຢາກໃຫ້ພວກເຮົາເປັນລູກຂອງພ​ຣະ​ອົງຕະຫຼອດໄປ. ພຣະອົງໄດ້ເຮັດໃຫ້ພວກເຮົາເປັນຄົນສະອາດແລະຕຽມພ້ອມທີ່ຈະຢູ່ກັບພຣະອົງຕະຫຼອດໄປ. ຂັ້ນ​ຕອນແລະແຜນການນີ້ແມ່ນເລື່ອງ​ລາວຕົ້ນຕໍຂອງພ​ຣະຄຳພີ. ບ່ອນທີ່ພວກເຮົາອາໄສຢູ່ກັບພຣະເຈົ້າອາດຈະຖືກເອີ້ນວ່າສະຫວັນ, ແຕ່ພວກເຮົາບໍ່ໄດ້ຮັບ​ການບອກວ່າສະຖານທີ່ນີ້ຕັ້ງຢູ່ໃສ. ແຕ່ມັນຈະໜ້າ​ອັດ​ສະ​ຈັນແລະສວຍງາມ. ​ພ​ຣະ​ທຳ​ພ​ຣະນິມິດເວົ້າເຖິງສວນເອເດນໃໝ່ດັ່ງນີ້:

ແລ້ວ​ຂ້າພະເຈົ້າ​ກໍໄດ້​ເຫັນ​ສະຫວັນ​ໃໝ່​ແລະ​ແຜ່ນດິນ​ໂລກ​ໃໝ່ ເພາະວ່າ​ສະຫວັນ​ເດີມ​ແລະ​ແຜ່ນດິນ​ໂລກ​ເດີມ​ນັ້ນກໍ​ໄດ້​ລ່ວງ​ໄປ​ແລ້ວແລະ​ທະເລ​ກໍ​ບໍ່ມີ​ເໝືອນກັນ.ຂ້າພະເຈົ້າ​ກໍໄດ້​ເຫັນ​ນະຄອນ​ສັກສິດຄື​ນະຄອນ​ເຢຣູຊາເລັມ​ ໃໝ່ກຳ ລັງ​ລົງ​ມາ​ຈາກ​ສະຫວັນແລະ​ຈາກ​ພຣະເຈົ້າ, ນະຄອນ​ນີ້​ໄດ້​ຈັດ​ຕຽມພ້ອມ​ແລ້ວ​ເໝືອນ​ເຈົ້າສາວ​ແຕ່ງຕົວ​ໄວ້​ເພື່ອ​ພົບ​ເຈົ້າບ່າວ​ຂອງຕົນ. ຂ້າພະເຈົ້າ​ໄດ້ຍິນ​ສຽງດັງ​ອອກ​ມາ​ຈາກ​ພຣະຣາຊບັນລັງ ແລະ​ກ່າວ​ວ່າ, “**ເບິ່ງແມ! ທີ່​ສະຖິດ​ຂອງ​ພຣະເຈົ້າ​ກໍ​ຢູ່​ກັບ​ມະນຸດ​ແລ້ວ ພຣະອົງ​ຈະ​ສະຖິດ​ຢູ່​ກັບ​ພວກເຂົາ ແລະ​ພວກເຂົາ​ກໍ​ຈະ​ເປັນ​ໄພ່ພົນ​ຂອງ​ພຣະອົງ ພຣະເຈົ້າ​ເອງ​ຈະ​ສະຖິດ​ຢູ່​ກັບ​ພວກເຂົາ ແລະ​ຈະ​ຊົງ​ເປັນ​ພຣະເຈົ້າ​ຂອງ​ພວກເຂົາ”**

***ສະ​ຖາ​ນະນິ​ຣັນ​ດອນ***

“ບຸດ​ທັງຫຼາຍ​ຂອງ​ພຣະເຈົ້າ​ປາກົດ...ອິດສະຫຼະ​ພາບ​ອັນ​ຮຸ່ງເຮືອງ​ແຫ່ງ​ບັນດາ​ລູກ​ຂອງ​ພຣະເຈົ້າ" ເປັນວິທີທີ່ຈະບອກວ່າມື້ໜຶ່ງພວກເຮົາຈະໄດ້​ຮັບ​ການປ່ຽນແລະຖືກເຮັດໃຫ້​ເປັນ​ຄືກັບພຣະເຢຊູເຈົ້າ. ດັ່ງທີ່ອັກຄະສາ ວົກໂຢຮັນກ່າວວ່າ,“ ພວກ​ທີ່ຮັກ​ເອີຍ, ບັດນີ້​ເຮົາ​ທັງຫລາຍ​ເປັນ​ບຸດ​ຂອງ​ພຣະເຈົ້າ​ແລ້ວ ແລະ​ຍັງ​ບໍ່ໄດ້​ຊົງ​ສຳແດງ​ໃຫ້​ຮູ້​ຄັກ​ວ່າ ຕໍ່ໄປ​ພວກເຮົາ​ຈະ​ເປັນ​ຢ່າງ​ໃດ ແຕ່​ພວກເຮົາ​ຮູ້​ວ່າ​ເມື່ອ​ພຣະອົງ​ສະເດັດ​ມາ​ປາກົດ​ນັ້ນ ເຮົາ​ທັງຫຼາຍ​ຈະ​ເປັນ​ເໝືອນ​ພຣະອົງ ເພາະວ່າ​ພວກເຮົາ​ຈະ​ເຫັນ​ພຣະອົງ ຢ່າງ​ທີ່​ພຣະອົງ​ຊົງ​ເປັນ​ຢູ່​” (1ໂຢຮັນ 3:2). ຄວາມຄິດດຽວກັນນີ້ສະແດງອອກໃນ​ຮູບ​ແບບອື່ນ​ເຊັ່ນ:

ດ້ວຍວ່າ, ຄົນ​ທັງຫຼາຍ​ທີ່​ພຣະອົງ​ໄດ້​ຊົງ​ສັງເກດ​ຮູ້​ລ່ວງໜ້າ​ແລ້ວ​ນັ້ນ ພຣະອົງ​ກໍໄດ້​ຊົງ​ກຳນົດ​ໄວ້​ກ່ອນ ເພື່ອ​ໃຫ້​ເປັນ​ຕາມ​ແບບ​ລັກສະນະ​ແຫ່ງ​ພຣະບຸດ​ຂອງ​ພຣະອົງ ເພື່ອ​ພຣະບຸດ​ນັ້ນ​ຈະ​ໄດ້​ເປັນ​ບຸດ​ກົກ​ໃນ​ທ່າມກາງ​ພວກ​ນ້ອງ​ຫຼາຍ​ຄົນ(ຣມ 8:29)

ແຕ່​ບ້ານ​ເມືອງ​ຂອງ​ເຮົາ​ທັງຫຼາຍ​ນັ້ນ​ຢູ່​ໃນ​ສະຫວັນແລະ​ຄອງຄອຍ​ພຣະ​ຜູ້ໂຜດຊ່ວຍ​ໃຫ້​ພົ້ນ ຊຶ່ງ​ຈະ​ສະເດັດ​ມາ​ຈາກ​ສະຫວັນຄື​ອົງ​ພຣະເຢຊູ​ຄຣິດເຈົ້າ. ພຣະອົງ​ຈະ​ປ່ຽນແປງ​ຮ່າງກາຍ​ອັນ​ຕໍ່າຕ້ອຍແລະ​ຕາຍ​ເປັນ​ຂອງ​ພວກເຮົາໃຫ້​ເປັນ​ເໝືອນ​ພຣະກາຍ​ອັນ​ຊົງ​ສະຫງ່າຣາສີ​ຂອງ​ພຣະອົງ ດ້ວຍ​ຣິດທານຸພາບ​ທີ່​ສາມາດ​ປາບ​ສັບພະທຸກສິ່ງ​ທັງປວງ ໃຫ້​ລົງ​ຢູ່​ໃຕ້​ການ​ບັງຄັບ​ຂອງ​ພຣະອົງ(ຟ​ລ​ປ 3: 20-21)

ຈຸດໝາຍປາຍທາງຂອງພວກເຮົາແມ່ນການກັບຄືນມາເປັນຕົວແທນທີ່ສົມບູນແບບຂອງພຣະເຈົ້າ. ພຣະເຢຊູເຈົ້າຊົງເປັນຕົວແທນທີ່ດີເລີດຂອງພຣະເຈົ້າພຣະບິດາແລະພວກເຮົາຖືກເຮັດໃຫ້ເປັນຄືກັບພຣະເຢຊູ​ເຈົ້າ. ນັ້ນແມ່ນກຳລັງດຳ ເນີນຢູ່:“ແຕ່​ເຮົາ​ທັງຫຼາຍ​ບໍ່ມີ​ຜ້າປົກ​ໜ້າ​ແລ້ວ ຕົວ​ພວກເຮົາ​ຈຶ່ງ​ສະທ້ອນ​ແສງ​ແຫ່ງ​ພຣະ​ສະຫງ່າຣາສີ​ຂອງ​ອົງພຣະ​ຜູ້​ເປັນເຈົ້າ ແລະ​ພຣະ​ສະຫງ່າຣາສີ​ທີ່​ມາ​ຈາກ​ອົງພຣະ​ຜູ້​ເປັນເຈົ້າ ຊຶ່ງ​ເປັນ​ພຣະວິນຍານ​ນັ້ນກໍ​ຊົງ​ເຮັດ​ໃຫ້​ເຮົາ​ທັງຫຼາຍ​ປ່ຽນ​ມີ​ລັກສະນະ​ເໝືອນ​ພຣະອົງ ໂດຍ​ມີ​ສະຫງ່າຣາສີ​ເປັນ​ລຳ ດັບ​ຂຶ້ນ​ໄປ” (2ກ​ຣ​ທ 3:18). ​ພ​ຣະຄຳພີຈົບເລື່ອງລາວຂອງເຮົາດ້ວຍການ​ເປັນ​ຄືນ​ມາ​ຈາກ​ຕາຍແລະການປ່ຽນແປງ. ພວກເຮົາຖືກເຮັດໃຫ້ມີຊີວິດນິ​ຣັນ​ດອນແລະໄດ້ຮັບຮ່າງກາຍທີ່​ມີ​ສະ​ຫງ່າ​ຣາ​ສີ ຄືກັບທີ່ພຣະເຢຊູ​ເຈົ້າມີຫຼັງຈາກການ​ເປັນ​ຄືນ​ມາ​ຈາກ​ຄວາມ​ຕາຍ​ຂອງ​ພ​ຣະ​ອົງ. ໂປໂລກ່າວເຖິງຮ່າງກາຍນີ້ວ່າເປັນ "ຮ່າງກາຍແຫ່ງສະຫວັນ" (1 ກ​ຣ​ທ 15:35-58).

ຂໍ້ຄວາມທີ່ຂ້າ​ພະ​ເຈົ້າມັກທີ່ສຸດກ່ຽວກັບຈຸດໝາຍປາຍທາງແລະການ​ມີ​ສະ​ຫງ່າ​ຣາ​ສີສຸດທ້າຍຂອງພວກເຮົາແມ່ນບໍ່ຊັດເຈນ. ມັນແມ່ນເລື່ອງ​ລາວຢູ່ໃນພ​ຣະທຳເຮັບເຣີເຊິ່ງພ​ຣະເຢຊູ​ເຈົ້າ​​ແນະນຳພວກເຮົາໃຫ້​ກັບພຣະເຈົ້າແລະພຣະເຈົ້າກັບ​ພວກ​ເຮົາ. ພຣະເຢຊູເຈົ້າຢືນຢູ່ຕໍ່ໜ້າພຣະເຈົ້າ​ພ​ຣະ​ບິ​ດາແລະ“​ທີ່ຊຸມນຸມ” ເຊິ່ງເປັນຄອບຄົວວິນຍານທີ່ສັດຊື່ຂອງພຣະເຈົ້າ. ​ພ​ຣະ​ອົງຍອມຮັບຢ່າງກ້າຫານວ່າ​ພ​ຣະ​ອົງບໍ່ມີຄວາມອາຍທີ່ຈະມີພວກເຮົາເປັນອ້າຍເອື້ອຍນ້ອງໃນຄອບຄົວ. (​ຮ​ຣ 2:11) ຈາກນັ້ນພ​ຣະເຢຊູເຈົ້າກ່າວຕໍ່ພ​ຣະເຈົ້າພ​ຣະ​ບິ​ດາແລະຄອບຄົວວິນຍານທີ່ສັດຊື່ວ່າ“***ເຮົາ​ຈະ​ປະກາດ​ພຣະນາມຂອງ​ພຣະອົງ​ແກ່​ອ້າຍ​ເອື້ອຍ​ນ້ອງ​ຂອງເຮົາເຮົາ​ຈະ​ຮ້ອງເພງ​ສັນລະເສີນ​ພຣະອົງໃນ​ທ່າມກາງ​ຊຸມຊົນ.*.**..ຂ້ານ້ອຍ​ຢູ່​ທີ່​ນີ້​ພ້ອມ​ກັບ​ບຸດ​ທັງຫຼາຍທີ່​ພຣະເຈົ້າ​ຊົງ​ມອບ​ໃຫ້​ຂ້ານ້ອຍ” (​ຮ​ຣ 2:12-13).

ນີ້ແມ່ນຈຸດໝາຍປາຍທາງສຸດທ້າຍຂອງທ່ານ,ການມາເປັນສະມາຊິກຖາວອນໃນຄອບຄົວຂອງພຣະເຈົ້າ. ໃນ​ຕອນ​ສຸດ​ທ້າຍ, ທ່ານ​ກໍຢູ່​ໃນຄອບຄົວຂອງພ​ຣະເຈົ້າ. ມັນແມ່ນສິ່ງທີ່​ພ​ຣະ​ອົງຕ້ອງການຕັ້ງແຕ່ເລີ່ມຕົ້ນ. ***ນັ້ນ***ແມ່ນສິ່ງທີ່​ສັບ​ພະ​ສິ່ງ​ທີ່​ຖືກ​ສ້າງ​ຂຶ້ນທັງໝົດລ້ວນແຕ່ປາຖະໜາ.

***ເພື່ອນຮ່ວມງານ​ນິ​ຣັນ​ດອນ***

ທ່ານເຄີຍມີ​ການສົນທະນາກ່ຽວກັບຊີວິດໃນການສ້າງໃໝ່ (ສະຫວັນ) ຈະເປັນແນວໃດບໍ່? ຂ້າພະເຈົ້າໄດ້ຍິນຫຼາຍຄົນອະທິບາຍວ່າມັນເປັນການຮັບ​ໃຊ້​ດ້ານການນະມັດສະການທີ່ບໍ່ມີວັນສິ້ນສຸດ. ຫຼືຊ່ວງເວລາທີ່ບໍ່ມີວັນສິ້ນສຸດທີ່ຈະຖາມ ຄຳຖາມຂອງພວກເຮົາກັບພຣະເຢຊູ​ເຈົ້າ.,ຫຼືການຊຸມນຸມພົບ​ປະ​ກັນຂອງຄຣິສຕະຈັກ ຢ່າງ​ເປັນພິເສດ (ອັນ​ສຸດ​ທ້າຍ​ນີ້​ເປັນ​ຕາ​ຢ້ານ​ແດ່​​ເພາະ​ຂ້າ​ພະ​ເຈົ້າເປັ​ນ​ຄົນ​ທີ່​ມັກ​ເກັບ​ຕົວ​)

ໃນຂະນະທີ່ພວກເຮົາສາມາດຄາດເດົາສິ່ງຕ່າງໆໄດ້ໂດຍຈິນຕະນາການວ່າຊີວິດໃນສວນເອເດນທີ່ສົມບູນແບບຈະເປັນແນວໃດ, ພວກເຮົາຄວນຈື່ໄວ້ວ່າພ​ຣະຄຳພີບໍ່ໄດ້ເວົ້າເຖິງຫຼາຍ​ປານ​ໃດກ່ຽວກັບເລື່ອງນີ້. ສິ່ງທີ່ ພ​ຣະ​ຄຳ​ພີເວົ້າແມ່ນບໍ່ຄືກັບການຄາດເດົາເຫຼົ່ານີ້ທີ່ລະບຸໄວ້ຂ້າງເທິງ. “ຜູ້ທີ່ມີ​ໄຊຊະນະ​ເຫຼົ່າ​ນັ້ນ”, ​ທີ່​ມີຄວາມອົດທົນໃນ​ຄວາມ​ເຊື່ອຂອງພວກ​ເພິ່ນໃນພຣະເຢຊູ​ເຈົ້າ, ຈະໄດ້ຮັບ “ສິດອຳນາດປົກ​ຄອງບັນ​ດາປະຊາຊາດ” (ພນມ 2:26). ພຣະເຢຊູຈະໃຫ້ພວກ​ເພິ່ນ“ນັ່ງ​ກັບ​ເຮົາ​ເທິງ​ບັນລັງ​ຂອງເຮົາ” (ພນມ 3: 21). ມື້ໜຶ່ງພວກເຮົາຈະ“​ຕັດສິນ​ບັນດາ​ເທວະດາ” (1 ກ​ຣ​ທ 6: 3).

ປະໂຫຍກເຫຼົ່ານີ້ໝາຍຄວາມວ່າແນວໃດ? ມັນຈະຊ່ວຍໄດ້ຖ້າພວກເຮົາຄິດເຖິງຜູ້ທີ່ປົກຄອງປະເທດຕ່າງໆໃນປະຈຸບັນ. ຄຳຕອບແມ່ນຜີມານ​ຮ້າຍທີ່ກະບົດ (​ບຸດ​ທັງຫຼາຍຂອງພຣະເຈົ້າທີ່​ກະ​ບົດ). ຈື່ໄດ້ທີ່​ວິ​ຫານ​​ຫໍບາ​ເບນພວກເຂົາໄດ້ຖືກມອບໝາຍໃຫ້ປົກຄອງບັນ​ດາປະເທດຕ່າງຊາດ. ປະເທດຕ່າງໆ, ໃນປະ​ຈຸ​ບັນ​ນີ້, ຍັງບໍ່ທັນໄດ້ຮັບການປົດປ່ອຍຢ່າງເຕັມສ່ວນ​ໂດຍພຣະເຈົ້າຈາກວິນຍານຊົ່ວເຫຼົ່ານີ້. ການຂະຫຍາຍອານາຈັກຂອງພຣະເຈົ້າເປັນຂະບວນການທີ່ຊ້າໆຄ່ອຍ​ເປັນ​ຄ່ອຍ​ໄປ ມັນແມ່ນຂະບວນການທີ່ໄດ້ເລີ່ມຕົ້ນແລ້ວ, ແຕ່ວ່າມັນຍັງບໍ່ທັນສົມບູນເທື່ອ. ເມື່ອຂະບວນການດັ່ງກ່າວສຳເລັດ, ມັນຈະເປັນເວລາສິ້ນ​ຍຸກ. ໃນເວລານັ້ນ, ຜູ້ທີ່ເຊື່ອໃນພຣະເຢຊູ​ເຈົ້າຈະ "ຕັດສິນ​ບັນດາ​ເທວະດາ". ພວກເຮົາຈະດຳ​ເນີນການພິພາກສາກ່ຽວກັບພວກກະບົດ,ວິນຍານຊົ່ວ​ຮ້າຍໂດຍການແທນຕຳ​ແໜ່ງພວກມັນ. ພວກເຮົາຈະປົກຄອງປະເທດຕ່າງໆ​ພ້ອມພຣະເຢຊູ​ເຈົ້າຜູ້​ເປັນກະສັດແລະພີ່​ນ້ອງຂອງພວກເຮົາ.

ທຸກຄັ້ງທີ່ຂ້າ​ພະ​ເຈົ້າເວົ້າກ່ຽວກັບແນວຄິດນີ້, ຂ້າ​ພະ​ເຈົ້າໄດ້ຮັບຄຳຖາມແນ່ນອນວ່າ: ພວກເຮົາຈະມີວຽກຫຍັງ? ຜູ້ທີ່ເຊື່ອບາງຄົນຈະມີສິດອຳນາດຫຼາຍກວ່າຜູ້ທີ່ເຊື່ອອື່ນໆບໍ? ຂ້ອຍຈະເປັນນາຍຂອງຜູ້ເຊື່ອຄົນອື່ນບໍ? ພວກເຮົາທຸກຄົນສາມາດເປັນຜູ້ປົກຄອງໄດ້ແນວໃດ? ຄວາມ​ດີຂອງພວກເຮົາເຮັດໃຫ້ພວກເຮົາມີຕຳ ແໜ່ງສູງກ່ວາຜູ້ທີ່ເຊື່ອຄົນອື່ນໆບໍ?

ນີ້ແມ່ນຄຳຖາມທີ່ພວກເຮົາອາດຈະມີ, ແຕ່ພວກເຮົາແມ່ນ***ຄົນທີ່ອາໄສຢູ່ໃນໂລກທີ່ບໍ່ສົມບູນແບບແລະຊົ່ວຮ້າຍ.***ແນວຄິດຂອງພວກເຮົາແມ່ນກ່ຽວຂ້ອງກັບໂລກທີ່ບໍ່ສົມບູນແບບແລະເສຍຫາຍເຊິ່ງພວກເຮົາອາໄສຢູ່. ມັນແມ່ນ​ສະ​ຖານ​ທີ່ດຽວທີ່ພວກເຮົາຮູ້ຈັກ. ດັ່ງນັ້ນ, ຄຳຖາມປະເພດເຫຼົ່ານີ້ແມ່ນມາຈາກການຄິດທີ່ຜິດ. ພ​ຣະຄຳພີບໍ່ໄດ້ອະທິບາຍເຖິງຊີວິດນິຣັນດອນຂອງພວກເຮົາກັບພຣະເຈົ້າໃນຖານະເປັນເຈົ້ານາຍແລະຄວາມສຳພັນ​ແບບ​ລູກ​ນ້ອງ. ມັນແມ່ນຄວາມສຳພັນຂອງພໍ່​ກັບລູກ. ພວກເຮົາແມ່ນ​ລູກໆຂອງພຣະເຈົ້າແລະພວກເຮົາເຮັດວຽກ*ຮ່ວມກັບ*​ພ​ຣະ​ອົງຄຽງຄູ່ກັບອ້າຍເອື້ອຍນ້ອງຂອງພວກເຮົາ, ບໍ່ວ່າຈະເປັນມະນຸດຫຼື​ວິນ​ຍານ, ພວກເຮົາກໍເປັນຕົວແທນຂອງພຣະເຈົ້າຮ່ວມກັນໃນແບບທີ່ພວກເຮົາຕັ້ງໃຈ​ຈະເຮັດ. ແລະ​ພີ່ນ້ອງທີ່ພວກເຮົາ​ຈ້ອງເບິ່ງຫຼາຍທີ່ສຸດແມ່ນພ​ຣະເຢຊູ​ເຈົ້າ. ລູກໆຂອງພຣະເຈົ້າທຸກ​ຄົນໄດ້ຮັບ​ການ​ສ້າງ​ໃຫ້ເປັນຄືກັບພຣະເຢຊູເຈົ້າຜູ້ທີ່ເປັນຕົວແທນສູງສຸດຂອງພຣະບິດາ​ເຈົ້າຂອງພວກເຮົາ.

ຈຸດເດັ່ນກໍ​ຄືການ​ປົກ​ຄອງຂອງພວກເຮົາໃນສວນເອເດນໃໝ່ນັ້ນບໍ່ໄດ້ກ່ຽວກັບວ່າ​ໃຜເປັນເຈົ້ານາຍ. ມັນກ່ຽວກັບການເປັນ​ສ່ວນ​​ໜຶ່ງໃນຄອບຄົວ. ເມື່ອສະມາຊິກຄອບຄົວທັງໝົດເປັນຄົນທີ່ມີ​ກຽດ​ແລະສົມບູນແບບ, ຄວາມຕ້ອງການສຳລັບຜູ້ຈັດການແລະ​ລຳ​ດັບ​ຊັ້ນກໍ່ຈະຫາຍໄປ.

ພວກເຮົາບໍ່ສາມາດເຂົ້າໃຈສິ່ງໃດໆເຊັ່ນນີ້ໄດ້. ພວກເຮົາອາໄສຢູ່ໃນໂລກທີ່ເສື່ອມໂຊມ. ພ​ຣະເຈົ້າຕ້ອງ ການໃຫ້***ທ່ານ***ປະສົບຊີວິດໃນແບບທີ່ພ​ຣະ​ອົງຕັ້ງໃຈໄວ້. ແລະມື້ໜຶ່ງພວກເຮົາຈະໄດ້​ຮັບ. ດັ່ງທີ່​ພ​ຣະຄຳພີກ່າວວ່າ:

“ສິ່ງ​ທີ່​ຕາ​ບໍ່​ເຫັນ ຫູ​ບໍ່ໄດ້ຍິນ

ແລະ​ສິ່ງ​ທີ່​ມະນຸດ​ຄິດ​ບໍ່​ອອກ

ແມ່ນ​ສິ່ງ​ນັ້ນ​ແຫຼະ ທີ່​ພຣະເຈົ້າ​ໄດ້​ຊົງ​ຈັດຕຽມ​ໄວ້

ໃຫ້​ແກ່​ຄົນ​ທັງຫລາຍ​ທີ່​ຮັກ​ພຣະອົງ." (1 ກ​ຣ​ທ 2:9)

**ພາກທີ II: ຂ່າວ​ປະ​ເສີດ**

**ບົດສະຫຼຸບແລະການເບິ່ງຕົວຢ່າງ**

ຕອນນີ້ທ່ານຮູ້ວ່າພ​ຣະຄຳພີແມ່ນຫຍັງແທ້. ມັນເປັນເລື່ອງລາວທີ່ມະ​ຫັດ​ສະ​ຈັນ.

ທ່ານອາດຈະສົງໄສວ່າພວກເຮົາໄປ​​ຈາກ​ທີ່ນີ້​ແລ້ວ​ໄປ​ໃສ. ມີບາງແນວຄິດທີ່ສຳຄັນທີ່ຈະຄິດກ່ຽວກັບສິ່ງທີ່ພວກເຮົາໄດ້ຮຽນຮູ້ກ່ຽວກັບແຜນ​ການຂອງພຣະເຈົ້າ.

ໃນຕອນຕົ້ນຂອງເລື່ອງ, ຂ້າພະເຈົ້າໄດ້ຂຽນເລື່ອງນີ້ກ່ຽວກັບອັບຣາຮາມ:

ອັກຄະສາວົກໂປໂລໄດ້ໃຊ້ອັບຣາຮາມເປັນຕົວຢ່າງຂອງຄວາມເຊື່ອທີ່ສັດຊື່ (ໂຣມ 4: 1-12). ອັບຣາຮາມໄດ້ເຊື່ອແລະໄດ້ຮັບການຍອມຮັບຈາກພຣະເຈົ້າກ່ອນທີ່ເພິ່ນຈະເຊື່ອຟັງກົດລະບຽບໃດໆ. ກົດລະບຽບທີ່​ເພິ່ນປະຕິບັດຕາມພາຍຫຼັງສະແດງໃຫ້ເຫັນວ່າ​ເພິ່ນເຊື່ອພຣະເຈົ້າ. ​ກົດ​ລະ​ບຽບບໍ່ໄດ້ທົດແທນຄວາມເຊື່ອ. ຄວາມເຊື່ອ (​ຄວາມ​​ສັດ​ທາ) ແມ່ນສິ່ງໜຶ່ງທີ່ຈຳເປັນ. ຄວາມສັດຊື່ຕໍ່ຄວາມເຊື່ອນັ້ນ​ກັບພຣະເຈົ້າແລະບໍ່​ເຊື່ອ​ໃນ​ພ​ຣະອື່ນໆແມ່ນສິ່ງທີ່ພວກເຮົາຈະເວົ້າເຖິງ​ໃນພາຍຫລັງ. ຄວາມເຊື່ອແລະຄວາມສັດຊື່ແມ່ນສອງສິ່ງທີ່ແຍກຕ່າງຫາກ. ພວກມັນພົວພັນກັນແຕ່ບໍ່ຄືກັນ. ຄວາມຈິງຄືກັນກ່ຽວກັບຄວາມລອດ​ພົ້ນແລະການເປັນສາວົກຂອງພຣະເຢຊູ​ເຈົ້າ. ພວກມັນແມ່ນສິ່ງທີ່ກ່ຽວຂ້ອງ​ກັນ, ແຕ່ບໍ່ຄືກັນ.

ໃນວັກນັ້ນແມ່ນແຜນທີ່ເສັ້ນທາງຂອງພວກເຮົາໃນສ່ວນທີ່ຂ້າ​ພະ​ເຈົ້າຢາກຈະເວົ້າ. ປະໂຫຍກທີ່ວ່າ“ຄວາມເຊື່ອທີ່ສັດຊື່” ຈະເປັນແນວ​ທາງຂອງພວກເຮົາ. ຂ້າພະເຈົ້າຂໍອະທິບາຍ:

**“ຄວາມເຊື່ອ”**

ໃນພາກ​ຕໍ່ໄປ,ພວກເຮົາຈະເວົ້າກ່ຽວກັບຂ່າວ​ປະ​ເສີດ. ພວກເຮົາຈະເວົ້າເຖິງ​ຂ່າວ​ປະ​ເສີດວ່າມັນແມ່ນຫຍັງແລະບໍ່ແມ່ນຫຍັງ. ພວກເຮົາຈະຮຽນຮູ້ວ່າມັນໝາຍຄວາມວ່າແນວໃດ. ພວກເຮົາຈະພິຈາລະນາຄວາມໝາຍຂອງຂ່າວປະ​ເສີດຕາມພ​ຣະຄຳພີ. ນັ້ນແມ່ນສິ່ງທີ່ສຳຄັນເພາະການເຊື່ອຂ່າວປະ​ເສີດແມ່ນວິທີທີ່ເຮົາຈະເຂົ້າເປັນສະມາຊິກໃນຄອບຄົວຂອງພຣະເຈົ້າ. ເປັນວິທີທີ່ພວກເຮົາໄດ້​ຮັບ​ຄວາມລອດພົ້ນ. ຄວາມລອດ​ພົ້ນແມ່ນໂດຍຄວາມເຊື່ອ. ມັນແມ່ນວິທີທີ່ພຣະເຈົ້າໄດ້ໃຫ້ຄວາມລອດ​ພົ້ນ. ​ເປັນເສັ້ນທາງທີ່​ພ​ຣະ​ອົງໄດ້ສ້າງຂຶ້ນມາເພື່ອໃຫ້ພວກເຮົາເຂົ້າຮ່ວມກັບຄອບຄົວຂອງ​ພ​ຣະ​ອົງ. ທັງໝົດນີ້​ເນັ້ນ​ໜັກ​ໃສ່ສິ່ງທີ່ພຣະເຢຊູເຈົ້າໄດ້ເຮັດ.

**“​ຄວາມສັດຊື່”**

ໃນພາກ​ສຸດທ້າຍຂອງປຶ້ມນີ້, ພວກເຮົາຈະຮຽນກ່ຽວກັບການເປັນສາ​ວົກ. “ສາວົກ” ແມ່ນຄຳທີ່ມີຄວາມ ໝາຍວ່າ“ຜູ້ຕິດຕາມ.” ການເປັນສາວົກຂອງພຣະເຢຊູເຈົ້າ ໝາຍເຖິງການຕິດຕາມພຣະອົງແລະຮຽນແບບພ​ຣະອົງ. ພຣະເຢຊູ​ເຈົ້າໄດ້ກ່າວວ່າ“ຜູ້ທີ່ໄດ້ເຫັນເຮົາ​ກໍໄດ້ເຫັນພຣະບິດາເຈົ້າ” (ຢ​ຮ 14: 7, 9). ພ​ຣະເຢຊູເຈົ້າດຳເນີນຊີວິດໃນແນວທາງທີ່ສະແດງວ່າພ​ຣະ​ອົງຮັກພຣະເຈົ້າ. ພ​ຣະເຢຊູສັດ​ຊື່ຕໍ່ພ​ຣະ​ບິ​ດາ​ເຈົ້າແລະແຜນການຂອງພ​ຣະ​ບິ​ດາເຈົ້າ. ການເປັນສາວົກແມ່ນວິທີທີ່ພວກເຮົາສະແດງ​ໃຫ້​ເຫັນວ່າພວກເຮົາຮັກ ພຣະເຢຊູ​ແລະຮັກພຣະເຈົ້າພຣະບິດາ. ມັນບໍ່ກ່ຽວ​ກັບການໄດ້ຮັບຄວາມຮັກຈາກພຣະເຈົ້າ. ມັນແມ່ນວິທີທີ່ພວກເຮົາຂອບໃຈພຣະເຢຊູ​ເຈົ້າທີ່ເຮັດສຳເລັດແຜນການຂອງພ​ຣະເຈົ້າເພື່ອຊ່ວຍພວກເຮົາໃຫ້ລອດພົ້ນ. ມັນບໍ່​ໄດ້ກ່ຽວກັບການປ່ຽນແທນຫຼືເພີ່ມສິ່ງທີ່ພຣະເຢຊູ​ເຈົ້າໄດ້ກະທຳເພື່ອຄວາມລອດພົ້ນຂອງເຮົາ. ​ເປັນວິທີທີ່ພວກເຮົາສະແດງໃຫ້ເຫັນວ່າພວກເຮົາເຊື່ອໃນສິ່ງທີ່ພ​ຣະ​ອົງໄດ້ເຮັດເພື່ອຄວາມລອດຂອງພວກເຮົາ (ຢກບ 2:14-26).

ດັ່ງທີ່ຂ້າພະເຈົ້າໄດ້ກ່າວມາກ່ອນໜ້ານີ້ແລ້ວ, ຄວາມເຊື່ອແລະຄວາມ​ສັດ​ຊື່ແມ່ນສອງຢ່າງທີ່ກ່ຽວຂ້ອງກັນ, ແຕ່​ແຍກ​ກັນຕ່າງຫາກ. ​ທັງ​ສອງບໍ່ແມ່ນສອງຄຳທີ່ມີຄວາມໝາຍດຽວກັນ. ຄວາມລອດ​ພົ້ນແລະການເປັນສາ​ວົກຂອງພຣະເຢຊູກໍ່ເຊັ່ນກັນ. ສອງຢ່າງນີ້ກ່ຽວຂ້ອງກັນ,ແຕ່ມັນບໍ່ຄືກັນ. ພວກເຮົາເຊື່ອຂ່າວ​ປະ​ເສີດເພື່ອຄວາມລອດຂອງພວກເຮົາ. ພວກເຮົາສະແດງ​ສັດ​ຊື່ຕໍ່ພຣະຜູ້ຊ່ວຍໃຫ້ລອດ​ພົ້ນຂອງພວກເຮົາໂດຍການເປັນສາ​ວົກຂອງພຣະອົງ.

**ພາກທີ II: ຂ່າວ​ປະ​ເສີດ**

**ບົດທີເຈັດ**

**ຂ່າວ​ປະ​ເສີດແມ່ນຫຍັງ?**

ມັນອາດຈະເປັນເລື່ອງແປກທີ່ຈະຖາມຄຳຖາມນີ້ໃນປຶ້ມ. ພວກເຮົາໄດ້ໃຊ້ເວລາໃນການເບິ່ງເລື່ອງລາວຂອງພຣະຄຳ ພີດົນ​ພໍ​ສົມ​ຄວນ​ແລ້ວ. ເບິ່ງຢູ່ໃນເລື່ອງລາວຂອງວິທີການທີ່ພຣະເຈົ້າຕ້ອງການ​ພວກເຮົາຢູ່ໃນຄອບຄົວຂອງພ​ຣະ​ອົງ. ພວກເຮົາ​ກໍສາມາດເຂົ້າຮ່ວມໃນຄອບຄົວຂອງພຣະເຈົ້າໄດ້ໂດຍການເຊື່ອ​ໃນຂ່າວ​ປະ​ເສີດ.

ຂ້າພະເຈົ້າໄດ້ຄົ້ນພົບວ່າຄົນຈຳ​ນວນຫຼວງຫຼາຍທີ່ເວົ້າວ່າພວກເຂົາ​ເຈົ້າເປັນຄຣິສຕຽນ​ແຕ່ບໍ່ເຂົ້າໃຈຂ່າວປະ ເສີດແທ້ໆ. ບາງຄົນບໍ່ສາມາດອະທິບາຍ​ໄດ້ວ່າມັນແມ່ນຫຍັງ. ຄົນອື່ນທີ່ສາມາດອະທິບາຍໄດ້ຢ່າງຈະແຈ້ງ, ມັກຈະຕໍ່ສູ້ກັບການຍອມຮັບຢ່າງແທ້ຈິງວ່າມັນງ່າຍດາຍພຽງໃດ. ພວກເຂົາຕໍ່ສູ້ກັບການເຊື່ອຢ່າງແທ້ຈິງວ່າຂ່າວດີແມ່ນສິ່ງທີ່​ຈຳເປັນເພື່ອໃຫ້ໄດ້ຮັບຊີວິດ​ນິ​ຣັນ​ດອນ.

ບາງທ່ານອາດຈະສົງໄສວ່າຂ້າ​ພະ​ເຈົ້າກຳລັງເວົ້າເຖິງຫຍັງ. ຂ້າ​ພະ​ເຈົ້າຄິດວ່າ,ໃນຂະນະທີ່ຂ້າ​ພະ​ເຈົ້າອະທິບາຍສິ່ງທີ່ຂ້າ​ພະ​ເຈົ້າໝາຍເຖິງນັ້ນ ທ່ານຈະຄິດວ່ານີ້ແມ່ນສິ່ງທີ່ຂ້າ​ພະ​ເຈົ້າເຊື່ອ. ຫຼືຂ້າ​ພະ​ເຈົ້າຮູ້​ຈັກຄົນທີ່ເຊື່ອແບບນີ້.

ຂ້າ​ພະ​ເຈົ້າຈະເລີ່ມຕົ້ນໂດຍ​ການໃຫ້ຄຳນິຍາມຂອງຂ່າວ​ປະ​ເສີດ.ຂ້າ​ພະ​ເຈົ້າຍັງຈະຖາມບາງຄຳຖາມທີ່ສຳຄັນທີ່ຈະເຂົ້າໃຈຢ່າງຈະແຈ້ງອີກ​ດ້ວຍ. ພວກເຮົາຍັງຕ້ອງເວົ້າກ່ຽວກັບສິ່ງທີ່ຂ່າວ​ປະ​ເສີດບໍ່ແມ່ນແນວ​ໃດ. ເມື່ອພວກເຮົາໄປເຖິງພາກສ່ວນນັ້ນ, ທ່ານຈະເຫັນວ່າຂ້າພະເຈົ້າໝາຍຄວາມວ່າແນວໃດທີ່ຂ້າພະເຈົ້າໄດ້ກ່າວມາດ້ວຍຄວາມຫຍຸ້ງຍາກ.

***ຂ່າວປະ​ເສີດແມ່ນຫຍັງ?***

ມັນງ່າຍທີ່ຈະກຳນົດ*ຄຳວ່າ*“ຂ່າວ​ປະ​ເສີດ”ໝາຍຄວາມວ່າແນວໃດ. ຄຳໃນພຣະຄຳພີໝາຍຄວາມວ່າ“ຂ່າວສານແຫ່ງຄວາມລອດ​ພົ້ນ”. ນີ້ແມ່ນມາຈາກພາສາກ​ຣີກ. ພາສາກ​ຣີກແມ່ນພາສາທີ່​ໃຊ້ຂຽນພຣະຄຳພີໃໝ່.

ມັນເປັນການດີທີ່ພວກເຮົາຮູ້ວ່າຄຳສັບນີ້ແມ່ນກ່ຽວກັບຂ່າວສານແຫ່ງຄວາມລອດ​ພົ້ນ. ແຕ່ທີ່ຈິງພວກເຮົາບໍ່ໄດ້ເວົ້າຫຍັງກ່ຽວກັບເນື້ອໃນຂອງຂ່າວສານນັ້ນ. ພວກເຮົາໄດ້ກຳນົດຄຳວ່າ “ຂ່າວປະ​ເສີດ” ມີຄວາມ ໝາຍແນວໃດ, ແຕ່ວ່າມັນບໍ່ແມ່ນ​ສິ່ງທີ່ຂ່າວປະ​ເສີດ​​ເປັນແທ້ໆ.

ສະນັ້ນ,​ໃຫ້ພວກເຮົາມາລົມກັນວ່າຂ່າວປະ​ເສີດແມ່ນຫຍັງ. ຂໍ້ສະເໜີຄວາມລອດ​ພົ້ນຂອງພ​ຣະເຈົ້າແມ່ນຫຍັງ? ລາຍລະອຽດຂອງຂ່າວ​ປະ​ເສີດມີຫຍັງແດ່? ແລະເປັນຫຍັງມັນຈຶ່ງເປັນຂ່າວ​ປະ​ເສີດ? ຄຳນີ້ປາກົດເກືອບ 100 ເທື່ອໃນ​ພ​ຣະ​ຄຳ​ພີໃໝ່. ເນື່ອງຈາກວ່າມັນຖືກນຳໃຊ້ຫຼາຍ, ພວກເຮົາຈຳເປັນຕ້ອງເຂົ້າໃຈມັນ.

ອັກຄະສາວົກໂປໂລອາດເວົ້າເຖິງຂ່າວປະ​ເສີດຫຼາຍກວ່າຜູ້ຂຽນໃນພຣະຄຳພີໃໝ່ຄົນ​ອື່ນໆ. ​ເພິ່ນໃຊ້ຄຳວ່າ“ຂ່າວປະ​ເສີດ” ສຳລັບຂໍ້ຄວາມທີ່ເພິ່ນປະກາດກ່ຽວກັບພ​ຣະເຢຊູເຈົ້າ:

ບັດນີ້​ພີ່ນ້ອງ​ທັງຫຼາຍ​ເອີຍ, ເຮົາ​ຂໍ​ໃຫ້​ພວກເຈົ້າ​ຄຳນຶງ​ເຖິງ​ຂ່າວປະເສີດ​ທີ່​ເຮົາ​ໄດ້​ປະກາດ​ແກ່​ພວກເຈົ້າ ຊຶ່ງ​ພວກເຈົ້າ​ໄດ້​ຮັບ​ເອົາ​ໄວ້ແລະ​ຕັ້ງ​ຢູ່​ໃນ​ຂ່າວປະເສີດ​ນັ້ນ.ແລະ​ຊຶ່ງ​ເປັນ​ເຫດ​ທີ່​ກຳລັງ​ເຮັດ​ໃຫ້​ເຈົ້າ​ທັງຫລາຍ​ໄດ້​ພົ້ນ ຖ້າ​ພວກເຈົ້າ​ຍັງ​ຢຶດຖື​ຂໍ້ຄວາມ​ທີ່​ເຮົາ​ໄດ້​ປະກາດ​ເປັນ​ຂ່າວປະເສີດ​ໃຫ້​ແກ່​ພວກເຈົ້າ​ນັ້ນ .... ຄື​ວ່າ, ພຣະຄຣິດ​ຊົງ​ສິ້ນ ພຣະຊົນ​ແທນ​ ຄວາມ​ຜິດບາບ​ຂອງ​ເຮົາ​ທັງຫລາຍ ຕາມ​ທີ່​ມີ​ຂຽນ​ໄວ້​ໃນ​ພຣະຄຳພີ, ແລະ​ພຣະອົງ​ໄດ້​ຖືກ​ຝັງ​ໄວ້ແລະ​ໃນ​ວັນ​ຖ້ວນ​ສາມໄດ້​ຖືກ​ຊົງ​ບັນດານ​ໃຫ້​ເປັນ​ຄືນ​ມາ​ສູ່​ຊີວິດຕາມ​ທີ່​ມີ​ຄຳ​ຂຽນ​ໄວ້​ໃນ​ພຣະຄຳພີ

(1 ກ​ຣ​ທ 15:1-4)

ໂປໂລໃຫ້ລາຍລະອຽດກ່ຽວກັບຂ່າວສານຂອງເພິ່ນໃນຂໍ້ເຫຼົ່ານີ້:

ເຮົາ​ຄື​ໂປໂລ ຜູ້ຮັບໃຊ້​ຄົນ​ໜຶ່ງ​ຂອງ​ພຣະເຢຊູ​ຄຣິດເຈົ້າ ທີ່​ພຣະອົງ​ຊົງ​ເອີ້ນ​ໃຫ້​ເປັນ​ອັກຄະສາວົກ ແລະ​ໄດ້​ຊົງ​ຄັດ​ອອກ​ຕັ້ງ​ໄວ້​ໃຫ້​ປະກາດ​ຂ່າວປະເສີດ​ຂອງ​ພຣະເຈົ້າ....ເລື່ອງ​ພຣະບຸດ​ຂອງ​ພຣະອົງ ຄື​ພຣະເຢຊູ​ຄຣິດເຈົ້າ​ຂອງ​ພວກເຮົາ​ທັງຫຼາຍ ຜູ້​ຊົງ​ບັງເກີດ​ໃນ​ເຊື້ອວົງ​ຂອງ​ດາວິດ​ຝ່າຍ​ເນື້ອກາຍແຕ່​ຝ່າຍ​ພຣະວິນຍານ​ແຫ່ງ​ຄວາມ​ບໍຣິສຸດ​ນັ້ນ ໄດ້​ຊົງ​ປະກາດ​ດ້ວຍ​ຣິດທານຸພາບ ຄື​ໂດຍ​ການ​ທີ່​ພຣະເຈົ້າ​ໄດ້​ຊົງ​ບັນດານ​ໃຫ້​ເປັນ​ຄືນ​ຂຶ້ນ​ມາ​ຈາກ​ຕາຍ​ວ່າ ເປັນ​ພຣະບຸດ​ຂອງ​ພຣະເຈົ້າ.ໂດຍ​ທາງ​ພຣະອົງ​ນີ້ແຫຼະ ເຮົາ​ໄດ້​ຮັບ​ພຣະຄຸນແລະ​ໜ້າທີ່​ເປັນ​ອັກຄະສາວົກເພື່ອ​ເຫັນ​ແກ່​ພຣະນາມ​ຂອງ​ພຣະອົງໃຫ້​ໄປ​ປະກາດ​ທ່າມກາງ​ຊົນຊາດ​ຕ່າງໆ​ໃຫ້​ເຂົາ​ເຊື່ອຟັງ. (ຣມ 1:1-5)

ເນື້ອໃນຂອງຂ່າວປະ​ເສີດຈະແຈ້ງຂຶ້ນໃນຂໍ້ຄວາມເຫຼົ່ານີ້. ນີ້ແມ່ນ​ອົງ​ປະ​ກອບ:

• ພຣະເຈົ້າໄດ້ສົ່ງພຣະບຸດຂອງພຣະອົງມາ. . .

• ຜູ້ທີ່ເກີດໃນເຊື້ອສາຍຂອງດາວິດ. . .

• ພຣະເຢຊູຄຣິດໃນຖານະທີ່ເປັນ​ມະ​ນຸດ. . .

• ຜູ້ທີ່ໄດ້ຕາຍແທນບາບຂອງພວກເຮົາ. . .

• ຜູ້​ທີ່​ໄດ້ຖືກຝັງ. . .

• ແລະຜູ້ທີ່ໄດ້​ເປັນຄືນມາຈາກຕາຍ. . .

ບັນດາລາຍການເຫຼົ່ານີ້ແມ່ນເນື້ອໃນຂອງຂ່າວປະ​ເສີດ. ຂ້າພະເຈົ້າຂໍອະທິບາຍອີກເທື່ອໜຶ່ງໃນຂະນະທີ່ທ່ານຄິດເຖິງເລື່ອງລາວຂອງແຜນ​ການຂອງພຣະເຈົ້າທີ່ພວກເຮົາໄດ້ກ່າວມາກ່ອນໜ້ານີ້ຄື:

ພຣະບຸດຂອງພຣະເຈົ້າໄດ້ກາຍເປັນມະນຸດ. ພ​ຣະ​ອົງໄດ້ທົນທຸກທໍລະມານແລະສິ້ນພຣະຊົນຢູ່ເທິງໄມ້ກາງແຂນເພື່ອວ່າບາບຂອງພວກເຮົາຈະບໍ່ເຮັດໃຫ້ພວກເຮົາພົ້ນ​ຈາກຄອບຄົວຂອງພຣະເຈົ້າອີກຕໍ່ໄປ. ພຣະອົງໄດ້​ເປັນຄືນມາຈາກຄວາມຕາຍເພື່ອພວກເຮົາຈະສາມາດເອົາຊະນະຄວາມຕາຍແລະຢູ່ກັບພຣະບິດາ​ຂອງ​ພ​ຣະ​ອົງ, ເປັນພຣະບິດາຂອງພວກເຮົາ,ເປັນພຣະເຈົ້າທ່ຽງແທ້ແຕ່ອົງດຽວ,ແລະຕະຫຼອດໄປ.

ຖ້ານີ້ແມ່ນຂ່າວປະ​ເສີດ, ເປັນຫຍັງມັນຈຶ່ງ​ປະ​ເສີດ? ມີຫຼາຍເຫດຜົນ. ມັນເປັນສິ່ງທີ່ດີເພາະວ່າຄວາມພົ້ນຂອງພວກເຮົາບໍ່ໄດ້ຂຶ້ນກັບການ​ເຮັດດີຂອງພວກເຮົາເອງ. ບໍ່ມີຫຍັງກ່ຽວກັບການ​ເຮັດ​ບຸນດ້ວຍ​ລາຍ​ການຂອງຜົນງານທີ່ດີ. ລາຍລະອຽດຂອງຂ່າວປະ​ເສີດບໍ່ແມ່ນກ່ຽວກັບສິ່ງທີ່ທ່ານໄດ້ເຮັດ, ຫຼືອາດຈະເຮັດ, ຫຼື​ຈຳ​ເປັນຕ້ອງເຮັດ. ມັນແມ່ນກ່ຽວກັບສິ່ງທີ່ຄົນອື່ນໄດ້ເຮັດເພື່ອທ່ານແລ້ວ. ນັ້ນແມ່ນຂ່າວດີສຳລັບພວກເຮົາທຸກຄົນ, ເພາະວ່າບໍ່ມີໃຜໃນພວກເຮົາທີ່ສົມບູນແບບ. ບໍ່ມີໃຜໃນພວກເຮົາເຮັດໃຫ້ພ​ຣະເຈົ້າພໍໃຈຕະຫຼອດເວລາ. ບໍ່ມີໃຜໃນພວກເຮົາດີພໍທີ່ຈະຢູ່ໃນຄອບຄົວຂອງພ​ຣະ​ອົງ. ບໍ່ມີໃຜໃນພວກເຮົາທີ່ຈະໄດ້​ຮັບ​ນາມ​ຊື່ຂອງ​ ພ​ຣະ​ອົງ. ***ພວກເຮົາຕ້ອງໄດ້ຮັບການຍອມຮັບຈາກພຣະເຈົ້າ.*** ລາຍລະອຽດຂອງຂ່າວ​ປະ​ເສີດບອກພວກເຮົາວ່າມັນສາມາດເກີດຂຶ້ນໄດ້ແນວໃດ.

ສັງເກດເຫັນວ່າໂປໂລໄດ້ກ່າວ​ເຖິງວຽກຮັບໃຊ້ຂອງເພິ່ນໃນ​ການບອກ​ເລົ່າຂ່າວ​ປະ​ເສີດ​ແກ່ຜູ້​ຄົນວ່າ“ການເຮັດໃຫ້​ເກີດຄວາມເຊື່ອ.” ​ເພິ່ນຢາກໃຫ້ຜູ້ທີ່ໄດ້ຍິນຂ່າວສານຂອງ​ເພິ່ນ “ຍຶດໝັ້ນ” ກັບສິ່ງທີ່ເພິ່ນເວົ້າ. ທ່ານ“ເຊື່ອຟັງ” ຂ່າວປະ​ເສີດແນວໃດ? ທ່ານຕ້ອງຮັບບັບຕິ​ສະມາບໍ? ທ່ານຕ້ອງຖວາຍເງິນບໍ? ທ່ານຕ້ອງເປັນຄົນທີ່ດີບໍ? ທ່ານ​ຕ້ອງ​ໃຈ​ດີຕະຫຼອດເວລາບໍ? ທ່ານຕ້ອງເຮັດບຸນບໍ? ສິ່ງເຫຼົ່ານັ້ນລ້ວນແຕ່ເປັນສິ່ງທີ່ດີ,ແຕ່ວ່າ***ບໍ່​ແມ່ນ.*** ພຣະເຈົ້າຕ້ອງການ “***ຄວາມເຊື່ອ.***" ທ່ານເຊື່ອຟັງຂ່າວປະ​ເສີດໂດຍພຽງແຕ່***ເຊື່ອ****.*

ທ່ານຍັງໄດ້ສັງເກດເຫັນບໍວ່າໂປໂລບໍ່ໄດ້ເວົ້າວ່າ "ຄວາມເຂົ້າໃຈ"? ພວກເຮົາອາດຈະບໍ່ເຂົ້າໃຈສິ່ງຕ່າງໆເຊັ່ນວ່າພຣະເຈົ້າກາຍມາເປັນມະ​ນຸດໃນພຣະເຢຊູເຈົ້າ. ພວກເຮົາອາດຈະບໍ່ເຂົ້າໃຈວ່າພ​ຣະເຢຊູ​ເປັນຄືນມາຈາກ​ຕາຍອີກ. ມັນບໍ່ເປັນຫຍັງຖ້າພວກເຮົາບໍ່ເຂົ້າໃຈທຸກຢ່າງ. ພຣະເຈົ້າບໍ່ໄດ້ຮຽກຮ້ອງໃຫ້ພວກເຮົາເຂົ້າໃຈມັນທັງໝົດ. ພວກເຮົາບໍ່ຈຳ ເປັນຕ້ອງເຮັດການສອບເສັງ​ເອົາ​ຄະ​ແນນກ່ຽວກັບລາຍລະອຽດແລະ​ເພື່ອເສັງຜ່ານ. ​ພ​ຣະ​ອົງຕ້ອງການ***ຄວາມເຊື່ອ.*** ການ​ທຳ​ຄວາມເຂົ້າໃຈສິ່ງ​ຕ່າງໆເຫຼົ່ານີ້​ວ່າ​​ເປັນຍ້ອນ​ຫຍັງຈຶ່ງສາມາດເກີດຂຶ້ນພາຍຫຼັງ.

ເນື້ອ​ໃນຫຼັກຂອງຂ່າວປະ​ເສີດແມ່ນພຣະເຈົ້າຊົງສະເໜີໃຫ້ອະໄພທ່ານສຳລັບສິ່ງທີ່ບໍ່ດີທີ່ທ່ານໄດ້ເຮັດຫຼືສິ່ງທີ່ດີທັງໝົດ ທີ່ທ່ານບໍ່ໄດ້ເຮັດ. ພຣະເຈົ້າກຳລັງສະເໜີທີ່​ຈະ​ມອບບ່ອນຢູ່​ອັນຖາວອນ​ໃຫ້ແກ່​ທ່ານໃນຄອບຄົວຂອງພ​ຣະ​ອົງ. ຂໍ້ສະ ເໜີຂອງພ​ຣະ​ອົງສະແດງເຖິງຄວາມຮັກແລະຄວາມເມດຕາຂອງພ​ຣະ​ອົງ. ບາງຄັ້ງ​ພ​ຣະຄຳພີໃຊ້ຄຳວ່າ "ພຣະຄຸນ" ແທນຄຳວ່າ "ຄວາມຮັກ" ແລະ "ຄວາມເມດຕາ" ເພາະວ່າບໍ່ມີພະລັງ​ອຳ​ນາດຫຼືວິນຍານ​ໃດທີ່ຍິ່ງໃຫຍ່ກວ່າພ​ຣະເຈົ້າ, ​ພຣະ​ອົງບໍ່ໄດ້ຖືກບັງຄັບໃຫ້ເຮັດ​ຂໍ້ສະເໜີນີ້. ​ ພ​ຣະ​ອົງ​ສະ​ເໜີ​ຄວາມ​ລອດ​ພົ້ນ​ໃຫ້​ແກ່​ທ່ານ​ຍ້ອນ​ວ່າ​ພ​ຣະ​ອົງ​ຕ້ອງ​ການ​ທ່ານ​ເຂົ້າ​ມາ​ຢູ່​ໃນ​ຄອບ​ຄົວ​ຂອງ​ພ​ຣະ​ອົງ,ສິ່ງ​ທັງ​ໝົດ​ທີ່​ພ​ຣະ​ອົງ​ຂໍ​ກໍ່​ຄື​ໃຫ້ທ່ານ​ເຊື່ອ.

ນັ້ນແມ່ນຂ່າວປະ​ເສີດກ່ຽວກັບແຜນ​ການຂອງພຣະເຈົ້າ.

***ຍ້ອນຫຍັງພວກເຮົາ​ຈິ່ງຕ້ອງການຂ່າວປະ​ເສີດ?***

ທ່ານອາດຄິດວ່າຂ້າ​ພະ​ເຈົ້າໄດ້ຕອບຄຳຖາມນີ້ແລ້ວ. ຂ້າ​ພະ​ເຈົ້າໄດ້ເວົ້າ​ແບບ​ອ້ອມໆ, ແຕ່ຍ້ອນປະສົບການຂອງຂ້າ​ພະ​ເຈົ້າກັບຄຣິສຕຽນຫຼາຍໆຄົນຂ້າ​ພະ​ເຈົ້າຈຳເປັນຕ້ອງເວົ້າໂດຍກົງຫຼາຍກວ່ານີ້.

​ ຍ້ອນຫຍັງພວກເຮົາ​ຈິ່ງຕ້ອງການຂ່າວປະ​ເສີດ? ເພາະຖ້າບໍ່ມີ​ຂ່າວ​ປະ​ເສີດພວກເຮົາກໍ່ບໍ່ມີຄວາມຫວັງທີ່ຈະມີຊີວິດ​ນິ​ຣັນ​ດອນກັບພຣະເຈົ້າ. ໂອກາດມີສູນເປີ​ເຊັນ. ພວກເຮົາແຍກອອກຈາກພຣະເຈົ້າເພາະຄວາມບາບຂອງພວກເຮົາ. ການເຊື່ອຂ່າວປະ​ເສີດແມ່ນວິ​ທີ​ແກ້.

ພ​ຣະຄຳພີ​ໄດ້​ເວົ້າ​ເຖິງບັນຫາຂອງພວກເຮົາໃນຫຼາຍທາງ. ພຣະເຢຊູ​ເຈົ້າໄດ້ກ່າວວ່າ​ພ​ຣະ​ອົງມາທີ່ນີ້ເພື່ອ“ຊອກ​ຫາ ແລະ​ໂຜດ​ເອົາ​ຄົນ​ທີ່ຫຼົງ​ເສຍ​ໄປ​ແລ້ວ​ນັ້ນ​ໃຫ້​ລອດພົ້ນ” (ລກ19:10). ພວກເຮົາເກີດມາໃນສະຖາ ນະການທີ່ພວກເຮົາ“ຕາຍໃນການລ່ວງລະເມີດແລະບາບ” (ອ​ຟ​ຊ 2:1,5) ແລະ“ບໍ່ຊອບທຳ” (ຣມ 5:6). ພວກເຮົາໄດ້“ແຍກອອກຈາກພຣະເຈົ້າ” (ອ​ຟ​ຊ 4:18) ແລະ“ເປັນສັດຕູ” ຕໍ່ພ​ຣ​ະ​ອົງ (​ກ​ລ​ຊ1:21), ເພາະວ່າພວກເຮົາເປັນ“ສັດຕູ”ຂອງພ​ຣະ​ອົງ (​ ຣມ5: 10). ພວກເຮົາກຳລັງຕົກຢູ່ໃນສະຖານະການທີ່ບໍ່ດີ.

ເລື່ອງໃນພຣະຄຳພີທີ່ພວກເຮົາໄດ້ເບິ່ງອະທິບາຍວ່າເປັນຫຍັງພວກເຮົາຢູ່ໃນສະຖານະການທີ່ບໍ່ດີນີ້. ພວກເຮົາບໍ່ໄດ້ເກີດມາໃນຄອບຄົວຂອງພຣະເຈົ້າ. ພວກເຮົາເກີດມາໃນຄອບຄົວອື່ນ. ແຕ່ພຣະເຈົ້າຕ້ອງ ການພວກເຮົາຢູ່ໃນຄອບຄົວຂອງພ​ຣະ​ອົງ. ຖ້າບໍ່ມີຄຸນລັກສະນະຂອງພຣະເຈົ້າ, ພວກເຮົາ​ກໍໃຊ້ປັນຍາແລະເສລີພາບຂອງພວກເຮົາເພື່ອໃຫ້ໄດ້ສິ່ງທີ່ພວກເຮົາຕ້ອງການ. ແຕ່ຫຼາຍໆ​ຄັ້ງພວກເຮົາໄດ້ທຳຮ້າຍຄົນອື່ນເມື່ອພວກເຮົາເຮັດແບບນັ້ນ. ພວກເຮົາດຳລົງຊີວິດໃນຮູບ​ແບບຕ່າງໆທີ່ເຮັດໃຫ້ພວກເຮົາເຈັບປວດຢ່າງຮ້າຍແຮງ. ເມື່ອພວກເຮົາບໍ່ໄດ້ເປັນຕົວແທນຂອງພຣະເຈົ້າຢ່າງສົມບູນ​ແບບ, ພວກເຮົາຈະຝ່າຝືນກົດບັນ​ຍັດຂອງພຣະອົງ. ເມື່ອພວກເຮົາລະເມີດ,ສໍ້​ໂກງ,ແລະທຳຮ້າຍຄົນອື່ນ, ພວກເຮົາກໍ່ເຮັດບາບ. ພວກເຮົາເປັນຄົນບາບໂດຍທຳມະຊາດ. ພວກເຮົາມີທຳມະຊາດທີ່ເຫັນແກ່ຕົວແລະກະບົດ. “​ດ້ວຍວ່າ, ທຸກຄົນ​ໄດ້​ເຮັດ​ຜິດບາບແລະ​ຂາດ​ຈາກ​ພຣະ​ຣັດສະໝີ​ຂອງ​ພຣະເຈົ້າ” (​ຣມ 3:23)

ມັນງ່າຍທີ່ຈະອ່ານເລື່ອງນັ້ນແລະມີຄວາມເສົ້າໃຈຫຼືໃຈຮ້າຍ. ແຕ່ຂ່າວດີຂອງເລື່ອງນີ້ກໍ່​ຄື​ຢ່າງ​ໃດ​ກໍ່​ຕາມ ພຣະເຈົ້າຮູ້ທຸກສິ່ງເຫຼົ່ານີ້ແລະຮັກພວກເຮົາ. ຄວາມຮັກຂອງພຣະເຈົ້າທີ່ມີຕໍ່ພວກເຮົາເຮັດໃຫ້ຂ່າວປະ​ເສີດແຕກຕ່າງກັບຄຳສອນຂອງສາດສະໜາອື່ນໆກ່ຽວກັບຄວາມລອດພົ້ນ. ສາດສະໜາອື່ນໆທຸກໆສາ​ດສະໜ​າບໍ່​ວ່າ​ຈະເວົ້າວ່າບາບບໍ່ແມ່ນບັນຫາຫຼືເວົ້າວ່າທາງ​ອອກແມ່ນ​ການ​ເຮັດ​ຄວາມດີຂອງຄົນເຮົາ. ທ່ານຕ້ອງເຮັດພິ ທີກຳທີ່ຖືກຕ້ອງເລື້ອຍໆ, ​ທ່ອງບົດ​ສວດ​ມົນ​ພາ​ວະ​ນາທີ່ຖືກຕ້ອງ, ​ຮັກ​ສາ​ທຸກໆວັນ​ສຳ​ຄັນ​ທາງ​ສາດ​ສະ​ໜາ,ແລະເຮັດທຸກຢ່າງໃຫ້ດີ.

ມີແຕ່ຂ່າວປະ​ເສີດເທົ່ານັ້ນທີ່ຊື່ສັດຕໍ່ສະພາບການຂອງມະນຸດ. ມີແຕ່ຂ່າວປະ​ເສີດໃນພຣະ​ຄ​ຣິ​ສ​ຕະ​ທຳຄຳພີເທົ່ານັ້ນທີ່ສອນວ່າຄົນເຮົາບໍ່ມີຄວາມສາມາດທີ່ຈະຊ່ວຍຕົນເອງໄດ້. ສາ​ດສະໜາອື່ນໆຕົວະ​ທ່ານ. ພວກເຂົາບອກທ່ານວ່າທ່ານສາມາດແກ້ໄຂບັນຫາຂອງການຖືກແຍກອອກຈາກພຣະເຈົ້າ​ໄດ້. ຫຼືພວກເຂົາອາດຈະສອນວ່າ​ທ່ານບໍ່ມີປັນຫາ. ຂ່າວ​ປະ​ເສີດແມ່ນຄຳສອນດຽວທີ່ບອກທ່ານວ່າພຣະເຈົ້າໄດ້​ຈັດ​ກຽມວິ​ທີ​ແກ້ໄຂບັນ​ຫາ​ໃຫ້ແລະຈາກນັ້ນພ​ຣະ​ອົງ​ກໍໄດ້ເຮັດ. ຂ່າວປະ​ເສີດແມ່ນມີ​ຄວາມສັດຊື່ແທ້ໆ. ມັນບອກຄວາມຈິງ​ແກ່​ທ່ານເຖິງແມ່ນວ່າມັນຈະເຈັບປວດ. ນັ້ນສະແດງ​ໃຫ້​ເຫັນເຖິງຄວາມຮັກ. ການ​ຂີ້​ຕົວະກ່ຽວກັບສະຖານະການຂອງທ່ານບໍ່ແມ່ນຄວາມຮັກ.

***ມີວິທີອື່ນທີ່ຈະໄດ້ຮັບຄວາມ​ລອດ​ພົ້ນ​ບໍ?***

ຂ້າພະເຈົ້າ​ຫາກໍ່ຕອບຄຳ​ຖາມນີ້, ແຕ່ຂ້າພະເຈົ້າຢາກຕອບຄຳຖາມອີກເທື່ອ​ໜຶ່ງ​ດ້ວຍວິທີອື່ນ

ພຣະເຈົ້າມອບການໃຫ້ອະໄພ,ຄວາມລອດພົ້ນແລະຊີວິດນິ​ຣັນ​ດອນກັບພ​ຣະ​ອົງ*ໂດຍບໍ່ເສຍຄ່າ.* ມັນບໍ່ແມ່ນສິ່ງທີ່​ຫາໄດ້ຫຼື​ສົມ​ຄວນ​ໄດ້​ຮັບ. ເພາະມັນບໍ່ສາມາດຫາໄດ້. ສິ່ງທີ່ຕ້ອງການແມ່ນຄວາມເຊື່ອເທົ່ານັ້ນ. ນີ້ໝາຍ​ເຖິງການໄວ້ວາງໃຈໃນແຜນການຂອງພຣະເຈົ້າ. ມັນໝາຍຄວາມວ່າການເຊື່ອວ່າພຣະເຢຊູ​ເຈົ້າໄດ້ເຮັດທຸກສິ່ງທີ່ຈຳເປັນສຳລັບສະຖານະການຂອງເຮົາ.

ແຕ່ການເຊື່ອຂ່າວປະ​ເສີດກໍ່ໝາຍຄວາມວ່າ*ບໍ່ເຊື່ອ*ຄຳສອນຫຼືຄວາມຄິດອື່ນໆກ່ຽວກັບຄວາມລອດ​ພົ້ນ.​ພ​ຣະ ຄຳພີບອກວ່າບໍ່ມີທາງອື່ນໃດທີ່ຈະໄດ້ຮັບການໃຫ້ອະໄພແລະຊີວິດນິ​ຣັນດອນ. ລອງ​ຄິດເບິ່ງ,ເປັນຫຍັງພຣະເຈົ້າພຣະບິດາຈຶ່ງສົ່ງພ​ຣະ​ບຸດ​ຂອງ​ພ​ຣະ​ອົງ​ຄືພຣະເຢຊູເຈົ້າໃຫ້ມາຕາຍເທິງໄມ້ກາງແຂນເຊັ່ນ​ນີ້​ຖ້າຫາກວ່າມີວິທີທາງອື່ນທີ່ທ່ານຈະເຂົ້າໃນສະຫວັນ? ພຣະບຸດຕ້ອງໄດ້ກາຍເປັນມະນຸດແລະຄວາມຕາຍຕ້ອງໄດ້ພ່າຍແພ້. ນີ້ແມ່ນວິທີທາງດຽວ. ການເຊື່ອໃນແຜນ​ການຂອງພຣະເຈົ້າແມ່ນ​ຫົນທາງແຫ່ງ​ຄວາມລອດ​ພົ້​ນພຽງ​ທາງ​ດຽວ​ເທົ່າ​ນັ້ນ. ບໍ່ມີໃຜນອກເໜືອຈາກພຣະເຢຊູ​ເຈົ້າທີ່ສາມາດຊ່ວຍພວກເຮົາໃຫ້ລອດ​ພົ້ນໄດ້ (​ກ​ຈກ 4:12). ພ​ຣະເຢຊູເອງຊົງກ່າວໂດຍກົງວ່າ“ເຮົາ​ນີ້​ແຫຼະເປັນ​ທາງ​ນັ້ນ ເປັນ​ຄວາມຈິງແລະ​ເປັນ​ຊີວິດ ບໍ່ມີ​ຜູ້ໃດ​ມາ​ເຖິງ​ພຣະບິດາເຈົ້າ​ໄດ້ນອກຈາກ​ມາ​ທາງ​ເຮົາ”(ຢ​ຮ14:6).

ນັ້ນແມ່ນຄຳສັ່ງທີ່ຈະແຈ້ງທີ່ສຸດ. ບໍ່ມີໃຜມາເປັນສະມາຊິກໃນຄອບຄົວຂອງພຣະເຈົ້າໄດ້ນອກ​ຈາກໂດຍຜ່ານສິ່ງທີ່ພ​ຣະເຢຊູເຈົ້າໄດ້ເຮັດ. ທ່ານຢ່າເພີ່ມຂ່າວປະ​ເສີດໃສ່ຄວາມເຊື່ອອື່ນໆກ່ຽວກັບວິນຍານ. ມັນເປັນສະເພາະເຈາະ​ຈົງ. ການເຊື່ອ​ໃນຂ່າວປະ​ເສີດໝາຍເຖິງການຫັນ​ໜີ​ຈາກຄວາມເຊື່ອອື່ນໆ. ນັ້ນແມ່ນພາກ ສ່ວນໜຶ່ງຂອງສິ່ງທີ່ພ​ຣະຄຳພີເອີ້ນວ່າ*ການກັບໃຈ​ໃໝ່*. ​ຍັງ​ມີ​ສິ່ງ​ອື່ນໆ, ແຕ່ພວກເຮົາຈະເວົ້າເຖິງ​ສິ່ງ​ເຫຼົ່າ​ນັ້ນທີ່ຢູ່ໃນພາກຕໍ່ໄປຂອງປຶ້ມ​ນີ້.

***ຂ່າວ​ປະ​ເສີດບໍ່ແມ່ນຫຍັງ***

ສິ່ງທີ່ຂ້າພະເຈົ້າຂຽນໄດ້ສະແດງໃຫ້ເຫັນຢ່າງຈະແຈ້ງວ່າຂ່າວປະ​ເສີດແມ່ນກ່ຽວກັບສິ່ງທີ່ພ​ຣະເຢຊູ​ເຈົ້າ​ໄດ້​ເຮັດ​ເພື່ອ​ພວກ​ເຮົາ. ການໃຫ້ອະໄພ, ຊີວິດ​ນິ​ຣັນ​ດອນແລະຄວາມລອດ​ພົ້ນແມ່ນຂອງຂວັນທີ່ມອບໃຫ້ຜູ້ທີ່ເຊື່ອໃນສິ່ງທີ່ພ​ຣະເຢຊູເຈົ້າໄດ້​ເຮັດ​ເພື່ອພວກເຮົາ.

ຄຳສອນອື່ນໆເຮັດໃຫ້ສິ່ງນີ້ບໍ່ຈະແຈ້ງ. ພວກເຂົາສະເໜີແນວຄວາມຄິດກ່ຽວກັບວິທີ​ປັບ​ປຸງແກ້​ໄຂຕົວເອງຫຼືເຮັດ​ແນວ​ໃດ​ໃຫ້​ຈິດ​ວິນຍານດີ​ຂຶ້ນ. ແຕ່​ພ​ຣະຄຳພີບອກພວກເຮົາວ່າແຜນ​ການຂອງພ​ຣະເຈົ້າແຕກຕ່າງຈາກສິ່ງເຫຼົ່ານັ້ນ. ຂ່າວ​ປະ​ເສີດບໍ່ມີຫຍັງ​ທີ່ກ່ຽວຂ້ອງກັບການໃຫ້ຄວາມຮູ້ທີ່ແຈ່ມ​ແຈ້ງຫຼືການຊອກຫາຄຳຕອບພາຍໃນຕົວທ່ານເອງ. ຂ່າວປະ​ເສີດບໍ່​ໄດ້ກ່ຽວກັບການຄົ້ນຫາແນວຄິດທີ່ແຕກຕ່າງຈາກບຸບເຟ້ທາງວິນຍານ. ສິ່ງ​ເຫຼົ່ານີ້ແມ່ນພຽງແຕ່ຄວາມພະຍາຍາມແລະກິດຈະກຳທາງປັນຍາຫຼືທາງຈິດໃຈເທົ່ານັ້ນ. ມັນບໍ່ແມ່ນຂ່າວ​ປະ​ເສີດ.

ແຕ່ແນວຄິດອື່ນໆເຫຼົ່ານີ້ກ່ຽວກັບວິທີການດຳ​ເນີນຊີວິດແມ່ນງ່າຍທີ່ຈະກຳນົດແລະປະຕິເສດ. ມັນແຕກຕ່າງຈາກຂ່າວປະ​ເສີດຫຼາຍ. ມັນມີອຸປະສັກທີ່ຫຍຸ້ງຍາກກວ່ານັ້ນອີກທີ່ເຮັດໃຫ້ຫຼາຍຄົນບໍ່ເຊື່ອໃນແຜນ​ການງ່າຍໆຂອງພຣະເຈົ້າທີ່ຈະໄດ້ຮັບການ​ຊ່ວຍ​ໃຫ້ລອດພົ້ນ.

ຂ້າພະເຈົ້າໄດ້ກ່າວກ່ອນໜ້ານີ້ວ່າຜູ້ຄົນຈຳນວນຫຼວງຫຼາຍ,ແມ່ນແຕ່ໃນຄ​ຣິ​ສ​ຕະ​ຈັກ,ຕ້ອງພະຍາຍາມທີ່ຈະເຊື່ອວາງໃຈໃນຂ່າວປະເສີດ. ເຫດຜົນແມ່ນຍ້ອນວ່າພວກເຂົາຖືກກັບດັກຂອງການປະຕິບັດ. ພວກເຂົາອາດຈະສາມາດອະທິບາຍຂ່າວປະ​ເສີດໄດ້,ແຕ່ຄວາມຄິດທີ່ວ່າການເຊື່ອໃນສິ່ງທີ່ພຣະເຢຊູເຮັດແມ່ນສິ່ງທີ່ຈຳເປັນສຳລັບຊີວິດ​​ນິ​ຣັນ​ດອນ ແຕ່ເບິ່ງຄືວ່າບໍ່ພຽງພໍ. ພວກເຂົາຄິດວ່າພວກເຂົາຈະຕ້ອງເຮັດຫຍັງຕື່ມອີກ. ຖ້າບໍ່ດັ່ງນັ້ນ,ພວກເຂົາຈະສົມຄວນໄດ້ຮັບການໃຫ້ອະໄພແລະຊີວິດນິຣັນດອນໄດ້ແນວໃດ?

ຖ້າທ່ານເຂົ້າໃຈເລື່ອງລາວຂອງພຣະຄຳພີແລະຂ່າວປະ​ເສີດ, ທ່ານຄວນຈະເຂົ້າໃຈທັນທີວ່າພວກເຮົາບໍ່ສົມຄວນໄດ້ຮັບສິ່ງທີ່ພຣະເຈົ້າສະເໜີ​ໃຫ້. ແລະນັ້ນມັນເປັນເລື່ອງຍາກສຳລັບຫຼາຍຄົນທີ່ຈະຍອມຮັບວ່າມັນພຽງພໍ. ພວກເຂົາຄິດວ່າພວກເຂົາຕ້ອງໄດ້ຮັບ​ສິ່ງ​ທີ່​ດີໆຈາກ​ພ​ຣະ​ເຈົ້າ​ເມື່ອ​ພວກ​ເຂົາ​ເຮັດ​ດີ,ບໍ່​ແມ່ນ​ໃນກໍລະ​ນີໂຜດ​ທານ​ໃຫ້. ມັນຮູ້ສຶກຜິດທີ່ໄດ້ຮັບສິ່ງດີໆໂດຍບໍ່ໄດ້ເຮັດວຽກຫຍັງ.

ຄວາມຮູ້ສຶກຜິດເປັນ​ອີກສິ່ງໜຶ່ງທີ່ເຮັດໃຫ້ພວກເຮົາຄິດໃນທາງທີ່ຜິດ. ມັນສາມາດເຮັດໃຫ້ຄວາມສາມາດຂອງເຮົາທີ່​ຈະເຫັນຂ່າວປະ​ເສີດເປັນຂອງຂວັນທີ່ບໍ່ມີເງື່ອນໄຂແທ້ໆເປັນ​ອຳ​ມະ​ພາດ​ໄປ​ເລີຍ. ບາງຄົນຮູ້ສຶກຜິດເພາະວ່າພວກເຂົາໄດ້ຮັບຂອງຂວັນທີ່ດີແລະສະນັ້ນພວກເຂົາ​ຈຶ່ງຄິດເຖິງສິ່ງດີໆໃນອະດີດທີ່ເຮັດໃຫ້ພວກເຂົາມີຄຸນງາມຄວາມດີ. ຖ້າພວກເຂົາຈື່ຫຍັງບໍ່ໄດ້, ພວກເຂົາ​ຕັດສິນໃຈວ່າພວກເຂົາຕ້ອງໄດ້ເຮັດບາງສິ່ງບາງຢ່າງທີ່ດີໃນຕອນນີ້ເພື່ອຈະໄດ້ຮັບຂອງ​ຂວັນຈາກພຣະເຈົ້າ ​ແລ້ວພວກເຂົາ​ກໍ​ຈະຮູ້ສຶກວ່າພວກເຂົາສົມ ຄວນໄດ້ຮັບຂອງຂວັນ​ຈາກພຣະອົງ.

ຄວາມຮູ້ສຶກຜິດເຮັດໃຫ້ພວກເຮົາເບິ່ງບໍ່​ເຫັນ​ຄວາມຮັກຂອງພຣະເຈົ້າທີ່ປາ​ກົດໃນຂ່າວປະ​ເສີດຂອງພຣະອົງ. ພວກເຮົາຕ້ອງເຂົ້າໃຈວ່າ​ການຄິດແບບນີ້ສົ່ງ​ຜົນ​​ຕໍ່​ການ​​ຍຶດຖື​ການ​ເຮັດ​ຄຸນ​ງາມຄວາມ​ດີ​ຂອງ​ເຮົາ​ແນວ​ໃດແທນ​ທີ່ຈະຍອມຮັບເອົາຂອງຂວັນທີ່ດີຈາກພຣະເຈົ້າເທົ່າ​ນັ້ນ.

ນັ້ນອາດຟັງຄືວ່າຮຸນແຮງ, ແຕ່ກະລຸນາຄິດກ່ຽວກັບເລື່ອງນີ້. ການເຮັດວຽກໜັກເພື່ອເຮັດໃຫ້ບາງຄົນຄິດວ່າທ່ານມີຄຸນຄ່າຮຽກຮ້ອງໃຫ້ທ່ານສຸມໃສ່ຕົວເອງ. ທ່ານບໍ່ສາມາດສຸມໃສ່ຄົນອື່ນໄດ້ເມື່ອເປົ້າໝາຍແມ່ນເພື່ອເຮັດໃຫ້ຕົວທ່ານເອງໃຫ້​ໄດ້​ຮັບ​ການ​ພິ​ຈາ​ລະ​ນາ​ວ່າທ່ານມີຄຸນຄ່າຫຼືສົມຄວນໄດ້​ຮັບຄວາມຮັກຂອງພວກເຂົາ. ພວກເຮົາຕ້ອງການຮູ້ສຶກດີກັບຕົວເອງ ຕົວ​ຢ່າງພວກເຮົາ​ສົມ​ຄວນ​ໄດ້​ຮັບ​ສິ່ງ​ທີ່​ຖືກ​ຕ້ອງຖ້າ​ພວກ​ເຮົາ​ບໍ່​ໄດ້​ຮັບ​ສິ່ງ​ທີ່​ເປັນ​ຂອງ​ເຮົາ. ພວກເຮົາຍັງຕ້ອງການໃຫ້ຄົນອື່ນຄິດແບບນັ້ນກັບເຮົາດ້ວຍ. ພວກເຮົາຕ້ອງການໃຫ້ຜູ້ອື່ນມອບສິ່ງດີໆໃຫ້ເຮົາເພາະທ່າ​ທີທີ່ເຮົາເຮັດໃຫ້ພວກເຂົາຮູ້ສຶກ​ຕໍ່ພວກເຮົາ​ແບບນັ້ນ.

ຂ່າວ​ປະ​ເສີດບອກພວກເຮົາວ່ານີ້ແມ່ນເປັນ​ຄວາມຄິດທີ່ຜິດ. ມັນເປີດເຜີຍວ່າພວກເຮົາກຳລັງສຸມໃສ່ຕົວເອງ. ​ແຕ່ຂ່າວປະ​ເສີດຮຽກ​ຮ້ອງໃຫ້ພວກເຮົາຖ່ອມ​ໃຈແລະເຂົ້າໃຈວ່າພວກເຮົາບໍ່ສົມຄວນໄດ້ຮັບຂອງ​ຂວັນຈາກພຣະເຈົ້າ.ມັນຢືນຢັນວ່າ​ຈ​ະ​ເນັ້ນ​ໜັກ​ໄປ​ທີ່ພຣະເຈົ້າແລະພຣະເຢຊູເຈົ້າ. ນັ້ນແມ່ນເຫດຜົນທີ່ວ່າມັນເປັນການສິດສອນທີ່ຍາກສຳລັບຫຼາຍໆຄົນ. ມັນບໍ່ໄດ້ປ່ອຍໃຫ້ພວກເຮົາມີຄວາມຮັບຜິດຊອບໃດໆ.

ຂ່າວປະ​ເສີດບອກວ່າບໍ່ມີສິ່ງໃດທີ່ທ່ານສາມາດເຮັດໄດ້, ແຕ່ມັນສອນ​ກ່ຽວ​ກັບ​ວ່າທ່ານແມ່ນໃຜ. ​ທ່ານເປັນມະນຸດ. ​ທ່ານເປັນ​ທີ່​ຮັກ​ຂອງພຣະເຈົ້າ. ພ​ຣະ​ອົງໄດ້ວາງແຜນ​ການຕັ້ງແຕ່​ຕອນຕົ້ນເພື່ອຊ່ວຍເຫຼືອທ່ານ. ສິ່ງ​ເຫຼົ່າ​ນີ້ບໍ່​ໄດ້​ຮຽກ​ຮ້ອງ ກ​ານ​ເຮັດ​ຄວາມ​ດີ​ຂອງ​ທ່ານ. ນັ້ນແມ່ນຂ່າວປະ​ເສີດຈາກພຣະເຈົ້າ.

ເນື່ອງ​ຈາກພວກເຮົາເປັນຄົນບາບທີ່ອາໄສຢູ່ໃນໂລກທີ່ເສື່ອມໂຊມ, ພວກເຮົາ​ຈຶ່ງຄິດວ່າບໍ່ມີໃຜຈະຮັກເຮົາຖ້າພວກເຂົາຮູ້ຈັກພວກເຮົາຢ່າງແທ້ຈິງ. ສະນັ້ນ,ພວກເຮົາບໍ່ສາມາດຈິນຕະນາການໄດ້ວ່າພຣະເຈົ້າຊົງຮັກພວກເຮົາເພາະວ່າພຣະອົງຮູ້ທຸກຢ່າງກ່ຽວກັບພວກເຮົາ. ​ພ​ຣະ​ອົງຮູ້ທຸກຄວາມຄິດ, ທຸກໆຄຳເວົ້າ, ຄວາມປາຖະໜາແລະການກະທຳທຸກຢ່າງ. ພວກເຮົາຮູ້ສຶກຜິດຕໍ່ທຸກໆສິ່ງທີ່ບໍ່ດີຂອງເຮົາແລະນັ້ນກໍ່ເຮັດໃຫ້ຄວາມຮັກຂອງພຣະເຈົ້າຕໍ່ພວກເຮົາໃນຂ່າວປະ​ເສີດ​ເປັນ​ເລື່ອງຍາກທີ່ຈະຍອມຮັບ. ມັນບໍ່ມີສົມ​ເຫດ​ສົມ​ຜົນສຳລັບພວກເຮົາ.

ເຖິງແມ່ນວ່າພວກເຮົາພະ​ຍາ​ຍາມທີ່ຈະເຂົ້າໃຈວ່າພວກເຮົາໄດ້ຮັບຂອງ​ຂວັນຈາກພຣະເຈົ້າໂດຍບໍ່ເສຍຄ່າ, ພວກເຮົາກໍ່ຍັງຢູ່ໃນຄອບຄົວຂອງພ​ຣະເຈົ້າຖ້າພວກເຮົາເຊື່ອ. ຄວາມພະຍາຍາມ​ຢ່າງ​ຕໍ່​ເນື່ອງ​ເພື່ອ​ໃຫ້​ເຮົາໄດ້​ເປັນສະມາຊິກໃນຄອບຄົວຂອງພຣະເຈົ້າ​ໄດ້​ກະ​ທົບ​ກັບສັນ​ຕິສຸກແລະຄວາມສຸກຂອງຈິດວິນຍານຂອງພວກເຮົາ​ໃນ​ຖາ​ນະລູກຂອງພຣະເຈົ້າ. ວິທີການຄິດແບບນີ້ໄດ້ປ່ຽນຄວາມຮັກແລະພຣະຄຸນຂອງຂ່າວປະ​ເສີດໃຫ້​ກາຍ​ເປັນ​ຮູບ​ແບບການ​ດຳ​ເນີນຊີວິດທີ່​ເນັ້ນ​ການ​ເຮັດ​ຄຸນ​ງາມ​ຄວາມ​ດີ​ເປັນຫຼັກ. ພວກເຮົາເລີ່ມສົງໄສວ່າ ພຣະເຈົ້າຍັງຮັກເຮົາຄືກັບທີ່ພວກເຮົາຄິດວ່າພ​ຣະ​ອົງໄດ້ເຮັດເມື່ອພວກເຮົາເລີ່ມເຊື່ອຂ່າວປະ​ເສີດ​ຄັ້ງ​ທຳ​ອິດ. ພວກເຮົາເບິ່ງ​ທີ່ບາບຕໍ່ໆໄປຂອງພວກເຮົາເປັນເຫດຜົນທີ່ພ​ຣະເຈົ້າຈະບໍ່ຮັກພວກເຮົາອີກຕໍ່ໄປ. ພວກເຮົາເຊື່ອໝັ້ນວ່າພວກເຮົາບໍ່ສາມາດເປັນແບບທີ່ພ​ຣະເຈົ້າຄາດຫວັງ​ໄວ້. ພວກເຮົາຄິດວ່າບາງທີພວກເຮົາບໍ່ໄດ້ "ເຊື່ອພຽງພໍ" ຫຼືບາງທີພວກເຮົາກໍ່ບໍ່​ໄດ້ເຊື່ອແທ້ໆໃນຕອນ​ທຳ​ອິດ.

ຄວາມຈິງທີ່ໜ້າເສົ້າແມ່ນຜູ້ທີ່ເຊື່ອແທ້ຫຼາຍຄົນດຳລົງຊີວິດທີ່ທໍລະມານແລະມີ​ຊີ​ວິ​ດ​ທີ່​ພ່າຍ​ແພ້, ເພາະວ່າຄວາມຜິດຂອງພວກເຂົາໄດ້ບິດເບືອນແນວຄິດຂອງພວກເຂົາເຈົ້າຕໍ່ຂ່າວ​ປະ​ເສີດ. ເມື່ອພວກເຂົາອ່ານພຣະຄຳພີພວກເຂົາເຫັນແຕ່ບາບແລະຄວາມລົ້ມເຫຼວຂອງຕົນ​ເອງ​ເທົ່າ​ນັ້ນ. ທຸກໆຄຳສອນຂອງພຣະຄຳພີເບິ່ງຄືວ່າຈະກ່າວຫາພວກເຂົາອີກເທື່ອໜຶ່ງກ່ຽວກັບບາບຂອງພວກເຂົາ. ຄວາມຮັກ​ທີ່​ອັດ​ສະ​ຈັນແລະການໃຫ້ອະ ໄພຂອງຂ່າວປະ​ເສີດເສຍ​ໄປ​ແລະ​ຖືກລືມໄປ.

ຄວາມລອດ​ພົ້ນ*ບໍ່*ແມ່ນກ່ຽວກັບການກະ​ທຳ. ມັນບໍ່ເຄີຍເປັນ,ມັນຈະບໍ່ເປັນ. ພວກເຮົາ*ບໍ່ສາມາດ*ເຮັດຫຍັງໃຫ້ຕົນເອງຢູ່​ລະ​ດັບທີ່ຖືກຕ້ອງຕໍ່ໜ້າພຣະເຈົ້າ​ໄດ້. ພວກເຮົາບໍ່ສາມາດເຮັດຫຍັງໃຫ້ຕົນເອງບໍລິສຸດ ເພື່ອພວກເຮົາຈະສາມາດຢູ່​ຕໍ່​ໜ້າພຣະອົງ. *ພວກເຮົາຂາດຄຸນລັກສະນະທີ່ດີເລີດຂອງພຣະເຈົ້າ.* ແຕ່ພ​ຣະເຈົ້າໄດ້ສ້າງພວກເຮົາໃຫ້ເປັນຄືກັບພ​ຣະອົງໃນບາງວິ​ທີທາງ. ພຣະອົງໄດ້ສ້າງພວກເຮົາໃຫ້ເປັນຕົວແທນຂອງພ​ຣະ​ອົງ. ພວກເຮົາບໍ່​ສົມບູນແບບສະ​ເໝີ​ໄປ ແລະພຣະເຈົ້າກໍຮູ້. ນັ້ນແມ່ນເຫດຜົນທີ່ທາງ​ອອກຂອງພ​ຣະ​ອົງແມ່ນພຣະເຢ​ຊູ​ເຈົ້າ,*ບໍ່ແມ່ນທ່ານ.*

ມັນເປັນເລື່ອງໄຮ້​ເຫດ​ຜົນທີ່ຈະຄິດວ່າພວກເຮົາສາມາດຫາວິທີການຂອງພວກເຮົາ​ທີ່​ຈະເປັນຄົນທີ່ສົມບູນແບບໄດ້. ພຣະເຈົ້າບໍ່ເຄີຍຮຽນຮູ້ສິ່ງໃໝ່ໆກ່ຽວກັບທ່ານ. ພ​ຣະ​ອົງຮູ້ຈັກວ່າທ່ານເປັນແບບໃດຢູ່ແລ້ວ. ​ ພ​ຣະ​ອົງຍັງຮັກທ່ານຄືກັນກັບທີ່ທ່ານເປັນ​ຢູ່ດຽວນີ້. ໂ​ຣມ 5:8 ກ່າວໄວ້ດີທີ່ສຸດ: " ​ພຣະເຈົ້າ​ໄດ້​ຊົງ​ສຳແດງ​ໃຫ້​ພວກເຮົາ​ເຫັນ​ວ່າ ພຣະອົງ​ຊົງ​ຮັກ​ພວກເຮົາ​ຫຼາຍ​ເທົ່າ​ໃດ ຄື​ ***ຂະນະທີ່​ພວກເຮົາ​ຍັງ​ເປັນ​ຄົນ​ບາບ​ຢູ່​ນັ້ນ*** ພຣະຄຣິດ​ໄດ້​ຊົງ​ຍອມ​ຕາຍ​ແທນ​ເຮົາ​ທັງຫຼາຍ" ທ່ານເຂົ້າໃຈບໍ? ໃນຂະນະທີ່ພວກເຮົາຍັງເປັນຄົນບາບຢູ່ນັ້ນ. ທ່ານບໍ່ຈຳເປັນຕ້ອງເຮັດຫຍັງເລີຍເພື່ອຊ່ວຍໃຫ້ພຣະເຈົ້າເລີ່ມຕົ້ນຮັກທ່ານ. ຖ້າທ່ານພິຈາລະນາເລື່ອງນີ້, ທ່ານຈະເຫັນວ່ານັ້ນແມ່ນ*ຂ່າວດີແທ້ໆ.* ພຣະເຈົ້າບໍ່ເຄີຍຜິດຫວັງກັບທ່ານ,ເພາະວ່າພຣະອົງບໍ່ເຄີຍມີຄວາມຄາດຫວັງທີ່ບໍ່ຖືກຕ້ອງກ່ຽວກັບການ​ປະ​ພຶດຂອງທ່ານ. ພຣະເຈົ້າຮັກທ່ານມາ​ຕະຫຼອດ​ “ເພາະວ່າ ພຣະເຈົ້າ​ຊົງ​ຮັກ​ໂລກ​ຫຼາຍ​ທີ່ສຸດ ຈົນ​ໄດ້​ປະທານ​ພຣະບຸດ​ອົງ​ດຽວ​ຂອງ​ພຣະອົງ ເພື່ອ​ທຸກຄົນ​ທີ່​ວາງໃຈເຊື່ອ​ໃນ​ພຣະບຸດ​ນັ້ນ​ຈະ​ບໍ່​ຈິບຫາຍ ແຕ່​ມີ​ຊີວິດ​ອັນ​ຕະຫຼອດ​ໄປ​ເປັນນິດ” (ຢ​ຮ 3:16)

ພວກເຮົາສາມາດສະຫຼຸບສິ່ງນີ້ໄດ້ໃນສອງຄວາມຄິດ. ​ການ​ເປັນສະມາຊິກໃນຄອບຄົວຂອງພ​ຣະເຈົ້າບໍ່ສາມາດ​ເຮັດ​ເອງໄດ້. ມັນສາມາດໄດ້ຮັບພຽງແຕ່ໂດຍຄວາມເຊື່ອ(ຄວາມເຊື່ອ)ເທົ່າ​ນັ້ນ. ພຣະເຈົ້າ​ມອບໃຫ້ເພາະວ່າພ​ຣະ​ອົງມີຄວາມກະລຸນາແລະ​ຄວາມ​ຮັກ. ບໍ່ມີເຫດຜົນອື່ນອີກ.

**ພາກທີ III: ​ການຕິດຕາມພຣະເຢຊູ​ເຈົ້າ**

**ບົດທີແປດ:**

**ສາວົກແມ່ນຫຍັງ?**

ຂ່າວ​ປະ​ເສີດມີຈຸດປະສົງເພື່ອປ່ຽນແປງຄົນ. ໃຜກໍ່ຕາມທີ່ເຊື່ອຂ່າວປະ​ເສີດ“ກໍ​ເປັນ​ຄົນ​ທີ່​ຖືກ​ຊົງ​ສ້າງ​ຂຶ້ນ​ ໃໝ່​ແລ້ວ ຖານະ​ເກົ່າ​ເຫຼົ່ານັ້ນ​ກໍ​ລ່ວງ​ໄປ​ແລ້ວ ເບິ່ງແມ! ກາຍເປັນ​ສິ່ງ​ໃໝ່​ທັງ​ນັ້ນ. ” (2 ກ​ຣ​ທ 5:17) ຄົນ ໃໝ່ທີ່​ຖືກປ່ຽນແປງໂດຍຂ່າວປະ​ເສີດ​ມີ​ລັກ​ສະ​ນະ​ແນວ​ໃດ?

ທ່ານອາດຈະຈື່ຄຳຕອບ​ຂອງຄຳຖາມນີ້ໄດ້. ກ່ອນໜ້ານີ້ຂ້າພະເຈົ້າໄດ້ບອກວ່າສາວົກ​ແມ່ນຜູ້ຕິດຕາມ, ໂດຍສະເພາະຜູ້ທີ່ຕິດຕາມພຣະເຢຊູເຈົ້າ. ຂ້າພະເຈົ້າໄດ້ກຳນົດ​ຄວາມ​ໝາຍ“ການຕິດຕາມ” ​ວ່າເປັນການຮຽນແບບຫຼືການສະທ້ອນພຣະເຢຊູ​ເຈົ້າ. ການເປັນ​ທີ່“ສອດ​ຄ່ອງ​ກັບຮູບ​ລັກ​ສະ​ນະຂອງພຣະເຢຊູເຈົ້າ” ແມ່ນຈຸດໝາຍປາຍທາງ​ຂັ້ນສູງສຸດຂອງພວກເຮົາ (ຣມ 8:29; 2 ກ​ຣ​ທ 3:18; ​ກ​ລ​ຊ 3:10).

ແຮງຈູງໃຈຂອງພວກເຮົາໃນການຮຽນແບບພ​ຣະເຢຊູເຈົ້າບໍ່ແມ່ນເພື່ອ*ເຮັດໃຫ້*ພຣະເຈົ້າຮັກເຮົາ​ແລ້ວພຣະອົງ​ກໍຈະໃຫ້ເຮົາເຂົ້າ​ໃນສະຫວັນ. ພຣະເຈົ້າຊົງຮັກພວກເຮົາແຕ່ລະຄົນ​ຢູ່​ແລ້ວ“ໃນຂະນະທີ່ພວກເຮົາຍັງເປັນຄົນບາບຢູ່ນັ້ນ” (​ຣມ 5:8) ແລະ​ເຄີຍເປັນ “ສັດຕູ” ຂອງພຣະເຈົ້າ (​ຣມ 5: 10). ພວກເຮົາ​ຈະເຂົ້າໃນສະຫວັນເມື່ອພວກເຮົາກາຍເປັນສ່ວນໜຶ່ງຂອງຄອບຄົວຂອງພຣະເຈົ້າ. ສິ່ງນັ້ນຈະເກີດຂຶ້ນເມື່ອພວກເຮົາເຊື່ອຂ່າວປະ​ເສີດດ້ວຍຕົວເຮົາເອງ, ພວກເຮົາຫຼົງທາງໄປພວກເຮົາຕ້ອງການຜູ້ຊ່ວຍໃຫ້​ພົ້ນ(ລກ19:10) ພວກເຮົາ​ຖືກແຍກອອກຈາກພຣະເຈົ້າ (ອ​ຟ​ຊ 4: 18). ເມື່ອ​ສິ່ງນັ້ນ​ແມ່ນສະຖານະການຂອງພວກເຮົາ, ພຣະເຈົ້າ​ຊົງຮັກພວກເຮົາ. ​ພຣະ​ອົງບໍ່ໄດ້ລໍຖ້າທີ່ຈະຮັກພວກເຮົາຈົນກວ່າພວກເຮົາໄດ້ເຮັດຄວາມສະອາດການກະທຳຂອງພວກເຮົາແລະເລີ່ມເຊື່ອຟັງພ​ຣະ​ອົງ.

ແຮງຈູງໃຈຂອງພວກເຮົາທີ່ຈະມີຊີວິດຄືກັບພຣະເຢຊູ​ເຈົ້າບໍ່ແມ່ນເພື່ອໃຫ້ພຣະເຈົ້າໃຫ້ຮັກພວກເຮົາເພື່ອພວກເຮົາຈະ​ໄດ້​ຮັບ​ຄວາມ​ພົ້ນສາ​ມາດຢູ່ໃນຄອບຄົວຂອງພຣະອົງໃນສະຫວັນ. ​​ຄວາມ​ພົ້ນເປັນສິ່ງທີ່ທ່ານບໍ່ສາມາດໄດ້ຮັບໂດຍການກະທຳຄວາມດີ,ແລະບໍ່ສາມາດ​ເສຍໄປຈາກການກະທຳທີ່ບໍ່ດີ. ຄວາມລອດ​ພົ້ນບໍ່ມີຫຍັງກ່ຽວຂ້ອງກັບຄຸນຄ່າຫຼືຄວາມດີຂອງພວກເຮົາ. ​ແຕ່ຂ່າວປະເສີດມີທຸກສິ່ງ​ທຸກຢ່າງທີ່ກ່ຽວ​ຂ້ອງກັບສິ່ງທີ່ ພຣະເຢຊູໄດ້ເຮັດເພື່ອພວກເຮົາ. “ເພາະວ່າ ພຣະເຈົ້າ​ໄດ້​ຊົງ​ກະທຳ​ໃຫ້​ພຣະຄຣິດ ຜູ້​ຊົງ​ບໍ່ມີ​ຄວາມ​ຜິດບາບ​ນັ້ນ ໄດ້​ເຂົ້າ​ສ່ວນ​ກັບ​ຄວາມ​ຜິດບາບ​ຂອງ​ພວກເຮົາ ເພື່ອ​ພວກເຮົາ​ຈະ​ໄດ້​ເຂົ້າ​ສ່ວນ​ໃນ​ຄວາມ​ຊອບທຳ​ຂອງ​ພຣະເຈົ້າ​ໂດຍ​ທາງ​ພຣະອົງ.” (2 ໂກ​ຣິນໂທ 5:21) ພວກເຮົາບໍ່ສາມາດເຮັດຫຍັງໄດ້ເພື່ອ​ຮັບຄວາມລອດພົ້ນ. ພຣະເຢຊູ​ເຈົ້າໄດ້ເຮັດທຸກຢ່າງເພື່ອຊ່ວຍພວກເຮົາ​ໃຫ້​ພົ້ນ​ແລ້ວ.

***ຄວາມຄິດທີ່ຖືກຕ້ອງກ່ຽວກັບການເປັນສາວົກ***

ພວກເຮົາຕ້ອງຄິດຢ່າງຮອບ​ຄອບ​ວ່າ​ສິ່ງທັງໝົດເຫຼົ່າ​ນີ້​ກ່ຽວ​ຂ້ອງ​ກັບ​ການ​ເປັນສາວົກແນວ​ໃດ.

ພວກເຮົາຄິດໄດ້ງ່າຍໆວ່າການກະທຳທີ່ດີຂອງພວກເຮົາເຮັດໃຫ້ພວກເຮົາໄດ້​ບຸນຫຼື​ຄຸນ​ງາມ​ຄວາມ​ດີ ຊ່ວຍພວກເຮົາໃຫ້​ລອດ​ພົ້ນ​ໄດ້​ນັ້ນ​ເປັນ​ກັບ​ດັກ​ຂອງ​ການ​ກະ​ທຳ​ທີ່​ຂ້າ​ພະ​ເຈົ້າ​ໄດ້​ກ່າວ​ໄປ​ແລ້ວ. ພວກເຮົາຕ້ອງມີຄວາມເຂົ້າໃຈຢ່າງຈະແຈ້ງວ່າຄວາມລອດ​ພົ້ນແລະການເປັນສາ​ວົກທີ່ດີບໍ່ແມ່ນສິ່ງດຽວກັນ. ຜູ້ທີ່ເຊື່ອຫຼາຍຄົນເລີ່ມເພີ່ມການກະທຳທີ່ດີຂອງຕົນເອງເຂົ້າໃນຂ່າວປະ​ເສີດເພາະວ່າພວກເຂົາ​ເຈົ້າຮູ້ສຶກຜິດຕໍ່ສິ່ງທີ່ບໍ່ດີທີ່ພວກເຂົາໄດ້ເຮັດ. ຜົນໄດ້ຮັບແມ່ນກາຍມາເປັນຂ້າທາດທາງວິນຍານ(ສາ​ດສະ​ໜາ). ແຕ່ພຣະເຢ​ຊູ​ເຈົ້າຕ້ອງການໃຫ້ພວກເຮົາມີຊີວິດທາງວິນຍານຄົບ​ບໍ​ລິ​ບູນທີ່ເຊື່ອມຕໍ່ກັບພຣະເຈົ້າ (ຢ​ຮ10:10; 2 ກ​ຣ​ທ 1:5; ອ​ຟ​ຊ 3:20).

ຄວາມລອດພົ້ນແມ່ນຂອງຂວັນທີ່ພຣະເຈົ້າມອບໃຫ້ເຮົາເມື່ອເຮົາເຊື່ອຂ່າວປະເສີດ. ມັນບໍ່ແມ່ນສິ່ງທີ່ພວກເຮົາສົມຄວນໄດ້ຮັບ. ແຕ່ພຣະເຈົ້າຍັງສະ​ເໜີ​ໃຫ້ພວກເຮົາເຖິງແມ່ນວ່າພວກເຮົາມີບາບແລະເປັນສັດຕູຕໍ່ ພຣະອົງກໍ່​ຕາມ. ການເປັນສາວົກແມ່ນສິ່ງທີ່ພວກເຮົາເຮັດເພາະວ່າພວກເຮົາເຊື່ອຂ່າວປະ​ເສີດ. ພວກເຮົາຮຽນແບບພ​ຣະເຢຊູ​ເຈົ້າເພື່ອສະແດງຄວາມຮັກຂອງເຮົາຕໍ່ພ​ຣະອົງແລະຕໍ່ພ​ຣະເຈົ້າ. ພຣະເຢຊູເປັນພາບສະທ້ອນທີ່​ສູງ​ສຸດຂອງພ​ຣະເຈົ້າ, ດັ່ງນັ້ນພວກເຮົາຈຶ່ງຕ້ອງ​ການ​ມີຊີວິດແບບດຽວກັນ.

ມີຫຼາຍເຫດຜົນທີ່ຈະດຳ​ເນີນຊີວິດຄືກັບພຣະເຢຊູເຈົ້າ. ການໄດ້ຮັບຄວາມຮັກຂອງພ​ຣະເຈົ້າບໍ່ແມ່ນໜຶ່ງໃນນັ້ນ. ຄວາມລອດພົ້ນບໍ່ໄດ້​ເຮັດ​ໃຫ້​ພວກ​ເຮົາເສຍຄ່າຫຍັງ. ມັນຟ​ຣີສຳລັບທຸກຄົນທີ່ເຊື່ອຂ່າວປະ​ເສີດ. ເຖິງຢ່າງ​ໃດ​ກໍ່​ຕາມການເປັນສາ​ວົກຍັງ​ເຮັດ​ໃຫ້​ເຮົາເສຍຄ່າໃຊ້ຈ່າຍບາງຢ່າງ. ການຕິດຕາມພຣະເຢຊູມັກຈະບໍ່ແມ່ນເລື່ອງງ່າຍ. ການເປັນສາ​ວົກຮຽກຮ້ອງໃຫ້ມີການເລືອກທີ່ຈະຮັກແລະໃຫ້ກຽດແກ່ພຣະເຈົ້າ. ການເລືອກທີ່ຈະປະຕິບັດຕໍ່ຄົນອື່ນເປັນຢ່າງດີເພາະວ່າ​ພວກ​ເຂົາ​ກໍ່ເປັນ​​ຮູບພາບ​ລັກ​ສະ​ນະຂອງພຣະເຈົ້າຄືກັບພວກເຮົາ. ພວກເຂົາແມ່ນຄົນທີ່ພ​​ຣະ​ອົງຮັກແລະຕ້ອງການທີ່ຈະນຳ​ເຂົ້າ​ມາ​ໃນຄອບຄົວຂອງພ​ຣະ​ອົງ​ຜ່ານ​ທາງ​ຂ່າວ​ປະ​ເສີດ.

ຄິດເຖິງຊີວິດຂອງພຣະເຢຊູເຈົ້າ. ບໍ່ແມ່ນເລື່ອງງ່າຍເລີຍ.ພ​ຣະຄຳພີກ່າວວ່າ,“ ​ພຣະຄຣິດ​ກໍໄດ້​ຊົງ​ທົນທຸກ​ທໍລະມານແທນ​ເຈົ້າ​ທັງຫຼາຍ​ເໝືອນກັນ ໂດຍ​ໃຫ້​ເປັນ​ແບບຢ່າງ​ແກ່​ພວກເຈົ້າ ເພື່ອ​ພວກເຈົ້າ​ຈະ​ໄດ້​ຕິດຕາມ​ຮອຍ​ພຣະບາດ​ຂອງ​ພຣະອົງ. ” (1​ປ​ຕ 2:21). ພ​ຣະເຢຊູເຈົ້າດຳເນີນຊີວິດໂດຍບໍ່ເຮັດໃນສິ່ງທີ່ພຣະອົງຕ້ອງການ. ພ​ຣະ​ອົງໃຫ້ພຣະເຈົ້າເປັນ​ທີ່​ໜຶ່ງ.ຈາກນັ້ນພຣະອົງກໍ່ໃຫ້ທຸກຄົນເປັນອັນດັບສອງ:

“ຈົ່ງ​ຮັກ​ອົງພຣະ​ຜູ້​ເປັນເຈົ້າ ພຣະເຈົ້າ​ຂອງ​ເຈົ້າ​ດ້ວຍ​ສຸດໃຈ, ດ້ວຍ​ສຸດຈິດ, ແລະ​ດ້ວຍ​ສຸດ​ຄວາມ​ຄິດ​ຂອງ​ເຈົ້າ.’  ນັ້ນ​ແຫຼະແມ່ນ​ກົດບັນຍັດ​ຂໍ້​ໃຫຍ່​ແລະ​ຂໍ້​ຕົ້ນ. ຂໍ້​ທີ​ສອງ​ກໍ​ເໝືອນກັນ​ຄື: ‘ຈົ່ງ​ຮັກ​ເພື່ອນບ້ານ​ເໝືອນ​ຮັກ​ຕົນເອງ.’  ກົດບັນຍັດ​ທັງໝົດແລະ​ບັນດາ​ຖ້ອຍຄຳ​ຂອງ​ພວກ​ຜູ້ທຳນວາຍກໍ​ຂຶ້ນ​ກັບ​ກົດບັນຍັດ​ສອງ​ຂໍ້​ນີ້​ແຫຼະ” (ມ​ທ 22: 36-40)

ພ​ຣະເຢຊູເຈົ້າດຳ​ເນີນຊີວິດແບບນີ້ບໍ່ແມ່ນເພື່ອ​ພຣະເຈົ້າຈະຮັກພ​ຣະ​ອົງ. ພຣະເຢຊູເຈົ້າບໍ່ໄດ້ພະຍາຍາມເຮັດໃຫ້ພ​ຣະເຈົ້າພໍໃຈ​ນຳພະອົງ. ພຣະເຈົ້າຮັກພຣະເຢຊູ​ຢູ່ແລ້ວ. ພ​ຣະເຈົ້າຮັກພ​ຣະເຢຊູກ່ອນທີ່ພ​ຣະອົງຈະ​ເຂົ້າມາໃນໂລກແລະກ່ອນທີ່ພຣະເຢຊູ​ເຈົ້າຈະເຮັດສິ່ງ​ທີ່ດີ. ພຣະເຈົ້າຮັກພຣະເຢຊູ“​ຕັ້ງແຕ່​ກ່ອນ​ສ້າງ​ໂລກ” (ຢ​ຮ 17:24).

ການຕິດຕາມພຣະເຢຊູເຈົ້າສາມາດເປັນເລື່ອງຍາກ. ​ເນື່ອງ​ຈາກບໍ່​ມີຜູ້ເຊື່ອຄົນ​ໃດ​ທີ່​ເປັນຄືກັບພຣະເຢຊູເຈົ້າຕັ້ງ​ແຕ່​ຕອນ​ທຳ​ອິດ​ທີ່​ເຊື່ອ. ແລະ​ເນື່ອງ​ຈາກ​ເປັນ​ການ​ຍາກ​ທີ່​ຈ​ະ​ດຳ​ເນີນ​ຊີ​ວິດ​ເປັນ​ເໝືອນ​ພ​ຣະ​ເຢ​ຊູ​ຢ່າງ​ສະ​ມ່ຳ​ສະ​ເໝີ. ສາວົກທຸກຄົນຕ້ອງຫັນໜີຈາກວິຖີຊີວິດເກົ່າຂອງພວກເຂົາ. ນີ້ແມ່ນສິ່ງທີ່ພ​ຣະຄຳພີເອີ້ນວ່າ“ ການກັບໃຈ. ຂ້າ​ພະ​ເຈົ້າຮູ້ວ່າເຫດການນີ້ເກີດຂຶ້ນກັບຂ້າ​ພະ​ເຈົ້າ. ມີຫຼາຍສິ່ງທີ່​ຂ້າ​ພະ​ເຈົ້າຕ້ອງຢຸດເຮັດ. ມີຫຼາຍສິ່ງທີ່ຂ້າ​ພະ​ເຈົ້າຕ້ອງເລີ່ມຕົ້ນເຮັດ. ແຕ່ມັນບໍ່ແມ່ນສິ່ງນັ້ນທີ່ຈະເຮັດໃຫ້ພຣະເຈົ້າຮັກຂ້າ​ພະ​ເຈົ້າ . ພ​ຣະ​ອົງຮັກຂ້າ​ພະ​ເຈົ້າ​ຢູ່ແລ້ວ.

ພ​ຣະເຢຊູເຈົ້າດຳ​ເນີນຊີວິດ​ຕິດຕາມພຣະເຈົ້າເພາະວ່າພ​ຣະອົງຮັກພ​ຣະເຈົ້າ. ພວກເຮົາຄວນເຮັດຄືກັນ. ພ​ຣະເຢຊູ ດຳເນີນຊີວິດ​ໃນ​ທາງ​ທີ່ຖືກຕ້ອງເພື່ອຊ່ວຍຄົນອື່ນໃຫ້ເຊື່ອໃນພຣະອົງແລະເຊື່ອໃນຂ່າວປະ​ເສີດຂອງພຣະເຈົ້າ. ພວກເຮົາຄວນເຮັດຄືກັນ. ພ​ຣະເຢຊູເຈົ້າຮູ້ເຫດຜົນທີ່​ພ​ຣະ​ອົງເຂົ້າ​ມາ​ໃນ​ໂລກ. ​ພ​ຣະ​ອົງຮູ້ວ່າ​ພ​ຣະ​ອົງຈະຕ້ອງຕາຍດ້ວຍຄວາມຕາຍທີ່ໜ້າຢ້ານເພາະພວກເຮົາ. ແຕ່​ພ​ຣະ​ອົງຍັງເຊື່ອວາງໃຈໃນແຜນ​ການແລະຣິດອຳນາດຂອງພຣະເຈົ້າ. ພຣະເຢຊູເຊື່ອວ່າພ​ຣະເຈົ້າຈະ​ບັນ​ດານ​ໃຫ້ພຣະອົງເປັນຄືນຈາກຕາຍແລະພຣະອົງຈະຢູ່ກັບພ​ຣະ​ບິ​ດາຕະຫຼອດໄປ.

ພວກເຮົາຕ້ອງມີແນວຄິດດຽວກັນກ່ຽວກັບຊີວິດຂອງພວກເຮົາ. ຊີວິດນີ້ບໍ່ໄດ້ສິ້ນສຸດເທົ່າ​ນີ້. ໂລກນີ້ບໍ່ແມ່ນບ້ານທີ່ແທ້ຈິງຂອງພວກເຮົາ. ມັນເປັນບ້ານຊົ່ວຄາວ. ຊີວິດແລະບ້ານຕໍ່ໄປຂອງພວກເຮົາແມ່ນ​ສິ່ງ​ທີ່ຖາວອນ ຍ້ອນສິ່ງທີ່ພ​ຣະເຢຊູ​ເຈົ້າໄດ້ເຮັດພວກເຮົາຈຶ່ງຈະໄດ້ຮັບ​ຊີວິດ​ນິ​ຣັນ​ດອນກັບພ​ຣະເຈົ້າ. ພວກເຮົາຈະປ່ອຍຖິ້ມໂລກນີ້ແລະຊີວິດໄວ້​ທາງຫຼັງ. ເປົ້າໝາຍຂອງຊີວິດຂອງພວກເຮົາຫຼັງຈາກພວກເຮົາເຊື່ອຄວນຈະເປັນການ ສະແດງຄວາມຈົງຮັກພັກດີແລະຄວາມຮູ້ບຸນຄຸນຕໍ່ພຣະເຢຊູເຈົ້າຜູ້ທີ່ໄດ້ຊ່ວຍພວກເຮົາ​ໃຫ້​ພົ້ນ. ດຽວນີ້ພວກເຮົາຄວນໃຫ້ກຽດແ​ດ່ພ​ຣະເຢຊູ​ເຈົ້າ. ດຽວນີ້ພວກເຮົາຄວນຢາກຊ່ວຍເຫຼືອຄົນອື່ນ​ໃຫ້ເຂົ້າຮ່ວມໃນຄອບຄົວຂອງພ​ຣະເຈົ້າແລະຮຽນຮູ້ທີ່ຈະດຳ​ເນີນຊີວິດ​ໃນ​ການໃຫ້ກຽດແ​ດ່ພຣະເຢຊູ​ແນວ​ໃດ.

ຈະເປັນແນວໃດຖ້າພວກເຮົາລົ້ມເຫຼວ? ຈະເປັນແນວໃດຖ້າພວກເຮົາເຮັດຜິດບາບ? ພວກເຮົາຈະເຮັດທັງສອງຢ່າງ. ພ​ຣະເຈົ້າຮູ້ເລື່ອງນີ້​ຢູ່ແລ້ວ. ​ພ​ຣະ​ອົງຮູ້ທຸກລາຍລະອຽດ​ຂອງເຮົາແຕ່ລະຄົນ! ພ​ຣະອົງຮູ້ວ່າເຮົາເປັນໃຜແລະເຮົາເປັນຄົນແບບໃດ. ແຕ່ພ​ຣະ​ອົງຮັກພວກເຮົາ​ຢູ່​ແລ້ວກ່ອນທີ່ພວກເຮົາຈະເລີ່ມເຮັດຫຍັງເພື່ອຮັກພ​ຣະ​ອົງຄືນ. ພ​ຣະອົງຮັກພວກເຮົາແມ່ນແຕ່ຕອນທີ່ພວກເຮົາເປັນສັດຕູຂອງພ​ຣະ​ອົງ​. “ຂະນະທີ່ພວກເຮົາຍັງເປັນຄົນບາບຢູ່ນັ້ນ” (ໂຣມ5:8) ພຣະເຈົ້າຮັກພວກເຮົາກ່ອນພວກເຮົາຈະ​ໄດ້ຢູ່ໃນຄອບຄົວຂອງ ພ​ຣະ​ອົງ.ດຽວນີ້ພ​ຣະ​ອົງຈະຮັກພວກເຮົາໜ້ອຍລົງ​ເຮັດ​ຫຍັງ? ​ດຽວນີ້ພຣະອົງຈະຢຸດຮັກພວກເຮົາ​ເຮັດ​ຫຍັງ? ພ​ຣະ​ອົງໄດ້ພາພວກເຮົາເຂົ້າໄປໃນຄອບຄົວຂອງ​ພ​ຣະ​ອົງ. ເມື່ອເຮົາເຮັດບາບແລະລົ້ມເຫຼວ,ພຣະອົງ​ຊົງໃຫ້ອະໄພເຮົາ. ພຣະອົງຢາກໃຫ້ພວກເຮົາ*ເຊື່ອ*ໃນຄວາມຮັກແລະການໃຫ້ອະໄພຂອງພຣະອົງ, ດັ່ງນັ້ນພວກເຮົາໃຫ້ກຽດພຣະອົງໂດຍການຮຽນແບບວິທີການ​ດຳ​ເນີນຊີວິດ​ຂອງພ​ຣະ​ອົງ.

***ເປັນຫຍັງຈິ່ງ​ມີຊີວິດຄືກັບພຣະເຢຊູ​ເຈົ້າ?***

ຂ້າພະເຈົ້າຫາ​ກໍ​ເວົ້າວ່າມີຫຼາຍເຫດຜົນທີ່ຈະດຳເນີນຊີວິດຄືກັບພ​ຣະເຢຊູ​ເຈົ້າ, ແຕ່ການໄດ້ຮັບຄວາມຮັກຈາກພ​ຣະເຈົ້າບໍ່ແມ່ນໜຶ່ງໃນນັ້ນ. ມີເຫດຜົນຫຍັງແດ່ທີ່ພວກເຮົາຄວນດຳເນີນຊີວິດຄືກັບພຣະເຢຊູ​ເຈົ້າ?

ສິ່ງທໍາອິດ, ບາບແມ່ນສິ່ງທີ່ທໍາລາຍ. ບາບບໍ່​ພຽງ​ແຕ່​ເຮັດ​ອັນ​ຕະ​ລາຍ​ຕໍ່ພວກເຮົາເທົ່າ​ນັ້ນ, ແຕ່​ຕໍ່ຜູ້ທີ່ຢູ່ອ້ອມຮອບພວກເຮົາ​ອີກ​ດ້ວຍ. ໃນຄອບຄົວຂອງ​ຂ້າ​ພະ​ເຈົ້າເອງ, ຂ້າ​ພະ​ເຈົ້າໄດ້ເຫັນຜົນກະທົບຂອງການຕິດເຫຼົ້າ,ສິ່ງເສບຕິດແລະການນອກ​ໃຈ​ກັນ. ເຫັນຈະແຈ້ງແລ້ວວ່າສິ່ງເຫຼົ່ານີ້ທຳລາຍຊີວິດ. ມັນຄວນຈະເຫັນໄດ້ຢ່າງຈະແຈ້ງວ່າສິ່ງທີ່ວັດທະນະທຳຂອງ​ຄົນທີ່ບໍ່ເຊື່ອເວົ້າວ່າພວກເຮົາຄວນ​ຈະເຮັດເພື່ອໃຫ້ມີຄວາມສຸກນັ້ນເປັນ​ສິ່ງຊົ່ວຄາວ. ມັນອາດຈະເບິ່ງຄືວ່າດີທີ່ຈະໄປງານລ້ຽງແລະເມົາເຫຼົ້າ, ແຕ່ຄວາມມ່ວນ​ຊື່ນກໍ່ຈະໝົດໄປຢ່າງໄວວາ. ນອກ​ຈາກນັ້ນ,ສິ່ງທີ່ບໍ່ດີຫຼາຍໆຢ່າງກໍ່​ມັກ​ເປັນຜົນທີ່​ຕາມ​ມາ​ດ້ວຍ. ວັດທະນະທຳບອກໃຫ້ພວກເຮົາເຮັດສິ່ງຕ່າງໆເພື່ອຕອບສະໜອງຄວາມປາຖະໜາຂອງພວກເຮົາທີ່ຈະຫາຄວາມສຸກ. ພວກເຂົາເວົ້າວ່າບໍ່ຕ້ອງກັງວົນກ່ຽວກັບຜົນທີ່ເປັນ​ຕາຢ້ານຂອງການຕັດສິນໃຈຂອງພວກເຮົາ. ທັດສະນະຄະຕິນີ້ເຮັດບໍ່​ໄດ້ໃຫ້​ຄຸນ​ຄ່າ​ຫຍັງ​ແກ່ພວກເຮົາຫຼັງ​ຈາກ​ນາ​ທີນັ້​ນ. ມັນບໍ່ໄດ້ເຕືອນເຮົາກ່ຽວກັບຜົນກະທົບນິ​ຣັນດອນ. ມັນຮຽກ ຮ້ອງໃຫ້ພວກເຮົາດຳເນີນຊີວິດພຽງແຕ່​ໃນ​ເວ​ລາ​ດຽວນີ້ເທົ່ານັ້ນ. ບໍ່ມີຫຍັງໃນການ​ດຳ​ເນີນຊີວິດ​ແບບນີ້ທີ່ນຳພວກເຮົາໃຫ້ໃກ້ຊິດກັບພຣະເຈົ້າຫຼາຍ​ຂຶ້ນໄດ້. ​ອັນ​ທີ່ຈິງແລ້ວ,ສິ່ງນີ້ນຳຄວາມອັບ​ອາຍ​ຂາຍ​ໜ້າມາສູ່ພຣະອົງເພາະພວກເຮົາເວົ້າວ່າພວກເຮົາເຮັດຕາມຫຼັກການທີ່ພຣະເຢຊູໄດ້ສອນ. ​ພ​ຣະຄຳພີກ່າວວ່າຄວາມຄິດນີ້​ເປັນ​ຄວາມຊົ່ວຮ້າຍແລະບໍ່ແມ່ນມາຈາກພ​ຣະເຈົ້າ:

ຢ່າ​ຮັກ​ໂລກຫຼື​ສິ່ງ​ຂອງ​ທີ່​ມີ​ຢູ່​ໃນ​ໂລກ ຖ້າ​ຜູ້ໃດ​ຮັກ​ໂລກ ຄວາມຮັກ​ຂອງ​ພຣະບິດາເຈົ້າ​ກໍ​ບໍ່​ຢູ່​ໃນ​ຜູ້ນັ້ນ. ເພາະ​ສາລະພັດ​ທີ່​ມີ​ຢູ່​ໃນ​ໂລກ ຄື​ຕັນຫາ​ຂອງ​ເນື້ອກາຍ ຕັນຫາ​ຂອງ​ຕາ ແລະ​ຄວາມ​ອວດອ້າງ​ເປົ່າໆ​ໃນ​ຊີວິດ​ນີ້ ບໍ່ໄດ້​ເກີດ​ມາ​ຈາກ​ພຣະບິດາເຈົ້າ ແຕ່​ເກີດ​ມາ​ຈາກ​ໂລກ.ສ່ວນ​ໂລກ​ກັບ​ຕັນຫາ​ຂອງ​ໂລກ​ກຳລັງ​ເສື່ອມສູນ​ໄປ,ແຕ່​ຜູ້​ທີ່​ເຮັດ​ຕາມ​ນໍ້າພຣະໄທ​ຂອງ​ພຣະເຈົ້າຈະ​ຕັ້ງ​ຢູ່​ຕະຫລອດໄປ​ເປັນນິດ. (1ຢ​ຮ 2:15-17)

ສິ່ງ​ທີສອງ, ໂດຍການດຳເນີນຊີວິດຕາມພຣະເຢຊູ​ເຈົ້າ,ພວກເຮົານຳສິ່ງທີ່ດີມາສູ່ຄົນອື່ນ. ວິຖີຊີວິດແລະແນວຄິດຂອງພວກເຮົາຈະເປັນ​ພ​ຣະພອນຄົນອື່ນຫຼືສາບແຊ່ງພວກເຂົາ. ພ​ຣະເຢຊູຮັບໃຊ້​ປະ​ຊາ​ຊົນແລະເປັນພຣະພອນແກ່​ພວກເຂົາ​ເຈົ້າ. ການດຳເນີນຊີວິດທີ່​ເນັ້ນການເຮັດຕາມຄວາມປາ​ດຖະໜາຂອງຮ່າງກາຍຂອງພວກເຮົາບໍ່ໄດ້ເປັນທີ່​ເພິ່ງພໍໃຈ. ໃນ​ບໍ່​ດົນພວກເຮົາ​ກໍເລີ່ມຮູ້ສຶກວ່າເຮົາບໍ່ສາມາດຕອບສະໜອງຄວາມຕ້ອງການຂອງພວກເຮົາຢ່າງ​ພຽງ​ພໍ​ໄດ້. ການເປັນ​ພ​ຣະ​ພອນ​ຄົນ​ອື່ນສະທ້ອນໃຫ້ເຫັນພຣະເຢຊູເຈົ້າແລະມັນເຮັດໃຫ້ພວກເຮົາເຕັມ​ອີ່ມ. ຊີວິດຂອງ​ທ່ານກຳລັງເຕັມ​ອີ່ມເມື່ອທ່ານ​ດຳ​ເນີນຊີວິດເພື່ອຮັບໃຊ້ຄົນອື່ນ.

ສິ່ງ​ທີສາມ, ການດຳເນີນຊີວິດຕາມພຣະເຢຊູ​ເຈົ້າເຮັດໃຫ້ພວກເຮົາເປັນພະຍານທີ່ເຂັ້ມແຂງ​ເລື່ອງຂ່າວ​ປະ​ເສີດຂອງພຣະເຈົ້າແລະຄວາມຮັກຂອງພຣະເຢຊູຕໍ່​ຄົນອື່ນ. ຖ້າຄົນອື່ນເຫັນຊີວິດຂອງເຮົາແລະມັນເບິ່ງຄືກັນກັບຊີວິດຂອງຄົນທີ່ບໍ່ເຊື່ອ ພວກເຂົາຈະບໍ່ພົບຂ່າວປະ​ເສີດທີ່ໜ້າເຊື່ອຖືນີ້​ໄດ້. ພວກເຂົາຈະສັບສົນກັບຂ່າວປະ​ເສີດຫຼືຄິດວ່າມັນເປັນເລື່ອງຂີ້ຕົວະ. ຖ້າຄົນທີ່ບໍ່ເຊື່ອບໍ່​ເຫັນຊີວິດຂອງເຮົາໃຊ້ໃນການຮັບໃຊ້ຄົນອື່ນ,ພວກເຂົາຈະບໍ່ພົບຂ່າວປະ​ເສີດທີ່ໜ້າ ເຊື່ອຖື. ພວກເຂົາຈະເຫັນ​ວ່າຊີວິດຂອງພວກເຮົາເປັນຂໍ້ຂັດແຍ່ງຂອງຂ່າວ ສານຂອງພຣະເຢຊູ​ເຈົ້າ. ຜູ້ຄົນຈະຄາດຫວັງໃຫ້ພວກເຮົາດຳເນີນຊີວິດຄືກັບພຣະເຢຊູຖ້າພວກເຮົາເວົ້າວ່າພວກເຮົາຮັກພຣະເຢຊູເຈົ້າ. ນັ້ນແມ່ນການສະຫຼຸບທີ່ສົມເຫດສົມຜົນໂດຍຜູ້ທີ່ບໍ່ເຊື່ອ. ຖ້າພວກເຮົາບໍ່ມີຊີວິດຄືກັບພຣະເຢຊູມັນກໍ່ເປັນ​ການໜ້າຊື່ໃຈຄົດ. ບໍ່ມີໃຜມັກ​ຄົນໜ້າຊື່ໃຈຄົດ.

ການດຳເນີນຊີວິດທີ່ເຄັ່ງ​ຄັດ​ສາ​ດ​ສະ​ໜາບໍ່​ໄດ້ກ່ຽວກັບການໄດ້​ເຂົ້າ​ໃນສະຫວັນ. ມັນບໍ່ແມ່ນກ່ຽວກັບການເຮັດໃຫ້ພຣະເຈົ້າເປັນໜີ້ເຮົາໃນສິ່ງທີ່ດີຍ້ອນຄຸນ​ງາມຄວາມດີຂອງເຮົາ. ​ພ​ຣະຄຳພີສອນບາງຢ່າງທີ່ແຕກຕ່າງດັ່ງ​ນີ້:

ເຫດສະນັ້ນ ພີ່ນ້ອງ​ທັງຫຼາຍ​ເອີຍ, ໂດຍ​ເຫັນ​ແກ່​ພຣະ​ເມດຕາ​ກະລຸນາ​ຂອງ​ພຣະເຈົ້າ ເຮົາ​ຈຶ່ງ​ຮຽກຮ້ອງ​ພວກເຈົ້າ​ໃຫ້​ຖວາຍ​ຕົວ​ແກ່​ພຣະເຈົ້າ ເປັນ​ເຄື່ອງ​ບູຊາ​ອັນ​ມີ​ຊີວິດ ເປັນ​ອັນ​ບໍຣິສຸດ ແລະ​ເປັນ​ທີ່​ພໍພຣະໄທ​ພຣະເຈົ້າ ຊຶ່ງ​ເປັນ​ການ​ນະມັດສະການ​ໃຫ້​ສົມ​ກັບ​ຝ່າຍ​ວິນຍານ​ຂອງ​ເຈົ້າ​ທັງຫລາຍ.ຢ່າ​ດຳເນີນ​ຊີວິດ​ເໝືອນ​ຢ່າງ​ຊາວ​ໂລກນີ້ ແຕ່​ຈົ່ງ​ຮັບ​ການ​ຊົງ​ປ່ຽນແປງ​ຈິດໃຈ​ຂອງ​ພວກເຈົ້າ​ໃໝ່ ແລ້ວ​ອຸປະນິໄສ​ຂອງ​ພວກເຈົ້າ​ຈຶ່ງ​ຈະ​ປ່ຽນ​ໃໝ່ ເພື່ອ​ພວກເຈົ້າ​ຈະ​ໄດ້​ຮູ້​ນໍ້າພຣະໄທ​ຂອງ​ພຣະເຈົ້າ ຄື​ຈະ​ຮູ້​ວ່າ​ອັນ​ໃດ​ດີ ອັນ​ໃດ​ເປັນ​ທີ່​ພໍພຣະໄທແລະ​ອັນ​ໃດ​ດີທີ່ສຸດ(ຣມ 12:1-2)

ແຕ່​ຮາກຖານ​ອັນ​ແຂງແກ່ນຊຶ່ງ​ພຣະເຈົ້າ​ໄດ້​ວາງ​ລົງ​ແລ້ວ​ນັ້ນ​ຕັ້ງໝັ້ນຄົງ​ຢູ່ໂດຍ​ມີ​ຄຳ​ຂຽນ​ໄວ້​ວ່າ,“ອົງພຣະ​ຜູ້​ເປັນເຈົ້າ​ຊົງ​ຮູ້ຈັກ​ຄົນ​ເຫຼົ່ານັ້ນທີ່​ເປັນ​ຂອງ​ພຣະອົງ” ແລະ “ທຸກຄົນຊຶ່ງ​ອອກ​ພຣະນາມ​ຂອງ​ອົງພຣະ​ຜູ້​ເປັນເຈົ້າ ກໍ​ຕ້ອງ​ຫັນ​ໜີ​ຈາກ​ຄວາມ​ຊົ່ວຊ້າ.”ໃນ​ເຮືອນ​ໃຫຍ່​ຫລັງ​ໃດບໍ່ແມ່ນ​ມີ​ແຕ່​ພາຊະນະ​ເງິນ​ແລະ​ຄຳ​ເທົ່ານັ້ນ ແຕ່​ມີ​ພາຊະນະ​ໄມ້​ແລະ​ດິນ​ດ້ວຍ ບາງ​ຢ່າງ​ກໍ​ໃຊ້​ເພື່ອ​ເປັນ​ກຽດ ແລະ​ບາງ​ຢ່າງ​ກໍ​ໃຊ້​ການ​ທຳມະດາ. ເຫດສະນັ້ນ ຖ້າ​ຜູ້ໃດ​ຊຳລະ​ຕົວ​ໃຫ້​ພົ້ນ​ຈາກ​ສິ່ງ​ຊົ່ວ​ເຫຼົ່ານັ້ນ ກໍ​ຈະ​ເປັນ​ເໝືອນ​ພາຊະນະ​ອັນ​ມີ​ກຽດທີ່​ໄດ້​ຕັ້ງ​ໄວ້​ຕ່າງຫາກ ຊຶ່ງ​ເປັນ​ປະໂຫຍດ​ແກ່​ເຈົ້າ​ຂອງ​ເຮືອນທີ່​ຈັດ​ໄວ້​ພ້ອມ​ແລ້ວ​ສຳລັບ​ການ​ດີ​ທຸກຢ່າງ. (2 ຕມ​ທ 2: 19-21)

ເຫດສະນັ້ນ ຖ້າ​ຊີວິດ​ໃນ​ພຣະຄຣິດ​ອຳນວຍ​ການ​ຊູ​ກຳລັງ​ໃຈ, ຖ້າ​ມີ​ຄວາມ​ເລົ້າໂລມ​ປະການ​ໃດ​ໃນ​ຄວາມຮັກ, ຖ້າ​ມີ​ສ່ວນ​ຮ່ວມໃຈ​ກັບ​ພຣະວິນຍານ​ປະການ​ໃດ, ຖ້າ​ມີ​ຄວາມ​ເມດຕາ​ເອັນດູ​ປະການ​ໃດ, ກໍ​ຂໍ​ໃຫ້​ເຈົ້າ​ທັງຫລາຍ​ເຮັດ​ໃຫ້​ຄວາມ​ຍິນດີ​ຂອງເຮົາ​ຄົບເຕັມດ້ວຍ​ການ​ທີ່​ມີ​ຄວາມ​ຄິດ​ຢ່າງ​ດຽວກັນ ມີ​ຄວາມຮັກ​ຢ່າງ​ດຽວກັນ ມີ​ໃຈ​ຮ່ວມ​ສາມັກຄີ​ເປັນ​ນໍ້າໜຶ່ງ​ໃຈ​ດຽວກັນ.ຢ່າ​ເຮັດ​ສິ່ງໃດ​ໃນ​ທາງ​ຊີງດີ​ຫລື​ຖືດີ​ກັນແຕ່​ຈົ່ງ​ຖ່ອມໃຈ​ລົງຖື​ວ່າ​ຄົນອື່ນ​ດີກວ່າ​ຕົນ.ຢ່າ​ໃຫ້​ຜູ້ໃດ​ເຫັນແກ່​ຜົນປະໂຫຍດ​ຂອງຕົນ​ແຕ່​ຝ່າຍ​ດຽວ,ແຕ່​ຈົ່ງ​ຄິດເຖິງ​ຜົນປະໂຫຍດ​ຂອງ​ຄົນອື່ນ​ດ້ວຍ.ເຈົ້າ​ທັງຫລາຍ​ຈົ່ງ​ມີ​ນໍ້າໃຈ​ຕໍ່​ກັນ ເໝືອນ​ຢ່າງ​ທີ່​ມີ​ໃນ​ພຣະຄຣິດເຈົ້າ​ເຢຊູ,ພຣະອົງ​ຊົງ​ສະພາບ​ຂອງ​ພຣະເຈົ້າແຕ່​ບໍ່ໄດ້​ຊົງ​ຖື​ວ່າ​ການ​ເທົ່າທຽມກັບ​ພຣະເຈົ້າ​ນັ້ນເປັນ​ສິ່ງ​ທີ່​ຕ້ອງ​ຢຶດຫວງ​ໄວ້ ແຕ່​ໄດ້​ກັບ​ຊົງ​ຍອມ​ສະຫລະແລະ ຊົງ​ຮັບ​ສະພາບ​ຂ້ອຍຂ້າ.ຊົງ​ຖື​ກຳເນີດ​ເປັນ​ມະນຸດ.ແລະ​ເມື່ອ​ຊົງ​ປາກົດ​ພຣະອົງໃນ​ສະພາບ​ມະນຸດ​ແລ້ວພຣະອົງ​ກໍ​ຊົງ​ຖ່ອມ​ພຣະອົງ​ລົງ.ຍອມ​ເຊື່ອຟັງ​ຈົນເຖິງ​ຄວາມ​ມໍຣະນາຄື​ເຖິງ​ຄວາມ​ມໍຣະນາ​ທີ່​ໄມ້ກາງແຂນ. (​ຟ​ລ​ປ 2: 1-8)

ຂໍ້ພຣະຄຳພີເຫຼົ່ານີ້ເຮັດໃຫ້ພວກເຮົາມີຄວາມຄິດບາງຢ່າງວ່າເປັນຫຍັງພວກເຮົາຄວນດຳເນີນຊີວິດຄືກັບພຣະເຢຊູ​ເຈົ້າ, ແຕ່ພວກເຮົາຍັງບໍ່ທັນຮູ້ວ່າຊີວິດຂອງສາ​ວົກເປັນແນວໃດ. ສາວົກດຳ​ເນີນຊີວິດແນວໃດ? ສາວົກເຮັດຫຍັງ? ໂຊກດີທີ່ພ​ຣະເຢຊູ​ເຈົ້າແລະສາວົກດັ້ງ​ເດີມຂອງພ​ຣະອົງເຊິ່ງເປັນຄຣິສຕຽນກຸ່ມທຳອິດໄດ້ເຮັດ​ໃຫ້​ເບິ່ງຢ່າງຈະແຈ້ງແລ້ວ. ພ​ຣະເຢຊູເຈົ້າບອກຜູ້ຕິດຕາມຂອງພ​ຣະອົງໃຫ້ເຮັດໃນແບບທີ່ພ​ຣະອົງເຮັດ. ​ພ​ຣະ​ອົງຍັງໄດ້ສະແດງໃຫ້ພວກເຂົາເຫັນ​ວ່າ​ຕ້ອງ​ເຮັດ​ແນວ​ໃດແດ່. ​ແລ້ວພວກສາວົກ​ກໍໄດ້ຕິດຕາມຕົວຢ່າງຂອງພ​ຣະ​ອົງ. ຈາກນັ້ນພວກເພິ່ນກໍ່ໄດ້ສອນຄົນອື່ນໃຫ້ເຮັດແບບດຽວກັນ. ນີ້ແມ່ນຈຸດເລີ່ມຕົ້ນຂອງກຸ່ມຜູ້ທີ່ເຊື່ອ​ທີ່​ໄດ້ເອີ້ນວ່າຄ​ຣິ​ສ​ຕະ​ຈັກ.

**ບົດທີເກົ້າ**

**ສາວົກເຮັດຫຍັງ?**

​ມັນອາດຈະເຮັດ​ໃຫ້​ທ່ານແປກໃຈ,ແຕ່ພຣະເຢຊູເຈົ້າບໍ່ໄດ້ສັ່ງໃຫ້​ບັນ​ດາສາວົກເຮັດຫຼາຍ​ສິ່ງຫຼາຍຢ່າງ. ​​ວິ​ໄສ​ທັດຂອງພ​ຣະ​ອົງໃນ​ການຮັກພຣະເຈົ້າແລະຄົນອື່ນໆບໍ່ໄດ້ສັບສົນເລີຍ. ແຕ່ສິ່ງທີ່ພ​ຣະອົງສັ່ງ​ບັນ​ດາສາວົກຂອງພ​ຣະອົງໃຫ້ເຮັດແມ່ນເລິກເຊິ່ງແລະປ່ຽນແປງຊີວິດເມື່ອ​ພວກ​ເພິ່ນນຳ​ໄປປະຕິບັດຕົວຈິງ. ພວກເຮົາຈະເລີ່ມຕົ້ນດ້ວຍຈຸດສຳຄັນທີ່ສຸດຂອງການເປັນສາວົກ.

***ພວກສາວົກຮັກພຣະເຈົ້າ,ຮັກເພື່ອນບ້ານ,ແລະ​ ຮັກຊຶ່ງກັນແລະກັນ***

ພວກເຮົາຮູ້ແລ້ວວ່າພຣະເຢຊູ​ເຈົ້າໄດ້ກ່າວ​ເຖິງ​ຊີ​ວິດທີ່ອຸທິດໃຫ້ແກ່ພຣະເຈົ້າ​ແນວ​ໃດ. ຄຳສັ່ງທີ່ຍິ່ງໃຫຍ່ທີ່ສຸດແມ່ນ:

‘ຈົ່ງ​ຮັກ​ອົງພຣະ​ຜູ້​ເປັນເຈົ້າ ພຣະເຈົ້າ​ຂອງ​ເຈົ້າ​ດ້ວຍ​ສຸດໃຈ, ດ້ວຍ​ສຸດຈິດ, ແລະ​ດ້ວຍ​ສຸດ​ຄວາມ​ຄິດ​ຂອງ​ເຈົ້າ. ນັ້ນ​ແຫຼະ ແມ່ນ​ກົດບັນຍັດ​ຂໍ້​ໃຫຍ່​ແລະ​ຂໍ້​ຕົ້ນ.ຂໍ້​ທີ​ສອງ​ກໍ​ເໝືອນກັນ​ຄື: ‘ຈົ່ງ​ຮັກ​ເພື່ອນບ້ານ​ເໝືອນ​ຮັກ​ຕົນເອງ.’ ກົດບັນຍັດ​ທັງໝົດ ແລະ​ບັນດາ​ຖ້ອຍຄຳ​ຂອງ​ພວກ​ຜູ້ທຳນວາຍ ກໍ​ຂຶ້ນ​ກັບ​ກົດບັນຍັດ​ສອງ​ຂໍ້​ນີ້​ແຫຼະ.” (ມ​ທ 22: 36-40)

ພຣະເຢຊູເຈົ້າໄດ້ເຮັດສິ່ງເຫຼົ່ານີ້. ພຣະອົງໄດ້ບອກພວກສາວົກວ່າ,“ເຮົາ​ໄດ້​ເຮັດ​ຕາມ​ທີ່​ພຣະບິດາເຈົ້າ​ໄດ້​ຊົງ​ບັນຊາ ເພື່ອ​ໂລກ​ຈະ​ໄດ້​ຮູ້​ວ່າ​ເຮົາ​ຮັກ​ພຣະບິດາເຈົ້າ.” (ຢ​ຮ 14:31). ພຣະເຢຊູເຈົ້າສະແດງໃຫ້ເຫັນວ່າພຣະອົງຮັກພຣະເຈົ້າພ​ຣະບິ​ດາຂອງ​ພ​ຣະ​ອົງແນວໃດ? ພ​ຣະ​ອົງໄດ້ເຊື່ອຟັງພ​ຣະ​ບິ​ດາ. ພຣະເຢຊູເຈົ້າໄດ້ປະ​ຕິ​ບັດ​ຕາມແຜນການຂອງພຣະບິດາ​ເຈົ້າໃຫ້​ສຳ​ເລັດ. ພຣະເຢຊູເຈົ້າຍັງໄດ້ບອກພວກສາ​ວົກວ່າ, "ພຣະບິດາເຈົ້າ​ຮັກ​ເຮົາ​ຢ່າງ​ໃດ ເຮົາ​ກໍ​ຮັກ​ພວກເຈົ້າ​ຢ່າງ​ນັ້ນ, ຈົ່ງ​ຕັ້ງ​ຢູ່​ໃນ​ຄວາມຮັກ​ຂອງເຮົາ" (ຢ​ຮ15: 9). ພ​ຣະເຢຊູ​ເຈົ້າສັ່ງພວກສາວົກໃຫ້ເຮັດແບບດຽວກັນດັ່ງທີ່ຄຳ​ອະ​ທິ​ບາຍຂອງພຣະອົງກ່ຽວກັບພ​ຣະບັນຍັດ​ທີ່​ ຍິ່ງ​ໃຫຍ່​ທີ່​ສຸດສອງຂໍ້ທີ່ສະແດງໃຫ້ເຫັນ​ຢ່າງ​ຈະ​ແຈ້ງ.

ນອກ​ຈາກນີ້ພຣະເຢຊູເຈົ້າບໍ່​ພຽງ​ແຕ່​ກ່າວ​ເທົ່າ​ນັ້ນແຕ່​ຍັງໃຊ້ພ​ຣະ​ອົງ​ເອງເປັນຕົວຢ່າງອີກ​ດ້ວຍ. ພຣະເຢຊູເຈົ້າ​ໄດ້ບອກພວກລູກສິດໃຫ້ຮັກເຊິ່ງ​ກັນ​ແລະກັນຄືກັບທີ່ພ​ຣະອົງໄດ້ຮັກ​ພວກເພິ່ນ. ຖ້າພວກເພິ່ນເຮັດແນວນັ້ນ, ພວກ​ເພິ່ນຈະເຊື່ອຟັງພຣະເຢຊູ​ເຈົ້າແລະເຮັດໃຫ້ພ​ຣະ​ບິ​ດາ​ເຈົ້າພໍໃຈ. ພຣະເຢຊູ​ເຈົ້າໄດ້ກ່າວກັບພວກເຂົາວ່າ:

ບໍ່ມີ​ຜູ້ໃດ​ມີ​ຄວາມຮັກ​ໃຫຍ່​ກວ່າ​ນີ້ ຄື​ການ​ທີ່​ຜູ້ໜຶ່ງ​ໄດ້​ສະຫຼະ​ຊີວິດ ເພື່ອ​ມິດ​ສະຫາຍ​ຂອງຕົນ. ຖ້າ​ພວກເຈົ້າ​ປະຕິ ບັດ​ຕາມ​ຂໍ້ຄຳສັ່ງ​ຂອງເຮົາ ພວກເຈົ້າ​ກໍ​ເປັນ​ມິດ​ສະຫາຍ​ຂອງເຮົາ. ເຮົາ​ບໍ່​ເອີ້ນ​ພວກເຈົ້າ​ວ່າ​ຄົນ​ຮັບໃຊ້​ອີກ​ຕໍ່ໄປ ເພາະ​ຄົນ​ຮັບໃຊ້​ບໍ່​ຮູ້​ວ່າ​ນາຍ​ຂອງຕົນ​ກຳລັງ​ເຮັດ​ຫຍັງ, ແຕ່​ເຮົາ​ເອີ້ນ​ພວກເຈົ້າ​ວ່າ, ‘ມິດ​ສະຫາຍ’ ເພາະ​ເຮົາ​ໄດ້​ບອກ​ພວກເຈົ້າ​ໃຫ້​ຮູ້​ທຸກສິ່ງ ທີ່​ເຮົາ​ໄດ້ຍິນ​ຈາກ​ພຣະບິດາເຈົ້າ. ບໍ່ແມ່ນ​ເຈົ້າ​ທັງຫລາຍ​ໄດ້​ເລືອກ​ເອົາ​ເຮົາ,ແຕ່​ຝ່າຍ​ເຮົາ​ໄດ້​ເລືອກ​ເອົາ​ພວກເຈົ້າ ແລະ​ແຕ່ງຕັ້ງ​ເຈົ້າ​ທັງຫລາຍ​ເພື່ອ​ໃຫ້​ອອກໄປແລະ​ເກີດຜົນ, ເພື່ອ​ຜົນ​ຂອງ​ພວກເຈົ້າ​ຈະ​ຕັ້ງ​ຢູ່​ຖາວອນ,ເພື່ອ​ວ່າ​ເມື່ອ​ເຈົ້າ​ທັງຫລາຍ​ຈະ​ທູນ​ຂໍ​ສິ່ງໃດຈາກ​ພຣະບິດາເຈົ້າ​ໃນ​ນາມ​ຂອງເຮົາ ພຣະອົງ​ກໍ​ຈະ​ຊົງ​ປະທານ​ສິ່ງ​ນັ້ນ​ໃຫ້​ແກ່​ພວກເຈົ້າ.ນີ້ແຫລະແມ່ນ​ຂໍ້ຄວາມ​ທີ່​ເຮົາ​ສັ່ງ​ພວກເຈົ້າ​ຄື: ‘ຈົ່ງ​ຮັກ​ຊຶ່ງກັນແລະກັນ.” (ຢ​ຮ 15: 13-17)

...ຈົ່ງ​ຮັກ​ຊຶ່ງກັນແລະກັນ ເຮົາ​ຮັກ​ພວກເຈົ້າ​ຢ່າງ​ໃດ ພວກເຈົ້າ​ກໍ​ຈົ່ງ​ຮັກ​ຊຶ່ງກັນແລະກັນ​ຢ່າງ​ນັ້ນ. ຖ້າ​ພວກເຈົ້າ​ຮັກ​ຊຶ່ງກັນແລະກັນ ທຸກຄົນ​ກໍ​ຈະ​ຮູ້​ວ່າ​ພວກເຈົ້າ​ເປັນ​ສາວົກ​ຂອງເຮົາ. (ຢ​ຮ 13: 34-35)

ຄວາມຮັກທີ່ມີຕໍ່ພຣະເຈົ້າແລະຄວາມຮັກຊຶ່ງກັນແລະກັນນັ້ນຕາມ​ທີ່​ພ​ຣະ​ເຢ​ຊູ​ເຈົ້າຊົງ​ເປັນນັ້ນ​ແມ່ນຄຸນລັກ ສະນະພື້ນຖານແລະຂາດບໍ່ໄດ້ຂອງ​ບັນ​ດາສາວົກຂອງພຣະອົງ. ພຣະເ​ຢຊູບໍ່ໄດ້ຄິດວ່າການຮັກພ​ຣະເຈົ້າແລະ​ຮັກ​ມະ​ນຸດເປັນຄວາມຮັກທີ່ກົງກັນຂ້າມ​ກັນ. ​ທັງ​ສອງບໍ່ໄດ້ຂັດແຍ່ງກັນ. ທັງ​ສອງເປັນ​ຄື​ກັບຫຼຽນດຽວກັນທີ່​ມີ​ສອງ​ດ້ານ. ທັງ​ສອງບໍ່ສາມາດແຍກກັນໄດ້.

ແຕ່ວ່າພວກເຮົາ​ຈະຮັກຜູ້ຄົນ​ໄດ້ແນວໃດ? ການສະແດງອອກເຖິງຄວາມຮັກທີ່ສູງທີ່ສຸດແມ່ນການສະຫຼະຊີວິດເພື່ອຄົນອື່ນ:“ບໍ່ມີ​ຜູ້ໃດ​ມີ​ຄວາມຮັກ​ໃຫຍ່​ກວ່າ​ນີ້ ຄື​ການ​ທີ່​ຜູ້ໜຶ່ງ​ໄດ້​ສະຫຼະ​ຊີວິດ ເພື່ອ​ມິດ​ສະຫາຍ​ຂອງຕົນ. ” (ຢ​ຮ 15:13). ນີ້ແມ່ນສິ່ງທີ່ພ​ຣະເຢຊູເຈົ້າໄດ້ເຮັດເພື່ອພວກເຮົາ:

ດ້ວຍວ່າ, ບໍ່​ຄ່ອຍ​ຈະ​ມີ​ຜູ້ໃດ​ຍອມ​ຕາຍ​ແທນ​ຄົນ​ຊອບທຳ, ແຕ່​ບາງທີ​ອາດ​ມີ​ຄົນ​ກ້າ​ຕາຍ​ແທນ​ຄົນ​ດີ​ກໍໄດ້. ແຕ່​ພຣະເຈົ້າ​ໄດ້​ຊົງ​ສຳແດງ​ໃຫ້​ພວກເຮົາ​ເຫັນ​ວ່າ ພຣະອົງ​ຊົງ​ຮັກ​ພວກເຮົາ​ຫຼາຍ​ເທົ່າ​ໃດ ຄື​ຂະນະທີ່​ພວກເຮົາ​ຍັງ​ເປັນ​ຄົນ​ບາບ​ຢູ່​ນັ້ນ ພຣະຄຣິດ​ໄດ້​ຊົງ​ຍອມ​ຕາຍ​ແທນ​ເຮົາ​ທັງຫຼາຍ. (​ຣມ 5: 7-8)

ນອກເໜືອຈາກການ​ສະ​ແດງ​ອອກທີ່ສູງສຸດນີ້,ຂ້າ​ພະ​ເຈົ້າບໍ່ສາມາດຄິດເຖິງຄຳອະທິບາຍໃດທີ່ດີກ່ວາ​ໃນ 1ກ​ຣ​ທ3:4-7.ຊຶ່ງ​ໄດ້​ບອກທຸກສິ່ງທີ່ຢາກ​ຈະເວົ້າ.ນີ້ແມ່ນຄຸນລັກສະນະຂອງຄວາມຮັກຈາກຂໍ້ຄວາມ​ຕອນນັ້ນ:

• ຄວາມຮັກ​ກໍ​ອົດທົນ​ດົນນານ

• ຄວາມຮັກ​ຄື​ຄວາມ​ເມດຕາ​ກະລຸນາ

• ຄວາມຮັກບໍ່ອິດສາ

• ຄວາມຮັກບໍ່ອວດອ້າງຈອງ​ຫອງ

• ຄວາມຮັກບໍ່​​ເຮັດ​ການ​ອັນ​ບໍ່​ສຸພາບ

• ຄວາມຮັກບໍ່ຄິດເຫັນ​ປະໂຫຍດ​ສ່ວນຕົວ​ແຕ່​ຝ່າຍ​ດຽວ

• ຄວາມຮັກບໍ່ມີ​ໃຈ​ຮ້າຍ​ງ່າຍ

• ຄວາມຮັກບໍ່​ມັກ​ຈົດຈຳ​ຄວາມຜິດ

• ຄວາມຮັກບໍ່​ຍິນດີ​ໃນ​ການ​ອະທຳ

• ຄວາມຮັກມີຄວາມຍິນດີໃນຄວາມຈິງ

• ຄວາມຮັກ​ສູ້ທົນ​ທຸກສິ່ງ

• ຄວາມຮັກເຊື່ອໃນທຸກສິ່ງ

• ຄວາມຮັກ​ຫວັງ​ໃຈ​ໃນທຸກສິ່ງ

• ຄວາມຮັກພຽນອົດທົນເອົາທຸກສິ່ງ

ທ່ານມັກຈະໄດ້ເຫັນຄຳອະທິບາຍເຫຼົ່ານີ້ກ່ຽວກັບຄວາມຮັກທີ່ໃຊ້ໃນງານແຕ່ງດອງຫຼືໃນບົດກະວີແລະບົດເລື່ອງ​ໂຣແມນ​ຕິກ. ນັ້ນແມ່ນ​ເລື່ອງ​ປົກ​ກະ​ຕິ​ດີ. ພວກເຮົາຄວນຮັກຄູ່ຮັກຂອງພວກເຮົາຫຼືຄົນທີ່ພວກເຮົາຫວັງວ່າອາດຈະກາຍເປັນຄູ່ສົມຣົດຂອງພວກເຮົາ. ແຕ່​ໃນ 1 ກ​ຣ​ທ 13: 4-7 ບໍ່ແມ່ນຄວາມຮັກ​ທີ່​ໂ​ຣ​ແມນ​ຕິກ. ຄວາມຮັກແມ່ນວິທີທີ່ພວກເຮົາຄວນປະຕິບັດຕໍ່ທຸກໆຄົນ​ຢູ່​ເລື້ອຍໆ. ບໍ່ວ່າພວກເຂົາ​ເຈົ້າຈະຮັບຮູ້ວ່າມັນເປັນ ຄວາມຮັກຫຼືບໍ່ກໍ່​ຕາມ, ມັນບໍ່ສໍາຄັນເພາະວ່າພຣະເຈົ້າຈະຊົງເຫັນແລະຮູ້.

ຂໍ້​ຄວາມ​ບາງ​ສ່ວນກ່ຽວກັບຄວາມຮັກຈາກ 1 ໂກຣິນໂທ 13 ນັ້ນຕ້ອງອ່ານໃຫ້ສອດຄ່ອງກັບ​ຄຳເວົ້າອື່ນໆໃນລາຍການ. ຍົກຕົວຢ່າງ,“ຄວາມຮັກເຊື່ອໃນທຸກສິ່ງ” ຕ້ອງ​ສອດ​ຄ່ອງກັບ“ຄວາມຊື່ນຊົມຍິນດີໃນຄວາມຈິງ.” ພວກເຮົາບໍ່ສາມາດແຍກ“ ຄວາມຮັກເຊື່ອໃນທຸກສິ່ງ” ເພື່ອສະຫຼຸບຄວາມຮັກເຊື່ອ​ໃນຄຳສອນທີ່ຜິດຫຼື​ຄຳ​ສອນ​ທີ່ຊົ່ວຮ້າຍ​ໄດ້. ໃນ ທຳນອງດຽວກັນ, "ຄວາມຮັກ​ຫວັງ​ໃຈ​ໃນທຸກສິ່ງ" ບໍ່ໄດ້ໝາຍເຖິງການຫວັງ​​ຮ້າຍຕໍ່​ໃຜ​ບາງ​ຄົນ. ແຕ່ໂດຍທົ່ວໄປ​ລາຍ​ການເຫຼົ່າ​ນັ້ນແມ່ນເຂົ້າໃຈງ່າຍ. ແຕ່ມັນເປັນການທ້າທາຍປະຈຳວັນໃນການດຳ​ເນີນຊີວິດແບບນັ້ນ.

ຈຸດໜຶ່ງອີກກ່ອນທີ່ຈະກ້າວຕໍ່ໄປ. ມັນສຳຄັນທີ່ສຸດທີ່ຈະເຂົ້າໃຈວ່າທຸກສິ່ງທຸກ​ຢ່າງກ່ຽວກັບການເປັນສາວົກໝາຍເຖິງການເລີ່ມຕົ້ນຈາກຄຳສັ່ງທຳອິດຂອງພຣະເຢຊູ​ເຈົ້າທີ່ວ່າ:“ຈົ່ງ​ຮັກ​ຊຶ່ງກັນແລະກັນ ເຮົາ​ຮັກ​ພວກເຈົ້າ​ຢ່າງ​ໃດ ພວກເຈົ້າ​ກໍ​ຈົ່ງ​ຮັກ​ຊຶ່ງກັນແລະກັນ​ຢ່າງ​ນັ້ນ. ຖ້າ​ພວກເຈົ້າ​ຮັກ​ຊຶ່ງກັນແລະກັນ ທຸກຄົນ​ກໍ​ຈະ​ຮູ້​ວ່າ​ພວກເຈົ້າ​ເປັນ​ສາວົກ​ຂອງເຮົາ.” (ຢ​ຮ13:34-35) ຄວາມຮັກຊຶ່ງກັນແລະກັນແມ່ນຫຼັກການທີ່ບໍ່ປ່ຽນແປງເຊິ່ງເປັນແນວ​ທາງທີ່ສາ ວົກຄວນເຮັດສິ່ງອື່ນໆ​ແນວ​ໃດ (ການອະທິຖານ,​ການອົດ​ອາ​ຫານ,​ການຖວາຍ,​ການ​ສາ​ມັກ​ຄີ​ທຳ​ຮ່ວມ​ກັນ,ແລະອື່ນໆ). ສິ່ງອື່ນໆທັງ ໝົດ​ເຫຼົ່າ​ນີ້ແມ່ນການສະແດງອອກຂອງຄຳສັ່ງພື້ນຖານນີ້ໃຫ້ຮັກ​ຊຶ່ງກັນແລະກັນ.

***ພວກສາວົກເບິ່ງ​ແຍງ​ຊຶ່ງກັນແລະກັນ***

ພາກສ່ວນນີ້ຂອງການເປັນສາວົກແມ່ນເຕີບໃຫຍ່ຂຶ້ນຈາກການຮັກ​ຊຶ່ງກັນແລະກັນ. ການເບິ່ງແຍງ​ຊຶ່ງກັນແລະກັນໝາຍຄວາມວ່າເປັນສ່ວນໜຶ່ງຂອງຊຸມ​ນຸມຊົນທີ່​*ເບິ່ງ​ແຍງ​ເອົາ​ໃຈ​ໃສ່.*

ເມື່ອຫຼາຍໆຄົນເຂົ້າມາເຊື່ອຂ່າວປະ​ເສີດຫຼັງຈາກພຣະວິນຍານບໍລິສຸດ​ເຈົ້າ​ສະ​ເດັດມາ, (ກ​ຈກ 2:1-4), ສາວົກໄດ້ກາຍເປັນສ່ວນໜຶ່ງຂອງຊຸມນຸມຊົນພິເສດທີ່ຈະຖືກເອີ້ນວ່າ“ຄ​ຣິ​ສ​ຕະ​ຈັກ” (ໃນກິດຈະການ 2 ​ເປັນກຸ່ມຂອງຜູ້ທີ່ເຊື່ອໃນ​ນະ​ຄອນເຢຣູຊາເລັມ). ໃນ​ພ​ຣະ​ຄຳ​ພີໃໝ່ຄຳວ່າ “ຄ​ຣິ​ສ​ຕະ​ຈັກ” ບໍ່ໄດ້ໝາຍເຖິງອາຄານຫຼືອົງການຈັດຕັ້ງທາງສາດສະໜາ. ພຣະຄຳພີໃໝ່ບອກພວກເຮົາວ່າຄຣິສຕະຈັກໃນນະ​ຄອນເຢຣູຊາເລັມແມ່ນກຸ່ມ​ຜູ້​ເຊື່ອທີ່ຮູ້​ກັນວ່າເປັນຄົນທຸກຍາກຫຼາຍ. ພວກເຂົາບໍ່ມີຕຶກທີ່ຈະມາປະ​ຊຸມກັນ (ແລະມີຜູ້ເຊື່ອໃໝ່ຫຼາຍພັນຄົນ; ກ​ຈກ 2:41,47; 5:14). ພວກເຂົາບໍ່ມີສະຖານະພາບທາງກົດໝາຍຢ່າງເປັນທາງການ, ດັ່ງນັ້ນ​ບັນ​ດາຜູ້ທີ່ເຊື່ອຈຶ່ງຖືກຂົ່ມເຫັງໂດຍຜູ້ນຳທາງສາດສະໜາແລະຜູ້​ນຳການເມືອງ (ກ​ຈກ 3:11-4:31; 5:17-42).

ຖ້າ “ຄຣິສຕະຈັກ” ບໍ່ແມ່ນກ່ຽວກັບອາຄານຫຼືອົງການຈັດຕັ້ງທີ່ມີສະຖານະພາບທາງກົດໝາຍ, ມັນໝາຍຄວາມວ່າແນວໃດ? ຜູ້ຕິດຕາມພຣະເຢຊູ​ເຈົ້າໄດ້ສະໜັບສະໜູນຕົວເອງແນວໃດ? ພວກເຂົາເຈົ້າ​ໄດ້ສ້າງຕັ້ງຊຸມນຸມຊົນທີ່ມີຄວາມຮັກ​ແລະເບິ່ງ​ແຍງເຊິ່ງກັນແລະກັນ. ຫຼາຍໆຄັ້ງໃນ​ຄ​ຣິ​ສ​ຕະ​ຈັກສະໄໝໃໝ່ພວກເຮົາໃຊ້​ຄຳວ່າ“ຊຸມນຸມຊົນ” ເພື່ອອະ​ທິ​ບາຍ​ສິ່ງທີ່ຄ້າຍຄືກັນກັບກຸ່ມຄົນທີ່ມີຄວາມສົນໃຈຮ່ວມກັນ. ຄືກັບກຸ່ມຄົນທີ່ກຳ ລັງເປັນແຟນບານຂອງທີມກິລາດຽວກັນຫຼືຜູ້ທີ່ສະໜັບສະໜູນອົງການ ການກຸສົນຄືກັນ. ມັນບໍ່ໄດ້ຄືກັບຊຸມນຸມຊົນຂອງຜູ້ທີ່ເຊື່ອ​ໃນພຣະສັນຍາໃໝ່. ຊຸມ​ນຸ​ມຊົນຄຣິສຕະຈັກໃນພຣະຄຳພີໃໝ່ເປັນຄືຄອບຄົວໜຶ່ງ.

ຄວາມແຕກຕ່າງກັນລະຫວ່າງຄອບຄົວແລະກຸ່ມຄົນທີ່ມີຄວາມຜູກພັນກັນເພາະວ່າມີຄວາມສົນໃຈຮ່ວມ​ກັນ? ມີຫຼາຍ​ສິ່ງຫຼາຍຢ່າງ. ທ່ານຈະຄາດຫວັງວ່າ​ຈະ​ມີຜູ້ໃດຜູ້ໜຶ່ງຈ່າຍເງິນໃຫ້ທ່ານເພື່ອຈ່າຍຄ່າເຊົ່າບ້ານຫຼືຊື້ເຄື່ອງຂອງໃຫ້ຍ້ອນວ່າທ່ານມັກທີມກິລາດຽວກັນບໍ? ທ່ານຈະຄາດຫວັງ​ວ່າຈະ​ມີ​ຄົນເອົາວຽກງານໃຫ້ທ່ານຫຼື​ຊ່ວຍແປງລົດຈັກຂອງທ່ານຍ້ອນວ່າທ່ານຢູ່ໃນອົງກອນການເມືອງດຽວກັນບໍ? ບໍ່ແມ່ນແນ່ນອນ,ແຕ່ທ່ານກໍ່​ຄາດ​ຫວັງຈະໄດ້ຮັບຄວາມຊ່ວຍເຫຼືອຈາກສະມາຊິກໃນຄອບຄົວ​ຕົນ​ເອງ. (ຫຼືຢ່າງໜ້ອຍນັ້ນກໍ່ແມ່ນວິທີ​ທາງທີ່ຄອບຄົວຄວນຈະເຮັດ).

ນັ້ນ​ແມ່ນ​ສິ່ງ​ທີ່​ຄ​ຣິ​ສ​ຕະ​ຈັກ​ຍຸກ​ທຳ​ອິດ​ເປັ​ນຄື​ກັບຄອບຄົວທີ່ດີ. ນີ້ແມ່ນຄຳ​ອະ​ທິ​ບາຍສັ້ນໆ:

ຫຼາຍ​ຄົນ​ໃນ​ພວກເຂົາ​ໄດ້​ເຊື່ອ​ຖ້ອຍຄຳ​ຂອງ​ເປໂຕ ແລະ​ໄດ້​ຮັບ​ບັບຕິສະມາ ແລະ​ໃນ​ວັນ​ນັ້ນ​ມີ​ຄົນ​ເພີ່ມ​ເຂົ້າ​ມາ​ຕື່ມ​ເປັນ​ລູກສິດ​ປະມານ​ສາມພັນ​ຄົນ. ພວກເຂົາ​ໄດ້​ຕັ້ງໝັ້ນ​ຢູ່​ໃນ​ຄຳ​ສອນ​ຂອງ​ພວກ​ອັກຄະສາວົກ ເຂົ້າ​ຮ່ວມ​ໃນ​ກຸ່ມ​ສາມັກຄີທຳ ໃນ​ການ​ຫັກ​ເຂົ້າຈີ່ ແລະ​ຮ່ວມ​ໃຈ​ກັນ​ໃນ​ການ​ພາວັນນາ​ອະທິຖານ.ທຸກຄົນ​ເກີດ​ມີ​ຄວາມ​ຢ້ານຢຳ​ນັບຖື ສ່ວນ​ພວກ​ອັກຄະສາວົກ​ກໍໄດ້​ເຮັດ​ການ​ອັດສະຈັນ ແລະ​ໝາຍສຳຄັນ​ຫຼາຍ​ປະການ. ຄົນ​ທີ່​ເຊື່ອ​ທັງໝົດ​ກໍ​ສືບຕໍ່​ຢູ່​ຮ່ວມ​ກັນ ແລະ​ໄດ້​ນຳ​ເອົາ​ຊັບ​ສິ່ງ​ຂອງ​ທີ່​ຕົນ​ມີ​ຢູ່​ນັ້ນ ມາ​ເປັນ​ຂອງ​ສ່ວນ​ລວມ. ພວກເຂົາ​ໄດ້​ຂາຍ​ທີ່ດິນ​ກັບ​ຊັບ​ສິ່ງຂອງ ແລະ​ແຈກ​ຢາຍ​ໃຫ້​ແກ່​ຄົນ​ທັງປວງ ຕາມ​ຄວາມ​ຈຳເປັນ​ຂອງ​ທຸກໆ​ຄົນ. ແຕ່ລະ​ວັນ ພວກເຂົາ​ໄດ້​ໝັ່ນ​ເຕົ້າໂຮມ​ກັນ​ນະມັດສະການ​ໃນ​ບໍລິເວນ​ພຣະວິຫານ ແລະ​ຫັກ​ເຂົ້າຈີ່ ຮ່ວມ​ຮັບປະທານ​ອາຫານ​ນຳ​ກັນ ຕາມ​ບ້ານ​ເຮືອນ​ຂອງ​ພວກ​ຕົນ​ດ້ວຍ​ຄວາມ​ຊົມຊື່ນ​ຍິນດີ ແລະ​ດ້ວຍ​ໃຈ​ສັດຊື່ ທັງ​ສັນລະເສີນ​ພຣະເຈົ້າ ແລະ​ຄົນ​ທັງປວງ​ຕ່າງ​ກໍ​ພໍໃຈ​ນຳ​ບັນດາ​ຄົນ​ທີ່​ເຊື່ອ​ນັ້ນ ຝ່າຍ​ອົງ​ພຣະຜູ້​ເປັນເຈົ້າ​ໄດ້​ຊົງ​ໂຜດ​ໃຫ້​ມີ​ຄົນ​ທີ່​ເຊື່ອ ເພີ່ມ​ຈຳນວນ​ຂຶ້ນ​ທຸກໆ​ວັນ. (ກ​ຈກ 2: 41-47)

ຂໍ້ຄວາມຕອນນີ້ບໍ່ໄດ້ອະ​ທິ​ບາຍເຖິງລັດທິຄອມມູນິດຫຼືລັດທິສັງຄົມນິຍົມ. ມັນບໍ່ໄດ້ອະທິບາຍເຖິງລະບົບການເມືອງ*ໃດໆ*. ບໍ່ມີຫຍັງຢູ່ໃນ​ຂໍ້​ຄວາມທີ່ກ່ຽວກັບລັດຖະບານຫຼື​ລັດທີ່ໃຫ້ການຊີ້ນຳຫຼືໃຊ້ກຳລັງເພື່ອເຮັດໃຫ້ຄວາມ​ປະພຶດແຫ່ງ​ຄວາມຮັກເກີດຂຶ້ນ. ມັນແມ່ນຄວາມສະໝັກໃຈທັງໝົດ. ມັນອະທິບາຍເຖິງການ​ປະ​ພຶດ​ຂອງຄອບຄົວ​ໜຶ່ງທີ່ເຂັ້ມແຂງ,ແລະ​ມີຄວາມຮັກ. ຄອບຄົວຕອບສະໜອງຄວາມຕ້ອງການຂອງສະມາຊິກຂອງພວກເຂົາເຈົ້າ. ນີ້​ແມ່ນຄອບຄົວໃໝ່ທີ່ມີຈຳ​ນວນຫຼາຍພັນ​ຄົນ​.

ນີ້ແມ່ນພາບຂອງສິ່ງທີ່ສາວົກຂອງພ​ຣະເຢຊູ​ເຈົ້າເຮັດ. ພວກເພິ່ນລ້ຽງດູເຊິ່ງກັນແລະກັນເປັນຊຸມນຸມຊົນ. ພວກເ​ພິ່ນຮັກເຊິ່ງກັນແລະກັນແລະສະໜັບສະໜູນເຊິ່ງກັນແລະກັນຄືກັນກັບຄອບຄົວ. ນັ້ນໝາຍເຖິງການແບ່ງປັນຊັບພະຍາ ກອນ. ສຳລັບຜູ້ທີ່ເຊື່ອບາງຄົນທີ່ອາດໝາຍເຖິງການຖວາຍເງິນ. ສຳລັບຄົນອື່ນມັນອາດຈະໝາຍເຖິງໃຫ້ເວລາຂອງທ່ານ,ຫຼືແບ່ງປັນການ​ບົວ​ລະ​ບັດຂອງທ່ານ,ຫຼືຊ່ວຍຄົນອື່ນດ້ວຍ​ຮູ້​ຄວາມ​ສາ​ມາດຂອງທ່ານ.ຄອບຄົວທີ່ເໝາະສົມເຮັດໃນສິ່ງທີ່ຈຳເປັນຕ້ອງເຮັດເພື່ອເບິ່ງແຍງທຸກໆຄົນໃນຄອບຄົວ.

ທ່ານອາດຈະສົງໄສວ່າ, ໂດຍມີຫຼາຍໆຄົນ​ທີ່​ພົວ​ພັນ​ກັນຄອບຄົວນີ້ຈະຮູ້ຈັກກັນແລະ​ກັນແນວໃດ. ຜູ້ທີ່ເຊື່ອຈະມາເຕົ້າໂຮມກັນຢູ່ໃນພຣະວິຫານ. ເລື່ອງນີ້ມັກຈະເຮັດໃຫ້ເກີດຄວາມຂັດແຍ້ງກັບຫົວໜ້າສາດສະໜາຢິວ, ແຕ່ມັນເປັນສິ່ງທີ່ດີທີ່ຈະບອກຄົນອື່ນກ່ຽວກັບຂ່າວປະ​ເສີດ. ຜູ້ທີ່ເຊື່ອໄດ້ພົບກັນ“ຈາກບ້ານເຮືອນໜຶ່ງໄປ​ອີກ​ເຮືອນ​ໜຶ່ງ” (ກ​ຈກ 2:46; 5:42). ນີ້ໝາຍຄວາມວ່າຄຣິສຕະຈັກໃນ​ນະ​ຄອນເຢຣູຊາເລັມ,ເຊິ່ງເປັນຊຸມ​ນຸມຊົນຄຣິສຕຽນດັ້ງເດີມ, ໃນຕົວຈິງແມ່ນເຄືອຂ່າຍຂອງຊຸມ​ນຸມຊົນ​ຂະ​ໜາດນ້ອຍລົງ​ມາ. ຄົນໃນກຸ່ມນ້ອຍໆພາຍໃນຊຸມນຸມຊົນຄຣິສຕຽນທີ່ໃຫຍ່ແມ່ນກຸ່ມຄົນທຳອິດເປັນທີ່ຮັບຮູ້ແລະໄດ້​ຮັບ​ການ​ສະ​ໜັບ​ສະ​ໜູນ​ຈາກຜູ້ທີ່ເຊື່ອໃໝ່.

ກຸ່ມນ້ອຍໆເຫຼົ່ານີ້ແມ່ນຈຸດເລີ່ມ​ຕົ້ນສຳລັບຜູ້ທີ່ເຊື່ອໃໝ່. ຊຸມນຸມຊົນຄຣິສຕຽນແມ່ນເພື່ອ​ໝົດ​ທຸກ​ຄົນທີ່ໄດ້ເຊື່ອຂ່າວ​ປະ​ເສີດ. ແຕ່ລະກຸ່ມໄດ້ເຂົ້າຮ່ວມໃນການສິດສອນແລະການໃຫ້​ຄຳແນະນຳຂອງສະມາຊິກ. ແຕ່ລະກຸ່ມຍັງຊ່ວຍຜູ້ທີ່ເຊື່ອໃນຊຸມ​ນຸມຊົນທີ່ໃຫຍ່ກວ່າເມື່ອພວກເຂົາ​ເຈົ້າສາມາດເຮັດໄດ້. ການຊ່ວຍເຫຼືອນັ້ນມີ​ລັກ​ສະ​ນະແນວໃດ?

ສິ່ງທຳອິດທີ່ເກີດຂຶ້ນເລື້ອຍໆແມ່ນການໃຫ້ບັບຕິສະມາ(ພິ​ທີ​ຈຸ່ມ)ແກ່ຜູ້ທີ່ເຊື່ອໃໝ່ (ກ​ຈກ2:41; 8:12-13; 10:47-48; 16:15). ການຮັບບັບຕິ​ສະມາແມ່ນການກະທຳຕໍ່​ໜ້າສາທາລະນະຊົນ. ເປັນ​ທີ່​ສັງ​ເກດ​ເຫັນໂດຍ​ພະ​ຍານ​ຄືສະ​ມາ​ຊິກ​ໃນ​ຊຸມ​ນຸມ​ຊົນ​ອື່ນໆ ເພື່ອ​​ລະ​ບຸວ່າ​ເປັນ​ຜູ້​ເຊື່ອໃໝ່ກັບພຣະເຢຊູ​ເຈົ້າແລະບັນ​ດາຜູ້ຕິດຕາມຂອງພຣະອົງ. ມັນແມ່ນການກະທຳທີ່ເຫັນໄດ້​ຊັດ​ເຈນໂດຍຜູ້ທີ່ເຊື່ອໃໝ່ທີ່ບອກວ່າດຽວນີ້ພວກເຂົາ​ເຈົ້າໄດ້ຕິດຕາມພຣະເຢຊູ​ເຈົ້າ, ເຊິ່ງພຣະເຢຊູໄດ້ໃຫ້ອະໄພບາບຂອງພວກເຂົາຍ້ອນ​​ພ​ຣະ​ເຢ​ຊູເຈົ້າ​ໄດ້​ຕາຍ​​ຢູ່​ເທິງ​ໄມ້​ກາງ​ແຂນ​ແລະ​​ບັດນີ້ຜູ້ທີ່ເຊື່ອໃໝ່​ຄົນນີ້ໄດ້ຮັບຊີວິດໃໝ່ແລ້ວ. (​ຣມ 6:1-4; 2ກ​ຣ​ທ 5:17). ການບັບຕິສະມາດ້ວຍນໍ້າແມ່ນ​ຂັ້ນ​ຕອນທຳອິດທີ່ຈະເລີ່ມ​ຕົ້ນຊີວິດຂອງຊຸມນຸມຊົນທີ່ເຊື່ອ. ​ຄົນທີ່ໄດ້ຮັບບັບຕິສະມາໄດ້ຮັບຮູ້ຄວາມເຊື່ອຂອງພວກເຂົາ​ເຈົ້າໃນພຣະເຢຊູ​, ແລະ​ມີ​ບັນ​ດາພະຍານໄດ້ຮັບຮູ້ຄຳ​ໝັ້ນ​ສັນ​ຍາຂອງຜູ້​ເຊື່ອ​ໃໝ່ແລ້ວ.

ເມື່ອຊຸມນຸມຊົນຂອງຜູ້ເຊື່ອປະ​ຊຸມຮ່ວມກັນ, ພວກເຂົາ​ເຈົ້າໄດ້​ຄົ້ນພົບຄວາມຕ້ອງການຂອງຜູ້ເຊື່ອຄົນ ອື່ນໆ. ຖ້າພວກເຂົາ​ເຈົ້າສາມາດຕອບສະໜອງຄວາມຕ້ອງການຂອງຄົນເຫຼົ່ານີ້ໃນກຸ່ມນ້ອຍຂອງພວກເຂົາ ພວກເຂົາກໍ່ຈະຊ່ວຍ​ເຫຼືອ. ສິ່ງນີ້ອະນຸຍາດໃຫ້ຜູ້ທີ່ເຊື່ອທີ່ຕອບສະໜອງຄວາມຕ້ອງການ​ເພື່ອຮຽນແບບ ພ​ຣະເຢຊູເຈົ້າ. ສຳລັບຜູ້ທີ່ໄດ້ຮັບການຊ່ວຍເຫຼືອ,ພວກເຂົາໄດ້ຮຽນຮູ້ຢ່າງວ່ອງໄວ​ຈາກຕົວຢ່າງນີ້ກ່ຽວກັບວິທີການດຳເນີນຊີວິດຄືກັບພຣະເຢຊູ. ເມື່ອ​ມີຄວາມຕ້ອງການຫຼາຍກວ່າກຸ່ມນ້ອຍທີ່ສາມາດຕອບສະໜອງໄດ້,ຄອບຄົວ​ໃຫຍ່​ຂອງ​ຜູ້​ທີ່ເຊື່ອກໍ່​ຢູ່​ທີ່ນັ້ນເພື່ອຊ່ວຍເຫຼືອ. ສຳລັບການປະສານງານທີ່ໃຫຍ່ກວ່ານີ້ຂອງ​ວຽກ​ງານ​ການ​ຮັບ​ໃຊ້ນັ້ນພວກອັກຄະສາວົກ​ກໍຕ້ອງການຜູ້ຊ່ວຍ. ​ບັນ​ດາສາວົກດັ້ງເດີມຂອງພ​ຣະເຢຊູແມ່ນຜູ້ນຳຂອງຊຸມ​ນຸມຊົນ​ຜູ້​ເຊື່ອໃໝ່​ໃນ​ນະ​ຄອນເຢຣູຊາເລັມ, ແລະພວກເພິ່ນໄດ້ແຕ່ງຕັ້ງຜູ້ຊ່ວຍຫຼາຍ​ຄົນ​ເພື່ອຈັດລະບຽບ“ການແຈກຢາຍປະຈຳວັນ” ​ສ່ວນຫຼາຍ​ແລ້ວແມ່ນອາຫານ. ພວກເພິ່ນໄດ້ຈັດ​ລະ​ບຽບການຊ່ວຍເຫຼືອໃນທົ່ວຊຸມ​ນຸມຊົນທັງໝົດ (ກ​ຈກ 6:1-7).

ໜຶ່ງໃນກິດຈະກຳປົກ​ກະ​ຕິໃນຄ​ຣິ​ສ​ຕະ​ຈັກຍຸກ​ທຳ​ອິດແມ່ນການກິນ​ເຂົ້າ​ຮ່ວມ​ກັນທີ່ກ່ຽວຂ້ອງກັບການລະນຶກເຖິງ“ສິນ​ມະຫາ​ສະໜິດ​” (1 ກ​ຣ​ທ11:17-34). “ສິນ​ມ​ະ​ຫາ​ສະ​ໜິດ” ແມ່ນການສະຫຼອງທີ່ລະລຶກເຖິງອາ ຫານແລງ​ຄາບສຸດທ້າຍ, ​ເມື່ອທີ່ພຣະເຢຊູ​ເຈົ້າໄດ້ບອກພວກສາວົກວ່າຮ່າງກາຍແລະເລືອດຂອງພຣະອົງຈະ​ເສຍ​ສະຫຼະໃຫ້ພວກເຂົາໃນໄວໆນີ້. ພຣະເຢຊູ​ເຈົ້າໄດ້ບອກພວກເພິ່ນວ່າການໃຫ້ຊີວິດຂອງພ​ຣະ​ອົງແມ່ນການບັນລຸ“ພັນທະສັນຍາໃໝ່” (​ລກ 22:20). ​ຄຳ​ອະ​ທິ​ບາຍໃນ​ການສະຫຼອງສິນ​ມະ​ຫາ​ສະ​ໜິດ​ໄດ້​ກ່າວ​ໃນ​ສິ່ງ​ດຽວ​ກັນຄື (1 ກ​ຣ​ທ 11:25). ​ພິ​ທີສິນ​ມະ​ຫາ​ສະ​ໜິດແມ່ນວິທີທີ່ຈະຈື່​ຈຳສິ່ງທີ່ພຣະເຢຊູ​ເຈົ້າໄດ້ເຮັດ. ພຣະເຢຊູໄດ້ບອກພວກສາວົກໃຫ້ເຮັດ“ເພື່ອລະນຶກເຖິງເຮົາ” (1 ກ​ຣ​ທ 11: 24-25). ມັນຍັງເປັນອີກວິທີໜຶ່ງເພື່ອໃຫ້ແນ່ໃຈວ່າຄົນທຸກຍາກໃນຊຸມນຸມຊົນທີ່ເຊື່ອໄດ້ຮັບການເບິ່ງແຍງ.

***ສາ​ວົກ​ສາ​ມັກ​ຄີ​ທຳ​ກັນ***

ຄຳວ່າ“​ສາ​ມັກ​ຄີ​ທຳ” ແມ່ນຄຳສັບ​ໃນ​ພ​​ຣະ​ຄຳ​ພີໃໝ່ທີ່​ອະ​ທິ​ບາຍເຖິງກິດຈະກຳຂອງຊຸມ​ນຸມຊົນ​ຜູ້ທີ່ເຊື່ອ. ການເບິ່ງແຍງເຊິ່ງກັນແລະກັນແມ່ນສ່ວນໜຶ່ງຂອງການສາ​ມັກ​ຄີ​ທຳ​ໃນພຣະຄຳພີ, ເພາະວ່າເມື່ອຜູ້ທີ່ເຊື່ອປະ​ຊຸມຮ່ວມກັນ,ກໍ່​ເຫັນ​ເຖິງ​ຄວາມ​ຈຳ​ເປັນ​ແລະ​ສາ​ມາດ​ຊ່ວຍ​ເຫຼືອ​ໄດ້ ແຕ່ມີກິດຈະກຳທີ່ຕ້ອງພິຈາລະນາຫຼາຍ ກ່ວານັ້ນອີກ.

ຄຣິສຕຽນຫຼາຍຄົນໃນທຸກມື້ນີ້ຄິດວ່າ“​ການ​ສາ​ມັກ​ຄີ​ທຳ” ໝາຍເຖິງການມີກິດຈະກຳມ່ວນຊື່ນຮ່ວມກັນ​ເທົ່າ​ນັ້ນ. ແມ່ນ​ແລ້ວ, ການເຮັດສິ່ງທີ່ມ່ວນຊື່ນຮ່ວມກັນຊ່ວຍເສີມສ້າງຄວາມສຳພັນ​ໄດ້. ​ຄວາມ​ມ່ວນ​ຊື່ນ​ກັບກຸ່ມ​ຄົນ​ສ້າງ​ການ​ເຊື່ອມ​ຕໍ່ລະຫວ່າງຄົນເຮົາ. ແຕ່ກິດຈະກຳເຫຼົ່ານັ້ນບໍ່ແມ່ນການ​ສາ​ມັກ​ຄີ​ທຳ​​​ຕາມພຣະຄຳພີໃນຄວາມໝາຍຂອງການເປັນສາວົກ.

ເປົ້າໝາຍຂອງການສາ​ມັກ​ຄີ​ທຳແມ່ນການພັດທະນາແນວຄິດຄືກັນກັບພຣະເຢຊູ​ເຈົ້າເພື່ອ​ໃຫ້ພວກເຮົາສາມາດ“ມີ​​ຈິດໃຈຂອງພຣະອົງຢູ່ໃນພວກເຮົາ.” ເວົ້າອີກຢ່າງໜຶ່ງ, ເປົ້າໝາຍຂອງການ​ສາ​ມັກ​ຄີ​ທຳແມ່ນການສ້າງຜູ້ຕິດຕາມພຣະເຢຊູເຈົ້າທີ່ສັດຊື່. ມີ​ຄວາມຄິດແລະ​ການ​ກະ​ທຳຄືກັບພຣະເຢຊູເຈົ້າຫຼາຍ​ຂຶ້ນ​ເລື້ອຍໆ. ຂໍ້ພຣະຄຳພີຈາກພ​ຣະ​ທຳຟີລິບ​ປອຍອະທິບາຍເຖິງຄວາມຄິດນີ້:

ພຽງແຕ່​ໃຫ້​ເຈົ້າ​ທັງຫລາຍ ດຳເນີນ​ຊີວິດ​ໃຫ້​ສົມກັບ​ຂ່າວປະເສີດ​ເລື່ອງ​ພຣະຄຣິດ ເພື່ອ​ວ່າ​ຖ້າ​ເຮົາ​ມາ​ຫາ​ພວກເຈົ້າ ຫລື​ບໍ່​ມາ​ກໍຕາມ ເຮົາ​ກໍ​ຈະ​ໄດ້ຍິນ​ຂ່າວ​ຂອງ​ພວກເຈົ້າ​ວ່າ ເຈົ້າ​ທັງຫຼາຍ​ຕັ້ງໝັ້ນຄົງ​ຢູ່​ເປັນ​ນໍ້າໜຶ່ງ​ໃຈ​ດຽວກັນ ຕໍ່ສູ້​ເໝືອນ​ຢ່າງ​ເປັນ​ຄົນ​ຄົນ​ດຽວ ເພື່ອ​ຄວາມເຊື່ອ​ອັນ​ເກີດ​ຈາກ​ຂ່າວປະເສີດ​ນັ້ນ. (​ຟ​ລ​ປ 1:27)

ເຫດສະນັ້ນ ຖ້າ​ຊີວິດ​ໃນ​ພຣະຄຣິດ​ອຳນວຍ​ການ​ຊູ​ກຳລັງ​ໃຈ, ຖ້າ​ມີ​ຄວາມ​ເລົ້າໂລມ​ປະການ​ໃດ​ໃນ​ຄວາມຮັກ, ຖ້າ​ມີ​ສ່ວນ​ຮ່ວມໃຈ​ກັບ​ພຣະວິນຍານ​ປະການ​ໃດ, ຖ້າ​ມີ​ຄວາມ​ເມດຕາ​ເອັນດູ​ປະການ​ໃດ,  ກໍ​ຂໍ​ໃຫ້​ເຈົ້າ​ທັງຫຼາຍ​ເຮັດ​ໃຫ້​ຄວາມ​ຍິນດີ​ຂອງເຮົາ​ຄົບເຕັມ ດ້ວຍ​ການ​ທີ່​ມີ​ຄວາມ​ຄິດ​ຢ່າງ​ດຽວກັນ ມີ​ຄວາມຮັກ​ຢ່າງ​ດຽວກັນ ມີ​ໃຈ​ຮ່ວມ​ສາມັກຄີ​ເປັນ​ນໍ້າໜຶ່ງ​ໃຈ​ດຽວກັນ...ເຈົ້າ​ທັງຫຼາຍ​ຈົ່ງ​ມີ​ນໍ້າໃຈ​ຕໍ່​ກັນ ເໝືອນ​ຢ່າງ​ທີ່​ມີ​ໃນ​ພຣະຄຣິດເຈົ້າ​ເຢຊູ, (​ຟ​ລ​ປ 2: 1-2, 5)

ການມີ “ຈິດໃຈຂອງພຣະຄຣິດ” ໝາຍຄວາມວ່າແນວໃດແລະຫຼັງຈາກນັ້ນໃຫ້ “ເປັນ​ນໍ້າໜຶ່ງ​ໃຈ​ດຽວກັນ” ​ໃນ​ຖາ​ນະຊຸມ​ນຸມ​ຊົນຂອງຜູ້ທີ່ເຊື່ອ​ໝາຍ​ຄວາມ​ວ່າ​ແນວ​ໃດ? ມັນໝາຍຄວາມວ່າທຸກຄົນເຊື່ອໃນສິ່ງດຽວກັນຈົນເຖິງທຸກໆລາຍລະອຽດ​ເລີຍບໍ? ບໍ່​ແມ່ນ, ພ​ຣະຄຳພີເວົ້າເຖິງຄວາມເປັນນ້ຳ​ໜຶ່ງ​ໃຈ​ດຽວ​ກັນບໍ່ຄືກັນ. ວິທີທີ່ດີກວ່າທີ່ຈະເຂົ້າໃຈ "ການເປັນຈິດໜຶ່ງໃຈດຽວກັນ" ​ກໍ່​ຄືສະມາຊິກທຸກຄົນໃນຊຸມ​ນຸມຊົນກຳລັງ​ມຸ້ງ​ໄປ​ສູ່ເປົ້າ ໝາຍດຽວກັນນັ້ນ​ຄື: ເພື່ອ​ເປັນ​ເໝືອນ​ພ​ຣະ​ເຢ​ຊູ​ເຈົ້າ. ເປົ້າໝາຍແມ່ນຄວາມສາ​ມັກ​ຄີໃນການ​ຢາກ​ເປັນ​ ເໝືອນ​ກັບພຣະຄຣິດແລະການດຳ​ເນີນ​ຊີ​ວິດຢູ່ໃນຊຸມ​ນຸມຊົນຮ່ວມກັນໃນຖານະຜູ້ທີ່ເຊື່ອ.

ຊຸມນຸມຊົນທຳອິດຂອງຜູ້ທີ່ເຊື່ອໄດ້ມີສ່ວນຮ່ວມໃນຫຼາຍໆກິດຈະກຳເພື່ອສ້າງເປົ້າໝາຍ​ແຫ່ງຄວາມສາ​ມັກ​ຄີ. ພວກເຂົາ​ເຈົ້າໄດ້ອະທິຖານ, ຖືສິນອົດອາ​ຫານ, ນະມັດສະການ, ແລະສຶກສາພຣະຄຳພີ. ທຸກໆກິດຈະ ກຳເຫຼົ່ານັ້ນແມ່ນສິ່ງທີ່ສາວົກແຕ່​ລະ​ຄົນເຮັດສ່ວນຕົວ​ແລະທັງ​ຮ່ວມ​ກັນ. ຂ້າ​ພະ​ເຈົ້າຈະເວົ້າກ່ຽວກັບແຕ່ລະ​ກິດ​ຈະ​ກຳແຍກຕ່າງຫາກ ເມື່ອທີ່ພວກເຮົາຮຽນ​ຮູ້ຕໍ່ໄປ.

***ພວກສາວົກອະທິຖານ***

ໃນຄຳສັບທີ່ງ່າຍໆ, ການອະທິຖານແມ່ນການເວົ້າກັບພຣະເຈົ້າເທົ່ານັ້ນ. ແຕ່ສິ່ງນັ້ນຕ້ອງການຄວາມຄິດບາງຢ່າງ.

ພ​ຣະເຈົ້າຮູ້ສິ່ງທີ່ເຮົາກຳລັງຄິດຢູ່ບໍ? ​ພ​ຣະ​ອົງ​ຮູ້,ສະນັ້ນເປັນຫຍັງຕ້ອງອະທິຖານ? ການອະທິຖານບໍ່ແມ່ນການແຈ້ງໃຫ້ພ​ຣະ​ເຈົ້າຮູ້​ວ່າພວກເຮົາກຳລັງຄິດຫຍັງ​ຢູ່. ການອະທິຖານແມ່ນວິທີທີ່ພວກເຮົາສາມາດສະແດງໃຫ້ພຣະເຈົ້າແລະຄົນອື່ນໆເຫັນ​ວ່າພວກເຮົາເພິ່ງພາພຣະເຈົ້າ. ມັນແມ່ນວິທີການສະແດງອອກວ່າພວກເຮົາຢາກໃຫ້ພຣະເຈົ້າກະ​ທຳ.ບອກວ່າພວກເຮົາບໍ່ໄດ້ເພິ່ງພາຕົນເອງ. ​ວ່າພວກເຮົາບໍ່ສາມາດຊອກຫາວິທີທາງອອ​ກດ້ວຍຕົວເອງໄດ້. ການອະທິຖານພັດທະນາຄວາມເຂົ້າໃຈຂອງພວກເຮົາໃນການເພິ່ງພາແລະຄວາມປອດໄພຂອງພວກເຮົາໃນພຣະເຈົ້າພຽງ​ຜູ້​ດຽວເທົ່ານັ້ນ. ນີ້ໝາຍຄວາມວ່າການອະທິຖານແມ່ນການນະມັດ ສະການ. ເຊັ່ນ​ດຽວ​ກັບການອະທິຖານເປັນກຸ່ມ.

ໃນພ​ຣະ​ທຳລູກາ 11:1 ພວກສາວົກໄດ້ຖາມພຣະເຢຊູ​ເຈົ້າວ່າ, “ພຣະອົງເຈົ້າ​ເອີຍ, ຂໍໂຜດ​ສອນ​ພວກ​ຂ້ານ້ອຍ​ໃຫ້​ພາວັນນາ​ອະທິຖານ ເໝືອນ​ດັ່ງ​ໂຢຮັນ​ໄດ້​ສອນ​ພວກ​ສິດ​ຂອງ​ເພິ່ນ​ແດ່ທ້ອນ.” ຄຳຕອບຂອງພຣະເຢຊູເຈົ້າແມ່ນ “ຄຳອະທິຖານຂອງພຣະຜູ້ເປັນເຈົ້າ” (ລກ 11:2-4; ມ​ທ 6:9-15). ມັນເປັນສິ່ງສຳຄັນທີ່ຈະເຂົ້າໃຈວ່າພຣະເຢຊູເຈົ້າບໍ່ໄດ້ບອກພວກສາວົກເຖິງຄຳເວົ້າຫຍັງທີ່​ຕ້ອງອະທິຖານ​ໃນ​ຄຳ​ອະ​ທິ​ຖານຂອງພຣະຜູ້ເປັນເຈົ້າ.ແຕ່ພ​ຣະ​ອົງໄດ້ບອກພວກເພິ່ນໃຫ້ອະທິຖານ“ດັ່ງນີ້” (ມ​ທ 6:9). ​ພ​ຣະ​ອົງໄດ້ໃຫ້ຕົວຢ່າງແກ່ພວກເພິ່ນ. ພວກເຮົາບໍ່ຈຳເປັນຕ້ອງໃຊ້ສູດຫຼືຄຳເວົ້າພິເສດເພື່ອລົມກັບພຣະເຈົ້າ. *ພຽງແຕ່ລົມກັບພ​ຣະເຈົ້າ.* ນອກຈາກນີ້,ບໍ່ຄວນອະ​ທິ​ຖານ​ເພື່ອ​ສະ​ແດງໃຫ້ຄົນອື່ນເຫັນ (​ລກ18:9-14).

ບໍ່ມີສິ່ງໃດໃນຄຳອະທິຖານຂອງພຣະຜູ້ເປັນເຈົ້າທີ່ພຣະເຈົ້າບໍ່ໄດ້ຮູ້ຢູ່ແລ້ວ. ອີກເທື່ອໜຶ່ງ, ການອະທິຖານບໍ່ແມ່ນການບອກພຣະເຈົ້າບາງສິ່ງທີ່​ພ​ຣະ​ອົງບໍ່ຮູ້. ຄຳອະທິຖານຂອງພຣະຜູ້ເປັນເຈົ້າແມ່ນເຕັມໄປດ້ວຍສິ່ງຕ່າງໆເຊັ່ນການນະມັດສະການແລະການ​ຖວາຍກຽດຕິຍົດ​ແດ່ພຣະເຈົ້າ (“ຂໍ​ໃຫ້​ພຣະນາມ​ຂອງ​ພຣະອົງ​ຊົງ​ເປັນ​ທີ່​ເຄົາຣົບ​ບູຊາ”), ການເຊື່ອຟັງຕໍ່ພຣະປະສົງຂອງພຣະເຈົ້າ (“ຂໍ​ໃຫ້​ເປັນ​ໄປ​ຕາມ​ນໍ້າພຣະໄທຂອງ​ພຣະອົງ)”, ການໃຫ້ອະໄພ (“ຂໍ​ຊົງ​ໂຜດ​ຍົກໂທດ​ໃຫ້​ຂ້ານ້ອຍເໝືອນ​ຂ້ານ້ອຍ​ຍົກໂທດໃຫ້​ແກ່​ຜູ້​ທີ່​ເຮັດ​ຜິດ​ຕໍ່​ຂ້ານ້ອຍ​ນັ້ນ”), ແລະການຮ້ອງຂໍໃຫ້ໄດ້ຮັບການຊ່ວຍ​ໃຫ້​ພົ້ນຈາກການລໍ້ລວງແລະຄວາມຊົ່ວ​ຮ້າຍ ("ແລະ​ຂໍ​ຢ່າ​ພາ​ຂ້ານ້ອຍ​ເຂົ້າ​ໄປ​ໃນ​ການ​ທົດລອງແຕ່​ຂໍ​ຊົງ​ໂຜດ​ໃຫ້​ພົ້ນ​ຈາກ​ມານຊົ່ວຮ້າຍ"). ການອະທິຖານໄດ້ຖືກອອກແບບມາເພື່ອຫັນຫົວໃຈຂອງພວກເຮົາໃຫ້ເຂົ້າໃຈວ່າພຣະເຈົ້າເປັນພຣະອາຈານຂອງພວກເຮົາ. ມັນເສີມສ້າງທັດສະນະຄະຕິຂອງພວກເຮົາໃນການເພິ່ງພາອາໄສພຣະອົງ.

ພ​ຣະຄຳພີເຕັມໄປດ້ວຍຄຳອະທິຖານ, ທັງຂອງບຸກຄົນແລະເປັນກຸ່ມ. ຖ້າທ່ານອ່ານເບິ່ງທ່ານ​ຈະຮຽນຮູ້ວ່າການອະທິຖານຍັງເປັນວິທີ​ການທີ່ພວກເຮົາສາມາດລະ​ບາຍຄວາມຮູ້ສຶກຂອງພວກເຮົາຕໍ່ພຣະເຈົ້າ (ຄວາມໃຈ​ຮ້າຍ,ຄວາມໂສກເສົ້າ, ຄວາມຮັກ,ແລະອື່ນໆ). ພຣະເຈົ້າບໍ່ໄດ້​ແປກ​ໃຈເລີຍເມື່ອພວກເຮົາເຮັດສິ່ງນັ້ນ. ພວກເຮົາຮຽນຮູ້ທີ່ຈະຍອມຢູ່ໃຕ້ພຣະເຈົ້າ,ໂດຍການຂໍຄວາມຊ່ວຍເຫຼືອຈາກພຣະອົງ. ພ​ຣະ​ອົງ​ຊົງດີແລະຮູ້ວ່າແມ່ນ​ຫຍັງດີທີ່ສຸດສຳລັບພວກເຮົາ. ພຣະເຢຊູເຈົ້າກ່າວວ່າພຣະເຈົ້າຈະຕອບພວກເຮົາແນ່ນອນ,ແຕ່ຕາມສິ່ງທີ່ພຣະອົງຮູ້ວ່າຈະເປັນສິ່ງທີ່ດີທີ່ສຸດສຳລັບພວກເຮົາ. ຄຳຕອບຂອງພຣະເຈົ້າອາດ​ຈະບໍ່ແມ່ນສິ່ງທີ່ພວກເຮົາຕ້ອງການ​ສະ​ເໝີ​ໄປ, ເພາະວ່າພຣະອົງຮູ້ທຸກຢ່າງກ່ຽວກັບສະພາບການຂອງພວກເຮົາແລະສິ່ງທີ່ຄົນອ້ອມຂ້າງພວກເຮົາກຳລັງເຮັດຢູ່. ສະນັ້ນ, ຄຳຕອບຂອງພຣະເຈົ້າ ພ​​ຣະ​ອົງພິຈາລະນາທຸກຢ່າງ​ເກີນກວ່າສິ່ງທີ່ພວກເຮົາເຂົ້າໃຈ​ຕາມ​ແຜນ​ການ​ທີ່​ຍິ່ງ​ໃຫຍ່​ຂອງ​ພ​ຣະ​ອົງ. ພຣະເຈົ້າຈະຕອບຄຳອະທິຖານຂອງພວກເຮົາ, ແຕ່ອາດ​ຈະ​ດ້ວຍ​ວິ​ທີທີ່ພວກເຮົາບໍ່ຄາດຄິດ.

ຄຳອະທິຖານໃນ​ພ​ຣະຄຳພີບໍ່ໄດ້ເນັ້ນ​ໄປ​ທີ່ຕົວເອງ. ເນື້ອໃນສ່ວນໃຫຍ່ແມ່ນມີ​ຈຸດ​ປະ​ສົງເພື່ອໃຫ້ພອນແກ່ຄົນອື່ນຫຼືຂໍຄວາມເມດຕາຂອງພຣະເຈົ້າຕໍ່ຄົນອື່ນ. ຈົດໝາຍຂອງໂປໂລປະກອບມີຄຳອະທິຖານ​ເພື່ອຜູ້ທີ່ເພິ່ນກຳລັງຂຽນ​ເຖິງ​ຢູ່​ນຳ. ການອະທິຖານບໍ່ຄວນຈະເປັນການສະແດງຄວາມຕ້ອງການ​ອັນ​ຈຳ​ເປັນແລະຄວາມຕ້ອງການຂອງເຮົາເອງສະເໝີໄປ.

ພຣະເຢຊູເຈົ້າ​ໄດ້ອະທິຖານເລື້ອຍໆ. ພ​ຣະ​ອົງໄດ້ປະຕິບັດຕາມຄຳສອນຂອງພ​ຣະ​ອົງເອງ​ທີ່​ວ່າ​ຕ້ອງ​ໝັ່ນ​ອະ​ທິ​ຖານ​ຢູ່​ສະ​ເໝີ (ກ​ລ​ຊ 4: 2-6, ​ລກ 18: 1-8). ພຣະເຢຊູເຈົ້າ​ກໍບໍ່ໄດ້ຮັບຄຳຕອບທຸກຄຳອະທິຖານ, ເຊິ່ງພຣະອົງກໍ​ໄດ້ຍອມຮັບ,ເພາະວ່າພ​ຣະ​ອົງເປັນ​ຫ່ວງທີ່ຈະປະຕິບັດຕາມພຣະປະສົງຂອງພຣະບິດາ​ເຈົ້າຫຼາຍກວ່າ (ມ​ທ26: 36-46). ນີ້ແມ່ນ​ເຄື່ອງເຕືອນໃຈທີ່ສຳຄັນກ່ຽວກັບການອະທິຖານ. ພຣະເຢຊູໄດ້ສອນວ່າພຣະບິດາ​ເຈົ້າຈະຕອບເມື່ອພວກເຮົາອະທິຖານ (​ລກ 11:9-13). ພວກເຮົາບໍ່ສາມາດຄາດເດົາໄດ້ວ່າ ພຣະເຈົ້າຈະຕອບແບບທີ່ພວກເຮົາຕ້ອງການ, ຖ້າພວກເຮົາບໍ່ເຊື່ອຟັງພຣະອົງຫຼືບໍ່ສະແຫວງຫາຄວາມປະສົງຂອງພຣະອົງ (ຢກບ 4:3; 1ຢ​ຮ 3:22; 5:14).

***ສາວົກຖື​ສິນ​ອົດ​ອາ​ຫານ***

ການຖື​ສິນ​ອົດ​ອາ​ຫານອາດຈະບໍ່ຄຸ້ນເຄີຍກັບທ່ານ. ໂດຍທົ່ວໄປແລ້ວ ການ “ຖື​ສິນ​ອົດ” ຈາກບາງສິ່ງບາງຢ່າງໝາຍເຖິງການລະເວັ້ນຈາກສິ່ງນັ້ນ. ການ “ຖື​ສິນ​ອົດ” ຈາກອາຫານໝາຍຄວາມວ່າຈະ​ຢູ່​ໄປ​ໂດຍບໍ່ກິນ. ນີ້ແມ່ນປະເພດຂອງການຖືສິນອົດອາ​ຫານທີ່ພວກເຮົາເຫັນເລື້ອຍໆໃນ​ພ​ຣະຄຳພີ. ພຣະເຢຊູ​​ເຈົ້າກໍໄດ້ອົດ​ອາ​ຫານ (ມ​ທ 4: 2). ພຣະອົງໄດ້ກ່າວວ່າສາ​ວົກຂອງພຣະອົງຈະຖືສິນອົດ​ອາ​ຫານຫຼັງຈາກພຣະອົງໄດ້ກັບຄືນ​ສູ່ສະຫວັນ. ແຕ່ພຣະອົງໄດ້ເຕືອນພວກ​ເພິ່ນວ່າຢ່າເປັນຄົນໜ້າຊື່ໃຈຄົດເມື່ອພວກເພິ່ນຖືສິນອົດອາ​ຫານ (ມ​ທ 6: 16-18). ການຖື​ສິນອົດອາຫານບໍ່ແມ່ນກ່ຽວກັບການ​ດຶງ​ດູດ​ຄວາມ​ສົນ​ໃຈ​ຂອງຕົວທ່ານເອງ. ​ແຕ່ແມ່ນລະຫວ່າງທ່ານແລະພຣະເຈົ້າ.

ການຖື​ສິນອົດບໍ່ແມ່ນພຽງແຕ່ການລະເວັ້ນຈາກອາຫານເທົ່ານັ້ນ. ທ່ານສາມາດຖື​ສິນອົດຈາກຫຼາຍສິ່ງທີ່ແຕກຕ່າງກັນໄດ້. ພ​ຣະເຢຊູເຈົ້າບໍ່ໄດ້​ກຳ​ລັງແນະນຳແຜນການ​ເພື່ອລົດນ້ຳ​ໜັກ. ​ພ​ຣະ​ອົງມີຈຸດປະສົງທີ່ແຕກຕ່າງກັນໃນເວລາທີ່ພ​​ຣະ​ອົງຖືສິນອົດອາຫານແລະເມື່ອ​ພ​ຣະ​ອົງສອນ​ສາ​ວົກຂອງພຣະອົງ​ເລື່ອງ​ການຖືສິນອົດອາ​ຫານ. ​ພ​ຣະຄຳພີມີຫຼາຍຕົວຢ່າງຂອງການຖືສິນອົດອາ​ຫານ,ແຕ່ບໍ່ມີກົດລະບຽບສະເພາະຕາຍ​ໂຕ. ໂປໂລໄດ້ສອນວ່າຄູ່ຜົວເມຍທີ່ແຕ່ງງານແລ້ວອາດຈະ​​ງົດຈາກການຮ່ວມເພດຊົ່ວ​ຄາວ​​ຕອນ​ອົດ​ອາ​ຫານ (1 ກ​ຣ​ທ 7:1-5) ເພື່ອໃຫ້ຄວາມສົນໃຈເປັນພິເສດຕໍ່​ເລື່ອງຂອງການອະທິຖານ.

ແຕ່ເປັນຫຍັງພວກເຮົາ​ຕ້ອງ​ຖື​ສິນອົດ? ຄຳແນະນຳຂອງໂປໂລໃນ 1 ໂກຣິນໂທ 7:5 ກ່ຽວກັບຄູ່ຜົວເມຍທີ່ງົດຈາກການຮ່ວມເພດເປັນ​ການຊົ່ວ​ຄາວ, ສະແດງໃຫ້ພວກເຮົາເຫັນວ່າ:“ຢ່າ​ປະຕິເສດ​ການ​ຢູ່​ຮ່ວມ​ກັນ ນອກຈາກ​ໄດ້​ຕົກລົງ​ກັນ​ກ່ອນ​ເປັນ​ການ​ຊົ່ວຄາວເພື່ອ​ອຸທິດ​ຕົນ​ໃນ​ການ​ພາວັນນາ​ອະທິຖານ” ການຖືສິນອົດແມ່ນການກະທຳທາງຮ່າງກາຍທີ່​ມີຜົນທາງວິນຍານ,ເຊິ່ງມີຈຸດປະສົງທີ່ຈະຊ່ວຍໃຫ້ພວກເຮົາສຸມໃສ່ການອະທິຖານ. ມັນເຮັດໄດ້ແນວໃດ? ບາງທີຕົວຢ່າງໜຶ່ງຈະຊ່ວຍໃຫ້ທ່ານເຂົ້າໃຈ. ຖ້າທ່ານຕັດສິນໃຈອົດອາ ຫານມື້ໜຶ່ງ, ທຸກຄັ້ງທີ່ທ່ານຮູ້ສຶກຫິວທ່ານຈະ​ໄດ້​ຮັບ​ຄຳເຕືອນໃຫ້ອະທິຖານ. ການຖືສິນອົດອາ​ຫານຂອງທ່ານແມ່ນເຄື່ອງເຕືອນ​ໃຈແລະ​ເລັງຄວາມສົນໃຈຂອງ​ທ່ານ​ໄປ​ທີ່ເຫດຜົນທີ່ທ່ານຕັດສິນໃຈຖືສິນອົດ​ອາ​ຫານ.

ອີກວິທີໜຶ່ງທີ່ຈະຄິດກ່ຽວກັບການຖືສິນອົດແມ່ນການພິຈາລະນາວ່າສິ່ງໃດທີ່ລົບກວນພວກ​ເຮົາຈາກການອະທິຖານຫຼືຄວາມສຳພັນຂອງພວກເຮົາກັບພຣະເຈົ້າ. ຄຳຕອບອາດແມ່ນໂທລະສັບ,ໂທລະພາບ,ຫຼືບາງກິດຈະກຳອື່ນໆຂອງພວກເຮົາ. ນີ້ແມ່ນສິ່ງທັງໝົດທີ່ພວກເຮົາເລືອກທີ່ຈະຖື​ສິນອົດດ້ວຍຈຸດປະສົງທີ່ຈະນຳຈິດໃຈຂອງພວກເຮົາກັບມາຫາພຣະເຈົ້າແລະການອະທິຖານ.

ກຸ່ມຄ​ຣິ​ສ​ຕະ​ຈັກ​ໃນຍຸກທຳ​ອິດມັກຈະຖືສິນອົດອາ​ຫານພ້ອມກັນໃນເວລາດຽວກັນສະນັ້ນທຸກຄົນຈະສຸມໃສ່ການອະທິຖານ (ກ​ຈກ13:1-3;14:23). ໃນພຣະຄຳພີເດີມ, ການຖືສິນອົດອາ​ຫານຂອງຊຸມ​ນຸ​ມຊົນຍັງເປັນວິທີທີ່ຈະສະແດງໃຫ້ທຸກຄົນຮູ້ສຶກເສຍໃຈຕໍ່ບາບແລະຢາກຫັນໜີຈາກການກະທຳເຫຼົ່ານັ້ນ. (​ຢ​ຣມ 36:6; ຢອ 2:12).

***ສາວົກນະມັດສະການ***

ທ່ານອາດຄິດວ່າການນະມັດສະການແມ່ນງ່າຍຕໍ່ການກຳນົດຄວາມ​ໝາຍຫຼືເຂົ້າໃຈງ່າຍ. ມັນມີຄວາມສັບສົນຫຼາຍກວ່າທີ່ທ່ານຄິດ. ຫຼາຍ​ຄັ້ງພວກເຮົາມັກຄິດວ່າການນະມັດສະການແມ່ນສິ່ງທີ່ເກີດຂຶ້ນໃນການປະຊຸມຄ​ຣິ​ສ​ຕະ​ຈັກເມື່ອພວກເຮົາຮ້ອງເພງ.ເພງ​ຄ​ຣິ​ສ​ຕຽນ​ນັ້ນ​ດີ,ແຕ່ວ່າມັນບໍ່ແມ່ນການນະມັດສະການຕາມວິທີທີ່ພ​ຣະຄຳພີໄດ້ກຳນົດໄວ້. ເຖິງ​ແມ່ນ​ວ່າດົນຕີແລະເພງແມ່ນສ່ວນໜຶ່ງຂອງການ​ປະ​ຊຸມ​ຂອງຄຣິສຕຽນ (ອ​ຟ​ຊ 5: 19; ກ​ລ​ຊ 3:16). ຄວາມ​ມັກອີກຢ່າງໜຶ່ງໃນວັດທະນະທຳຂອງພວກເຮົາແມ່ນການຄິດວ່າການນະມັດສະການເປັນຄວາມຮູ້ສຶກ​ທາງ​ອາ​ລົມ​ທີ່​ເຮົາ​ມີຫຼືປະສົບການບາງ​ຢ່າງ​ເມື່ອ​ເຮົາ​ຮູ້​ສຶກວ່າກ່ຽວ​ຂ້ອງ​ກັບ​ພ​ຣະ​ເຈົ້າ. ​ນັ້ນມັນບໍ່ແມ່ນການນະມັດສະການ​​ຕາມ​ແບບ​ພ​ຣະ​ຄຳ​ພີເຊັ່ນກັນ. ມີຫຼາຍ​ບ່ອນ​ໃນ​ພ​ຣະ​ຄຳ​ພີ​ໄດ້​ກ່າວ​ກ່ຽວ​ກັບ​ເລື່ອງນີ້, ແຕ່ໃຫ້ພວກ​ເຮົາ​ພິ​ຈາ​ລະ​ນາເບິ່ງ​ຈັກສອງ​ບ່ອນ:

ເຫດສະນັ້ນ ພີ່ນ້ອງ​ທັງຫຼາຍ​ເອີຍ, ໂດຍ​ເຫັນ​ແກ່​ພຣະ​ເມດຕາ​ກະລຸນາ​ຂອງ​ພຣະເຈົ້າ ເຮົາ​ຈຶ່ງ​ຮຽກຮ້ອງ​ພວກເຈົ້າ​ໃຫ້​ຖວາຍ​ຕົວ​ແກ່​ພຣະເຈົ້າ ເປັນ​ເຄື່ອງ​ບູຊາ​ອັນ​ມີ​ຊີວິດ ເປັນ​ອັນ​ບໍຣິສຸດ ແລະ​ເປັນ​ທີ່​ພໍພຣະໄທ​ພຣະເຈົ້າ ຊຶ່ງ​ເປັນ​ການ​ນະມັດສະການ​ໃຫ້​ສົມ​ກັບ​ຝ່າຍ​ວິນຍານ​ຂອງ​ເຈົ້າ​ທັງຫຼາຍ.  ຢ່າ​ດຳເນີນ​ຊີວິດ​ເໝືອນ​ຢ່າງ​ຊາວ​ໂລກນີ້ ແຕ່​ຈົ່ງ​ຮັບ​ການ​ຊົງ​ປ່ຽນແປງ​ຈິດໃຈ​ຂອງ​ພວກເຈົ້າ​ໃໝ່ ແລ້ວ​ອຸປະນິໄສ​ຂອງ​ພວກເຈົ້າ​ຈຶ່ງ​ຈະ​ປ່ຽນ​ໃໝ່ ເພື່ອ​ພວກເຈົ້າ​ຈະ​ໄດ້​ຮູ້​ນໍ້າພຣະໄທ​ຂອງ​ພຣະເຈົ້າ ຄື​ຈະ​ຮູ້​ວ່າ​ອັນ​ໃດ​ດີ ອັນ​ໃດ​ເປັນ​ທີ່​ພໍພຣະໄທ ແລະ​ອັນ​ໃດ​ດີທີ່ສຸດ. (ຣມ 12:1-2)

ພຣະເຢຊູ​ເຈົ້າກ່າວກັບຍິງຊາວຊາມາເຣຍວ່າ:“ແຕ່​ເວລາ​ນັ້ນ​ໃກ້​ເຂົ້າ​ມາ ແລະ​ບັດນີ້​ກໍ​ມາ​ເຖິງ​ແລ້ວ ຄື​ເມື່ອ​ຜູ້​ທີ່​ນະມັດສະການ​ຢ່າງ​ຖືກຕ້ອງ ຈະ​ນະມັດສະການ​ພຣະບິດາເຈົ້າ​ດ້ວຍ​ຈິດ​ວິນຍານ​ແລະ​ຄວາມຈິງ ເພາະ​ພຣະບິດາເຈົ້າ​ຊອກ​ຫາ​ຄົນ​ຢ່າງ​ນັ້ນ​ແຫຼະ ນະມັດສະການ​ພຣະອົງ.  (ຢ​ຮ 4:23)

ພວກເຮົາໄດ້ເວົ້າກ່ຽວກັບສິ່ງທຳອິດແລ້ວໃນການສົນທະນາຂອງພວກເຮົາໃນການດຳລົງຊີວິດທີ່ບໍລິສຸດ. ທ່ານນະມັດສະການພະເຈົ້າແນວໃດ? ​ ດຳເນີນຊີວິດຄືກັບພ​ຣະເຢຊູ. ຢ່າ​ດຳເນີນ​ຊີວິດ​ເໝືອນ​ຢ່າງ​ຊາວ​ໂລກນີ້ ຢ່າເຫັນຄຸນຄ່າ​ຂອງສິ່ງທີ່ໂລກໃຫ້ຄຸນ​ຄ່າ. ຢ່າພະຍາຍາມຫາຄວາມສຸກໃນແບບທີ່ໂລກພະຍາຍາມເຮັດ. ການ​ດຳ​ເນີນຊີວິດຄືກັບພ​ຣະເຢຊູເຈົ້າແມ່ນວິທີທີ່ພ​ຣະຄຳພີບອກວ່າເຮົານະມັດສະການ. ການນະມັດ ສະການແທ້ແມ່ນທັດສະນະຂອງຫົວໃຈຂອງພວກເຮົາແລະວິທີທີ່ພວກເຮົາດຳເນີນຊີວິດ.

ຂໍ້​ຄວາມທີສອງແມ່ນໜ້າສົນໃຈຍ້ອນເຫດຜົນສະເພາະ​ເຈາະ​ຈົງ. ພ​ຣະເຢຊູ​ເຈົ້າບອກແມ່ຍິງຄົນ​ນັ້ນວ່າ ພ​ຣະເຈົ້າກຳລັງຊອກຫາຜູ້ຄົນເພື່ອນະມັດສະການພ​ຣະອົງ. ການນະມັດສະການບໍ່ແມ່ນສິ່ງທີ່ມາ​ກັບພວກເຮົາ. ພວກເຮົາຖືກເຊື້ອເຊີນໃຫ້ຕອບສະໜອງຕໍ່ຄວາມດີແລະຄວາມຮັກຂອງພຣະເຈົ້າ. ວິທີການຫຼືສິ່ງທີ່ພວກເຮົາເຮັດນັ້ນແຕກຕ່າງກັນ. ພວກເຮົາສາມາດຕອບສະໜອງເປັນ​ການສ່ວນຕົວ. ພວກເຮົາສາມາດເຮັດໄດ້​ໂດຍ​ມີຫຼືບໍ່ມີດົນຕີກໍ່​ໄດ້. ພວກເຮົາສາມາດຕອບສະໜອງພາຍໃນຫຼືນອກ​ການປະຊຸມຄ​ຣິ​ສ​ຕະ​ຈັກ​ກໍ່​ໄດ້. ພວກເຮົາຍັງສາມາດຕອບສະໜອງເປັນກຸ່ມໃນການສາ​ມັກ​ຄີ​ທຳກັບຜູ້ເຊື່ອຄົນອື່ນໆ​ກໍ່​ໄດ້.

​ເມື່ອ​ບັນ​ດາຜູ້ທີ່ເຊື່ອໄດ້ມາເຕົ້າໂຮມກັນໃນການສາ​ມັກ​ຄີ​ທຳ, ພວກເຂົາ“ໜູນ​ນໍ້າໃຈ​ຊຶ່ງກັນແລະກັນ​ໃຫ້​ມີ​ຄວາມຮັກ ແລະ​ໃຫ້​ເຮັດ​ຄຸນງາມ​ຄວາມດີ.” (​ຮ​ຣ10:24-25). ເວົ້າອີກຢ່າງໜຶ່ງ, ພວກເຂົາເຈົ້າ​ຊຸກຍູ້ກັນແລະກັນໃນການນະມັດ ສະການດ້ວຍ​ຈິດວິນຍານຄື​ການຮຽນແບບພຣະເຢຊູເຈົ້າ,ພວກເຂົາຍ້ອງຍໍສັນ​ລະ​ເສີນພຣະເຈົ້າສຳລັບຄວາມດີ,

ຄວາມຮັກແລະການຊົງ​ສະ​ຖິດ​ທີ່​ມີໃນຊີວິດຂອງພວກເຂົາເຈົ້າ (ກ​ຈກ 2:46 -47; ຢກບ 5:13). ການຍ້ອງຍໍ​ສັນ​ລະ​ເສີນສາມາດປະກອບມີການຮ້ອງເພງແລະການຫຼິ້ນ​ດົນ​ຕີ (​ມ​ທ 26:30;ອ​ຟ​ຊ 5:19; ກ​ລ​ຊ 3:16), ແຕ່ມີການເຊື່ອມໂຍງຢ່າງຊັດ​ເຈນກັບການດຳ​ເນີນຊີວິດແບບ​ທີ່​ຊອບ​ທຳ “. . . ສັງເກດ​ໄດ້​ວ່າ ສິ່ງໃດ​ປະເສີດ​ທີ່ສຸດ ແລະ​ເພື່ອ​ພວກເຈົ້າ​ຈະ​ເປັນ​ຄົນ​ບໍຣິສຸດ ບໍ່ມີ​ທີ່​ຕິຕຽນ​ໄດ້​ໃນ​ວັນ​ແຫ່ງ​ພຣະຄຣິດ. ຈະ​ໄດ້​ເປັນ​ຜູ້​ບໍຣິສຸດ​ດ້ວຍ​ຜົນ​ຂອງ​ຄວາມ​ຊອບທຳ ຊຶ່ງ​ເກີດຂຶ້ນ​ດ້ວຍ​ພຣະເຢຊູ​ຄຣິດເຈົ້າ ເພື່ອ​ຖວາຍ​ພຣະ​ກຽດ ແລະ​ຄຳ​ຍ້ອງຍໍ​ສັນລະເສີນ​ແດ່​ພຣະເຈົ້າ” (​ຟ​ລ​ປ 1:10-11).

ພວກເຮົາບໍ່ສາມາດລືມໄດ້ວ່າ "ການນະມັດສະການດ້ວຍ​ຈິດວິນຍານ" ຂອງພວກເຮົາແມ່ນກ່ຽວຂ້ອງກັບວິຖີຊີວິດຂອງພວກເຮົາ (​ຣມ 12: 1-2). ມັນບໍ່ແມ່ນກ່ຽວກັບປະສົບການສາມສິບນາທີຢູ່ບ້ານຫຼືໃນ​ຄ​ຣິ​ສ​ຕະ​ຈັກ. ມັນແມ່ນເລື່ອງ​ກ່ຽວ​ກັບ​ຊີ​ວິດ​ຂອງ​ທ່ານທຸກໆຊົ່ວໂມງທີ່ສຸມໃສ່ແລະນຳພາໂດຍພຣະເຈົ້າ.

***ພວກສາວົກສາ​ລະ​ພາບບາບແລະຍອມຮັບການໃຫ້ອະໄພຈາກພຣະເຈົ້າ***

ສິ່ງໜຶ່ງທີ່ສາວົກຕ້ອງເຂົ້າໃຈເມື່ອພວກເຂົາເຈົ້າເລີ່ມຕົ້ນການເດີນທາງຂອງພວກເຂົາໃນການຕິດຕາມພຣະເຢຊູ​ເຈົ້າ​ກໍ່​ຄືພວກເຂົາຈະລົ້ມເຫຼວ. ບໍ່ມີ​ຄົນ​ໃດ​ໃນພວກເຮົາທີ່ໃນຊີວິດນີ້ທີ່ບໍ່​ມີບາບຄືກັບພຣະເຢຊູ​ເຈົ້າ (2 ກ​ຣ​ທ 5:21; ປ​ຕ 2:21-22; 1ຢ​ຮ 3:5). ພ​ຣະຄຳພີກ່າວຈະແຈ້ງໃນຈຸດນີ້. ພວກສາວົກໄດ້ເຮັດບາບ (ມ​ຣກ 14:30, 68, 72). ໜຶ່ງໃນນັ້ນ​ແມ່ນ​ໂຢ​ຮັນໄດ້ຂຽນໃນເວລາຕໍ່ມາໃນຊີວິດຂອງເພິ່ນ:

ແຕ່​ຖ້າ​ພວກເຮົາ​ດຳເນີນ​ຊີວິດ​ຢູ່​ໃນ​ຄວາມ​ສະຫວ່າງ ເໝືອນ​ດັ່ງ​ພຣະອົງ​ຊົງ​ຢູ່​ໃນ​ຄວາມ​ສະຫວ່າງ ພວກເຮົາ​ກໍ​ຮ່ວມ​ສາມັກຄີທຳ​ຊຶ່ງກັນແລະກັນ ແລະ​ພຣະ​ໂລຫິດ​ຂອງ​ພຣະເຢຊູເຈົ້າ ພຣະບຸດ​ຂອງ​ພຣະອົງ ກໍ​ຊຳລະ​ເຮົາ​ທັງຫລາຍ​ຈາກ​ການ​ຜິດບາບ​ທັງ​ສິ້ນ.ຖ້າ​ພວກເຮົາ​ເວົ້າ​ວ່າ ພວກເຮົາ​ບໍ່ມີ​ບາບ ພວກເຮົາ​ກໍ​ຫລອກລວງ​ຕົນເອງ ແລະ​ພວກເຮົາ​ກໍ​ບໍ່ມີ​ຄວາມຈິງ​ໃນ​ຈິດໃຈ. ຖ້າ​ເຮົາ​ທັງຫລາຍ​ສາລະພາບ​ຜິດບາບ​ທັງຫຼາຍ​ຂອງ​ພວກເຮົາ ພຣະອົງ​ຊົງ​ສັດຊື່​ແລະ​ທ່ຽງທຳ ຈະ​ຊົງ​ໂຜດ​ຍົກ​ບາບ​ຂອງ​ພວກເຮົາ ແລະ​ຈະ​ຊົງ​ໂຜດ​ຊຳລະລ້າງ​ເຮົາ​ທັງຫລາຍ​ຈາກ​ການ​ອະທຳ​ໝົດ​ສິ້ນ. ຖ້າ​ພວກເຮົາ​ເວົ້າ​ວ່າ ພວກເຮົາ​ບໍ່ໄດ້​ເຮັດ​ບາບ​ກໍ​ເທົ່າ​ກັບ​ວ່າ ພວກເຮົາ​ເຮັດ​ໃຫ້​ພຣະເຈົ້າ​ເປັນ​ຜູ້​ຕົວະ ແລະ​ພຣະທຳ​ຂອງ​ພຣະອົງ​ກໍ​ບໍ່​ຢູ່​ໃນ​ພວກເຮົາ​ເລີຍ. (1 ຢ​ຮ 1:7-10)

ມັນເປັນເລື່ອງທີ່ດີແທ້ໆທີ່ຮູ້ວ່າການເປັນສະມາຊິກໃນຄອບຄົວຂອງພຣະເຈົ້າບໍ່ແມ່ນຍ້ອນຜົນງານຂອງພວກເຮົາ. ​ການ​ກະ​ທຳທີ່ດີຂອງພວກເຮົາບໍ່ສາມາດ​ໄດ້​ຄຸນ​ງາມ​ຄວາມ​ດີຈາກພຣະເຈົ້າໄດ້. ພຣະເຈົ້າບໍ່ເຄີຍຕິດໜີ້ບຸນ​ຄຸ​ນພວກເຮົາໂດຍອີງໃສ່ຄວາມດີຂອງພວກເຮົາໂດຍບໍ່ສົນເລື່ອງ​​ບຸນ​ຄຸນ​ງາມ​ຄວາມ​ດີ​ທີ່​ເຮົາອາດ​ຈະຄິດວ່າພວກເຮົາມີ. ການ​ກະ​ທຳຂອງພວກເຮົາ,ຫຼືບໍ່ມີການກະ​ທຳນັ້ນບໍ່ໄດ້ເຮັດໃຫ້ພຣະເຈົ້າຢູ່ຫ່າງໄກຈາກພວກເຮົາ​ເລີຍ. ພຣະເຈົ້າຮັກພວກເຮົາ “ໃນຂະນະທີ່ພວກເຮົາຍັງເປັນຄົນບາບຢູ່ນັ້ນ” (ຣມ 5: 8). ພວກເຮົາຕ້ອງຈື່ໄວ້ວ່າຄວາມລອດ​ພົ້ນບໍ່ສາມາດໄດ້ຮັບໂດຍຄວາມສົມບູນແບບທາງສິນ​ລະທຳ, ແລະມັນກໍ່ບໍ່ສາມາດສູນເສຍໄປໂດຍຄວາມລົ້ມເຫຼວທາງສິນ​ລະທຳ.

ກ່ຽວກັບຄວາມລົ້ມເຫຼວຂອງພວກເຮົາ, ສາວົກຂອງພຣະເຢຊູຕ້ອງເອົາໃຈໃສ່ຕໍ່ຄວາມເມດຕາແລະຄວາມຮັກຂອງພຣະເຈົ້າ. ເບິ່ງອີກເທື່ອໜຶ່ງໃນຂໍ້ຄວາມຈາກພຣະ​ທຳ​ໂຢ​ຮັນ. ​ເຊິ່ງບອກພວກເຮົາຢ່າງແນ່ນອນວ່າຈະເຮັດແນວໃດເມື່ອພວກເຮົາລົ້ມເຫຼວ​ຕໍ່ພຣະເຈົ້າ,ໂດຍການເຮັດບາງສິ່ງທີ່ບໍ່ສອດຄ່ອງກັບການຮຽນແບບ ພຣະເຢຊູເຈົ້າ. ຫຼືຖ້າພວກເຮົາລົ້ມເຫຼວໂດຍການບໍ່ເຮັດບາງສິ່ງບາງຢ່າງທີ່ພຣະເຢຊູຕ້ອງການໃຫ້ພວກເຮົາເຮັດ. "ຖ້າ​ເຮົາ​ທັງຫຼາຍ​ສາລະພາບ​ຜິດບາບ​ທັງຫຼາຍ​ຂອງ​ພວກເຮົາ ພຣະອົງ​ຊົງ​ສັດຊື່​ແລະ​ທ່ຽງທຳ ຈະ​ຊົງ​ໂຜດ​ຍົກ​ບາບ​ຂອງ​ພວກເຮົາ ແລະ​ຈະ​ຊົງ​ໂຜດ​ຊຳລະລ້າງ​ເຮົາ​ທັງຫລາຍ​ຈາກ​ການ​ອະທຳ​ໝົດ​ສິ້ນ”

ເມື່ອພວກເຮົາເຮັດບາບແລະລົ້ມເຫຼວ,ພວກເຮົາຕ້ອງຮັບຮູ້ມັນ. ນັ້ນແມ່ນຄວາມ​ໝາຍ​ຂອງການສາລະ ພາບ. ພວກເຮົາບໍ່ຕ້ອງປົກປິດ,ແກ້ຕົວ,ຫຼືຫາເຫດຜົນເຂົ້າ​ຂ້າງບາບຂອງພວກເຮົາ. ພຣະເຈົ້າຕ້ອງການໃຫ້ພວກເຮົາຍອມຮັບມັນ. ຍ້ອນຫຍັງ? ພວກເຮົາຕ້ອງຖ່ອມ​ໃຈ. ພວກເຮົາຕ້ອງຈື່ໄວ້ວ່າຄວາມລອດ​ພົ້ນ​ເປັນ​ເລື່ອງ​ກ່ຽວ​ກັບ​ສິ່ງທີ່ພຣະເຢຊູໄດ້ເຮັດເພື່ອພວກເຮົາ,ບໍ່ແມ່ນສິ່ງທີ່ພວກເຮົາຫາໄດ້. ການສາລະພາບຍອມຮັບວ່າພວກເຮົາເປັນລູກຂອງພຣະເຈົ້າເພາະພຣະເຢຊູ. ພວກເຮົາສາມາດໝັ້ນໃຈໄດ້ວ່າຄວາມບາບຂອງພວກເຮົາຈະບໍ່ແຍກພວກເຮົາຈາກພຣະເຈົ້າ. ພວກເຮົາຈະບໍ່ຖືກໄລ່ອອກຈາກຄອບຄົວ (ຣມ 8:31-39). ພຣະເຈົ້າຊົງຮູ້ກ່ອນ​ທີ່ພວກເຮົາ​ຈະເຊື່ອຂ່າວປະ​ເສີດວ່າພວກເຮົາມີຂໍ້ບົກຜ່ອງ. ຂໍ້ບົກພ່ອງຂອງພວກເຮົາບໍ່ແມ່ນສິ່ງທີ່ເຮັດໃຫ້​ພ​ຣະ​ອົງແປກໃຈ. ມັນບໍ່ປ່ຽນແປງຄວາມຮູ້ສຶກຂອງພ​ຣະ​ອົງຕໍ່ພວກເຮົາແຕ່​ຢ່າງ​ໃດ.

ຄຳຖາມທີ່ຈະແຈ້ງຈາກນັ້ນກໍ່ຄື,ເປັນຫຍັງພວກເຮົາຄວນເອົາໃຈໃສ່ເລື່ອງການເຮັດບາບ. ພວກສາວົກໃນພຣະຄຳພີໃໝ່ ໄດ້ພົບເຫັນທັດສະນະດັ່ງກ່າວໃນ​ຜູ້ຄົນ. ອັກຄະສາວົກໂປໂລໄດ້ນຳສະ​ເໜີ​ເລື່ອງນີ້​ໃນຈົດໝາຍຂອງ​ເພິ່ນທີ່​ຂ​ຽນເຖິງຄຣິສຕຽນໃນ​ນະ​ຄອນໂຣມ:

ຖ້າ​ເປັນ​ເຊັ່ນນັ້ນ​ແລ້ວ ພວກເຮົາ​ຈະ​ວ່າ​ຢ່າງ​ໃດ? ພວກເຮົາ​ຄວນ​ສືບຕໍ່​ເຮັດ​ບາບເພື່ອ​ໃຫ້​ພຣະຄຸນ​ຂອງ​ພຣະເຈົ້າ​ມີ​ຫລາຍ​ຂຶ້ນ​ຕື່ມ​ຊັ້ນບໍ? ບໍ່​ເປັນ​ຢ່າງ​ນັ້ນ​ດອກ ພວກເຮົາ​ຜູ້​ຕາຍ​ຕໍ່​ບາບກຳ​ນັ້ນ​ແລ້ວ ຈະ​ສືບຕໍ່​ດຳເນີນ​ຊີວິດ​ແບບ​ນັ້ນ​ໄດ້​ຢ່າງ​ໃດ?  . . . ຢ່າ​ໃຫ້​ຄວາມ​ຜິດບາບ​ໄດ້​ປົກຄອງ​ຮ່າງກາຍ​ທີ່​ຕ້ອງ​ຕາຍ​ຂອງ​ພວກເຈົ້າ​ອີກ​ຕໍ່ໄປ ຊຶ່ງ​ເຮັດ​ໃຫ້​ຕ້ອງ​ເຊື່ອຟັງ​ຕາມ​ຕັນຫາ​ຂອງ​ກາຍ​ນັ້ນ. ຢ່າ​ມອບ​ອະໄວຍະວະ​ຂອງ​ພວກເຈົ້າ​ໃຫ້​ແກ່​ການບາບ​ອີກ​ຕໍ່ໄປ ເພື່ອ​ໃຫ້​ເປັນ​ເຄື່ອງ​ມື​ຮັບໃຊ້​ໃນ​ການ​ຊົ່ວຮ້າຍ, ແຕ່​ຈົ່ງ​ມອບ​ຕົວ​ຂອງ​ພວກເຈົ້າ​ຖວາຍ​ແກ່​ພຣະເຈົ້າ​ເປັນ​ການ​ສິ້ນສຸດເໝືອນ​ກັບ​ບຸກຄົນ​ທີ່​ຖືກ​ບັນດານ​ໃຫ້​ເປັນ​ຄືນ​ມາ​ຈາກ​ຕາຍ​ແລ້ວ ແລະ​ຈົ່ງ​ມອບ​ອະໄວຍະວະ​ທຸກ​ພາກ​ສ່ວນ​ຂອງ​ພວກເຈົ້າ​ຖວາຍ​ແກ່​ພຣະເຈົ້າ​ເປັນ​ການ​ສິ້ນສຸດ ເພື່ອ​ເປັນ​ເຄື່ອງໃຊ້​ໃນ​ການ​ຊອບທຳ​ຕໍ່ໄປ. ດ້ວຍວ່າ,ການບາບ​ຈະ​ບໍ່​ຄອບງຳ​ພວກເຈົ້າ​ອີກ​ຕໍ່ໄປ ເພາະວ່າ​ພວກເຈົ້າ​ບໍ່ໄດ້​ຢູ່​ໃຕ້​ກົດບັນຍັດ, ແຕ່​ຢູ່​ໃຕ້​ພຣະຄຸນ​ຂອງ​ພຣະເຈົ້າ. ຖ້າ​ເປັນ​ເຊັ່ນນັ້ນ​ແລ້ວ ພວກເຮົາ​ຈະ​ວ່າ​ຢ່າງ​ໃດ? ພວກເຮົາ​ຈະ​ເຮັດ​ບາບ ເພາະ​ບໍ່ໄດ້​ຢູ່​ໃຕ້​ກົດບັນຍັດ ແຕ່​ຢູ່​ໃຕ້​ພຣະຄຸນ​ຂອງ​ພຣະເຈົ້າ​ຊັ້ນບໍ? ບໍ່​ເປັນ​ຢ່າງ​ນັ້ນ​ດອກ ແນ່ນອນ​ພວກເຈົ້າ​ກໍ​ຮູ້​ດີ​ວ່າ ເມື່ອ​ພວກເຈົ້າ​ຍອມ​ເປັນ​ທາດ​ເຊື່ອຟັງ​ຜູ້ໃດ ພວກເຈົ້າ​ກໍ​ເປັນ​ທາດ​ຂອງ​ນາຍ​ທີ່​ພວກເຈົ້າ​ເຊື່ອຟັງ​ນັ້ນ ຄື​ເປັນ​ທາດ​ຂອງ​ບາບກຳ​ທີ່​ນຳ​ໄປ​ສູ່​ຄວາມ​ຕາຍ ຫລື​ເປັນ​ທາດ​ຂອງ​ຄວາມ​ເຊື່ອຟັງ ຊຶ່ງ​ນຳ​ໄປ​ສູ່​ການ​ເປັນ​ຄົນ​ຊອບທຳ. (ຣມ 6:1-2,12-16)

ຂໍໃຫ້ສັງເກດວ່າ​ພ​ຣະຄຳພີບໍ່ໄດ້ບອກວ່າ "ພ​ຣະເຈົ້າຫ້າມບໍ່​ໃຫ້ເຮັດບາບ​ ບໍ່​ດັ່ງນັ້ນພຣະເຈົ້າຈະບໍ່ຮັກທ່ານອີກຕໍ່ໄປ!"ເບິ່ງ​ຄື​ວ່າຄວາມກັງວົນຈະ​ກັບ​ໄປເປັນທາດຂອງການທຳລາຍຕົນເອງ. ແມ່ນແລ້ວ, ພວກເຮົາຈະເຮັດບາບ,ແຕ່ວ່າພວກເຮົາຄວນຈະຮັກພຣະເຈົ້າແລະຕ້ອງການຫລີກລ້ຽງຈາກການເຮັດບາບ. ການຕໍ່ສູ້ທີ່ຍາກລຳບາກຕໍ່​ການບໍ່ເຮັດບາບນີ້ແມ່ນສິ່ງທີ່ອັກຄະສາວົກໂປໂລຮູ້​ຈັກດີ (ຣມ 7:7-25). ​ເຖິງ​ປານນັ້ນເພິ່ນ​ກໍຍັງເປັນຜູ້ຕິດຕາມທີ່ໜ້າປະທັບໃຈ​​ຄົນໜຶ່ງຂອງພຣະເຢຊູ​ເຈົ້າ. ພຣະຄຳພີໃໝ່ເຕືອນພວກເຮົາຫຼາຍເທື່ອວ່າຈະມີສົງຄາມເກີດຂຶ້ນຢູ່ໃນຕົວເຮົາ. ຫົວໃຈຂອງພວກເຮົາຕ້ອງການທີ່ຈະຕິດຕາມພຣະເຢຊູ, ແຕ່ຕົວຕົນທີ່ບໍ່ສົມບູນແບບຂອງພວກເຮົາຕ້ອງການຄວາມເພິ່ງພໍໃຈຕົນເອງແລະປົກຄອງໃນວິທີການດຳເນີນຊີວິດຂອງພວກເຮົາ (1​ປ​ຕ 2:11; ຢກບ 4:1).

ໃນຂະນະທີ່ພວກເຮົາສະແຫວງຫາທີ່ຈະຕິດຕາມພຣະເຢຊູເຈົ້າ, ມັນເປັນການດີທີ່ຈະລົມກັບພຣະອົງຢ່າງໄວວາເມື່ອພວກເຮົາລົ້ມເຫຼວ. ແນວຄວາມຄິດນັ້ນ​ແມ່ນ​ຄືວ່າເມື່ອພວກເຮົາລົ້ມເຫຼວ,ພວກເຮົາຄວນຈະສາລະ ພາບມັນຢ່າງໄວວາແລະຂອບໃຈພ​ຣະເຈົ້າສຳ​ລັບ​ການໃຫ້ອະໄພຂອງ​ພ​ຣະ​ອົງ. ພວກເຮົາຄວນລະ​ນຶກ​ເຖິງ​ບາບ​ທີ່​ມີ​ລາ​ຄາ​ສູງຂອງພວກເຮົາທີ່ເຮັດ​ໃຫ້ພຣະເຢຊູ​ຕ້ອງແກ້ໄຂ. ພວກເຮົາຄວນຕິດຕາມພ​ຣະອົງດ້ວຍຄວາມຮັກ​ທີ່ສັດຊື່. ພວກເຮົາຄວນຂອບພ​ຣະຄຸນທີ່​ພ​ຣະ​ອົງໄດ້ຕາຍເພື່ອພວກເຮົາຢູ່ເທິງໄມ້ກາງແຂນ "ໃນຂະນະທີ່ພວກເຮົາຍັງເປັນຄົນບາບຢູ່​ນັ້ນ" (​ຣມ5:8) ​ເພື່ອພວກເຮົາ​ຈະ​ໄດ້​ເປັນອ້າຍເອື້ອຍນ້ອງຂອງພ​ຣະ​ອົງ.

***ພວກສາວົກສຶກສາ​ພ​ຣະຄຳພີ***

ໃນຄ​ຣິ​ສ​ຕະ​ຈັກ​ຍຸກ​ທຳ​ອິດ,ບັນ​ດາຜູ້ທີ່ເຊື່ອຈະຟັງຄຳສອນຂອງພວກອັກຄະສາວົກແລະໄດ້​ຮຽນ​ຮູ້ພຣະຄຳພີເດີມ. ໂປໂລແລະອັກຄະສາວົກ​ຄົນອື່ນໆໄດ້ເຮັດແບບດຽວກັນນີ້ເມື່ອພວກເພິ່ນເລີ່ມຄ​ຣິ​ສ​ຕະ​ຈັກຢູ່ບ່ອນອື່ນ (ກ​ຈກ 2:42; 4:2; 5:42;1 7:10-11; 18:11; 20:20). ນີ້ແມ່ນວິທີການທົ່ວໄປຂອງການຮຽນຮູ້ກ່ຽວກັບພຣະເຈົ້າໂດຍຄຣິສະຕຽນຍຸກທຳອິດ. ຜູ້​ຄົນບໍ່ມີ​ປຶ້ມ​ພ​ຣະ​ຄຳ​ພີ​ເປັນ​ຂອງ​ຕົນ​ເອງ. ຜູ້ທີ່ເຊື່ອຫຼາຍຄົນຍັງອ່ານບໍ່ໄດ້. ເຖິງແມ່ນວ່າພວກເຮົາເປັນສ່ວນໜຶ່ງຂອງວັດທະນະທຳທີ່ຮູ້ໜັງສືແລະ​ສາ​ມາດເຂົ້າເຖິງພ​ຣະຄຳພີໄດ້, ແຕ່ພວກເຮົາ​ກໍສາມາດໄດ້ຮັບປະໂຫຍດຈາກການຮຽນຮູ້ໃນຊຸມ​ນຸມຊົນ.

ການຮຽນຮູ້ພຣະຄຳຂອງພຣະເຈົ້າແມ່ນຈຳເປັນສຳລັບການຕິດຕາມພຣະເຢຊູ​ເຈົ້າ. ພວກເຮົາສາມາດຮຽນຮູ້ກ່ຽວກັບບາບໄດ້​ອີກ​(ການ​ປະ​ພຶດແລະທັດສະນະຄະຕິ​ທີ່​ຄວນຫຼີກເວັ້ນ)ແລະການດຳເນີນຊີວິດທີ່ເຕັມໄປດ້ວຍພຣະວິນຍານ (ວິທີທີ່ພວກເຮົາຄວນປະພຶດ)​ແນວ​ໃດ? ຂໍ້ພຣະຄຳພີສອນພວກເຮົາໃຫ້ “​ຖອດ​ຖິ້ມ​ສະ ພາບ​ມະນຸດ​ເກົ່າ​ຂອງຕົນ ຊຶ່ງ​ຄູ່​ກັບ​ວິຖີ​ຊີວິດ​ເດີມ​ນັ້ນ​ເສຍ ທີ່​ກຳລັງ​ເສື່ອມເສຍ​ໄປ​ສູ່​ຄວາມ​ຕາຍ ຕາມ​ຕັນຫາ​ອັນ​ເປັນ​ທີ່​ຫລອກລວງ​ນັ້ນ. ແລະ​ຈົ່ງ​ໃຫ້​ວິນຍານຈິດ​ຂອງ​ເຈົ້າ​ຖືກ​ຊົງ​ຕັ້ງ​ຂຶ້ນ​ໃໝ່. ແລະ​ໃຫ້​ເຈົ້າ​ທັງຫຼາຍ​ສວມ​ສະພາບ​ມະນຸດ​ໃໝ່ ຊຶ່ງ​ຊົງ​ສ້າງ​ຂຶ້ນ​ໃໝ່​ຕາມ​ແບບ​ພຣະ​ລັກສະນະ​ຂອງ​ພຣະເຈົ້າ ໃນ​ຄວາມ​ຊອບທຳ​ແລະ​ຄວາມ​ບໍຣິສຸດ​ທີ່​ແທ້ຈິງ.” (ອ​ຟ​ຊ 4: 22-24). ເມື່ອພວກເຮົາໄດ້ກາຍເປັນສ່ວນໜຶ່ງຂອງຄອບຄົວຂອງ ພຣະເຈົ້າໂດຍການມາຄວາມເຊື່ອໃນຂ່າວປະ​ເສີດ, ພຣະວິນຍານຈະສະຖິດຢູ່ໃນພວກເຮົາ (1 ກ​ຣ​ທ 3:16-17; 6:19-20; 2ກ​ຣ​ທ 6:16; ອ​ຟ​ຊ 2:22) ແລະຊ່ວຍພວກເຮົາໃຫ້​ມີຊີວິດທີ່ເກີດ​ຜົນ:

ສະນັ້ນຖ້າ​ພຣະວິນຍານ​ນຳພາ​ພວກເຈົ້າພວກເຈົ້າ​ກໍ​ບໍ່​ຢູ່​ໃຕ້​ກົດບັນຍັດກິດຈະການ​ແຫ່ງ​ສັນດານ​ມະນຸດ​ກໍ​ປາກົດ​ແຈ້ງ​ດັ່ງນີ້: ຄື​ການ​ຫລິ້ນຊູ້,ຄວາມ​ບໍ່​ສະອາດ,ຄວາມ​ປະພຶດ​ຊົ່ວຮ້າຍ,ການ​ຂາບໄຫວ້​ຮູບເຄົາຣົບ,ການ​ເຊື່ອ​ເວດມົນ​ຄາຖາ, ການ​ເປັນ​ສັດຕູ​ກັນ,ການ​ວິວາດ​ຜິດຖຽງ​ກັນ,ການ​​ອິດສາ​ກັນ,ການ​ຄຽດແຄ້ນ​ກັນແລະການ​ມັກໃຫຍ່​ໃຝ່ສູງ​ຕໍ່​ກັນ,ການ​ແຕກແຍກ​ກັນ,ການ​ຖືພັກ​ຖືພວກ,ການ​ອິດສາ​ກັນ,ການ​ເສບ​ສຸຣາ​ຢາເມົາ,ການ​ກິນລ້ຽງ​ແບບ​ຊົ່ວຊ້າແລະການ​ອື່ນໆ​ອີກ ໃນທຳນອງ​ດຽວກັນ​ນີ້ເຮົາ​ຂໍ​ເຕືອນ​ພວກເຈົ້າ​ດັ່ງ​ທີ່​ເຄີຍ​ເຕືອນ​ມາ​ແລ້ວ​ວ່າ,ຄົນ​ທີ່​ເຮັດ​ສິ່ງ​ເຫຼົ່ານີ້ຈະ​ບໍ່ມີ​ສ່ວນ​ໃນ​ຣາຊອານາຈັກ​ຂອງ​ພຣະເຈົ້າ.ແຕ່​ຜົນ​ຂອງ​ພຣະວິນຍານ​ນັ້ນ​ຄື: ຄວາມຮັກ,ຄວາມ​ຊົມຊື່ນ​ຍິນດີ,ສັນຕິສຸກ,ຄວາມ​ອົດທົນ​ດົນນານ,ຄວາມ​ເມດຕາປານີ,ຄວາມດີ,ຄວາມ​ສັດຊື່, ຄວາມ​ສຸພາບ​ອ່ອນຫວານ,ການ​ຮູ້ຈັກ​ບັງຄັບ​ຕົນ,ກົດໝາຍ​ທີ່​ຫ້າມ​ສິ່ງ​ເຫຼົ່ານີ້​ກໍ​ບໍ່ມີ. ສ່ວນ​ພວກ​ທີ່​ຢູ່​ໃນ​ພຣະເຢຊູ​ຄຣິດເຈົ້າ​ນັ້ນ ກໍໄດ້​ເອົາ​ຄວາມ​ປາຖະໜາ​ກັບ​ກິເລດ​ຕັນຫາ​ຂອງ​ສັນດານ​ມະນຸດ​ຄຶງ​ໄວ້​ທີ່​ໄມ້ກາງແຂນ​ແລ້ວ.  (​ຄ​ລ​ຕ 5:18-24)

ບັນ​ດາສາວົກຮຽນຮູ້ແລະດຳ​ເນີນຊີວິດຕາມພຣະຄຳຂອງພຣະເຈົ້າໃນຊີວິດຂອງພວກເພິ່ນ. ນີ້ແມ່ນວິທີທີ່ພຣະເຢຊູ​ເຈົ້າສະແດງ​ໃຫ້​ເຫັນວ່າພ​ຣະ​ອົງຮັກພຣະເຈົ້າ. ​ພ​ຣະ​ອົງເຊື່ອຟັງຄວາມປະສົງຂອງພ​ຣະເຈົ້າ. ຊຸມນຸມຊົນເປັນ​ຕົວຊ່ວຍເຫຼືອທີ່ສຳຄັນໃນການເຮັດສິ່ງນັ້ນ. ໃນຊຸມນຸມຊົນພວກເຮົາໄດ້ເຂົ້າ​ມາຕິດຕໍ່ພົວພັນກັບຜູ້ທີ່ເຊື່ອທີ່ເຕີບ​ໃຫຍ່ແລ້ວເຊິ່ງໄດ້ຕິດຕາມພຣະເຢຊູມາເປັນເວລາຫຼາຍປີແລ້ວ. ພວກເຮົາສາມາດຮຽນຮູ້ວິທີການປ່ຽນແປງຊີວິດຂອງພວກເຂົາ​ເຈົ້າໃນ​ເມື່ອພວກເຂົາ​ເຈົ້າຮຽນຮູ້ທີ່ຈະ“​ຖິ້ມ​ສິ່ງ​ເກົ່າແລະສວມ​ສິ່ງ​ໃໝ່”. ພວກເຮົາສາມາດໄປຫາພວກເຂົາເຈົ້າເພື່ອໃຫ້ກຳລັງໃຈເມື່ອພວກເຮົາຕໍ່ສູ້ໃນຄວາມພະຍາຍາມຂອງພວກເຮົາທີ່ຈະເປັນຄືກັບພຣະເຢຊູ​ເຈົ້າ. ພວກ​ເຂົາເຈົ້າສາມາດເຕືອນເຮົາເຖິງຄວາມຮັກແລະການໃຫ້ອະໄພຂອງ ພຣະເຈົ້າ. ພວກເຂົາເຂົ້າໃຈເນື່ອງ​ຈາກຄຣິສຕຽນທຸກໆ​ຄົນພະ​ຍາ​ຍາມທີ່ຈະຫັນຫຼັງ​ໃຫ້​ກັບຄວາມບາບແລະເຮັດສິ່ງທີ່ຖືກຕ້ອງ (1 ຢ​ຮ 1: 5-10). ແມ່ນແຕ່ພວກອັກຄະສາວົກກໍ່ໄດ້ຕໍ່ສູ້ກັບບາບແລະເຮັດສິ່ງທີ່ຖືກ ຕ້ອງ (ຣມ 7:7-25; ​ຄ​ລ​ຕ 2:11-14). ຊຸມນຸມຊົນໝາຍເຖິງຄວາມຮັບຜິດຊອບ,ຄວາມເຫັນອົກເຫັນໃຈ,ແລະການໃຫ້ກຳລັງໃຈໃນຂະນະທີ່ພວກເຮົາພະ​ຍາມທີ່ຈະເປັນ​ເໝືອນ​ກັບຕົວຢ່າງຂອງພຣະເຢຊູ​ຫຼາຍ​ຂຶ້ນ.

***ພວກສາວົກຍອມທົນທຸກທໍລະມານ***

ອົງປະກອບນີ້ອາດຈະເຮັດໃຫ້ທ່ານປະຫຼາດໃຈ,ແຕ່ມັນຈະແຈ້ງໃນພຣະຄຳ​ພີໃໝ່.ພຣະເຢຊູ​ເຈົ້າໄດ້ບອກພວກສາວົກວ່າ:

“ຖ້າ​ໂລກ​ກຽດຊັງ​ເຈົ້າ​ທັງຫຼາຍ ຈົ່ງ​ຮູ້​ວ່າ​ໂລກ​ໄດ້​ກຽດຊັງ​ເຮົາ​ກ່ອນ​ແລ້ວ. ຖ້າ​ເຈົ້າ​ທັງຫຼາຍ​ເປັນ​ຝ່າຍ​ໂລກ ໂລກ​ກໍ​ຈະ​ຮັກແພງ​ສິ່ງ​ທີ່​ເປັນ​ຂອງ​ມັນ ແຕ່​ເພາະ​ເຈົ້າ​ທັງຫຼາຍ​ບໍ່​ເປັນ​ຂອງ​ຝ່າຍ​ໂລກ ແລະ​ຝ່າຍ​ເຮົາ​ໄດ້​ເລືອກ​ເອົາ​ພວກເຈົ້າ​ອອກ​ຈາກ​ໂລກນີ້ ເພາະສະນັ້ນໂລກ​ຈຶ່ງ​ກຽດຊັງ​ພວກເຈົ້າ. ຈົ່ງ​ລະນຶກເຖິງ​ຂໍ້ຄວາມ​ທີ່​ເຮົາ​ໄດ້​ບອກ​ພວກເຈົ້າ​ວ່າ, ‘ຂ້ອຍໃຊ້​ບໍ່​ຫ່ອນ​ໃຫຍ່​ກວ່າ​ນາຍ​ຂອງຕົນ.’ ຖ້າ​ພວກເຂົາ​ຂົ່ມເຫັງ​ເຮົາ ພວກເຂົາ​ຈະ​ຂົ່ມເຫັງ​ເຈົ້າ​ທັງຫຼາຍ​ເໝືອນກັນ, ຖ້າ​ພວກເຂົາ​ເຊື່ອຟັງ​ຖ້ອຍຄຳ​ຂອງເຮົາ ພວກເຂົາ​ກໍ​ຈະ​ເຊື່ອຟັງ​ຖ້ອຍຄຳ​ຂອງ​ພວກເຈົ້າ​ເໝືອນກັນ.

(ຢ​ຮ 15: 18-20)

ນີ້ແມ່ນບ່ອນທີ່ຄວາມເຊື່ອທີ່ສັດຊື່ນັ້ນ​ໄດ້​ຮັບ​ການທົດສອບແທ້ໆ. ມັນເປັນເລື່ອງຍາກທີ່ຈະຮຽນຮູ້ທີ່ຈະ​ມີ​ແນວ​ຄິດ​ຈິດ​ໃຈຄືກັບພຣະເຢຊູເຈົ້າເພື່ອ​ພວກເຮົາ​​ຈະປ່ຽນແປງວິທີການດຳລົງຊີວິດຂອງພວກເຮົາ,ແຕ່ມັນກໍ່ຍິ່ງຍາກກວ່າທີ່ຈະຕິດ ຕາມພຣະເຢຊູແລະ​ທົນ​ທຸກ​ທໍ​ລະ​ມານ​ເພື່ອ​ສິ່ງນັ້ນ. ພວກອັກຄະສາວົກ​ໄດ້​ທົນ​ທຸກ​ທໍ​ລະ​ມານຍ້ອນການຕິດຕາມພຣະເຢຊູ​ເຈົ້າ (ກ​ຈກ 5:41; 9:16; 21:13; 2 ກ​ຣ​ທ 11: 22-29). ການຍຶດໝັ້ນຢູ່ໃນ​ຄວາມ​ເຊື່ອແມ່ນຫົວຂໍ້​ສຳ​ຄັນໃນພຣະຄຳ​ພີ​ໃໝ່(ຣມ8:17-18; 2 ກ​ຣ​ທ1: 3-7; ​​ຟ​ລ​ປ1: 27-30; 1​​ປ​ຕ3: 13-17). ເປໂຕເປັນໜຶ່ງໃນສາວົກກຸ່ມ​ທຳ​ອິດ 12 ຄົນ,ໄດ້ເຫັນພຣະເຢຊູ​ທົນທຸກທໍລະມານແລະຈາກນັ້ນເປໂຕ​ກໍໄດ້ຖືກຂັງຄຸກຍ້ອນຄວາມເຊື່ອຂອງເພິ່ນ (ກ​ຈກ 12: 1-19).​ເພິ່ນໄດ້ຂຽນເຖິງຜູ້ທີ່ເຊື່ອທີ່ຕ້ອງໜີຈາກການໂຈມຕີແລະກະແຈກກະຈາຍ​ໄປໂດຍການຂົ່ມເຫັງ​ວ່າ:

ເພາະ​ຖ້າ​ພວກເຈົ້າ​ເຮັດ​ການ​ຊົ່ວແລະ​ອົດທົນ​ເອົາ​ການ​ຂ້ຽນຕີ​ເພາະ​ເຮັດ​ຊົ່ວຈະ​ເປັນ​ການດີ​ການຊອບ​ຢ່າງ​ໃດ? ແຕ່​ຖ້າ​ພວກເຈົ້າ​ເຮັດ​ການ​ດີແລະ​ອົດທົນ​ເອົາ​ຄວາມ​ທຸກ​ທໍລະມານ​ເພາະ​ການ​ດີ​ນັ້ນ ເຈົ້າ​ກໍ​ເປັນ​ທີ່​ພໍພຣະໄທ​ຕໍ່​ພຣະພັກ​ພຣະເຈົ້າ. ເພາະວ່າພຣະເຈົ້າ​ໄດ້​ຊົງ​ເອີ້ນ​ພວກເຈົ້າ​ໄວ້​ສຳລັບ​ການ​ນີ້​ແຫຼະ ເພາະ​ພຣະຄຣິດ​ກໍໄດ້​ຊົງ​ທົນທຸກ​ທໍລະ ມານ ແທນ​ເຈົ້າ​ທັງຫຼາຍ​ເໝືອນກັນ ໂດຍ​ໃຫ້​ເປັນ​ແບບຢ່າງ​ແກ່​ພວກເຈົ້າ ເພື່ອ​ພວກເຈົ້າ​ຈະ​ໄດ້​ຕິດຕາມ​ຮອຍ​ພຣະບາດ​ຂອງ​ພຣະອົງ. ພຣະອົງ​ບໍ່ໄດ້​ເຮັດ​ບາບ​ຈັກ​ປະການແລະ​ຄວາມ​ຕົວະ​ຈາກ​ປາກ​ຂອງ​ພຣະອົງ​ກໍ​ບໍ່ມີ. ເມື່ອ​ເຂົາ​ກ່າວ​ຄຳ​ໝິ່ນປະໝາດ​ພຣະອົງ ພຣະອົງ​ກໍ​ບໍ່ໄດ້​ຕອບຄືນ ເມື່ອ​ພຣະອົງ​ທົນທຸກ​ທໍລະມານ​ພຣະອົງ​ກໍ​ບໍ່ໄດ້​ຂູ່ອາຄາດ ແຕ່​ພຣະອົງ​ໄດ້​ມອບ​ຄວາມຫວັງ​ໄວ້​ກັບ​ພຣະເຈົ້າ​ຜູ້ຕັດສິນ​ຢ່າງ​ຍຸດຕິທຳ (1 ​ປ​ຕ 2:20-23)

ການ​ທົນທຸກທໍລະມານທີ່ອົດທົນ​ເຮັດໃຫ້ພວກເຮົາຈື່ໄວ້ວ່າຂ່າວ​ປະ​ເສີດບໍ່ໄດ້ສັນຍາວ່າຈະມີຊີວິດທີ່ງ່າຍ ດາຍ, ແຕ່ມັນກໍ່ສັນຍາວ່າມີ​ບ່ອນ​ຢູ່​ອັນ​ຖາ​ວອນໃນຄອບຄົວຂອງພ​ຣະເຈົ້າໃນຊີວິດໜ້າ. ໂລກນີ້ບໍ່ແມ່ນບ້ານທີ່ແທ້ຈິງຂອງພວກເຮົາ.

***ສາວົກສ້າງສາວົກເພີ່ມຫຼາຍຂຶ້ນ***

​ໃນ​ຂະ​ນະ​ທີ່ການຮັກພ​ຣະເຈົ້າ,​ຮັກເພື່ອນບ້ານຂອງ​ເຮົາແລະ​​ຊຶ່ງຮັກ​ກັນ​ແລະ​ກັນແມ່ນການກະທຳທີ່ສຳຄັນທີ່ສຸດສຳລັບສາວົກ, ສິ່ງສຳຄັນອີກຢ່າງໜຶ່ງທີ່ພວກສາວົກເຮັດແມ່ນການສ້າງສາວົກ​ຄົນອື່ນໆ. ນີ້ແມ່ນວຽກທີ່ພຣະເຢຊູ​ເຈົ້າສັ່ງພວກລູກສິດໃຫ້ເຮັດກ່ອນທີ່ພ​ຣະອົງຈະ​ສະ​ເດັດຂຶ້ນສູ່ສະຫວັນ. ດ້ວຍເຫດຜົນນັ້ນຈຶ່ງເອີ້ນວ່າພ​ຣະ​ມະ​ຫາ​ບັນ​ຊາ:

ພຣະເຢຊູເຈົ້າ​ຈຶ່ງ​ໄດ້​ຫຍັບ​ເຂົ້າ​ມາ​ໃກ້ ແລ້ວ​ຊົງ​ກ່າວ​ກັບ​ພວກເພິ່ນ​ວ່າ, “ອຳນາດ​ທັງໝົດ​ໃນ​ສະຫວັນ ແລະ​ທີ່​ແຜ່ນດິນ​ໂລກ ໄດ້​ມອບ​ໃຫ້​ແກ່​ເຮົາ​ແລ້ວ. ເຫດສະນັ້ນ ພວກເຈົ້າ​ຈົ່ງ​ອອກ​ໄປ ຈົ່ງ​ເຮັດ​ໃຫ້​ຄົນ​ທຸກ​ຊາດ​ເປັນ​ລູກສິດ ໃຫ້​ພວກເຂົາ​ຮັບ​ບັບຕິສະມາ​ໃນ​ພຣະນາມ​ແຫ່ງ​ພຣະບິດາ, ພຣະບຸດ ແລະ ພຣະວິນຍານ​ບໍຣິສຸດເຈົ້າ ສັ່ງສອນ​ພວກເຂົາ​ໃຫ້​ຖື​ຮັກສາ​ທຸກໆ​ສິ່ງ​ທີ່​ເຮົາ​ໄດ້​ສັ່ງ​ພວກເຈົ້າ​ໄວ້​ແລ້ວ​ນັ້ນ ນີ້​ແຫຼະ ເຮົາ​ຢູ່​ກັບ​ເຈົ້າ​ທັງຫລາຍ​ທຸກໆ​ວັນ​ຈົນ​ສິ້ນ​ໂລກນີ້” (ມ​ທ 28:18-20)

“ເຮັດ​ໃຫ້​ຄົນ​ທຸກ​ຊາດ​ເປັນ​ລູກສິດ” ນັ້ນແມ່ນພາກສ່ວນສຳ​ຄັນຂອງເລື່ອງລາວໃນ​ພ​ຣະຄຳພີ. ສິດອຳນາດໄດ້ຖືກ​ຍາດ​ເອົາ​ໄປຈາກ​​ບຸດທັງຫຼາຍຂອງ​ພ​ຣະ​ເຈົ້າ​ທີ່ກະບົດແລະພວກຜີມານຊົ່ວຮ້າຍທີ່ໄດ້ເຮັດ​ໃຫ້ປະເທດຕ່າງໆ​ເປັນຂ້າທາດ. ພ​ຣະເຈົ້າຢາກໃຫ້ລູກຂອງພ​ຣະອົງເຊິ່ງເປັນສາວົກຂອງພ​ຣະເຢຊູພ​​ຣະ​ບຸດ​ພ​ຣະ​ເຈົ້າໃຫ້ແບ່ງປັນຂ່າວປະ​ເສີດໄປທົ່ວທຸກບ່ອນ. ພ​ຣະເຈົ້າຕ້ອງການຄົນ​ເຂົ້າ​ມາໃນຄອບຄົວຂອງ​ພ​ຣະ​ອົງຫຼາຍເທົ່າທີ່ຈະຫຼາຍໄດ້. ໜ້າທີ່ຂອງພວກເຮົາແມ່ນເພື່ອບອກທຸກໆຂ່າວດີ,ດຳ​ເນີນຊີວິດໃຫ້ພວກເຂົາເຫັນ,ແລະນຳພວກເຂົາ​ເຈົ້າເຂົ້າມາ​ສູ່ຄອບຄົວຂອງພຣະເຈົ້າ. ຫຼັງຈາກນັ້ນ,ກໍ່​ສອນພວກເຂົາເຈົ້າໃຫ້ເຮັດເຊັ່ນດຽວກັນ.

ພວກເຮົາເຮັດເຊັ່ນ​ນັ້ນໄດ້ແນວໃດ? ພວກເຮົາ​ບອກ​ເລົ່າແບ່ງປັນຄວາມເຊື່ອຂອງພວກເຮົາ​ວ່າພວກເຮົາມາເຊື່ອຂ່າວ​ປະ​ເສີດ​ແນວ​ໃດ. ມັນງ່າຍດາຍທີ່ຫນ້າຕື່ນຕາຕື່ນໃຈ.

​ສິ່ງ​ທຳ​ອິດ,ບອກຜູ້​ຄົ​ນກ່ຽວກັບຊີວິດຂອງທ່ານກ່ອນທີ່ທ່ານຈະເຊື່ອຂ່າວປະ​ເສີດ. ບອກພວກເຂົາວ່າພຣະເຈົ້າໄດ້ໃຫ້ ອະໄພທ່ານ​ແນວ​ໃດໂດຍສິ່ງທີ່ພຣະເຢຊູໄດ້ເຮັດ. ຜູ້ຄົນມັກຟັງເລື່ອງເລົ່າຍ້ອນຫຍັງ? ມີບາງສິ່ງບາງຢ່າງໃນເລື່ອງຂອງບຸກຄົນທີ່ເຊື່ອມຕໍ່ກັບເລື່ອງລາວຂອງພວກເຮົາເອງສະ​ເໝີ. ເມື່ອທ່ານບອກ​ໃຜບາງຄົນກ່ຽວກັບຊີວິດຂອງທ່ານກ່ອນທີ່ຈະເຂົ້າໃຈຂ່າວປະ​ເສີດ,ບາງລາຍລະອຽດຂອງຊີວິດທ່ານຈະຄຸ້ນເຄີຍກັບຄົນທີ່ທ່ານກຳລັງເວົ້ານຳ. ບາງທີຫຼາຍ​ສິ່ງໃນເລື່ອງລາວຂອງທ່ານກໍ່ອາດຈະເຊື່ອມ​ໂຍງກັບພວກເຂົາ.

​ສິ່ງ​ທີສອງ, ບອກພວກເຂົາວ່າຍ້ອນຫຍັງການໄດ້ຍິນແລະເຊື່ອຂ່າວ​ປະ​ເສີດ​ຈຶ່ງເປັນຈຸດປ່ຽນແປງໃນຊີວິດຂອງທ່ານ. ໂດຍປົກກະຕິແລ້ວສິ່ງນີ້ກ່ຽວຂ້ອງກັບການໃຫ້ອະໄພບາບຂອງເຮົາຫຼືຈາກການ​ໄປ​ຕິດຕາມພຣະ​​ຕ່າງໆ. ເປັນ​ສິ່ງທີ່ດີເລີດທີ່ຮູ້ວ່າເຖິງແມ່ນວ່າພວກເຮົາໄດ້ເຮັດຫຍັງກັບຕົວເອງແລະຄົນອື່ນໆ ​ແຕ່ພຣະເຈົ້າຍັງຮັກພວກເຮົາແລະຢາກໃຫ້ພວກເຮົາຢູ່ໃນຄອບຄົວຂອງພຣະອົງ. ຈາກນັ້ນກໍ່ເລົ່າເລື່ອງ​​ທີ່​ວ່າພຣະເຈົ້າໄດ້ສົ່ງພຣະເຢຊູເຈົ້າ​ມາ, ເພື່ອວ່າພວກເຮົາຈະໄດ້ຮັບການໃຫ້ອະໄພ,​ຖືກຮັບເອົາເຂົ້າໃນຄອບຄົວຂອງພຣະອົງ,ແລະມີຊີວິດ​ນິ​ຣັນ​ດອນກັບ​ພ​ຣະ​ອົງ. ນີ້ແມ່ນສິ່ງທີ່ພ​ຣະເຈົ້າຕ້ອງການຕັ້ງແຕ່​ກ່ອນ​ສ້າງ​ໂລກ​ພຸ້ນ.

​ສິ່ງທີສາມ,ບອກຄົນ​ອື່ນ​ກ່ຽວກັບຜົນກະທົບໃນຊີວິດຂອງທ່ານ​ວ່າການເຊື່ອຂ່າວ​ປະ​ເສີດໄດ້​ນຳ​ຫຍັງ​ມາໃຫ້ທ່ານ. ບອກພວກເຂົາເຈົ້າກ່ຽວກັບການໃຫ້ອະໄພບາບໃນຊີວິດຂອງທ່ານ. ບອກພວກເຂົາວ່າການຮູ້ຈັກເຖິງການໃຫ້ອະໄພ, ຄວາມຮັກແລະຄຳສັນຍາເລື່ອງຊີວິດນິ​ຣັນ​ດອນຂອງ​ພ​ຣະ​ເຈົ້າ​ນັ້ນ​ເປັນ​ແນວ​ໃດ. ບອກພວກເຂົາວ່າມັນປ່ຽນແປງຄວາມເຂົ້າໃຈຂອງທ່ານແນວ​ໃດ​ໃນ​ເລື່ອງ​ທີ່ວ່າທ່ານເປັນໃຜແລະເປັນຫຍັງທ່ານຢູ່ທີ່ນີ້. ບອກພວກເຂົາວ່າການເຊື່ອ ​ໃນຂ່າວປະ​ເສີດໄດ້ປ່ຽນທ່ານແນວໃດ​ແດ່.

ບາງຄົນອາດຈະຕ້ອງການເຫັນຫຼັກຖານຂອງການປ່ຽນແປງຫົວໃຈ. ນັ້ນແມ່ນເລື່ອງທຳມະດາແລະເປັນເຫດຜົນສຳ ຄັນທີ່ຈະດຳເນີນຊີວິດທີ່ບໍລິສຸດ. ພ​ຣະເຢຊູເຈົ້າຮັກແລະຮັບໃຊ້ປະ​ຊາ​ຊົນ ປະ​ຊາ​ຊົນຕ້ອງການທີ່ຈະໄດ້ຮັບຄວາມຮັກແລະຊອກຫາຄວາມຈິງໃຈໃນຄົນອື່ນ. ການຕອບສະໜອງຕໍ່ປະຊາຊົນ​​ໃນແບບຂອງພຣະເຢຊູເຈົ້າ​ນັ້ນຈະມີພະລັງ. ພວກເຂົາຈະສັງເກດເຫັນ. ພວກເຂົາຮູ້ເມື່ອມີຄົນຮັກພວກເຂົາຫຼືບໍ່. ພວກເຂົາຈະຮູ້ວ່າທ່ານກຳລັງໃຫ້ພວກເຂົາສຳຄັນກວ່າຕົວເອງເມື່ອທ່ານເຮັດຄືກັບພຣະເຢຊູ​ເຈົ້າແລະເມື່ອທ່ານສະແດງໃຫ້ເຫັນ​ວ່າທ່ານເຊື່ອຂ່າວປະ​ເສີດ. ບໍ່ແມ່ນທຸກຄົນເຊື່ອພຣະເຢຊູ. ບໍ່ແມ່ນທຸກຄົນຈະເຊື່ອຂ່າວປະ​ເສີດເມື່ອທ່ານບອກພວກເຂົາ. ຫຼາຍຄົນຈະບໍ່ເຊື່ອ​ເຖິງ​ແມ່ນ​ວ່າເມື່ອທ່ານປະຕິບັດກັບພວກເຂົາຄືກັບທີ່ພ​ຣະເຢຊູ​ເຈົ້າ​ຕ້ອງ​ການ​.ເຖິງແມ່ນວ່າບາງຄົນບໍ່ເຊື່ອກໍ່​ຕາມ ແຕ່ຫຼາຍຄົນກໍ່ຈະເຊື່ອ.

**ຊື່ແລະ​ຄຳ​ສັບທີ່ສຳຄັນ(ຄຳ​ອະ​ທິ​ບາຍ)**

• ​ຄຳ​ສັບຕ່າງໆ​ທີ່ລວມຢູ່ໃນບັນຊີລາຍຊື່ນີ້ບໍ່ລວມເອົາສິ່ງທີ່ໄດ້ອະທິບາຍໄວ້ໃນປຶ້ມນີ້. ບັນດາ​ຄຳ​ສັບທີ່ເປັນ​**ສີ​ດຳ​​ເຂັ້ມ**ຈະ​ມີ​ຄຳ​ອະ​ທິ​ບາຍ​ພ້ອມ.

**ກິດຈະການ** ພ​ຣ​ະທຳເຫຼັ້ມໜຶ່ງໃນພາກພ​ຣະ​ສັນ​ຍາໃໝ່ຂອງພ​ຣະຄຳພີກ່ຽວກັບປະຫວັດສາດຂອງຄຣິສຕຽນຍຸກທຳອິດ.

**ການຂຶ້ນສູ່​ສະ​ຫວັນ**  ພຣະເຢຊູເຈົ້າສະ​ເດັດ​ຂຶ້ນ​ສູ່ສະຫວັນ​ພາຍຫຼັງການ​ເປັນຄືນມາຈາກຄວາມຕາຍ.

**ການລົ້ມລົງ** ບາບຂອງອາດາມແລະເອວາຕໍ່ພຣະເຈົ້າໃນສວນເອເດນແລະຜົນຂອງເຫດການນັ້ນ.

**ການໃຫ້ອະໄພ** (ຈາກບາບ) ເມື່ອພຣະເຈົ້າຍົກໂທດໃຫ້ໃຜຜູ້ໜຶ່ງຈາກການກະ​ທຳຜິດຂອງພວກເຂົາແລະການເຮັດຜິດຕໍ່ພ​ຣະ​ອົງ. ເມື່ອພ​ຣະເຈົ້າຍົກໂທດໃຫ້, ການລົງໂທດໃດໆທີ່ເປັນໜີ້ຕໍ່​ພ​ຣະ​ອົງຖືກຍົກເລີກ. ແນວຄິດທີ່ກ່ຽວຂ້ອງ ລວມມີ ພ​ຣະ​ຄຸນ,ພ​​ຣະ​ເມດ​ຕາ​ກະ​ລຸນ​າ,ແລະຄວາມ​ລອດ​ພົ້ນ.

**ການ​ເປັນ​ຄືນ​ມາ​ຈາກ​ຕາຍ** (1) ໂດຍທົ່ວໄປ,ແມ່ນໄຊຊະນະເໜືອຄວາມຕາຍໂດຍການໄດ້ຮັບຊີວິດໃໝ່ຫຼັງຈາກຕາຍ; (2) ໃນພຣະ​ຄຳ​ພີໃໝ່, ເປັນການອ້າງອີງເຖິງຄວາມຈິງທີ່ວ່າພຣະເຢຊູເຈົ້າໄດ້ເປັ​ນ​ຄືນຈາກຕາຍທາງຮ່າງກາຍສາມມື້ຫຼັງຈາກທີ່ພ​ຣະ​ອົງໄດ້ຖືກປະຫານຊີວິດເທິງໄມ້ກາງແຂນ, ຫຼື (3) ​ໃນອະນາຄົດຂອງຜູ້ທີ່ເຊື່ອທຸກຄົນຈະມີຊີວິດ​ນິ​ຣັນ​ດອນໃນໂລກໃໝ່.

**ການປະກາດຂ່າວປະເສີດ** ການເຜີຍແຜ່ຂ່າວສານຂອງຂ່າວ​ປະ​ເສີດໂດຍວິທີຕ່າງໆ.

**ຂ່າວປະ​ເສີດ** ຂ່າວສານແຫ່ງຄວາມລອດ​ພົ້ນຜ່ານທາງພຣະເຢຊູຄຣິດ​ເຈົ້າ.

**ຄວາມລອດ​ພົ້ນ** ການປົດປ່ອຍຂອງຄົນທີ່ເຊື່ອຂ່າວ​ປະ​ເສີດຈາກການຖືກແຍກອອກຈາກພຣະເຈົ້າຍ້ອນຄວາມບາບ. ໃນຄວາມລອດ, ບາບຂອງຄົນໜຶ່ງໄດ້ຮັບການໃຫ້ອະໄພໂດຍການເຊື່ອໃນ​ຂ່າວ​ປະ​ເສີດ. ຄວາມລອດພົ້ນ​ໄດ້​ນຳຜູ້ ເຊື່ອໃຫ້ກັບ​ເຂົ້າ​ມາ​ໃນຄອບຄົວຂອງພຣະເຈົ້າ.

**ຄວາມຊົ່ວ** ສິ່ງໃດ​ກໍ່​ຕາມທີ່ຜິດສິນ​ລະທຳຫຼືດ້ານຈະ​ລິ​ຍະ​ທຳ,ອັນຕະລາຍ,ແລະການກະທຳຜິດຕໍ່ພຣະເຈົ້າຫຼື​ສິ່ງ​ທີ່ ​ພ​ຣະ​ອົງສ້າງ.

**ຄວາມ​ເສື່ອມ​ຊາມດ້ານສິນ​ລະທຳ** - ຄຳ​ສັບທີ່ກ່ຽວຂ້ອງກັບຄວາມຊົ່ວ​ຮ້າຍແລະບາບ,ເຖິງແມ່ນວ່າມັນມັກຈະໝາຍເຖິງຂອບເຂດແລະຄວາມຖີ່ຂອງຄວາມຄິດແລະການ​ປະ​ພຶດທີ່ຊົ່ວຮ້າຍ.

**ຄົນຕ່າງຊາດ** ເປັນ​ຄຳ​ສັບທີ່ອະ​ທິ​ບາຍເຖິງຄົນທີ່ບໍ່ແມ່ນຊົນຊາດອິດສະຣາແອນ.

**ງູ**  ສັດຕູຂອງອາດາມແລະເອວາໃນສວນເອເດນ. ຕໍ່ມາ​ພ​ຣະຄຳພີເອີ້ນງູນັ້ນວ່າພະຍາມານແລະຊາຕານ. ເບິ່ງ“ບົດ​ສ​ະຫຼຸບ​ຄຳ​ສັບ​ເໜືອ​ທຳ​ມະ​ຊາດ” ຕາມຄຳສັບສຳລັບລາຍລະອຽດເພີ່ມເຕີມ.

**ສົງຄາມ​ຝ່າຍວິນຍານ** ການຕໍ່ສູ້ຕ້ານກັບຄວາມບາບແລະວິນຍານຊົ່ວຮ້າຍທີ່ຕໍ່ຕ້ານ​ການ​ດຳ​ເນີນງານຂອງພ​ຣະ​ມະ​ຫາ​ບັນ​ຊາ​ຂອງ​ພ​ຣະ​ເຢ​ຊູ​ເຈົ້າ. ເບິ່ງ“ບົດສະຫຼຸບສັງລວມກ່ຽວກັບຄຳ​ສັບ​ເໜືອ​ທຳ​ມະ​ຊາດ” ຕາມຄຳສັບສຳລັບລາຍລະອຽດເພີ່ມເຕີມ.

**ສາວົກ** ຜູ້ທີ່ຕິດຕາມພຣະເຢຊູ​ເຈົ້າໂດຍການຮຽນແບບຊີວິດແລະການເຊື່ອຟັງຄຳສອນຂອງພຣະອົງ.

**ສວນເອເດນ** ສະຖານທີ່ຢູ່ໃນໂລກທີ່ສ້າງຕັ້ງຂຶ້ນໃນຕອນຕົ້ນເດີມຂອງພ​ຣະເຈົ້າທີ່ອາດາມແລະເອວາອາໄສຢູ່. ພ​ຣະ ເຈົ້າ​​ກໍໄດ້​ສະ​ຖິດຢູ່ໃນສວນເອເດນເຊັ່ນ​ດຽວ​ກັນ.

**ເຊື່ອ** ການເຊື່ອວາງ​ໃຈ (ໃນບາງຄົນຫຼືບາງສິ່ງບາງຢ່າງ).

**ຊາວຢິວ** ອີກ​ຊື່​ໜຶ່ງສຳລັບ“ຊາວ​ອິດ​ສະ​ຣາ​ເອນ” ​ຄົນ​ທີ່ສືບເຊື້ອສາຍມາຈາກອັບຣາຮາມ. ໃນສະໄໝບູຮານ, ນີ້ແມ່ນ ຄຳສັບທີ່ຄົນຕ່າງປະເທດມອບໃຫ້ແກ່ສອງຊົນເຜົ່າອິດ​ສະ​ຣາເອນທີ່ຖືກ​ຈັບໄປເປັນ​ຊະ​ເລີຍ.

**ຊາວອິດສະຣາເອນ** ​ຄົນເຊື້ອສາຍຂອງອັບຣາຮາມ; ​ພົນ​ລະ​ເມືອງຂອງປະເທດຂອງອິດສະຣາເອນ.

**ຊາວບາບີໂລນ** ຊາດທີ່ເປັນສັດຕູຂອງອິດສະຣາເອນຈາກພາກໃຕ້ຂອງ​ເມ​ໂຊ​ໂປ​ເຕ​ເມຍ(ເຂດ​ແດນ​ປະ​ຈຸ​ບັນ​​ທີ່​ພວກເຮົາ​ເອີ້ນ​ວ່າ​ປະ​ເທດຊີເຣຍ).

**ຊາຣາ**  ເມຍຂອງອັບຣາຮາມຜູ້ທີ່ພ​ຣະເຈົ້າ​ໄດ້​ເຮັດ​ການ​ອັດ​ສະ​ຈັນ​ເໜືອ​ທຳ​ມະ​ຊາດ​ເພື່ອ​ໃຫ້ມີລູກຕອນທີ່ລາວເຖົ້າແກ່ແລ້ວ.

**ຊາຕານ** ຊື່ທີ່ຖືກມອບໃຫ້ງູໃນສວນເອເດນຜູ້ທີ່ຫຼອກລວງອາດາມແລະເອວາ. ຊາຕານແມ່ນສິ່ງ​ມີ​ຊີ​ວິດ​ເໜືອ​ທຳ​ມະ​ຊາດ​ທຳ​ອິດ​ໃນ​ການຊົງສ້າງຂອງພ​ຣະເຈົ້າເຊິ່ງໄດ້ກະບົດຕໍ່ພຣະເຈົ້າ. ຊາຕານແມ່ນສັດຕູ​ສຳ​ຄັນທີ່ສຸດຂອງພ​ຣະເຈົ້າໃນພຣະ​ຄຳ​ພີໃໝ່. ເບິ່ງ“ບົດສະຫຼຸບສັງລວມກ່ຽວກັບຄຳ​ສັບ​ເໜືອ​ທຳ​ມະ​ຊາດ” ຕາມຄຳສັບສຳລັບລາຍລະອຽດເພີ່ມເຕີມ.

**ໂຊນ** ກະສັດອົງ​ທຳອິດຂອງອິດສະຣາເອນ.

​**ໂຊ​ໂລ​ໂມນ** ​ລູກ​ຊາຍ​ຄົນ​ໜຶ່ງ​ຂອງ​ດາ​ວິດ. ​ໂຊໂລໂມນໄດ້ສືບທອດບັນລັງພາຍຫຼັງທີ່ດາວິດຕາຍ.

**ດາວິດ** ກະສັດອົງທີສອງຂອງອິດສະຣາເອນຜູ້ທີ່ພ​ຣະເຈົ້າສັນຍາວ່າຈະມີລາຊະວົງຕະຫຼອດໄປ. ຜູ້ເປັນພ​ຣະເມຊີ​ອາຈະມາຈາກ​ເຊື້ອ​ສາຍ​ຂອງ​ເພິ່ນ.

​**ຕ​ຣີ​ເອ​ກາ​ນຸ​ພາບ** ​ສາມ​ພ​ຣະ​ພາກ​ຂອງ​ພຣະເຈົ້າ; ຄຳສອນໃນພຣະຄຳພີທີ່ວ່າພຣະເຈົ້າຊົງເປັນພຣະເຈົ້າອົງດຽວແຕ່ດຳ​ລົງ​ຢູ່ຕະຫຼອດໄປໃນສາມພ​ຣະ​ພາກ.

**ເທວະດາ** ​ສິ່ງ​ມີ​ຊີ​ວິດທີ່ມະຫັດສະຈັນເໜືອ​ທຳ​ມະ​ຊາດທີ່ຮັບໃຊ້ພ​ຣະເຈົ້າແລະຊ່ວຍເຫຼືອຜູ້ທີ່ເຊື່ອໃນພຣະເຢຊູເຈົ້າ. ຄຳເດີມຂອງພາສາເຮັບເຣີແລະພາສາກ​ຣີກແປວ່າ "ທູດ​ສະ​ຫວັນ" ໃນ​ພ​ຣະ​ຄຳ​ພີພາສາອັງກິດໝາຍຄວາມວ່າ "ຜູ້​ສົ່ງຂ່າວສານ." ຄຳວ່າ“ເທວະ​ດາ” ແມ່ນຄຳອະທິບາຍກ່ຽວກັບວຽກ - ມັນອະທິບາຍເຖິງບົດບາດຂອງສະມາຊິກ​ໃນ​ອາ​ນາ​ຈັກສະຫວັນ​ຂອງ​ພ​ຣະ​ເຈົ້າທີ່ສົ່ງຂ່າວສານໄປຫາຜູ້ຄົນຈາກພຣະເຈົ້າ. ເບິ່ງ“ບົດສະຫຼຸບສັງລວມກ່ຽວກັບຄຳ​ສັບ​ເໜືອ​ທຳ​ມະ​ຊາດ” ຕາມຄຳອະ​ທິ​ບາຍ​ຄຳສັບເພື່ອລາຍລະອຽດເພີ່ມເຕີມ.

**ໂນອາ** ຊາຍ​ຄົນທີ່ພ​ຣະເຈົ້າຖືວ່າເປັນຄົນຊອບທຳໃນສະ​ໄໝນໍ້າຖ້ວມ. ພຣະເຈົ້າສັ່ງໃຫ້ໂນອາສ້າງນາວາ (ເຮືອໃຫຍ່) ເພື່ອຊ່ວຍຕົນເອງ,ຄອບຄົວແລະສັດແຕ່ລະຊະນິດຈາກນໍ້າຖ້ວມໃຫຍ່.

**ບຸດ​ທັງຫຼາຍຂອງພຣະເຈົ້າ** ໃນພ​​ຣະ​ຄຳ​ພີ​ເດີມ, ແມ່ນ​ສິ່ງ​ມີ​ຊີ​ວິດ​ທີ່​ເໜືອ​ທຳ​ມະ​ຊາດ​ທັງ​ໃນ​ການ​ຮັບ​ໃຊ້​ພ​ຣະ​ເຈົ້າ​ແລະ​ການ​ກະ​ບົດຕໍ່​ພ​ຣະ​ເຈົ້າ. ເບິ່ງ“ບົດສະຫຼຸບສັງລວມກ່ຽວກັບຄຳ​ສັບ​ເໜືອ​ທຳ​ມະ​ຊາດ” ຕາມຄຳສັບສຳລັບລາຍລະອຽດເພີ່ມເຕີມ.

**ບາບ** ການ​ກະທຳຫຼືທັດສະນະຄະຕິໃດໆທີ່ຕໍ່ຕ້ານຫຼືຂັດກັບມາດຕະຖານຄວາມຊອບທຳ,ສິນ​ລະທຳແລະ​ຈະ​ລິ​ຍະ​ທຳຂອງພຣະເຈົ້າ.

**ບາ​ເບນ** ເມືອງບູຮານຂອງບາບີໂລນຕັ້ງຢູ່ທາງພາກ​ໃນໃຕ້ຂອງ​ເມ​ໂຊ​ໂປ​ເຕ​ເມຍ (ເຂດ​ແດນ​ປະ​ຈຸ​ບັນ​​ທີ່​ພວກເຮົາ​ເອີ້ນ​ວ່າ​ປະ​ເທດປະເທດອີຣັກ).

**ປະຖົມມະການ** ປຶ້ມເຫຼັ້ມ​ທຳອິດຂອງພ​ຣະຄຳພີ.

**ໂປໂລ** ຊາຍຄົນໜຶ່ງທີ່ພຣະເຢຊູເຈົ້າໄດ້ສົ່ງໄປບອກຜູ້ຄົນກ່ຽວກັບຂ່າວ​ປະ​ເສີດ. ການ​ຮັບ​ໃຊ້ຂອງເພິ່ນໄດ້ສຸມໃສ່ຄົນຕ່າງຊາດ (ບໍ່ແມ່ນຊາວອິດສະ​ຣາເອນ).

**ເປໂຕ** ໜຶ່ງໃນສິບສອງສາວົກກຸ່ມ​ທຳ​ອິດຂອງພຣະເຢຊູ​ເຈົ້າ.

**ແຜ່ນດິນແຫ່ງພ​ຣະສັນຍາ** ຄຳສັບທີ່​ນຳ​ໃຊ້ກັບພູມສັນຖານຂ​ອງອິດສະຣາເອນ, ສະຖານທີ່ທີ່ພຣະເຈົ້າສັນຍາໄວ້ກັບ ອັບຣາຮາມເປັນສະຖານທີ່ລູກຫຼານຂອງເພິ່ນສາມາດຢູ່ໄດ້. ກ່ອນທີ່ມັນຈະຖືກຍຶດຄອງໂດຍຊາວອິດສະ​ຣາເອນ, ແຜ່ນດິນນີ້ຖືກກ່າວເຖິງໃນພ​ຣະ​ຄຳ​ພີ​ເດີມວ່າ​ແຜ່ນ​ດິນການາອານ.

**ຜູ້ທີ່ເຊື່ອ** ຄົນທີ່ເຊື່ອ /ໄວ້​ວາງ​ໃຈ​ໃນ​ຂ່າວ​ປະ​ເສີດ

**ພຣະຄຣິດ** ​ຄຳ​ສັບພາສາກ​ຣີກທີ່ມີຄວາມໝາຍວ່າ“ຜູ້ຖືກເຈີມ”; ເປັນ​ຄຳດຽວກັນກັບ "ພຣະເມຊີອາ" ແລະເປັນ​ຕຳ ​ແໜ່ງ​ຂອງພຣະເຢຊູເຈົ້າ.

**ພຣະ​ຄຳພີ** ໜັງ​ສື​ບູ​ຮານ​ຊຸດ​ໜຶ່ງມີຈຳນວນ 66 ເຫຼັ້ມ,ທີ່ສັກສິດ,ຂຽນໂດຍມະ​ນຸດ​ພາຍ​ໃຕ້​ການ​ຊົງ​ນຳໂດຍພຣະເຈົ້າ. ໜັງ​ສື39 ເຫຼັ້ມ​ທຳອິດຮຽກ​ວ່າ​ພ​ຣະຄຳພີເດີມ, ຖັດມາມີ 27 ເຫຼັ້ມທີ່​ຮຽກ​ວ່າພຣະຄຳພີໃໝ່.

**ພຣະເຈົ້າ** ໃນ​ພ​ຣະ​ຄຳ​ພີພາ​ສາ​ອັງ​ກິດ​ຈະ​ເປັນ​ເອກ​ະພົດ​ແລະ​ຕົວ​ພິມ​ໃຫຍ່​ໝາຍ​ເຖິງ​ຜູ້​ທີ່​ມີ​ຊີ​ວິດ​ຢູ່​ເໜືອນ​ທຳ​ມະ​ຊາດທີ່ເປັນເອກະລັກ​ທີ່​ສຸດ,ແລະບໍ່ສາມາດປຽບທຽບໄດ້ຜູ້ທີ່ໄດ້ສ້າງທຸກສິ່ງທຸກຢ່າງແລະຜູ້ທີ່ຮັກມະນຸດຊາດ.

**ພຣະຜູ້​ເປັນເຈົ້າ** ​ພ​ຣະ​ເຈົ້າ​ຕ​ຣີ​ເອ​ກາ​ນຸ​ພາບ; ເປັນສາມພ​ຣະ​ພາກ​ຄື (ພຣະບິດາ​ເຈົ້າ, ພຣະບຸດ​ເຈົ້າ, ພຣະວິນຍານບໍລິສຸດ​ເຈົ້າ) ຂອງພຣະເຈົ້າອົງໜຶ່ງ​ທີ່ບໍ່​ມີ​ໃຜ​ປຽບທຽບ​ໄດ້.

**ພຣະບຸດ​ເຈົ້າ** ໃນພ​ຣະ​ຄຳພີພາ​ສາ​ອັງ​ກິດ​ໃຊ້​ໂຕ​ພິມ​ໃຫຍ່,“ພຣະບຸດ” ໝາຍເຖິງບຸກຄົນທີສອງຂອງພຣະເຈົ້າສາມ ພ​ຣະ​ພາກ, ເຊິ່ງກາຍເປັນມະນຸດໃນພຣະເຢຊູເຈົ້າ.

**ພຣະເຢຊູ​ເຈົ້າ** ພຣະບຸດຂອງພຣະເຈົ້າ, ຜູ້ທີ່ໄດ້ເກີດມາຈາກ​ຍິງ​ພົມ​ມະ​ຈັນຊື່ມາຣີ, ແຕ່​ພ​​ຣະ​ອົງຍັງເປັນພຣະເຈົ້າຢ່າງສົມ​ບູນ. ພຣະເຈົ້າໄດ້ກາຍມາເປັນ​ມະ​ນຸດ​ຄືພ​ຣະເຢຊູເຈົ້າເພື່ອເຮັດໃຫ້ແຜນການຂອງພຣະເຈົ້າ​​ສຳ​ລັບຄວາມລອດ ​ຂອງມະ​ນຸດຈາກບາບກຳ.

**ພ​ຣະສັນຍາ** ຂໍ້ຕົກລົງລະຫວ່າງສອງຝ່າຍ. ໃນພ​ຣະຄຳພີພຣະເຈົ້າເຮັດ​ພ​ຣະສັນຍາກັບມະນຸດເຊິ່ງພ​ຣະອົງສັນຍາແລະໃຫ້ພອນແກ່​ພວກເຂົາ. ສັນຍາອາດມີຫຼືບໍ່ມີເງື່ອນໄຂ.

**ພຣະຄຳ​ພີໃໝ່** ​ໜັງ​ສື 27 ເຫຼັ້ມຕໍ່ຈາກພ​ຣະ​ຄຳ​ພີເດີມ. ເນື້ອໃນກ່ຽວຂ້ອງກັບຊີວິດແລະການເຮັດ​ພ​ຣະ​ລາດຊະ​ກິດຂອງພຣະເຢຊູ​ເຈົ້າ, ປະຫວັດສາດຂອງຄຣິສຕຽນຍຸກທຳອິດ,ແລະການເຜີຍແຜ່ສາ​ດສະ​ໜາຄຣິດໃນສັດຕະວັດທີ​ໜຶ່ງ ​ຄ.ສ.

**ພຣະ​ຄຳ​ພີ​ເດີມ** ປຶ້ມພ​ຣະ​ທຳ 39 ເຫຼັ້ມ​ທຳອິດຂອງພ​ຣະຄຳພີ. ເນື້ອໃນແມ່ນກ່ຽວກັບພຣະເຈົ້າແລະປະເທດຊາດອິດສະຣາເອນກ່ອນການບັງເກີດຂອງພຣະເຢຊູ​ເຈົ້າ.

**ພຣະຄຸນ** ເມື່ອພຣະເຈົ້າສະເໜີຫຼືໃຫ້ສິ່ງທີ່ພວກເຮົາບໍ່ສົມຄວນ​ໄດ້​ຮັບ; ຄວາມເມດຕາຂອງພ​ຣະເຈົ້າ.

**ພຣະບັນຍັດສິບປະການ** ກົດບັນ​ຍັດ​ດ້ານ​ສິນ​ລະ​ທຳສິບຂໍ້ທຳອິດທີ່​ພ​ຣະ​ເຈົ້າໄດ້​ມອບໃຫ້ແກ່ຊາວອິດສະຣາ​ເອນຫຼັງຈາກການອົບພະຍົບຈາກປະເທດເອຢິບ.

**ພຣະວິນຍານຂອງພຣະເຈົ້າ** ​ອີກ​ຄຳ​ສັບ​ໜຶ່ງ​ສຳ​ລັບພຣະວິນຍານບໍລິສຸດເຈົ້າ.

**ພຣະວິນຍານບໍລິສຸດ​ເຈົ້າ** ພຣະວິນຍານຂອງພຣະເຈົ້າເອງ.

​**ພ​ຣະ​ມະ​ຫາ​ບັນ​ຊາ** ພາລະກິດທີ່ພຣະເຢຊູ​ເຈົ້າໄດ້ມອບໃຫ້ຜູ້ຕິດຕາມພຣະອົງເພື່ອເຜີຍແຜ່ຂ່າວປະ​ເສີດແລະ​ສ້າງສາວົກທົ່ວໂລກ

​**ພ​ຣະເມດຕາ** ເມື່ອພຣະເຈົ້າ​ຢັບ​ຢັ້ງພວກເຮົາຈາກການພິພາກສາທີ່ພວກເຮົາສົມຄວນໄດ້ຮັບ.

**ພຣະເມຊີອາ** ​ຄຳ​ສັບ​ພາ​ສາ​ເຮັບ​ເຣີທີ່ມີຄວາມໝາຍວ່າ "ຜູ້ຖືກເຈີມ."ຫຼື​ຜູ້​ຖືກ​ຫົດ​ສົງ​ແຕ່ງ​ຕັ້ງ ໝາຍເຖິງກະສັດອົງສຸດທ້າຍຈາກເຊື້ອສາຍຂອງດາວິດຜູ້ທີ່ຈະນຳຄວາມລອດພົ້ນຈາກບາບແລະການປົດປ່ອຍປະຊາຊົນຂອງພຣະເຈົ້າຈາກສັດຕູຂອງພວກເຂົາ. ໃນເລື່ອງໃນພຣະຄຳພີ, ພຣະເຢຊູ​ເຈົ້າຊົງເປັນພຣະເມຊີອາ. ​ຄຳ​ສັບ​ພາ​ສາ​ກ​ຣີກຂອງ​ຄຳ​ສັບ​ເຮັບ​ເຣີນີ້ແມ່ນ "ພຣະຄຣິດ." ສະນັ້ນ"ພຣະເຢຊູຄຣິດ" ກໍ່​ຄື "ພຣະເຢຊູ,ພຣະເມຊີອາ."

**ພະຍາມານ** - ຊື່​ໜຶ່ງ​ອີກສຳລັບຊາຕານແລະງູ. ເບິ່ງ“ບົດສະຫຼຸບສັງລວມກ່ຽວກັບຄຳ​ສັບ​ເໜືອ​ທຳ​ມະ​ຊາດ” ເບິ່ງຕາມຄຳສັບສຳລັບລາຍລະອຽດເພີ່ມເຕີມ.

​**ພູ​ເຂົາ​ຊີ​ນາຍ** ພູເຂົາທີ່ພ​ຣະເຈົ້າບອກໂມເຊໃຫ້ນຳພາຊົນ​ຊາດອິດສະຣາ​ເອນບ່ອນທີ່ພ​ຣະເຈົ້າຈະມອບກົດບັນຍັດສິບປະການໃຫ້ແກ່ອິດສະຣາເອນ.

**ໄມ້​ກາງ​ແຂນ** - ສິ່ງທີ່ໃຊ້ໃນການລົງ​ໂທດພ​ຣະເຢຊູ​ເຈົ້າ. ໄມ້ກາງແຂນຂອງຊາວໂ​ຣມັນເປັນເສົາຕັ້ງຊື່ທີ່ຕິດດ້ວຍໄມ້ ຄານ​ຂວາງເຊິ່ງຜູ້ຖືກເຄາະຮ້າຍຖືກມັດ​ຕິດຫຼື​ຖືກຕອກ​ຕະ​ປູແລະປ່ອຍໃຫ້ຫາຍໃຈ​ບໍ່​ອອກຫຼັງ​ຈາກທີ່ພວກເຂົາຖືກທໍ ລະມານແລ້ວ. ໃນພຣະຄຳພີໃໝ່, "ໄມ້ກາງແຂນ" ຍັງໝາຍເຖິງບ່ອນທີ່ໄດ້ຈ່າຍຄ່າບາບແລະ​ບ່ອນ​ທີ່​ໄດ້​ຊື້ຄວາມລອດ​ພົ້ນໃຫ້​ແກ່ທຸກຄົນທີ່ເຊື່ອຂ່າວປະ​ເສີດ.

**ໂມເຊ** ຊາວອິດສະຣາເອນຜູ້ໜຶ່ງທີ່ເກີດມາໃນໄລຍະການເປັນຂ້າທາດຂອງອິດສະຣາເອນໃນປະເທດເອຢິບ​ເປັນ​ຜູ້ທີ່ພຣະເຈົ້າໄດ້ເລືອກ​ໃຫ້ນຳອິດສະຣາເອນອອກຈາກການເປັນທາດນັ້ນ.

**ຢາໂຄບ** ລູກຊາຍຂອງອີຊາກແລະຫຼານຊາຍຂອງອັບຣາຮາມ.ຕໍ່ມາຊື່ຂອງ​ເພິ່ນໄດ້ຖືກປ່ຽນມາເປັນ“ ອິດສະຣາເອນ”.

**ອາດາມແລະເອວາ** ມະນຸດສອງຄົນ​ທຳອິດ (ຊາຍແລະຍິງ) ​ທີ່ພຣະເຈົ້າໄດ້ສ້າງ.

**ອານາຈັກຂອງພຣະເຈົ້າ /ພຣະຄຣິດ /ພຣະເຢຊູເຈົ້າ** - ການປົກຄອງຂອງພຣະເຈົ້າຜ່ານພຣະຄຣິດເທິງ​ແຜ່ນ​ດິນໂລກກັບ​ບັນ​ດາຜູ້ທີ່ເຊື່ອ. ພຣະ​ຄຳ​ພີ​ໃໝ່ໄດ້ນຳສະເໜີອານາຈັກນີ້ເປັນ​ອາ​ນາ​ຈັກ​ຝ່າຍ​ວິນ​ຍານ​ທີ່​ມີ​ຢູ່​ໃນ​ປະ​ຈຸ​ບັນ​ແລະ​ກຳ​ລັງ​ດຳ​ເນີນ​ຢູ່,ແຕ່ກຳ​ລັງລໍຖ້າການ​ບັນ​ລຸ​ເປົ້າ​ໝາຍ​ສູງ​ສຸດ.

**ອິດສະຣາເອນ** (1) ຊື່ໃໝ່ຂອງຢາໂຄບ, ຜູ້​ເປັນຫຼານຊາຍຂອງອັບຣາຮາມ; (2) ຊົນ​ຊາດ​ໃນ​ພ​ຣະສັນຍາເດີມທີ່ເລີ່ມຕົ້ນ ໂດຍພຣະເຈົ້າໂດຍຜ່ານອັບຣາຮາມແລະ​ນາງຊາຣາ.

**ອີຊາກ** ລູກ​ຊາຍຂອງອັບຣາຮາມເກີດຈາກຊາຣາ.

**ອັກຄະສາວົກ** ​ຄຳສັບພາສາກ​ຣີກທີ່ມີຄວາມໝາຍວ່າ"ຜູ້ຖືກສົ່ງໄປ" ມີອັກຄະສາວົກຫຼາຍປະເພດທີ່ແຕກຕ່າງກັນໃນພຣະ​ຄຳ​ພີ​ໃໝ່.​

**ອັດ​ຊີ​ເຣຍ** ປະເທດໜຶ່ງທີ່ເປັນສັດຕູຂອງອິດສະຣາເອນຈາກທາງ​ທິດເໜືອ​ຂອງ​ເມໂຊໂປຕາເມຍ(ເຂດ​ແດນ​ປະ​ຈຸ​ບັນ​​ທີ່​ພວກເຮົາ​ເອີ້ນ​ວ່າ​ປະ​ເທດຊີເຣຍ)

**ອົບພະຍົບ** (1) ຊື່ຂອງປຶ້ມເຫຼັ້ມທີສອງໃນ​ພ​ຣະຄຳພີ; (2) ຄຳທີ່ພັນລະນາເຖິງຊົນ​ຊາດຂອງອິດສະຣາເອນ​ບູ​ຮານທີ່ພົ້ນຈາກການເປັນຂ້າທາດໃນປະເທດເອຢິບ.

**ອັບຣາຮາມ** ແມ່ນ​ຄົນທີ່ພຣະເຈົ້າໄດ້ເລືອກທີ່​ຈະ​ເປັນບິ​ດາຂອງປະຊາຊົນຜູ້ທີ່ຈະກາຍເປັນທີ່ຮູ້ຈັກ​ໃນ​ຖາ​ນະຊາວອິດສະຣາເອນຫຼືຊາວ​ຢິວ.

​**ອຳ​ນາດແຫ່ງຄວາມມືດ** ​ສິ່ງ​ມີ​ຊີ​ວິດ​ເໜືອ​ທຳ​ມະ​ຊາດ​ທັງ​ໝົດ​ທີ່ເປັນສັດຕູຕໍ່ພຣະເຈົ້າແລະແຜນ​ກ​ານຂອງພຣະອົງສຳ ລັບໂລກແລະຄອບຄົວມະນຸດ​ຂອງ​ພ​ຣະ​ອົງ. ເບິ່ງ“ບົດສະຫຼຸບສັງລວມກ່ຽວກັບຄຳ​ສັບ​ເໜືອ​ທຳ​ມະ​ຊາດ” ຕາມຄຳສັບສຳລັບລາຍລະອຽດເພີ່ມເຕີມ.

**ເຮັບ​ເຣີ** (1) ອີກຊື່ໜຶ່ງສຳລັບ “ຊາວອິດສະລາເອນ”; (2) ພາສາດັ້ງ​ເດີມທີ່​ໃຊ້​ໃນ​ການ​ຂຽນພ​ຣະ​ຄຳ​ພີ​ເດີມ.

**ເໜືອ​ທຳ​ມະ​ຊາດ** ຄຳສັບເຊິ່ງໝາຍເຖິງສິ່ງທີ່​ຢູ່​ເໜືອຫຼືເປັນ​ສິ່ງ​ເໜືອ​ທຳ​ມະ​ຊາດ (​ກາຍ​ຍະ​ພາບ,ວັດຖຸ) ທຳມະຊາດແລະໂລກຈັກກະວານ. “ສິ່ງມີ​ຊີ​ວິດ​ເໜືອ​ທຳ​ມະ​ຊາດ” ໝາຍເຖິງສິ່ງ​ມີ​ຊີ​ວິດ​ທີ່​ເປັນວິນຍານຢູ່​ໂດຍລັກ​ສະ​ນະບໍ່​ມີ​ຮ່າງ​ກາຍ.

​**ບົດສະຫຼຸບສັງລວມກ່ຽວກັບຄຳ​ສັບ​ເໜືອ​ທຳ​ມະ​ຊາດ**

​ ພ​ຣະຄຳພີນຳສະເໜີໃຫ້ພວກເຮົາມີຫຼາຍຄຳສັບສຳລັບສິ່ງ​ເຫຼົ່າ​ນັ້ນທີ່ມີຢູ່ໃນໂລກ​ຝ່າຍວິນຍານ. ປະເພນີ​ຂອງຄຣິສຕຽນມັກຈະລວມເອົາຄຳເຫຼົ່ານີ້ເຂົ້າ​ກັນ,ເຮັດ​ໃຫ້​ເກີດຄວາມສັບສົນ. ​ໃນ​ຖາ​ນະ​ນັກ​ວິຊາ​ການ​ຂ້າພະເຈົ້າໄດ້​ເອົາ​ໃຈ​ໃສ່ຫຼາຍຕໍ່ບັນຫາເຫຼົ່ານີ້,ແລະຂໍເຊີນທຸກຄົນທີ່ສົນໃຈເລື່ອງຂອງ​ເທວະ​ດາ,ຊາຕານແລະວິນຍານຊົ່ວມາອ່ານ (ປຶ້ມຕໍ່​ໄປນີ້):

* *​ Supernatural: What the Bible Teaches about the Unseen World and Why it Matters*
* *The Unseen Realm: Recovering the Supernatural Worldview of the Bible*
* *Angels: What the Bible Really Teaches About God’s Heavenly Host*
* *Demons: What the Bible Really Teaches About the Powers of Darkness*

ປຶ້ມ​ເຫຼັ້ມທຳອິດຂອງປຶ້ມເຫຼົ່ານີ້ແມ່ນຄ້າຍຄືກັບປຶ້ມຫົວນີ້ຄືມັນບໍ່ໄດ້ຖືກອອກແບບມາເພື່ອເປັນການອະ​ທິ​ບາຍທາງວິຊາການ. ປຶ້ມ​ອື່ນ​ອີກ 3 ເຫຼັ້ມແມ່ນລັກ​ສະ​ນະດ້ານວິຊາການ (ມີເລກ​ອ້າງ​ອິງແລະລາຍລະອຽດຫຼາຍ). ມີບັນທຶກແລະການ​ອ້າງ​ອີງຫຼາຍ​ພັນ​ລາຍ​ການໃນປືຶ້ມເຫຼົ່ານີ້ທີ່ໄດ້ມາຈາກແ​ຫຼ່ງຂໍ້ມູນຂອງນັກວິຊາການເພື່ອສະໜັບສະໜູນເນື້ອ​ໃນ.

ສຳລັບໃນປະຈຸບັນ, ມັນອາດຈະເປັນປະໂຫຍດທີ່ຈະທົບທວນຫຼືສະຫຼຸບສັງລວມໂລກເໜືອ​ທຳ​ມະ​ຊາດທີ່ອ້າງອີງໃນການນຳສະເໜີເລື່ອງລາວຂອງ​ພ​ຣະຄຳພີ.

ພ​ຣະຄຳພີສອນວ່າມີໂລກທີ່ເບິ່ງບໍ່ເຫັນ​ຄື ໂລກແຫ່ງວິນຍານ. ສິ່ງ​ມີ​ຊີ​ວິດ​ເຫຼົ່າ​ນີ້ບໍ່ມີ​ລັກ​ສະ​ນະຮ່າງກາຍໂດຍ​ທຳ​ມະ​ຊາດ, ເຖິງແມ່ນວ່າພວກເຂົາສາມາດ​ເຮັດ​ຄື​ເປັນຮູບຮ່າງຂອງຮ່າງກາຍ. ໂລກແຫ່ງວິນຍານແມ່ນ "ເໜືອ​ທຳ​ມະ​ຊາດ" ເປັນໂລກທີ່ມີລັກ​ສະ​ນະທີ່ແຕກຕ່າງຈາກໂລກທາງ​ຮ່າງ​ກາຍ​ແລະ​ເໜືອກວ່າ ("ດີ​ເລີດ")ກວ່າໂລກທຳມະຊາດແລະທາງ​ ​ກາຍຍະ​ພາບ.

ພຣະເຈົ້າກໍ່ແມ່ນສ່ວນ​ໜຶ່ງຂອງໂລກແຫ່ງວິນຍານ,ແຕ່ວ່າເປັນ​ຜູ້​ທີ່​ເໜືອກວ່າມັນ​ຍ້ອນ​ວ່າ​ຊົງເປັນ​ພ​ຣະຜູ້ສ້າງ. ພຣະເຈົ້າເທົ່ານັ້ນທີ່ບໍ່ໄດ້​ຖືກ​ສ້າງ​ຂຶ້ນແລະ​ຊົງເປັນ​ຢູ່ນິຣັນດອນ. ​ພ​ຣະ​ອົງໄດ້ສ້າງວິນຍານອື່ນໆທັງໝົດທີ່ອາໄສຢູ່ໃນໂລກ​​ແຫ່ງວິນຍານຄືກັນກັບທີ່​ພ​ຣະ​ອົງໄດ້ສ້າງຊີວິດທັງໝົດໃນໂລກທີ່ເຮົາຮູ້ (ຕົວຢ່າງໂລກທາງ​ຮ່າງ​ກາຍແລະວັດຖຸ).

ພ​ຣະຄຳພີອະ​ທິ​ບາຍເຖິງສະມາຊິກຂອງໂລກ​ແຫ່ງວິນ​ຍານດ້ວຍຫຼາຍ​ຄຳ​ສັບ (ຕົວຢ່າງ: ຣມ 8: 38; 1ປ​ຕ3:22). ຂ້າ​ພະ​ເຈົ້າໄດ້ແນະນຳບາງຊື່ໃນພວກ​ເຂົາໃນປຶ້ມຫົວນີ້ແລ້ວ. ຄຳສັບເຫຼົ່ານີ້ແມ່ນຄຳອະທິບາຍກ່ຽວກັບວຽກ - ວິທີການໃນການອະທິບາຍສິ່ງ​ມີ​ຊີ​ວິດ​ວິນ​ຍານ​ເຮັດ. “ເທວະ​ດາ” ກໍ່ແມ່ນຕົວຢ່າງໜຶ່ງ. ຄຳນີ້​ໝາຍ​ເຖິງ“ຜູ້​ສົ່ງ​ຂ່າວ​ສານ”. ສິ່ງທັງໝົດທີ່ກ່າວໄວ້ໃນວັດທະນະທຳກ​ຣີກ-ໂຣມ​ມັນໃນພຣະຄຳພີໃໝ່, "ເທວະ​ດາທັງຫຼາຍ" ກໍ່ກາຍເປັນຄຳສັບສຳລັບສະມາຊິກຂອງ​ກອງ​ທັບ​ເທວະ​ດາສະຫວັນທີ່ບໍ່ໄດ້ກະບົດຕໍ່ພຣະເຈົ້າ. ຄຳວ່າ“ຜີ​ປີ​ສາດ” ກາຍເປັນສັນ​ຍາ​ລັກສຳລັບທຸກຄົນທີ່ກະບົດ, ເຖິງວ່າຄວາມຈິງທີ່ວ່າ“ຜີປີສາດ” ມີຄວາມໝາຍຫຼາກຫຼາຍໃນໂລກຍຸກບູຮານ.

ປະໂຫຍກທີ່ອະທິບາຍວ່າ "ບຸດທັງຫຼາຍຂອງພຣະເຈົ້າ" ແມ່ນຄຳສັບໃນຄອບຄົວທີ່ເຕືອນເຮົາວ່າພຣະເຈົ້າເປັນພຣະບິດາ (ຜູ້ສ້າງ) ຂອງສິ່ງ​ມີ​ຊີ​ວິດວິນຍານ. ຄຳນີ້ມີຄວາມໝາຍຫຼາຍກວ່ານັ້ນ,ເຖິງແມ່ນວ່າ. ຂ້າພະເຈົ້າ​ເວົ້າ​ເຖິງ​ຄຳ​ເວົ້າ​ໃນ​ເລື່ອງ​ເໜືອ​ທຳ​ມະ​ຊາດ​ແລະ​ອາ​ນາ​ຈັກ​ທີ່​ເບິ່ງບໍ່​​ເຫັ​ນຢ່າງ​ຍືດຍາວ. “​ບຸດ​ທັງຫຼາຍຂອງພຣະເຈົ້າ” ໝາຍເຖິງລະດັບສູງຂອງ“​ຄົນ​ງານ” ຂອງພຣະເຈົ້າ. ມັນຖືກດຶງມາຈາກພາສາທີ່ລູກຫຼານຂອງກະສັດໃນສະໄໝບູຮານໄດ້ຮັບຕຳແໜ່ງທີ່ມີໜ້າຮັບຜິດຊອບສູງ. ໃນເລື່ອງລາວໃນພຣະຄຳພີ, "​ບຸດ​ທັງຫຼາຍຂອງພຣະເຈົ້າ" ໄດ້ຖືກມອບ ໝາຍໃຫ້ປົກຄອງປະເທດຕ່າງໆທີ່ພ​ຣະເຈົ້າໄດ້ຕັດສິນຢູ່ທີ່​ວິ​ຫານ​ຫໍ​ບາ​ເບນ - ​ວຽກທີ່ສຳຄັນກວ່າພຽງແຕ່ການສົ່ງຂ່າວສານ (ວຽກງານຂອງ"ເທວະ​ດາ").

ໃນເບື້ອງຕົ້ນ, ສະມາຊິກທັງໝົດຂອງໂລກວິນຍານໄດ້ຈົງຮັກພັກດີຕໍ່ພຣະເຈົ້າ. ສິ່ງເຫຼົ່າ​ນີ້ບໍ່ໄດ້ຢູ່ໃນເສັ້ນທາງນັ້ນ. ໃນ​ຂະ​ນະທີ່ພວກເຮົາໄດ້ອ່ານໃນປຶ້ມຫົວນີ້, ພຣະເຈົ້າໄດ້ແບ່ງປັນຄຸນລັກສະນະຕ່າງໆຂອງພ​ຣະ​ອົງກັບສະມາຊິກຂອງໂລກວິນຍານເມື່ອພ​ຣະ​ອົງສ້າງມັນ. ໜຶ່ງໃນຄຸນລັກສະນະເຫຼົ່ານັ້ນແມ່ນອິດ​ສະ​ຫຼະພາບ​ໃນ​ການ​ຕັດ​ສິນ​ໃຈ. ສະມາຊິກບາງຄົນໃນໂລກ​ແຫ່ງວິນຍານໄດ້ໃຊ້ອິດສະຫຼະພາບຂອງພວກເຂົາໃນການກະບົດຕໍ່ຄວາມປະສົງຂອງພຣະເຈົ້າແລະຄອບຄົວມະນຸດຂອງພຣະເຈົ້າ. ໂດຍລວມແລ້ວ, ​ສິ່ງ​ມີ​ຊີ​ວິດ​ເປັນວິນ​ຍານທີ່ການກະບົດຕໍ່ພຣະເຈົ້າແລະປະຊາຊົນຂອງພຣະອົງແມ່ນ“​ບັນ​ດາອຳນາດແຫ່ງຄວາມມືດ.” ເຖິງຢ່າງໃດກໍ່ຕາມ,​ພ​ຣະຄຳພີໄຈ້ແຍກສັດຕູຝ່າຍວິນຍານຂອງພຣະເຈົ້າໃນ​ລະ​ຫວ່າງ​ເລື່ອງ​ລາວຄວາມ​ປາດ​ຖະ​ໜາຂອງພຣະເຈົ້າທີ່ຈະມີຄອບຄົວມະນຸດ.

​ ພ​ຣະຄຳພີອະ​ທິ​ບາຍເຖິງການກະບົດດັ່ງກ່າວສາມ​ຄັ້ງ. ຄັ້ງທຳ​ອິດເກີດຂຶ້ນໃນສວນເອເດນ. ສະມາຊິກຄົນໜຶ່ງຂອງໂລກ​ແຫ່ງວິນຍານຕ້ອງການທຳລາຍຄວາມປາຖະໜາຂອງພຣະເຈົ້າທີ່ຈະມີຄອບຄົວມະນຸດ. ໃນເລື່ອງລາວໃນພຣະຄຳພີຜູ້​ທີ່​ມາຫານາງເອວານັ້ນ​ແມ່ນ​ມາ​ໃນ​ຮູບ​ຮ່າງເປັນງູແລະຫຼອກລວງນາງ. ຕໍ່ມາໃນ​ພ​ຣະຄຳພີໃຫ້​ສັນ​ຍາ​ລັກວ່າ "ຊາຕານ" (ຄຳສັບທີ່ມີ​ຄວາມ​ໝາຍ​ວ່າ“ສັດຕູ") ແລະ"ພະຍາມານ" (ຄຳ​ສັບທີ່ມີຄວາມໝາຍວ່າ"ຜູ້ເວົ້າໝິ່ນປະໝາດ") ກາຍເປັນຊື່ ສຳລັບຜູ້ກະບົດດັ້ງເດີມນີ້.

ຕໍ່ມາໃນເລື່ອງ​ລາວໃນພຣະຄຳພີ​ບຸດແຫ່ງສະຫວັນບາງ​ຄົນຂອງພຣະເຈົ້າໄດ້ກະບົດ. ພວກເຂົາໄດ້ລ່ວງລະເມີດເຂດແດນລະຫວ່າງໂລກທາງວິນຍານແລະ​ໂລກທາງຮ່າງກາຍ. ໜັງ​ສືສັ້ນໆຂອງພ​ຣະ​ທຳຢູດາພັນລະນາເຖິງບາບຂອງພວກເຂົາວ່າ “ບໍ່ຢູ່ໃນຕຳແໜ່ງອຳນາດຂອງພວກເຂົາເອງ.” ໃນທີ່ສຸດທຳ​ນຽມ​ຂອງຄ​ຣິ​ສ​ຕະ​ຈັກກໍໄດ້ເອີ້ນ​​ບຸດທັງຫຼາຍຂອງ​ພ​ຣະ​ເຈົ້າທີ່ກະບົດເຫຼົ່ານີ້ວ່າ "ເທວະ​ດາທີ່ລົ້ມລົງ" ເພື່ອ​ອະ​ທິ​ບາຍເຖິງ "ການລົ້ມລົງ" ຈາກຄວາມບໍລິສຸດ, ຫຼື "ຜີປີສາດ" ເພື່ອສະແດງເຖິງຄວາມຊົ່ວຮ້າຍຂອງພວກເຂົາ. ​ສິ່ງນີ້ເຖິງວ່າຈະມີຄວາມຈິງທີ່ວ່າພ​ຣະ​ຄຳ​ພີ​ເດີມບໍ່ເຄີຍໃຊ້​ຄຳ​ວ່າ "ເທວະ​ດາ" ຫຼື "ຜີປີສາດ" ຂອງພວກກະບົດໃນ ​ປ​ຖກ 6:1-4.

ໃນ​ທີ່​ສຸດ, "​ບຸດທັງຫຼາຍຂອງພຣະເຈົ້າ" ທີ່ໄດ້ຮັບການມອບໝາຍ​ປົກ​ຄອງບັນ​ດາ​ປະ​ຊາ​ຊາດ​ທັງ​ປວງຫຼັງຈາກຕອນວິ​ຫານ​ຫໍ​ບາ​ເບນໄດ້ກາຍເປັນ​ຄວາມ​ເສຍ​ຫາຍໃນບາງຈຸດຂອງການມອບໝາຍຂອງພວກເຂົາ. ເພງສັນລະເສີນ 82 ທັງໝົດແມ່ນກ່ຽວກັບການພິພາກສາຂອງພວກເຂົາ. ບັນດາຫົວໜ່ວຍອານາເຂດເຫຼົ່ານີ້ແມ່ນພື້ນຖານສຳລັບ“ເຈົ້ານາຍປົກ​ຄອງ”​ເໜືອ​ທຳ​ມະ​ຊາດ​ທີ່​ກ່ຽວ​ຂ້ອງກັບປະເທດຕ່າງໆໃນດານີເອນ 10, ​ເຊັ່ນ​ດຽວ​ກັນ​ກັບ“​ເທບ​ຜູ້ປົກຄອງ”,“ຜູ້ຄອບຄອງ”,“ອຳນາດການປົກຄອງ”,“ບັນລັງ” ແລະ“ຜູ້​ມີອຳນາດ” ທີ່ໂປໂລໄດ້ຂຽນກ່ຽວກັບຂໍ້ຄວາມຕ່າງໆ ( ຕົວຢ່າງ: ອ​ຟ​ຊ 6:11-12). ຂໍ້ກຳນົດທັງໝົດນີ້ເວົ້າເຖິງການຄອບຄອງທາງພູມສາດ, ແລະດັ່ງນັ້ນມັນຈຶ່ງເໝາະສົມທີ່ຈະອະ​ທິ​ບາຍສະຖານະການທີ່ເກີດຂຶ້ນຫຼັງຈາກ​ວິ​ຫານ​ຫໍ​ບາ​ເບນໃນເລື່ອງໃນພຣະຄຳພີ.

1. ອ​ຊຢ 63:16; 64:8; ລກ 3:38; ກ​ຈ 17:28-29: ຣມ 1:7; 1ກ​ຣ​ທ1:3 [↑](#footnote-ref-1)
2. ​ປ​ຖກ 3:16; 30:26; 31:43 [↑](#footnote-ref-2)